Datasets:

NorHsangPha

/

shan-news-shannews_org

like 0

2018-06-28T08:01:59

https://shannews.org/archives/5977

ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး ဝဵင်းလႃႈသဵဝ်ႈ ၸတ်းပၢင်လိူၵ်ႈတင်ႈၸုမ်းပွင်ၵၢၼ်မႂ်ႇ

ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး SNLD ၸတ်းႁဵတ်းပၢင်လိူၵ်ႈတင်ႈ ၸုမ်းပွင်ၵၢၼ်မႂ်ႇ ၸေႈဝဵင်း လႃႈသဵဝ်ႈ လုၵ်ႈၸုမ်းၶဝ်ႈႁူမ်ႈ 50 ပၢႆ။ ပၢင်လိူၵ်ႈတင်ႈ ၸုမ်းပွင်ၵၢၼ်မႂ်ႇ ၸတ်းႁဵတ်း ဝၼ်းတီႈ 27 ယၢမ်းၵၢင်ဝၼ်း 1 မူင်းထိုင် 3 မူင်း ။ ၸတ်းႁဵတ်းတီႈလုမ်း ပႃႇတီႇႁူဝ်သိူဝ် ဝဵင်းလႃႈသဵဝ်ႈ။ မီးၽူႈၵိူဝ်းၵုမ်လႄႈ ဢိူင်ႇဝၢၼ်ႈၼႂ်း ၸေႈဝဵင်းလႃႈသဵဝ်ႈ ၶဝ်ႈႁူမ်ႈ 50 ပၢႆ ။ ပႃႈၼၢင်းၶိၼ်ႇသူၺ်ႇ ၽူႈၼမ်းၼႂ်းပႃႇတီႇ ႁူဝ်သိူဝ် လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ – ၼႂ်းပၢၵ်းပိူင် ပႃႇတီႇႁဝ်းမီးဝႆႉ သွင်ပီ ၼိုင်ႈပွၵ်ႈ တေလႆႈလၢႆႈ ၽူႈပွင်ၵၢၼ်ႁဝ်းၼႆလႄႈၸတ်းႁဵတ်း။ ႁူဝ်ပဝ်ႈတႄႉ ၶိုၼ်းလိူၵ်ႈ လုင်းၸၢႆးဢွင်ႇ ၵူၺ်း။ ၽူႈမႃးၶဝ်ႈႁူမ်ႈ ၵေႃႈလႆႈၸႂ်တင်းၼမ်လႄႈ ဢဝ်ၵၢင်ၸႂ် လုၵ်ႈၸုမ်း ၸိူဝ်းဢၼ် ၶဝ်ႈပႃးပၼ်သဵင်သေ လိူၵ်ႈၶႃႈဢေႃႈ- ဝႃႈၼႆ။ တီႈပၢင်လိူၵ်ႈတင်ႈၼၼ်ႉ လႆႈလိူၵ်ႈတင်ႈၶိုၼ်ႈမႃး ၵႅမ်ႁူဝ်ပဝ်ႈ 1 ပဵၼ် လုင်းၸၢႆးလႅင်ႇ ၊ ၵႅမ်ႁူဝ်ပဝ်ႈ 2 ၸၢႆးၸူဝ်းမိၼ်ႉ ၊ ၽူႈၼမ်းၼႂ်း 1 ၸၢႆးလႃႉထူၺ်း၊ ၽူႈၼမ်းၼႂ်း 2 ၸၢႆးၵွင်၊ ၽူႈၼမ်းၼႂ်း 3 ၼၢင်းၶိၼ်ႇသူၺ်ႇ၊ ၽူႈယိပ်းငိုၼ်း လုင်းၸၢႆးထုၼ်းတိၼ်ႉ ၊ ၸၢႆးထုၼ်းသူၺ်ႇ၊ လုင်းၸၢႆးၶမ်းလႅင် ပွၵ်ႉ 6 ၊ ၽူႈထတ်းသဵၼ်ႈငိုၼ်းပဵၼ် ၸၢႆးထုၼ်းၼႃး မၢၼ်ႈဢၢႆႇ၊ ၸၢႆးလႅင်ႇ မၢၼ်ႈသူႈလႄႈ ၽူႈၵိူဝ်းၵုမ် 13 ၵေႃႉ ၊ ၽူႈၶဝ်ႈၸုမ်း 12 ၵေႃႉ ဝႃႈၼႆ။ လုင်းၸၢႆးဢွင်ႇ ႁူဝ်ပဝ်ႈပႃႇတီႇႁူဝ်သိူဝ် လၢတ်ႈဝႃႈ – ၽူႈမီးၼမ်ႉၸႂ်ၸိူဝ်ႉၸၢတ်ႈၵေႃႈမႃးၸွႆႈထႅမ် ၵမ်ႉထႅမ်ပၼ်ၵူၺ်း။ ဢမ်ႇၸႂ်ႈဝႃႈလႆႈငိုၼ်းလိူၼ်သေႁဵတ်း။ ဢဝ်ၼမ်ႉၸႂ်သေ ႁၢပ်ႇႁၢမ်ပုၼ်ႈၽွၼ်းၽႂ်မၼ်းၵႂႃႇ ၸိူင်ႉၼႆႉၵူၺ်းၶႃႈ- ဝႃႈၼႆ။ ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး ၼႆႉ မိူဝ်ႈပၢင်လိူၵ်ႈတင်ႈ 2015 ၼၼ်ႉ ဢွင်ႇပေႉပၢင်လိူၵ်ႈတင်ႈ ၼမ်သုတ်းထိ 2 ၼႂ်းမိူင်းတႆး ။ လႆႈတီႈၼင်ႈၼႂ်းသၽႃး 42 တီႈၼင်ႈ။ ၼႂ်းၼၼ်ႉ ၽွင်းတႅၼ်းသၽႃးၸိူဝ်ႉၸၢတ်ႈ ၸေႈတွၼ်ႈလႃႈသဵဝ်ႈၼႆႉ ၸၢႆးဝၼ်းလႅင်းၶမ်း ဢွင်ႇပေႉလႆႈတီႈၼင်ႈၵႂႃႇ။

['ၵၢၼ်မိူင်း']

2018-06-28T07:12:28

https://shannews.org/archives/5973

သိုၵ်းမၢၼ်ႈ ပွႆႇမၢၵ်ႇလူင်သႂ်ႇ ၵူၼ်းဝၢၼ်ႈ တီႈၵူတ်ႉၶၢႆ မၢတ်ႇ 7 တၢႆ 1

တပ်ႉသိုၵ်းမၢၼ်ႈ တပ်ႉမ 88 ဢၼ်တူင်ႉၼိုင်ၵႂႃႇမႃး ပွတ်းတွၼ်ႈၸႄႈဝဵင်းၵူတ်ႉၶၢႆၼၼ်ႉ ယိုဝ်းၵွင်ႈလူင် ၵႂႃႇၾၢႆႇဝၢၼ်ႈၵူၼ်းသေ မၢၵ်ႇလူင်တူၵ်းသႂ်ႇၵူၼ်းဝၢၼ်ႈ မၢတ်ႇၸဵပ်းႁၢဝ်ႈႁႅင်း 7 ၵေႃႉလႄႈ တၢႆ 1 ၵေႃႉ ဝႃႈၼႆ။ မိူဝ်ႈၼႆႉ ဝၼ်းတီႈ 28/06/2018 ယၢမ်းၵၢင်ၼႂ်ၸဝ်ႉ 6 မူင်းၼၼ်ႉ တပ်ႉသိုၵ်းလူင်ပွင်ၸိုင်ႈမၢၼ်ႈ တပ်ႉမ 88 ယိုဝ်းၵွင်ႈလူင် တူၵ်းသႂ်ႇဝၢၼ်ႈၼဵင်ႈဢွၼ်ႇ ၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ။ မၢၵ်ႇလူင် ဢၼ်တူၵ်းသႂ်ႇတီႈဝၢၼ်ႈၼဵင်ႈဢွၼ်ႇၼၼ်ႉ ပဵၼ်မၢၵ်ႇလူင် သႅၼ်း 60 mm ဝႃႈၼႆ။ ၵူၼ်းဝၢၼ်ႈၼဵင်ႈဢွၼ်ႇ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ မၢၵ်ႇလူင်တူၵ်းသႂ်ႇတီႈဝၢၼ်ႈ ႁဝ်းၶႃႈ မၢၵ်ႇတႅၵ်ႇတိူဝ်ႉသႂ်ႇၵူၼ်းဝၢၼ်ႈ။ လႆႈမီးလွင်ႈမၢတ်ႇၸဵပ်းလႄႈ လူႉတၢႆ၊ မၢၵ်ႇလူင်တူၵ်းသႂ်ႇႁိူၼ်းၵူၼ်းဝၢၼ်ႈ လင်ၼိုင်ႈ” ဝႃႈၼႆ။ ၼႂ်းႁွင်ႈၵၢၼ်ၾၢႆႇပိုၼ်ၽၢဝ်ႇတပ်ႉသိုၵ်းတဢၢင်းတႄႉဝႃႈ တပ်ႉသိုၵ်းမၢၼ်ႈ တပ်ႉမ 88 ဢဝ်မၢၵ်ႇၵွင်ႈလူင် သႅၼ်း 60 mm ယိုဝ်းသႂ်ႇၼႂ်းဝၢၼ်ႈၼဵင်ႈဢွၼ်ႇ တင်းမူတ်း 8 လုၵ်ႈ ဝႃႈၼႆ။ ၵူၼ်းဝၢၼ်ႈဢၼ်တိူဝ်ႉၺႃးၸၢၵ်ႇမၢၵ်ႇတႄႉ တႃးၺီႇၸဵင်ႇ ဢႃယု 38 ပီ၊ ယႃမၵျႃႇ ဢႃယု 34 ပီ၊ မၢႆးၵူဝ်ႇၵူဝ်ႇ ဢႃယု 8 ၶူပ်ႇ၊ မၢႆးၺီႇၺီႇ ဢႃယု 7 ၶူပ်ႇ၊ လူၺ်ႈဢီႇမျႃႉၸဵင်ႇ ဢႃယု 20 ပီ၊ မၢႆးဢူဝ်ႈၵၼ်ႉ ဢႃယု 21 ပီ၊ မၼီးလႅင်း ဢႃယု 50 ပီလႄႈ မၢႆးဢၢႆႈလူႇ ဢႃယု 35 ပီ။ ၼႂ်းၵူၼ်းမၢတ်ႇၸဵပ်း 8 ၵေႃႉၼႆႉ ဢၼ်လႆႈလူႉတၢႆၵႂႃႇ မီးၵေႃႉၼိုင်ႈ မၢႆးၵူဝ်ႇၵူဝ်ႇ ဢႃယု 8 ၶူပ်ႇ တၢႆၸွမ်းတၢင်းၽွင်းတိုၵ်ႉၵႂႃႇႁူင်းယႃ ဝႃႈၼႆ။ တၢင်းပွတ်းတွၼ်ႈၼၼ်ႉ မီးသိုၵ်းမၢၼ်ႈတင်း သိုၵ်းတဢၢင်း တူင်ႉၼိုင်ၵႂႃႇမႃးယူႇတႃႇသေႇ ဝႃႈၼႆ။

['သုၼ်ႇလႆႈၵူၼ်း']

2018-06-28T06:29:06

https://shannews.org/archives/5967

လူင်ပွင်ၸိုင်ႈမိူင်းထႆး ၸႂ်ႉဢဵၼ်ႁႅင်းႁဵင်ပၢႆၸွမ်းႁႃ လုၵ်ႈဢွၼ်ႇဢၼ်ႁၢႆၼႂ်းထမ်ႈ

လူင်ပွင်ၸိုင်ႈမိူင်းထႆး လၢႆႁွင်ႈၵၢၼ်ႁူမ်ႈၵၼ် ဢဵၼ်ႁႅင်းႁဵင်ပၢႆ ဢိၵ်ႇၵူၼ်းၼွၵ်ႈမိူင်းၸွႆႈၵၼ် ၸွမ်းႁႃလုၵ်ႈဢွၼ်ႇ ဢၼ်ႁၢႆၶဝ်ႈၵႂႃႇၼႂ်းထမ်ႈလူင်ၼၢင်းၼွၼ်း ဝဵင်းမႄႈသၢႆ ၸိုင်ႈထႆး။ Photo by -Thai PBS ဝၼ်းတီႈ 28/06/2018 ၸဝ်ႈၼႃႈတီႈၾၢႆႇၸွႆႈထႅမ်၊ ၾၢႆႇသိုၵ်း၊ ၾၢႆႇပလိၵ်ႈ ဢိၵ်ႇၽူႈလူင်ႉလႅၼ်ႇၼွၵ်ႈမိူင်းမိူၼ် ၼင်ႇမိူင်းဢိင်းၵလဵတ်ႈလႄႈ မိူင်းဢမေႊရီႊၵႃႊၸိူဝ်းၼႆႉ ဢဝ်ၶိူင်ႈမႆႉ ၶိူင်ႈမိုဝ်း ဢၼ်ၶိုတ်းၵၢပ်ႈသေမႃးႁူမ်ႈၸွႆႈထႅမ် ၸွမ်းႁႃလုၵ်ႈဢွၼ် 12 ၵေႃႉလႄႈ ၶူးသွၼ် 1ၵေႃႉႁူမ်ႈၵၼ် 13 ၵေႃႉ ဢၼ်ႁၢႆၶဝ်ႈၵႂႃႇၼႂ်းထမ်ႈလူင်ၼၢင်းၼွၼ်း ဢၼ်မီးတီႈဢိူင်ႇပူင်ႇၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ၸိုင်ႈထႆး။ လုၵ်ႈဢွၼ်ႇ 13 ၵေႃႉၼႆႉ ၶဝ်ႈၵႂႃႇၼႂ်းထမ်ႈ ၸဵမ်မိူဝ်ႈဝၼ်းသဝ်ပူၼ်ႉမႃး။ ထိုင်ဝၼ်းမိူဝ်ႈၼႆႉ ဢိုပ်းၶဝ်ႈဢိုပ်းၼမ်ႉၶမ်ဝႆႉၼႂ်းထမ်ႈ ပဵၼ်ဝၼ်းထူၼ်ႈ 6။ ၾၢႆႇၼိုင်ႈၵေႃႈသင်ၶၸဝ်ႈလႄႈပေႃႈမႄႈၵူၼ်းမိူင်းဢွၼ်ၵၼ်တိူင်ႇၵၢဝ်ႇဝႆႈသႃ ၸွမ်းၼင်ႇတၢင်းယုမ်ႇယမ် ။ Photo by Chiang Mai News လွင်ႈတၢင်းဢၼ်ပဵၼ်ၼႆႉ ၸဝ်ႈမုၼ်ယႂ်ႇၶုၼ်ႁေႃၶမ်းထႆးလႄႈ ၶိူဝ်းႁေႃၶမ်း မႆႈၸႂ်ၸွမ်းသေ သူင်ႇပၼ်ငိုၼ်းတွင်းလႄႈ ၶူဝ်းၶွင်တႃႇၸွႆႈထႅမ် ၊ ၸွမ်ၽွင်းလူင်မိူင်းထႆး ၸွမ်သိုၵ်းလူင်ပရႃႊယုတ်ႊ ၸၼ်ႊဢူဝ်ႊၶျႃႊၵေႃႈ မႆႈၸႂ်ဢွၵ်ႇ ၵႂၢမ်းသင်ႇၸဝ်ႈၼႃႈတီႈလၢႆၾၢႆႇၶဝ်ႈၸွႆႈထႅမ်။ ၸၢႆးသႅင် ပီႈၼွင်ႉတႆးႁွတ်ႈမိူင်းထႆး လၢတ်ႈဝႃႈ – “ ပေႃးႁဝ်းၶႃႈႁၼ်ၶုၼ်မိူင်းပိူၼ်ႈႁၵ်ႉၵူၼ်းမိူင်း ၸွႆႈထႅမ်ၵူၼ်းမိူင်းပိူၼ်ႈၼႆႉငိၼ်းၶွႆတႄႉတႄႉ ပိူင်ႈၵၼ်ၾႃႉလႄႈလိၼ်တင်းၶုၼ်မိူင်းႁဝ်း။ ၶုၼ်မိူင်းႁဝ်းၵမ်ႈၽွင်ႈၼႆႉယႃႇဝႃႈတေၸွႆႈထႅမ် ႁႃတၢင်းပေႉၵိၼ်ၵူၼ်းမိူင်းၵူၺ်း။ ၵူၼ်းမိူင်းထူပ်းတၢင်းယၢပ်ႇၵေႃႈ ဢမ်ႇဢဝ်သႂ်ႇၸႂ်သင် ။ ၼင်ႇႁိုဝ်ဝၢၼ်ႈမိူင်း တေၶိုၼ်ႈယႂ်ႇ ၵူၼ်းမိူင်းလႆႈၵတ်းယဵၼ်ၼၼ်ႉ ၶႅၼ်းတေႃႈ ၵူၼ်းလူင်တႆးပိၼ်ႇပၢႆးဝူၼ်ႉသေ ၸွႆႈထႅမ်ပူၵ်းပွင်ၵူၼ်း မိူင်းသေၵမ်း” ဝႃႈၼႆ။ ထမ်ႈလူင်ၼၢင်းၼွၼ်းၼႆႉ မီးယူႇတီႈဢိူင်ႇပူင်ႇၽႃ ၸႄႈဝဵင်း မႄႈသၢႆ ၸႄႈတွၼ်ႈၵဵင်းႁၢႆး။ တၢင်းယၢဝ်း မီး10 ၵီႊလူဝ်ႊပၢႆ။ ထမ်ႈၼႆႉၵႂၢင်ႈယႂ်ႇၼႃႇလႄႈ ပေႃးၾူၼ်တူၵ်းၼမ်ႉၼွင်ၼႂ်းထမ်ႈလူၼ်ႉၾင်ႇ ႁဵတ်းႁႂ်ႈၵူၼ်းတၢင်းၼႂ်းဢမ်ႇ ၸၢင်ႈဢွၵ်ႇမႃး ၸင်ႇလႆႈႁႃၵၼ်ယၢပ်ႇဝႃႈၼႆ ။

['ၵူႈလွင်ႈလွင်ႈ']

2018-06-28T06:11:55

https://shannews.org/archives/5957

ၸဝ်ႈသိလ်ထမ်းဝုၼ်းၸုမ်ႉ ဢွၼ်ႁူဝ်တၵ်ႉၵႃႇသတ်ႉထႃး တၢင်ႇထီးထၢတ်ႈၵဝ်ႇၵႄႇတီႈလွႆယူၼ်းၶမ်း

ၸဝ်ႈသိလ်ထမ်းဝုၼ်းၸုမ်ႉ ဢွၼ်ႁူဝ်တၵ်ႉၵႃႇသတ်ႉထႃး တၢင်ႇထီးထၢတ်ႈလွႆယူၼ်းၶမ်း ၼႂ်းၸႄႈဝဵင်းတႃႈၶီႈလဵၵ်း မီးသင်ၶၸဝ်ႈလႄႈ တၵ်ႉၵႃႇသတ်ႉထႃး ၶဝ်ႈႁူမ်ႈတင်းၼမ်လၢႆ။ ဝၼ်းတီႈ 27/06/2018 ယၢမ်းၵၢင်ၼႂ် ၸဝ်ႈသိလ်ထမ်းဝုၼ်းၸုမ်ႉ ဢွၼ်ႁူဝ်ၼမ်းၼႃႈသေ တၢင်ႇထီးထၢတ်ႈသူႇၼိုင်ႈ ပဵၼ်ထၢတ်ႈလွႆယူၼ်းၶမ်း တီႈဝၢၼ်ႈသူပ်းသၢႆ ဢိူင်ႇမိူင်းၽူင်း(ၶ) ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်း။ ၸၢႆးၼုမ်ႇတုၺ်ႈ ၽူႈပွင်ၵၢၼ်ၼႂ်းၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းတႃႈၶီႈလဵၵ်း လၢတ်ႈတီႈၽူႈတွႆႇႁွၵ်ႈဝႃႈ “ မီးပီႈၼွင်ႉတၵ်ႉၵႃႇသတ်ႉထႃး တီႈၸမ်တီႈၵႆ မႃးၶဝ်ႈႁူမ်ႈတင်းၼမ်လၢႆၶႃႈ။ လူတ်ႉၵႃး ၸွမ်းသဵၼ်ႈတႃႈသၢႆတၢင်း ပေႃး တိတ်းလူင်ဝႆႉၶႃႈ။ တေလႆႈဝႃႈ ပွႆးတၢင်ႇထီးထၢတ်ႈႁဝ်းတီႈဝၢၼ်ႈသူပ်းသၢႆ ၵူၼ်းၵိုၼ်းတႄႉယဝ်ႉၶႃႈ” ဝႃႈၼႆ။ ၸဝ်ႈသိလ်ထမ်းဝုၼ်းၸုမ်ႉ ဢွၼ်ႁူဝ်သေ တၢင်ႇထီးထၢတ်ႈလွႆယူၼ်းၶမ်းၼႆႉ မီးသင်ၶၸဝ်ႈ ၸိူဝ်းတူၼ်ယႂ်ႇလူင် ၼႂ်းမိူင်းတႆးလၢႆလၢႆတူၼ်မႃးၶဝ်ႈႁူမ်ႈ။ လိူဝ်ၼၼ်ႉ ၾၢႆႇႁွင်ႈၵၢၼ်လူင်ပွင်ၸိုင်ႈမိူင်းတႆး၊ ၽူႈၵွၼ်းပွၵ်ႉ/ ဢိူင်ႇ၊ ၸုမ်းတူင်ႉၼိုင်တူင်ႇဝူင်းၵူၼ်း၊ ၸဝ်ႈတႃႇၼတၵ်ႉၵႃႇသတ်ႉထႃး လႄႈ ၵူၼ်းမိူင်းၼႂ်းပိုၼ်ႉတီႈ ၸဵမ်ၸိူဝ်းၼႆႉ မႃးၶဝ်ႈႁူမ်ႈလူႇတၢၼ်း တင်းၼမ် ဝႃႈၼႆ။ ထၢတ်ႈလွႆယူၼ်းၶမ်းၼႆႉ ပဵၼ်ထၢတ်ႈၵွင်းမူး ၵဝ်ႇၵႄႇသူႇၼိုင်ႈ။ မိူဝ်ႈပီ 2011 လိူၼ်မၢတ်ႊၶျ် ဝၼ်းတီႈ 24 ယၢမ်း ၵၢင်ၶမ်ႈ 8:25 မိၼိတ်ႉၼၼ်ႉ ယွၼ်ႉဢိင်ႇသၼ်ႇ(ၽႅၼ်ႇလိၼ်ဝႆ) တီႈတႃႈလိူဝ်ႇႁၢဝ်ႈႁႅင်းသေ တုမ်ႉယွၼ်ႈပႃး တီႈ ထၢတ်ႈလွႆယူၼ်းၶမ်း။ ထိုင်မႃး ပီ 2016 လိူၼ်ၼူဝ်ႊဝႅမ်ႊၿိူဝ်ႊ ဝၼ်းတီႈ 15 ၼၼ်ႉ ၸဝ်ႈသိလ်ထမ်းဝုၼ်းၸုမ်ႉ ဢွၼ်ႁူဝ်သေ မႄးၵေႃႇၵုမ်းလုမ်းလႃးမႃးၶိုၼ်း ထိုင်မႃး ဝၼ်းတီႈ 27/06/2018 ၸင်ႇဢွၼ်ႁူဝ်သင်ၶ ၸဝ်ႈလႄႈ တၵ်ႉၵႃႇသတ်ႉထႃး တၢင်ႇထီးထၢတ်ႈယဝ်ႉတူဝ်ႈလီငၢမ်းၵႂႃႇ ဝႃႈၼႆ။ Photo – kovida vasipake

['ၵူႈလွင်ႈလွင်ႈ']

2018-06-28T06:04:59

https://shannews.org/archives/5951

လူင်ပွင်ၸိုင်ႈမိူင်းတႆး ၽဝ်ယႃႈမဝ်းၵမ် ၵႃႈၶၼ်သႅၼ်လၢၼ်ႉပၢႆ တီႈဝဵင်းတူၼ်ႈတီး

ဝၼ်းသၢၼ်ၶတ်းယႃႈမဝ်းၵမ် လုမ်ႈၾႃႉ ဝၼ်းတီႈ 26 လိူၼ်ၵျုၼ်ႊၼၼ်ႉ လူင်ပွင်ၸိုင်ႈမိူင်းတႆးၸတ်းပၢင်ၽဝ်ယႃႈ မဝ်းၵမ် ဢၼ်တီႉၺွပ်းလႆႈၼႂ်းမိူင်းတႆးလႄႈ ယၢင်းလႅင် တႃႇၵႃႈၶၼ် 1 သႅၼ်လၢၼ်ႉပျႃးပၢႆ ဝႃႈၼႆ။ ပၢင်ၸုတ်ႇၽဝ်ယႃႈမဝ်းၵမ် ၸတ်းႁဵတ်းတီႈၵၢင်ပၢင်ႇႁူင်းၾႆးမိၼ် ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း။ မီးႁွင်ႈၵၢၼ်လူင်ပွင်ၸိုင်ႈလႄႈ ၸုမ်းတူင်ႉ ၼိုင်တူင်ႇဝူင်းၵူၼ်းလႄႈ ၵူၼ်းမိူင်းပိုၼ်ႉတီႈ တင်းမူတ်းဢဵၼ်ႁႅင်းၶဝ်ႈႁူမ်ႈ ႁိမ်း 2000 ၵေႃႉ ဝႃႈၼႆ။ ပီ 2017-2018 ၼႆႉမႃး ယူႇတီႈၾၢႆႇပလိၵ်ႈတီႉၺွပ်းလႆႈယႃႈမဝ်းၵမ် တင်း ထၢတ်ႈၶႅမ်ႊမီႊၵိူဝ်ႊ ႁူမ်ႈတင်းမူတ်း 28 မဵဝ်း၊ ႁူမ်ႈၵၼ်ၼပ်ႉသွၼ်ႇငိုၼ်းမၢၼ်ႈ (148) သႅၼ်လၢၼ်ႉပျႃးပၢႆ ဝႃႈၼႆ။ တီႈပၢင်ၵႅဝ်ႈၼၼ်ႉ လိူဝ်သေၸုတ်ႇၽဝ်ယႃႈမဝ်းၵမ်ၸိူဝ်းတီႉၺွပ်းလႆႈၼႂ်း ပီ 2017-2018 ၼၼ်ႉယဝ်ႉ ယင်းမီးႁွင်ႈၵၢၼ်ပၼ်တၢင်းႁူႉ ၵဵဝ်ႇၵပ်းလွင်ႈၸိူဝ်ႉၽၼ်း တႃႇၽုၵ်ႇတႅၼ်းတၢင် ယႃႈ ၸဵမ်ၸိူဝ်းၼႆႉထႅင်ႈလူးၵွၼ်ႇ ဝႃႈၼႆ။ တီႈငဝ်ႈငုၼ်းဝၢၼ်ႈႁႆး SSPP/SSA ၵေႃႈ ၸုတ်ႇၽဝ်ယႃႈမဝ်းၵမ် တင်းမူတ်း မႅၼ်ႈငိုၼ်း 1 မိုၼ်ႇသႅၼ်ပျႃးပၢႆ ဝႃႈၼႆ။ တႃႇမၢႆတွင်းၼႂ်းဝၼ်းသၢၼ်ၶတ်းယႃႈမဝ်းၵမ် လုမ်ႈၾႃႉၼႆသေ ၼႂ်းဝဵင်းယႂ်ႇဝဵင်းလူင် ၼႂ်းၸိုင်ႈတႆးလၢႆလၢႆတီႈ ဢိၵ်ႇၼႂ်းၼႃႈလိၼ်တပ်ႉသိုၵ်းၸိုင်ႈတႆးမိူၼ်ၼင်ႇ တီႈဝဵင်းတူၼ်ႈတီး၊ ဝဵင်းလႃႈသဵဝ်ႈ၊ တီႈငဝ်ႈငုၼ်းဝၢၼ်ႈႁႆး လႄႈ ဢိၵ်ႇထႅင်ႈ ၼႂ်းၼႃႈတီႈတပ်ႉသိုၵ်းၸိုင်ႈတႆး RCSS/SSA ၵုမ်းၵမ် ၵမ်ႈၽွင်ႈ။ လိူဝ်ၼၼ်ႉ တီႈလွႆတႆးလႅင်း တင်းလွႆၵေႃႇဝၼ်းၵေႃႈ ၸတ်းႁဵတ်းပၢင်ၵႅဝ်ႈ ၼႂ်းဝၼ်း သၢၼ်ၶတ်းယႃႈမဝ်းၵမ် လုမ်ႈၾႃႉယူႇ ဝႃႈၼႆ။

['ယႃႈမဝ်းၵမ်']

2018-06-27T09:45:10

https://shannews.org/archives/5947

ပလိၵ်ႈထႆးၵဵင်းမႆႇ တႄႇၵူတ်ႇထတ်းတီႉၺွပ်းႁႅင်းၵၢၼ်ယၢၼ်မိူင်းၸိူဝ်းၽိတ်းမၢႆမီႈ

ၸဝ်ႈၼႃႈတီႈပလိၵ်ႈ ဝဵင်းၵဵင်းမႆႇ တႄႇၵူတ်ႇထတ်းတီႉၺွပ်း ႁႅင်းၵၢၼ်ယၢၼ်မိူင်းဢၼ် ၽိတ်းပၵ်းပိူင်မၢႆမီႈ။ မိူဝ်ႈဝၼ်းတီႈ 25/06/2018 ၶၢဝ်းယၢမ်းဝၢႆးဝၼ်းသိုဝ်ႇၶၢဝ်ႇၵဵင်းမႆႇပိုၼ်ၽၢဝ်ႇဝႃႈ ၸဝ်ႈၼႃႈတီႈပလိၵ်ႈ ႁူင်းပလိၵ်ႈသႃရၽီး တီႉၺွပ်းၼၢင်းလိူၼ် ဢႃယု 22 ပီ ၽွင်းၵိုတ်းလူတ်ႉၶိူင်ႈ သိုဝ်ႉၶူဝ်းၶွင်ၸွမ်းတၢင်း ။ ယွၼ်ႉဝႃႈၵူတ်ႇထတ်းမႅၼ်ႈဝႃႈဢမ်ႇမီးဝတ်းဝႂ်။ ၽူႈၸၢႆးဢၼ်ပဵၼ်ဢူၺ်းၵေႃႉမၼ်းသမ်ႉလႅၼ်ႈပၢႆႈပလိၵ်ႈ ၵႂႃႇတီႉလႆႈတီႈ မူႇဝၢၼ်ႈ တူၼ်ႈယၢင် မူႇတီႈ 8 ဢိူင်ႇ ၶျႆႊသထၢၼ် ၸႄႈဝဵင်းသႃရၽီး ၸႄႈတွၼ်ႈ ၵဵင်းမႆႇ ၸိုင်ႈထႆး။ ၼၢင်းလိူၼ် လၢတ်ႈတီႈပလိၵ်ႈဝႃႈ – “ လႆႈၶဝ်ႈမႃးမိူင်းထႆးလႆႈမွၵ်ႈလိူၼ် မႃးမိူဝ်ႈၽွင်းလိူၼ်ထူၼ်ႈ တီႈ 5 (လိူၼ်မေႊ) 2018 မႃးတၢင်းမႄႈသၢႆသေ ဢၢၼ်းမႃးႁႃႁဵတ်းၵၢၼ်ၼႂ်းဝဵင်းၵဵင်းမႆႇၼႆႉဢေႃႈ ” ဝႃႈၼႆ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်ၸဝ်ႈၼႃႈတီႈ ၶဝ်ၵူတ်ႇထတ်းတီႉၺွပ်းၼႆႉ ပဵၼ်ၼႃႈတီႈၶဝ်ယဝ်ႉ ၵွပ်ႈၼၼ်လႄႈ ယွၼ်းႁႂ်ႈႁႅင်းၵၢၼ်ယၢၼ်မိူင်းၵူႈၵေႃႉဝႆႉသတိ ဢဝ်ဝတ်းဝႂ်ၸပ်းတူဝ်ယူႇတႃႇသေႇ မိူဝ်ႈၺႃးၸဝ်ႈၼႃႈတီႈ ယွၼ်းၵူတ်ႇထတ်းၼၼ်ႉ ႁႂ်ႈၸၢင်ႈၼႄလႆႈ ” ဝႃႈၼႆ။ လူင်ပွင်ၸိုင်ႈထႆးပိုၼ်ၽၢဝ်ႇဝႆႉဝႃႈ တင်ႈဢဝ်ဝၼ်းတီႈ 1 လိူၼ်ၵျူႊလၢႆႊ 2018 ၼႆႉၵႂႃႇတေလူင်းပိုၼ်ႉတီႈၵူတ်ႇထတ်းႁႅင်းၵၢၼ် ဢမ်ႇမီးဝတ်းဝႂ်၊ ႁဵတ်းၵၢၼ်ၽိတ်းတီႈ ဢမ်ႇၸႅင်ႈတီႈယူႇၸိူဝ်းၼႆႉ။ ပေႃးၵူတ်ႇထတ်းၵႂႃႇၸိုင်တေတီႉၺွပ်းပၼ်တူတ်ႈတၢမ်ႇၶွၵ်ႈ၊ မႂ်ငိုၼ်းသူင်ႇဢွၵ်ႇမိူင်းၸဵမ်ၸိူဝ်းၼႆႉ။

['ႁႅင်းငၢၼ်းၶၢမ်ႈမိူင်း']

2018-06-27T09:21:18

https://shannews.org/archives/5940

သင်ၶၸဝ်ႈ၊ ၵူၼ်းမိူင်းတုၵ်းယွၼ်း ၽွမ်ႉၵၼ်ၽုၵ်ႇတူၼ်ႈမႆႉမိူဝ်ႈမိူဝ်ႈၵၼ်

သင်ၶၸဝ်ႈလႄႈ ၵူၼ်းၼုမ်ႇတႆးၼႂ်းၸႄႈဝဵင်းတူၼ်ႈတီး တိုၵ်းသူၼ်းၵူၼ်းမိူင်းတႆးပတ်းပိုၼ်ႉ ၽုၵ်ႇတူၼ်ႈမႆႉ တီႈၽႂ်တီႈမၼ်းၼႂ်းဝၼ်းလဵဝ်ၵၼ်ဝႃႈၼႆ။ ၵူၼ်းၼုမ်ႇလႄႈ သင်ၶၸဝ်ႈၸႄႈတွၼ်ႈတူၼ်ႈတီး ႁၼ်ထိုင်မိူဝ်းၼႃႈလုၵ်ႈလၢၼ်ႁႂ်ႈလႆႈယူႇသႃႇၼႆသေ တႅမ်ႈလိၵ်ႈယွၼ်းတၢင်းႁူမ်ႈမိုဝ်းၵူႈၾၢႆႇ သူင်ႇထိုင်ၵူႈၸႄႈဝဵင်း ၵူႈမူႇၸုမ်းၼႂ်းမိူင်းတႆး တိုၵ်းသူၼ်းႁႂ်ႈၽုၵ်ႇတူၼ်ႈမႆႉ ၼႂ်းပိုၼ်ႉတီႈၽႂ်မၼ်းၵူႈၵေႃႉ ဝႃႈၼႆ။ ၼႂ်းလိၵ်ႈၼၼ်ႉပႃးဝႆႉဝႃႈ ဝၼ်းတီႈ 07/07/2018 ၼႆႉ ႁႂ်ႈၵူၼ်းၼႂ်းၽႅၼ်ႇလိၼ်မိူင်းတႆးၵူႈၵေႃႉ ဢွၼ်ၵၼ်ၽုၵ်ႇတူၼ်ႈမႆႉ တီႈဢေႇမၼ်းၼိုင်ႈၵေႃႉၼိုင်ႈတူၼ်ႈ။ တူၼ်ႈမႆႉသင်ၵေႃႈလႆႈ ဢၼ်ၸၢင်ႈပၼ်ႁူမ်ႈလႄႈ ၽွၼ်းလီမိူဝ်း ၼႃႈ ႁႂ်ႈလုၵ်ႈလၢၼ် သႅၼ်းႁုၼ်ႈမႂ်ႇလႆႈၸၢမ်ႇပူၺ်ႈ ယူႇသႃႇၵတ်းယဵၼ်။ ၸၢႆးသီမိူင်း ၽူႈတၢင်းတူဝ်ၵူၼ်းၼုမ်ႇမိူင်းတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၾိင်ႈၾႃႉ၊ သၽႃႇဝ၊ ထိူၼ်ႇၶိူဝ်းၼႂ်းမိူင်းတႆးႁဝ်းမိူဝ်ႈလဵဝ်ၼႆႉ လူႉလႅဝ်မႃးတိၵ်းတိၵ်းယဝ်ႉလႄႈ ၼင်ႇႁိုဝ်ပေႃးတေၸၢင်ႈၵႅတ်ႇၶႄႁႄႉၵင်ႈ ၊ လုမ်းလႃးၶိုၼ်းပႃႇမႆႉထိူၼ်ႇၶိူဝ်းမိူင်းတႆးႁဝ်းၼၼ်ႉ ပုၼ်ႈၽွၼ်းမီးၼိူဝ်ၵူႈၵေႃႉၶႃႈယဝ်ႉ။ ပေႃးႁဝ်းၶႃႈဢမ်ႇဢွၼ်ၵၼ်သႂ်ႇၸႂ်မႅတ်ႇပႅင်းၸိုင် လုၵ်ႈလၢၼ်ႁဝ်းမိူဝ်းၼႃႈတေလႆႈ ႁပ်ႉၽွၼ်းၸႃႉမၼ်းတႄႉတႄႉ။ ၵွပ်ႈၼၼ်လႄႈ ပေႃးထိုင်မႃးဝၼ်းတီႈ 07/07/2018 ၼႆႉႁဝ်းၶႃႈမႃး ဢွၼ်ၵၼ်ၽုၵ်ႇတူၼ်ႈမႆႉ တီႈဢေႇမၼ်းၼိုင်ႈၵေႃႉလႂ်ၼိုင်ႈတူၼ်ႈ တီႈၽႂ်ႇတီႈမၼ်းၵၼ်သေၵမ်းၶႃႈၼေႃႈ ” ဝႃႈၼႆ။ ၽိုၼ်လိၵ်ႈၼႆႉ လႆႈသူင်ႇထိုင်ဝႆႉ တီႈလုမ်းၽွင်းလူင်မိူင်းတႆး၊ မုၵ်ႉၸုမ်းသင်ၶၸိုင်ႈတႆး ဝဵင်းပၢင်လူင်၊ ၸုမ်းၵူၼ်းၼုမ်ႇတႆး TYO၊ ၵေႃၵပ်းသၢၼ်ၵူၼ်းၼုမ်ႇတႆး TYN ၊ ၸုမ်းၵူၼ်းၼုမ်ႇတႆး SYO ၊ ၸုမ်းၼၢင်းယိင်းတႆး၊ ပႃႇတီႇႁူဝ်သိူဝ်၊ ပႃႇတီႇသိူဝ်ၽိူၵ်ႇ၊ လုမ်းၵပ်းသၢၼ် ၵူၼ်းမိူင်းRCSS၊ လုမ်းၵပ်းသၢၼ်ၵူၼ်းမိူင်း SSPP လႄႈၽူႈမီးပုၼ်ႈၽွၼ်းၵူႈ ၸႄႈဝဵင်းၼႆယဝ်ႉ။

['သိင်ႇဝႅတ်ႉလွမ်ႉ']

2018-06-27T08:48:25

https://shannews.org/archives/5934

ၵူၼ်းမိူင်းတႆး မိူဝ်ႇၸၢၼ်ႈၸင်းယႃႈမဝ်းၵမ်ၵႃႈႁိုဝ် ၶႂ်ႈႁႂ်ႈၵူႈၵေႃႉႁူႉထိုင်

ၸၢႆးဢွင်ႇၶမ်း (ႁၵ်ႉၵၢၼ်ႁဵၼ်းႁူႉ) ဝၼ်းတီႈ 26 လိူၼ်ထူၼ်ႈႁူၵ်း 2018 ပဵၼ်ဝၼ်းသၢၼ်ၶတ်းယႃႈမဝ်းၵမ် ၼႂ်းလူၵ်ႈၼႆယဝ်ႉ။ ဝၼ်းမိူဝ်ႈၼႆႉ လႆႈႁၼ် ၶေႃႈပိုၼ်ၽၢဝ်ႇ သၢၼ်ၶတ်းယႃႈမဝ်းၵမ် ဢွၵ်ႇမႃးၵူႈႁူးၵူႈတၢင်း၊ လႆႈႁၼ်ၶႅပ်းႁၢင်ႈၸုတ်ႇၽဝ်ယႃႈမဝ်းၵမ် ပေႃးမိူဝ်ႇ ၵႂႃႇသဵင်ႈ ၼိူဝ်လူၵ်ႈၶၢဝ်ႇဢွၼ်ႊလၢႆႊလႄႈပဵၼ်ဢၼ်မီးတၢင်းမူၼ်ႈသိူဝ်း ငိၼ်းႁူမ်ၸူမ်းဢဝ်ၵုင်ႇမုၼ်ၸွမ်း ၼိူဝ်လွင်ႈ တၢင်းႁဵတ်းသၢင်ႈ လူၺ်ႈဢမ်ႇသေလၢႆ၊ ဢမ်ႇဢိူၼ်ဢမ်ႇၼိုၵ်းသင်သေ ၸုတ်ႇၽဝ်ယႃႈမဝ်းၵမ်ၼႄပေႃႈမႄႈပီႈၼွင်ႉ ၵူၼ်းမိူင်းတႆး၊ ၼႄၽူႈဢဝ်ၶၢဝ်ႇ၊ ၼႄလူၵ်ႈလုမ်ႈၾႃႉၵႂႃႇ ႁတ်းႁတ်းႁၢၼ်ႁၢၼ်ၼၼ်ႉယူႇ။ လွင်ႈၸုတ်ႇၽဝ်ယႃႈမဝ်းၵမ် ၼႂ်းဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉပီၼႆႉ ၼႄလၵ်းထၢၼ်၊ ၶေႃႈယၼ်မၼ်ႈ လႄႈ ၶေႃႈၸုၵ်းမၼ်ႈ ၵူၼ်းမိူင်းတႆးႁဝ်း ႁႂ်ႈၵူၼ်းၼႂ်းလူၵ်ႈလုမ်ႈၾႃႉၶဝ် ႁူႉႁၼ်ဝႃႈ ၵူၼ်းၶိူဝ်းတႆး၊ ၵူၼ်းမိူင်းတႆးၵေႃႈ တိုၼ်း ဢမ်ႇသူင် မိုတ်ႈမၵ်ႉယႃႈမဝ်းၵမ်။ ၸင်းယႃႈမဝ်းၵမ် ဢၼ်မႃးတဝ်သူၼ်၊ တဝ်တူဝ်၊ တဝ်ၸႂ် တဝ်ၸၼ်ဢဝ်ၽဝ ၵူၼ်း မိူင်းတႆး တူၵ်းတႅမ်ႇယေႃႈသုမ်းပၢၼ်ၵႂႃႇၸွမ်းမၼ်းၼၼ်ႉ ႁတ်းႁတ်းႁၢၼ်ႁၢၼ်ယူႇယဝ်ႉ။ လိူဝ်ၼၼ်ႉယဝ်ႉ ယင်းသိုပ်ႇၶႆႈၼႄလၵ်းထၢၼ်၊ ၶေႃႈမၼ်ႈၵိၼ်ၵႅၼ်ႇဝႃႈ ငဝ်ႈငႃႇ တီႈမႃးယႃႈမဝ်းၵမ်ၼႆႉ ဢမ်ႇၸႂ်ႈ မိူင်းတႆး၊ မိူင်းတႆးဢမ်ႇၸႂ်ႈမိူင်းဢၼ်ႁဵတ်းဢွၵ်ႇယႃႈမဝ်းၵမ်၊ ၵူၼ်းမိူင်းတႆးႁဝ်းၼႆႉ မီးၼမ်ႉၸႂ်ၽိူၵ်ႇ ၸိုၼ်ႈၶၢဝ်သႂ်ယူႇ။ ၵူၼ်းမိူင်းတႆး တိုၼ်း ဢမ်ႇမီးၸႂ် ဢၼ်ၶႂ်ႈႁႂ်ႈဝၢၼ်ႈမိူင်း၊ ၵူၼ်းၶိူဝ်းၼႂ်းလူၵ်ႈလုမ်ႈၾႃႉတင်းလၢႆ လႆႈလိူတ်ႇလႆႈမႆႈ။ ယွၼ်ႉၼၼ် ပၢင်ၽဝ်ယႃႈမဝ်းၵမ် ၼႂ်းဝၼ်းသၢၼ်ၶတ်းယႃႈမဝ်းၵမ် လုမ်ႈၾႃႉၼႆႉ ပိုတ်ႇၼႄတီႈပွင်ႇၵၢင်ၸႂ် ၵူၼ်းမိူင်း တႆးႁဝ်းၸႅင်ႈၸႅင်ႈလႅင်းလႅင်း ႁႂ်ႈၵူႈၵေႃႉ ပေႃးလႆႈႁူႉႁၼ်ငိၼ်း ၸွမ်းၵႂႃႇယူႇယဝ်ႉ။ သိုပ်ႇသေၼၼ်ႉထႅင်ႈ ၼႂ်းၶေႃႈပိုၼ်ၽၢဝ်ႇ ဢၼ်လၢႆမူႇလၢႆၸုမ်း ပိုၼ်ၽၢဝ်ႇၵႂႃႇၼၼ်ႉၵေႃႈ လႆႈႁၼ်ပႃး ထႅင်ႈလွင်ႈ ၶတ်းႁႅင်း တီႉၺွပ်း၊ ၵုမ်းၵမ်ၽူႈၵဵဝ်ႇၶွင်ႈယႃႈမဝ်းၵမ်၊ ပူၵ်းပွင်မူၼ်ႉမႄးပၼ်ၽဝ ၽူႈၵဵဝ်ႇၶွင်ႈယႃႈမဝ်းၵမ် ၶဝ်ႁႂ်ႈပေႃး လီမႃးၶိုၼ်း၊ ပၼ်ၵႂၢမ်းႁူႉၵႂၢမ်းသွၼ် ၼင်ႇႁိုဝ်ၵူၼ်းမိူင်းတႆး ပေႃးတေဢမ်ႇၵဵဝ်ႇၶွင်ႈ ယႃႈမဝ်းၵမ်ၸိူဝ်းၼႆႉ ၵေႃႈတိုၼ်း မွၵ်ႇၼႄသိုဝ်ႈသိုဝ်ႈဝႃႈ ၵူၼ်းမိူင်းတႆးႁဝ်း ဢမ်ႇသူင်မိုတ်ႈ၊ ဢမ်ႇၶႂ်ႈယုင်ႈၵဝ်း၊ ဢမ်ႇၶႂ်ႈႁႂ်ႈယႃႈမဝ်းၵမ် မီးသၢႆၸႂ်လိပ်းၶီး ၵႂႃႇ ၼႂ်းမိူင်းၸိုင်ႈတႆးၼႆႉ ၼႆၼၼ်ႉ ထၢင်ႇတေဢမ်ႇမီးၽႂ်ၵေႃႉလႂ် မႃးပၢၵ်ႈထဵင်ၶေႃႈၵႂၢင်ၸႂ် ၵူၼ်း မိူင်းတႆးႁဝ်းလႆႈ ၼင်ႇၵဝ်ႇ။ ဢမ်ႇၸႂ်ႈဝႃႈ ၼႂ်းဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉၼႆႉၵူၺ်း ဢၼ်ၵူၼ်းမိူင်းတႆးႁဝ်း ၸုတ်ႇၽဝ်၊ သၢၼ်ၶတ်း ယႃႈမဝ်းၵမ်။ ဢမ်ႇၸႂ်ႈဝႃႈ ၼႂ်းဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉ ဝၼ်းမိူဝ်ႈၼႆႉၵူၺ်း တႆးႁဝ်းၼႄၵၢင်ၸႂ် လွင်ႈဝႃႈႁဝ်းတိုၼ်း ဢမ်ႇသူင်၊ ဢမ်ႇလႆႈၸႂ်၊ ဢမ်ႇမိုတ်ႈမၵ်ႉယႃႈမဝ်းၵမ် ဢၼ်မႃးၸွတ်ႇၽႄႈယူႇ ၼႂ်းမိူင်းတႆး။ ဢမ်ႇၸႂ်ႈဝႃႈ ၼႂ်းဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉ ဝၼ်းမိူဝ်ႈၼႆႉၵူၺ်း တႆးပၼ်ၵႂၢမ်းႁူႉ ၵႂၢမ်းသွၼ်၊ ပၼ်ၾၢင်ႉ၊ ပၼ်သတိ ယႃႈႁႂ်ႈတိတ်းၸပ်း၊ မဝ်းမိင်း၊ ယိပ်းတိုဝ်း၊ ၵိၼ်သမ်း ယႃႈမဝ်းၵမ်။ တႄႇၸဵမ်ဢဝ်ပၢၼ်ၵွၼ်ႇ ပူႇမွၼ်ႇၼၢႆးယႃႈႁဝ်း၊ တႄႇၸဵမ်ဢဝ် မိူဝ်ႈပူၼ်ႉမႃးလၢႆပၢၵ်ႇပီမိူင်း၊ တႄႇၸဵမ်ဢဝ် မိူဝ်ႈသူ ၶဝ် (ၽူႈဢဝ်ယႃႈမဝ်းၵမ် မႃးၽႄႈၼႂ်းမိူင်းတႆး) ပႆႇဢဝ်ယႃႈမဝ်းၵမ် မႃးၽုၵ်ႇ၊ ယင်ႇႁၢၵ်ႈ၊ ပိုၼ်ၽႄႈ ၸွတ်ႇ တူဝ်ႈမိူင်း တႆးမႃးၼၼ်ႉ ၵူၼ်းမိူင်းတႆး ပေႃးသၢၼ်ၶတ်း၊ မိူဝ်ႇၸၢၼ်ႈ ယႃႈမဝ်းၵမ် ႁၢဝ်ႈႁၢဝ်ႈႁႅင်းႁႅင်းယူႇယဝ်ႉ။ ၵူၼ်းမိူင်းတႆး ပေႃးပၼ်ၾၢင်ႉ၊ သတိ၊ ၵႂၢမ်းႁူႉၵႂၢမ်းသွၼ် ၼင်ႇႁိုဝ်ၵူၼ်းမိူင်းတႆးႁဝ်းတေဢမ်ႇ ၵဵဝ်ႇၶွင်ႈၸွမ်း ယႃႈမဝ်း ၵမ်ၼၼ်ႉ ၸဵမ်မိူဝ်ႈမိုၼ်ႉသိုၼ်းၵွၼ်ႇယဝ်ႉ ၼႆၼၼ်ႉၵေႃႈ ၶူၼ်ႉၶႂႃႉၶိုၼ်းတူၺ်း ၼႂ်းပိုၼ်းတႆး ဢၼ်ပူၼ်ႉမႃး ပၢၵ်ႇပီပၢႆၼၼ်ႉၵူၺ်းၵေႃႈပေႃးႁူႉၸႅင်ႈလႅင်းယဝ်ႉ။ တိုၼ်းတေလႆႈႁၼ်ဝႃႈ တႆးႁဝ်းတိုၼ်းဢမ်ႇမီးၵၢၼ်ၵဵဝ်ႇ ၶွင်ႈ၊ တိုၼ်းဢမ်ႇၸႂ်ႈၽူႈယင်ႇ၊ ၽုၵ်ႇသွမ်ႈ၊ ပိုၼ်ၽႄႈယႃႈမဝ်းၵမ်။ ႁူႉထိုင်၊ ပွင်ႇၸႂ်၊ ၸွႆႈမူၼ်ႉမႄး၊ ၸွႆႈၵႅတ်ႇၶႄ၊ ၸွႆႈလၢတ်ႈပၼ် ၸိူဝ်းတိုၵ်ႉဝူၼ်ႉၽိတ်း၊ ႁၼ်ၽိတ်း၊ ထၢင်ႇၽိတ်း၊ ယုမ်ႇ ၽိတ်း ၼိူဝ်မိူင်းတႆးႁဝ်းဝႃႈ ပဵၼ်မိူင်းဢၼ်ႁဵတ်းဢွၵ်ႇယႃႈမဝ်းၵမ် ပိုၼ်ၽႄႈ၊ ဢဝ်ၸူဝ်ႈပၢၼ်ၵူၼ်းၼႂ်းလူၵ်ႈၼႆႉ တူၵ်းၸူမ်ယူႇၼၼ်ႉ သေၵမ်း။ ၶႂ်ႈသမ်ႉလၢတ်ႈထႅင်ႈဝႃႈ မိူင်းတႆးလႄႈၵူၼ်းမိူင်းတႆး တိုၼ်းသၢၼ်ၶတ်းယႃႈမဝ်းၵမ်ၵူႈမဵတ်ႉ၊ ၵူႈၽွင်၊ ၵူႈၵႂၼ်း ဢၢႆဢၼ်မီးယူႇၼႂ်းလူၵ်ႈလုမ်ႈၾႃႉၼႆႉ။

['ယႃႈမဝ်းၵမ်']

2018-06-27T08:36:18

https://shannews.org/archives/5931

ၸွမ်ၸိုင်ႈမိူင်းမၢၼ်ႈဝႃႈ ၽႂ်ပၼ်ၶၢဝ်ႇ ၵူၼ်းၵႃႉယႃႈ တေတွၼ်ႈသူး

ၸွမ်ၸိုင်ႈမိူင်းႁူမ်ႈတုမ် ဢူးဝိၼ်းမိၼ်ႉလၢတ်ႈဝႃႈ သင်ၽူႈလႂ်ပၼ်ၶၢဝ်ႇၸူးၸဝ်ႈၼႃႈတီႈ လွင်ႈၵူၼ်းၵႃႉယႃႈၸိုင် တေ တွၼ်ႈပၼ်ငိုၼ်းသူး/ရၢင်းဝလ်း ပၼ်ၵူၼ်းသူင်ႇၶၢဝ်ႇ ဝႃႈၼႆ။ ဝၼ်းတီႈ 26/06/2018 ၸွမ်ၸိုင်ႈမိူင်းႁူမ်ႈတုမ် ဢူးဝိၼ်းမိၼ်ႉ မွၵ်ႇလၢတ်ႈၶေႃႈၵႂၢမ်းတီႈပၢင်ၵႅဝ်ႈဝၼ်းသၢၼ်ၶတ်း ယႃႈမဝ်းၵမ်ဝႃႈ သင်ၽူႈလႂ် ပၼ်ၶၢဝ်ႇၸူးၸဝ်ႈၼႃႈတီႈပလိၵ်ႈၸိုင်၊ သင်ပလိၵ်ႈၶဝ် တီႉလႆႈၵူၼ်းၵႃႉၶၢႆယႃႈယဝ်ႉ လူင်ပွင်ၸိုင်ႈ တေတွၼ်ႈပၼ်ငိုၼ်းသူး/ရၢင်းဝလ်း တီႈၵူၼ်းသူင်ႇၶၢဝ်ႇလႄႈ ၸဝ်ႈၼႃႈတီႈ ပလိၵ်ႈဢၼ်ၵႂႃႇတီႉၺွပ်း ၸိူဝ်းၼၼ်ႉ ႁႂ်ႈပေႃးၵိုင်ႇထိူၵ်ႈ ဝႃႈၼႆ။ ဢူးဝိၼ်းမိၼ်ႉ လၢတ်ႈဝႃႈ “ ၵူၼ်းဝၢၼ်ႈၵူၼ်းမိူင်းၵေႃႈ ႁႂ်ႈလႆႈၶဝ်ႈပႃးမႃး ၼႂ်းၵၢၼ်ၽဵဝ်ႈမူၺ်ႉယႃႈမဝ်းၵမ် သင်ဝႃႈ ၵူၼ်းမိူင်းပွင်ႇၶၢဝ်ႇၸူးထိုင်ၸဝ်ႈၼႃႈတီႈပလိၵ်ႈၸိုင် သင်ၸဝ်ႈၼႃႈတီႈ တီႉၺွပ်းလႆႈၵူၼ်းၵႃႉယႃႈမဝ်းၵမ် ငိုၼ်းၶမ်း ဢၼ်ႁုပ်ႈလႆႈမႃးတီႈၵူၼ်းၵႃႉယႃႈၼၼ်ႉ တေယုၵ်ႉယွင်ႈမွပ်ႈသူး/ရၢင်းဝလ်းပၼ် ၵူၼ်းပၼ်ၶၢဝ်ႇ ႁႂ်ႈပေႃးၵိုင်ႇတၢၼ်ႇ။ ယဝ်ႉၵေႃႈ ၼင်ႇႁိုဝ် ၶဝ်တေမီးလွင်ႈႁူမ်ႇလူမ်ႈၼၼ်ႉ တေဢမ်ႇဢွၵ်ႇၶၢဝ်ႇပၼ်” ဝႃႈၼႆ။ သိုပ်ႇလၢတ်ႈဝႃႈ ၼင်ႇႁိုဝ် ၵၢၼ်ၽဵဝ်ႈမူၺ်ႉ ယႃႈမဝ်းၵမ် ပေႃးတေတိူဝ်းထိုင်တီႈလႆႈၼၼ်ႉ ၶွတ်ႇၽွတ်ႈဝႆႉၸုမ်းပ လိၵ်ႈၶိုၵ်ႉတွၼ်းၾၢႆႇၽဵဝ်ႈမူၺ်ႉယႃႈမဝ်းၵမ်ဝႆႉ။ ဢိင်ၼိူဝ်ၶေႃႈမုလ်း ဢၼ်ယူႇတီႈၵူၼ်းပိုၼ်ႉတီႈၸႅင်ႈမႃးသေ ယူႇတီႈလုမ်းၸွမ်ၸိုင်ႈတေပွႆႇၵႂႃႇၵူတ်ႇထတ်းတီႉၺွပ်းၵမ်းလဵဝ်” ဝႃႈၼႆ။ ၸုမ်းပလိၵ်ႈၶိုၵ်ႉတွၼ်းၾၢႆႇၽဵဝ်ႈမူၺ်ႉယႃႈမဝ်းၵမ်ဢၼ် လႆႈၶွတ်ႇၽွတ်ႈၶိုၼ်ႈမႃးထႅင်ႈၸုမ်းမႂ်ႇ ၸုမ်းၼႆႉ ဢမ်ႇၵဵဝ်ႇ ၵၼ်တင်းၸုမ်းပလိၵ်ႈၽဵဝ်ႈမူၺ်ႉယႃႈမဝ်းၵမ် ဢၼ်ၵဝ်ႇ။ ၸုမ်းပလိၵ်ႈၶိုၵ်ႉတွၼ်းၽဵဝ်ႈမူၺ်ႉယႃႈမဝ်းၵမ်ၼႆႉ ပိူဝ်ႈတႃႇ တေတူင်ႉၼိုင်ၵႂႃႇလႆႈၶၼ်ၽႂ်း ဝႃႈၼႆ။ ဝၼ်းတီႈ 26 ပဵၼ်ဝၼ်းသၢၼ်ၶတ်းယႃႈမဝ်းၵမ် လုမ်ႈၾႃႉၼႆႉတီႈဝဵင်းတႃႈၵုင်ႈ၊ ဝဵင်းလိူဝ်ႇလႄႈ တူၼ်ႈတီး ၸိူဝ်း ၼႆႉ ၸတ်းႁဵတ်းပၢင်ၸုတ်ႇၽဝ်ယႃႈမဝ်းၵမ် လူင်ပွင်ၸိုင်ႈပိုၼ်ၽၢဝ်ႇဝႃႈ ၽဝ်ပႅတ်ႈယႃႈမဝ်းၵမ် ဢၼ်တီႉၺွပ်းလႆႈ တႃႇ ၵႃႈၶၼ်ငိုၼ်း 253,324 လၢၼ်ႉပျႃး ဝႃႈၼႆ။

['ယႃႈမဝ်းၵမ်']

2018-06-27T08:01:50

https://shannews.org/archives/5928

SSPP/SSA ၸတ်းႁဵတ်းပၢင်ၽဝ်ယႃႈမဝ်းၵမ် တီႈငဝ်ႈငုၼ်းဝၢၼ်ႈႁႆး ၵႃႈၶၼ်ငိုၼ်း 1 မိုၼ်ႇသႅၼ်ပျႃးပၢႆ

ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ၸတ်းႁဵတ်းပၢင်ၽဝ်ယႃႈမဝ်းၵမ် တီႈငဝ်ႈငုၼ်းဝၢၼ်ႈႁႆး ၸႄႈဝဵင်းၵေးသီး ၸိုင်ႈတႆးပွတ်းၸၢၼ်း ၸုတ်ႇၽဝ် ယႃႈမဝ်းၵမ်တူၵ်းၵႃႈၶၼ်ငိုၼ်း 1 မိုၼ်ႇ သႅၼ်ပျႃးပၢႆ ဝႃႈၼႆ။ ဝၼ်းတီႈ 26/06/2018 ပဵၼ်ဝၼ်းသၢၼ်ၶတ်းယႃႈမဝ်းၵမ် လုမ်ႈၾႃႉ ပႃႇတီႇမႂ်ႇသုင်ၸိုင်ႈတႆး/တပ်ႉ သိုၵ်းၸိုင်ႈတႆး SSPP/SSA ၸတ်းပၢင်ၽဝ်ယႃႈမဝ်းၵမ်။ လႆႈၽဝ်ပႅတ်ႈယႃႈမႃႉ 5 သႅၼ်မဵတ်ႉပၢႆ။ လိူဝ်ၼၼ်ႉ ယႃႈလမ်၊ ယႃႈၽိူၵ်ႇ လႄႈ ၶႃးၶူး ၸဵမ်ၸိူဝ်းၼႆႉ တင်းမူတ်းၵႃႈၶၼ်ငိုၼ်း ဢမ်ႇယွမ်း 1 မိုၼ်ႇသႅၼ်ပျႃး။ ယႃႈမဝ်းၵမ်ဢၼ်တီႉလႆႈမႃး ၸိူဝ်းၼႆႉ လႆႈၸုတ်ႇၽဝ်ပႅတ်ႈတင်းမူတ်း ဝႃႈၼႆ။ ၵႅမ်ႁူဝ်ပဝ်ႈ SSPP/SSA ၸွမ်ႁၢၼ်ၶုၼ်သႅင် မွၵ်ႇလၢတ်ႈၶေႃႈၵႂၢမ်းတီႈၼႂ်းပၢင်ၽဝ်ယႃႈမဝ်းၵမ်ၼၼ်ႉဝႃႈ “ တွၼ်ႈ တႃႇၶူင်းၵၢၼ်ၽဵဝ်ႈလၢင်ႉယႃႈမဝ်းၵမ်ၼႆႉ SSPP လႆႈၵႂႃႇသိုဝ်ႉၶိူင်ႈၵူတ်ႇထတ်းယဵဝ်ႈ တီႈမိူင်းထႆးၼပ်ႉ ႁူဝ်ႁဵင်မၼ်းမႃး သေ လူင်းပိုၼ်ႉတီႈၵူတ်ႇထတ်း သင်ၵူတ်ႇထတ်းၺႃးၵူၼ်းၵိၼ်ၵူၼ်းၶၢႆၸိုင် ႁဝ်းၶႃႈတေပၼ်တူတ်ႈ တၢမ်ႇ ယဝ်ႉၵေႃႈ မူၼ်ႉမႄးတူဝ်ၸႂ်တၢင်းယၢမ်ႈၶဝ်ၵႂႃႇႁႂ်ႈလီ” ဝႃႈၼႆ။ ၸဝ်ႈသိုၵ်းၸၢႆးသူႉ ၵႅမ်ၽူႈၼမ်းၼႂ်း 2 လၢတ်ႈဝႃႈ “ ယႃႈမဝ်းၵမ်ၸိူဝ်းၼႆႉ တီႉလႆႈၼႂ်းပီ 2017-2018။ ၼႂ်းၶၢဝ်းတၢင်း ၼိုင်ႈပီ တီႉလႆႈ 332 လိူင်ႈ။ ယႃႈလမ် ယႃႈၽိူၵ်ႇ တင်းမူတ်း 20 ၸွႆႉပၢႆ။ လိူဝ်ၼၼ်ႉ ယႃႈမႃႉ 5 သႅၼ်မဵတ်ႉပၢႆ တင်း မူတ်းႁူမ်ႈၵၼ် တေတူၵ်းမႅၼ်ႈငိုၼ်းဢမ်ႇယွမ်း 1 မိုၼ်ႇသႅၼ်ပျႃးပၢႆ။ တီႈၼႂ်းပၢင်ၸုတ်ႇၽဝ်ယႃႈ မဝ်းၵမ်ႁဝ်းၶႃႈ ဝၼ်းမိူဝ်ႈၼႆႉ တင်းမူတ်း ၵေႃႉသိုၵ်းႁၢၼ်လႄႈၵူၼ်းမိူင်း ၶဝ်ႈႁူမ်ႈ 2 ႁဵင်ပၢႆ။ ယဝ်ႉၵေႃႈ ႁဝ်းၶႃႈမီးယိူင်း ဢၢၼ်းဝႆႉ ၼင်ႇႁိုဝ် ၵၢၼ်သိုဝ်ႉၶၢႆ လႄႈ ၵူၼ်းၵိၼ်ပေႃးတေ လူတ်းယွမ်းလူင်း။ ၼင်ႇႁိုဝ်ယႃႈမႃႉ ယႃႈမဝ်းၵမ် တေ ဢမ်ႇႁွတ်ႈၽႅဝ်ၼႂ်းမိုဝ်းၵူၼ်းမိူင်းထႅင်ႈ” ဝႃႈၼႆ။ သိုပ်ႇလၢတ်ႈဝႃႈ သင်ဝႃႈၵူၼ်းသူႇသမ်းၵိၼ်ယႃႈ မႃးယွမ်းႁပ်ႉတၢင်းၽိတ်း ႁဝ်းၶႃႈတေဢမ်ႇပၼ်တၢမ်ႇသင် ႁဝ်း ၶႃႈ တေမူၼ်ႉမႄးတူဝ်ၸႂ်ပၼ် တႃႇၶၢဝ်းတၢင်း 3 လိူၼ်။ သင်ဢမ်ႇမႃးယွမ်းႁပ်ႉၽိတ်းသေၺႃးတီႉၺွပ်းၸိုင် တေပၼ် တၢမ်ႇ တႃႇမူၼ်ႉမႄးတူဝ်ၸႂ် တႃႇၶၢဝ်းတၢင်း 6 လိူၼ်။ သင်တီႉလႆႈၵူၼ်းၶၢႆၸိုင် တေပၼ်တၢမ်ႇမႂ်ငိုၼ်း ယဝ်ႉၵေႃႈ တၢမ်ႇၶွၵ်ႈၼိုင်ႈပီ တေပၼ်တၢမ်ႇႁဵတ်းၵၢၼ်ၼၵ်းထႅင်ႈ။ ၵွပ်ႈၼၼ်လႄႈ ၸင်ႇလႆႈပၼ်ၾၢင်ႉႁႄႉႁၢမ်ႈဝႆႉ ယႃႇပေၽုၵ်ႇ သူၼ်ၾိၼ်ႇ၊ ၵႃႉၶၢႆလႄႈ သူႇသမ်းၵိၼ်” ဝႃႈၼႆ။ သိုဝ်ႇၶၢဝ်ႇမိူင်းပင်ႊၵလႃႊၻဵတ်ႊသျ်ပိုၼ်ၽၢဝ်ႇ ၸီႉၼႄးဝႃႈ ၼႂ်းၼႃႈလိၼ် SSPP ၼႆႉ မီးႁူင်းႁဵတ်းယႃႈမဝ်းၵမ်ၼႆ လႄႈၵဵဝ်ႇၵပ်းလွင်ႈ ၼႆႉ ယူႇတီႈၵႅမ်ၽူႈၼမ်းၼႂ်းမၢႆ 2 ၸဝ်ႈသိုၵ်းၸၢႆးသူႉ လၢတ်ႈဝႃႈ “ၶႅၼ်းတေႃႈသူင်ႇမႃးပၼ် ႁဝ်းၶႃႈ ႁၢင်ႈၽႅၼ်ႇလိၼ် ဢၼ်ၸီႉၸမ်ႈဝႆႉတီႈႁူင်းႁဵတ်းယႃႈၼၼ်ႉသေၵမ်း။ တွၼ်ႈတႃႇတေႁူမ်ႈမိုဝ်းၵၼ်တင်း ၶဝ်သေ ၵႂၢတ်ႇလၢင်ႉယႃႈမဝ်းၵမ်ၼႆႉ ႁဝ်း ၶႃႈမီးဝႆႉၸုမ်းမၼ်းယူႇၶႃႈ ဢမ်ႇၼၼ် သင်ဝႃႈ ၽူႈယႂ်ႇၵူၼ်းလူင်မႃးလႆႈ ၼႆၸိုင် တၢမ်တူဝ်ႁဝ်းၶႃႈ တေလူင်းပိုၼ်ႉ တီႈသေ သပ်းလႅင်းၼႄပၼ်ၶႃႈ။ ယွၼ်ႉၼၼ် ဢမ်ႇၸႂ်ႈႁၢင်ႈၽႅၼ်ႇလိၼ် ဢၼ်မၢၼ်ႇမႅၼ်ႈသေ ၸီႉၼႄၵၼ်ၸိူင်ႉၼႆ မၼ်းဢမ်ႇမႅၼ်ႈလွင်ႈတၢင်းမၼ်း” ဝႃႈၼႆ။ ဝၼ်းသၢၼ်ၶတ်းယႃႈမဝ်းၵမ်ၼႆႉ တႄႇမၵ်းမၼ်ႈမႃး မိူဝ်ႈပီ 1987။ ပၢင်ၸုတ်ႇၽဝ်ယႃႈမဝ်းၵမ်ၼႆႉ ၼႂ်းလူင်ပွင် ၸိုင်ႈမၢၼ်ႈၵေႃႈၸတ်းႁဵတ်း။ ယဝ်ႉၵေႃႈ တီႈၸုမ်းယိပ်းၵွင်ႈၵၢင်ႇၵေႃႈၸတ်းႁဵတ်းမိူၼ်ၵၼ်မီးမႃးၶၢဝ်းတၢင်း 31 ပီယဝ်ႉ ဝႃႈၼႆ။

['ယႃႈမဝ်းၵမ်']

2018-06-27T07:55:58

https://shannews.org/archives/5924

လူင်ပွင်ၸိုင်ႈမိူင်းထႆးပိုၼ်ၽၢဝ်ႇတေၵႂၢတ်ႇလၢင်ႉႁႅင်းၵၢၼ်ႁၢဝ်ႈႁႅင်း ႁႅင်းၵၢၼ်မိူင်းမၢၼ်ႈ ပွၵ်ႈႁိူၼ်းၶိုၼ်းယဝ်ႉ ႁဵင်ပၢႆ

ႁႅင်းၵၢၼ်မိူင်းမၢၼ်ႈ ၸိူဝ်းၶဝ်ႈႁဵတ်းၵၢၼ် ၼႂ်းမိူင်းထႆး ၸိူဝ်းဝတ်းဝႂ်ဢမ်ႇတဵမ်ထူၼ်ႈၼၼ်ႉ ဢွၼ်ၵၼ်ပွၵ်ႈမိူဝ်းၶိုၼ်း ဝၢၼ်ႈၽႂ်မိူင်းမၼ်းၼႂ်းၶၢဝ်းတၢင်း ၼိုင်ႈဝူင်ႈၵူၺ်း ၵူၼ်းပွၵ်ႈမိူဝ်းမီး 1,200 ၵေႃႉပၢႆ ဝႃႈၼႆ။ ႁႅင်းၵၢၼ်မိူင်းမၢၼ်ႈ ဢၼ်ပွၵ်ႈၶိုၼ်းႁိူၼ်းၼၼ်ႉ ၵမ်ႈၼမ်တေဢွၼ်ၵၼ်ပွၵ်ႈမိူဝ်းၶိုၼ်း တၢင်းလႅၼ်လိၼ် မိူင်းယၢင်း ၽိူၵ်ႇ- မႄႈသွတ်ႇ(မျႃႉဝတီႇ)။ မိူဝ်ႈဝၼ်းတီႈ 23/06/2018 ယၢမ်းႁူဝ်ၶမ်ႈ 5 မူင်းၼၼ်ႉ ႁႅင်းၵၢၼ်မိူင်းမၢၼ်ႈၵေႃႉၼိုင်ႈ ပွၵ်ႈမိူဝ်းၶိုၼ်းၵႂႃႇတၢင်း မျႃႉဝတီႇၼၼ်ႉ လၢတ်ႈဝႃႈ “ ၶႃႈႁဝ်းႁဵတ်းၵၢၼ်လႆႈငိုၼ်းလိူၼ်ဢေႇၼႃႇ ယွၼ်ႉၼၼ် ၸင်ႇပွၵ်ႈမႃးၶိုၼ်း။ ၶႃႈႁဝ်း ႁဵတ်းၵၢၼ် တီႈႁူင်းၶႅပ်းတိၼ် တီႈၶႃႈႁဝ်းယူႇၼၼ်ႉ ၵူၼ်းႁဵတ်းၵၢၼ်ဢမ်ႇမီးၽႂ်ယၢမ်ႈထုၵ်ႇတီႉၺွပ်းၵႂႃႇ” ဝႃႈၼႆ။ မိူဝ်ႈဝၼ်းတီႈ 22 လိူၼ်ၵျုၼ်ႊၼၼ်ႉ ပလိၵ်ႈထႆး တီႉၺွပ်းလႆႈ ၵူၼ်းၼွၵ်ႈမိူင်း ဢၼ်ဢမ်ႇမီးဝႂ်တဵမ်ထူၼ်ႈ ႁူဝ်ၵူၼ်း 100 ပၢႆ ။ ၼႂ်းၼၼ်ႉ ၵူၼ်းမိူင်းမၢၼ်ႈပႃးၵႂႃႇ 66 ၵေႃႉ ယူႇတီႈတၢင်းၾၢႆႇပလိၵ်ႈထႆး လႆႈပိုၼ်ၽၢဝ်ႇဢွၵ်ႇဝႆႉ ဝႃႈၼႆ။ ယူႇတီႈၽွင်းလူင်ႁႅင်းၵၢၼ်မိူင်းထႆး လႆႈဢွၵ်ႇလိၵ်ႈပိုၼ်ၽၢဝ်ႇပဵၼ်တၢင်းၵၢၼ်ဝႆႉဝႃႈ ပေႃးဝၼ်းတီႈ 01/07/2018 မႃးၸိုင် တေလူင်းပိုၼ်ႉတီႈၵူတ်ႇထတ်းႁႅင်းၵၢၼ်ယၢၼ်မိူင်းဢၼ်ႁဵတ်းၵၢၼ်ဝႆႉၼႂ်းမိူင်းထႆး ႁၢဝ်ႈႁၢဝ်ႈ ႁႅင်းႁႅင်းၵႂႃႇ ဝႃႈၼႆ။ ႁႅင်းၵၢၼ်ယၢၼ်မိူင်း ဢၼ်ၶဝ်ႈၵႂႃႇႁဵတ်းၵၢၼ် ၼႂ်းမိူင်းထႆးသမ်ႉ ၵမ်ႈၼမ် တေပဵၼ်ႁႅင်းၵၢၼ်မိူင်းမၢၼ်ႈ၊ ႁႅင်းၵၢၼ်မိူင်း လၢဝ်း လႄႈ ႁႅင်းၵၢၼ်မိူင်းၵမ်ႇပူးၶျုး ၸိူဝ်းၼႆႉ ဝႃႈၼႆ။ ၶေႃႈမုလ်း – Mizzima

['ႁႅင်းငၢၼ်းၶၢမ်ႈမိူင်း']

2018-06-27T07:50:33

https://shannews.org/archives/5921

21 ပၢင်လူင် ပွၵ်ႈ 3 တေၸတ်းႁဵတ်းၼႂ်းလိူၼ်ၵျူႊလၢႆႊ

ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပွၵ်ႈ 3 ၼႆႉ တေၶိုင်ၸတ်းႁဵတ်းၵႂႃႇၼႂ်းႁူဝ်လိူၼ်ၵျူႊလၢႆႊဢၼ် တေထိုင်ၼႆႉ တႃႇ ၶၢဝ်းတၢင်း 5 ဝၼ်း ဝႃႈၼႆ။ ဝၼ်းတီႈ 25/06/2018 ပၢင်ၵုမ်ႁူမ်ႈသၢင်ႈဢုပ်ႇဢူဝ်းလွင်ႈငမ်းယဵၼ် မိူင်းႁူမ်ႈတုမ် UPDJC ဢၼ်ၸတ်းႁဵတ်းတီႈ ၼေႇပျီႇတေႃႇၼၼ်ႉ ဢုပ်ႇၵုမ်တူၵ်းလူင်းလႆႈၸႂ်ၵၼ်ဝႃႈ ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပွၵ်ႈ 3 ၼႆႉ တေၸတ်း ႁဵတ်းၼႂ်းဝၼ်းတီႈ 11 လိူၼ်ၵျူႊလၢႆႊၵႂႃႇ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ် ၸဝ်ႈၶိုၼ်းသႂ်ႇ ၸႂ်ယဵၼ် ၽူႈၵွၼ်းႁွင်ႈၵၢၼ် လုမ်း PI မၼ်းၸဝ်ႈလၢတ်ႈဝႃႈ “ ပၢင်ၵုမ်လူင် 21 ပွၵ်ႈ 3 ဢၼ်တေၸတ်းႁဵတ်း ဝၼ်းတီႈ 11 လိူၼ်ၼႃႈၼႆႉ မၼ်းယူႇတီႈ ၾၢႆႇလူင် ပွင်ၸိုင်ႈၶဝ်တၢင်ႇထိုင်မႃး။ ဢၼ်ၾၢႆႇလူင်ပွင်ၸိုင်ႈၶဝ် တၢင်ႇမႃးၼၼ်ႉၵေႃႈ ႁဝ်းၶႃႈႁၼ်ဝႃႈ မၼ်း တေပဵၼ် မႅၼ်ႈဝၼ်းဢၼ် ၽူႈၵိူဝ်းၵုမ်မိူင်းႁူမ်ႈတုမ်ၵေႃႈ တေတူဝ်ႈတၼ်း၊ ၾၢႆႇၽူႈၵွၼ်းသိုၵ်းသုင်သုတ်းၵေႃႈ တေ တူဝ်ႈတၼ်း ယွၼ်ႉၶဝ်တူဝ်ႈတၼ်းၼင်ႇၵၼ်လႄႈ ၶဝ်ၸင်ႇလိူၵ်ႈဝၼ်းၼၼ်ႉ ႁဝ်းၶႃႈတႄႉထၢင်ႇၸိူင်ႉၼၼ်။ ပေႃးဝႃႈပႆႇ လႆႈထၢမ်ၶဝ် 2 ၵေႃႉၼႆႉ တေမႃးဝႃႈ ဝၼ်းတီႈ 11 လိူၼ်ၵျူႊလၢႆႊၼႆႉ တေပႆႇပဵၼ်လႆႈ” ဝႃႈၼႆ။ သိုပ်ႇလၢတ်ႈထႅင်ႈဝႃႈ “ႁူဝ်ၶေႃႈလူင် ဢၼ်လူဝ်ႇဢုပ်ႇၵၼ်ၼႆႉ မီး 5 ႁူဝ်ၶေႃႈ ၼႂ်း 5 ႁူဝ်ၶေႃႈၼႆႉ ႁူဝ်ၶေႃႈယွႆႈမၼ်း ႁဝ်း တေဢုပ်ႇသင်လၢႆလၢႆ မိူၼ်ၸိူင်ႉၼင်ႇ ၵၢၼ်မိူင်းဢၼ်ၶဝ်တေဢုပ်ႇၼၼ်ႉ 1) ၵၢၼ် ၵႅတ်ႇၶႄႁႄႉၵင်ႈသုၼ်ႇ လႆႈၵူၼ်း ၸုမ်းဢေႇ။ 2) သုၼ်ႇလႆႈၵူၼ်းလႄႈ သုၼ်ႇလႆႈၸၢႆးယိင်းၽဵင်ႇပဵင်းၵၼ် ၸိူဝ်းၼႆႉ။ ၾၢႆႇၵၢၼ်ႁူမ်ႇလူမ်ႈသမ်ႉ လႆႈငိၼ်းဝႃႈ ၶဝ်ယင်းပႆႇတူၵ်းလူင်းၵၼ်လႆႈဝႃႈ တေဢုပ်ႇလွင်ႈလႂ်” ဝႃႈၼႆ။ လိူဝ်ၼၼ်ႉ ဢၼ်ၵိုတ်းထႅင်ႈ ႁူဝ်ၶေႃႈယႂ်ႇ ထႅင်ႈ 3 ႁူဝ်ၶေႃႈ ဢၼ်ဝႃႈ ၵၢၼ်တူင်ႇဝူင်းၵူၼ်း၊ ၵၢၼ်ပၢႆးမၢၵ်ႈမီးလႄႈ ၵၢၼ် တီႈလိၼ်လႄႈ ၶူဝ်းတိုၼ်းသၽႃႇဝ ၸိူဝ်းၼႆႉ တၢင်းလူင်ပွင်ၸိုင်ႈလႄႈ ၸုမ်းယိပ်းၵွင်ႈၵၢင်ႇ EAOs ၶဝ်လိူၵ်ႈ တင်ႈ ၽူႈတႅၼ်းတႃႇဢုပ်ႇဢူဝ်းၵၼ်ဝႆႉယဝ်ႉ ဝႃႈၼႆ။ ၸဝ်ႈၶိုၼ်းသႂ် သိုပ်ႇလၢတ်ႈဝႃႈ ဢၼ်ၶဝ်လိူၵ်ႈဝႆႉ တင်းသွင်ၾၢႆႇၼႆႉ ၸူဝ်ႈပႆႇထိုင်ဝၼ်းတီႈ 11 ၼၼ်ႉ ၶဝ်တေ လႆႈငူပ်ႉငီႉၵၼ် ႁဝ်းတေလႆႈမႃးတူၵ်းလူင်းၵၼ်ၸိူင်ႉႁိုဝ်။ ဢၼ်ၶဝ်ငူပ်ႉငီႉၵၼ်လႆႈမႃးၸိူဝ်းၼၼ်ႉ ၶဝ်တေ လႆႈတၢင်ႇၼႄတီႈပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ၼႂ်းဝၼ်းတီႈ 11 ၼၼ်ႉ။ ၵမ်းၼႆႉ ပၢင်ၵုမ်လူင်သမ်ႉ တေလႆႈ မႃးထတ်းသၢင်သေ လူဝ်ႇလႆႈမႄးထႅမ်ထွၼ်ၸိူင်ႉႁိုဝ်ၼႆၵေႃႈ ၶဝ်တေလႆႈမႄးထႅမ်ထွၼ်သေ မၵ်းမၼ်ႈ ပၼ်ၵႂႃႇ တေပဵၼ်ၸိူင်ႉၼၼ်။ ပၢင်ၵုမ်လူင် 21 ပွၵ်ႈ 3 ၼႆႉ တေၸတ်းႁဵတ်းၵႂႃႇၶၢဝ်းတၢင်း 5 ဝၼ်း” ဝႃႈၼႆ။ ပၢင်ၵုမ်လူင်ပၢင်လူင်ၵမ်း 3 ၼႆႉ လႆႈငိၼ်းဝႃႈတေမွၵ်ႇထိုင်ၽူႈၶဝ်ႈၸုမ်းဢူၺ်းလီပွတ်းႁွင်ႇ 7 ၸုမ်းၽွင်ႈယူႇ။ မိူၼ်ၼင်ႇ ၸုမ်းဝႃႉ၊ ၸုမ်းမိူင်းလႃး၊ ၸုမ်း SSPP/SSA လႄႈ ၸုမ်းၶၢင် ၸိူဝ်းၼႆႉ။ ၵူၺ်းၵႃႈ ၸုမ်းတဢၢင်း TNLA ၸုမ်းၵူဝ်းၵၢင်ႉ MNDAA လႄႈ ၸုမ်းရၶႅင်ႇ AA တႄႉတႃႇတေၽိတ်ႈမွၵ်ႇဢမ်ႇမွၵ်ႇၼၼ်ႉ ယူႇတီႈလူင်ပွင်ၸိုင်ႈ တင်း တပ်ႉသိုၵ်းမၢၼ်ႈ တိုၵ်ႉဢုပ်ႇဢူဝ်းငူပ်ႉငီႉၵၼ်ယူႇ ဝႃႈၼႆ။ ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ၼႆႉ ယိူင်းဢၢၼ်းဝႆႉဝႃႈ တေၸတ်းႁဵတ်း ၼိုင်ႈပီလႂ် 2 ပွၵ်ႈၼႆသေတႃႉ မိူဝ်ႈပီ 2016 ၵေႃႈ လႆႈၸတ်းႁဵတ်းမႃးပွၵ်ႈၼိုင်ႈၵူၺ်း။ ထိုင်မႃး ပီ 2017 ၵေႃႈ လႆႈၸတ်းႁဵတ်းမႃးပွၵ်ႈၼိုင်ႈၵူၺ်း ၼင်ႇၵဝ်ႇ။

['ၵၢၼ်မိူင်း']

2018-06-27T02:58:34

https://shannews.org/archives/5918

ပၢင်ၸုတ်ႇၽဝ်ယႃႈမဝ်းၵမ် ၼႂ်းဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉ တီႈဝၢၼ်ႈတၢင်းၽေ (ပႃၶီး)

ပၢင်ၸုတ်ႇၽဝ်ယႃႈမဝ်းၵမ် ၼႂ်းဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉ တီႈဝၢၼ်ႈတၢင်းၽေ (ပႃၶီး)

['Uncategorized']

2018-06-26T10:24:20

https://shannews.org/archives/5915

ၵူၼ်းမိူင်းၸႄႈတွၼ်ႈလၢင်းၶိူဝ်း ၶႂ်ႈလႆႈမေႃယႃလူင် တႃႇႁၵ်ႉသႃယူတ်းယႃ ၵူၼ်းမိူင်းလိူဝ်ႁႅင်း

ႁူင်းယႃလူင် ၸႄႈတွၼ်ႈလၢင်းၶိူဝ်း ဢမ်ႇမီးမေႃယႃလူင် တႃႇႁၵ်ႉသႃၵူၼ်းမိူင်းလႄႈ ႁူပ်ႉထူပ်းတၢင်းယၢပ်ႇၽိုတ်ႇ ယူႇ ဝႃႈၼႆ။ ယိင်းႁၵ်ႉ ၵူၼ်းမိူင်းလၢင်းၶိူဝ်း လၢတ်ႈဝႃႈ “ မေႃယႃလူင် တီႈႁူင်းယႃၸႄႈတွၼ်ႈလၢင်းၶိူဝ်းႁဝ်းၶႃႈၼႆႉ လႆႈၶၢႆႉၵႂႃႇ ၸိၼ်ႉၵၢႆႇ ၼႂ်းလိူၼ်ဢွၵ်ႊထူဝ်ႊၿိူဝ်ႊ မိူဝ်ႈပီပူၼ်ႉမႃး။ တေႃႈလဵဝ် မီးဝႆႉၵႅမ်မေႃယႃလူင်ၵေႃႉၼိုင်ႈၵူၺ်း ဢၼ်ႁၵ်ႉသႃ ယူတ်းယႃပၼ်ၵူၼ်းမိူင်းယူႇၼႆႉ။ ယွၼ်ႉဝႃႈတေႃႈလဵဝ်သမ်ႉ ပဵၼ်ၶၢဝ်းၾူၼ်ၼႆလႄႈ ၵူၼ်းပဵၼ်တၢင်း ပဵၼ်ၼၢဝ်ၼူၵ်ႉ/ ၶႆႈလိူတ်ႈဢွၵ်ႇၼမ်။ လိူဝ်ၼၼ်ႉ ၵူၼ်းပဵၼ်ၵေႃႈသမ်ႉၼမ် ယွၼ်ႉၼၼ် ႁဝ်းၶႃႈလူဝ်ႇမေႃယႃလူင်တႄႉၶႃႈ။ ၵဵဝ်ႇၵပ်း လွင်ႈၼႆႉ ႁဝ်းၶႃႈ တုၵ်းယွၼ်းထိုင်ၽွင်းလူင်ၶဝ် ႁႂ်ႈၸဵဝ်းၸွႆႈၵမ်ႉထႅမ်ပၼ်ႁႂ်ႈသူင်ႇမႃးပၼ်ဝႆးဝႆးသေၵမ်း” ဝႃႈၼႆ။ ၼႂ်းၸႄႈတွၼ်ႈလၢင်းၶိူဝ်းၼႆႉ တင်းမူတ်း မီး 4 ၸႄႈဝဵင်း မိူၼ်ၼင်ႇ ၸႄႈဝဵင်းလၢင်းၶိူဝ်း၊ ၸႄႈဝဵင်းမိူင်းၼၢႆး၊ ၸႄႈဝဵင်း မိူင်းပၼ်ႇလႄႈ ၸႄႈဝဵင်းမွၵ်ႇမႆႇ ၸိူဝ်းၼႆႉ။ ၵူၼ်းပဵၼ် တၢင်းပဵၼ်ၸၼ်ႉႁၢဝ်ႈႁႅင်း လႆႈမႃးယူတ်းယႃတူဝ် တီႈႁူင်း ယႃလူင် ၸႄႈတွၼ်ႈ လၢင်းၶိူဝ်း ဝႃႈၼႆ။ လုင်းၸၢႆးပႃႉတဵင်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းလၢင်းၶိူဝ်း လၢတ်ႈဝႃႈ “ ဝၢႆးသေ မေႃယႃလူင် ၶၢႆႉၵႂႃႇယဝ်ႉ တေႃႇထိုင်ယၢမ်းလဵဝ် မေႃယႃလူင်ၵေႃႉမႂ်ႇပႆႇမႃးတႅၼ်း ၵဵဝ်ႇၵပ်းလွင်ႈၼႆႉ ၶႃႈႁဝ်းတုၵ်းယွၼ်းၼႂ်းသၽႃးဝႆႉယဝ်ႉ။ ယူႇတီႈၽွင်းလူင်ၾၢႆႇပၢႆးယူႇလီ တွပ်ႇဝႃႈ တေႁၢင်ႈႁႅၼ်းသူင်ႇပၼ်မႃးဝႆးဝႆးဝႃႈၼႆ။ ၵူၺ်းၵႃႈ ထိုင်ယၢမ်းလဵဝ် မေႃ ယႃလူင် ပႆႇႁွတ်ႈထိုင် ၶဝ်ႈမႃး ၼႂ်း 6-7 လိူၼ်ၼႆႉယဝ်ႉ။ ပူၼ်ႉမႃး 2-3 ဝၼ်းၼႆႉ ၶႃႈႁဝ်းလႆႈၵပ်းၾူၼ်းႁႃ ၽွင်းလူင် ၾၢႆႇ ပၢႆးယူႇလီထႅင်ႈယူႇ။ ယူႇတီႈၽွင်းလူင် တွပ်ႇလၢတ်ႈဝႃႈ ၼႂ်းလိူၼ် သွင်လိူၼ်ၼႆႉ တေႁၢင်ႈႁႅၼ်းသူင်ႇလူင်း မႃးပၼ်မေႃယႃလူင်ဝႆးဝႆးယူႇ” ဝႃႈၼႆ။ ပီၵၢႆ 2017 ၼႂ်းလိူၼ်ဢွၵ်ႊထူဝ်ႊၿိူဝ်ႊၼၼ်ႉ မေႃယႃလူင် ဢၼ်ႁပ်ႉပုၼ်ႈၽွၼ်းဝႆႉတီႈႁူင်းယႃလူင် လၢင်းၶိူဝ်းၼၼ်ႉ လႆႈၶၢႆႉၵႂႃႇမိူင်းမၢၼ်ႈယဝ်ႉ။ ဝႃႈတေသူင်ႇၸုမ်းမေႃယႃၶဝ်လူင်းမႃးတႅၼ်ႈယူႇၼႆသေတႃႉ တေႃႇထိုင်ယၢမ်းလဵဝ်ပႆႇလူင်း မႃးတႅၼ်း ဝႃႈၼႆ။ ၸွမ်းၼင်ႇပိူင်ၶွတ်ႇၽွတ်ႈႁူင်းယႃၵူၼ်းမိူင်းၸႄႈတွၼ်ႈလၢင်းၶိူဝ်းၼႆႉ ၼိုင်ႈၸႄႈဝဵင်းလႂ် တေလႆႈမီး မေႃယႃလူင် ၼိုင်ႈၵေႃႉလႄႈ ၵႅမ်မေႃယႃလူင် 6 ၵေႃႉ ႁူမ်ႈၵၼ် တင်းမူတ်း တေလႆႈမီး 7 ၵေႃႉ။ ၵူၺ်းၵႃႈယၢမ်းလဵဝ် ၼိုင်ႈၸႄႈဝဵင်း လႂ်သမ်ႉ မီးမေႃယႃလူင် ၼိုင်ႈၵေႃႉလႄႈ ၵႅမ်မေႃယႃလူင်ၼိုင်ႈၵေႃႉၵူၺ်း တင်းမူတ်း မီး 2 ၵေႃႉ။ တီႈႁူင်းယႃၸႄႈ ဝဵင်းလၢင်းၶိူဝ်းသမ်ႉ မီးၵႅမ်မေႃယႃလူင်ၼိုင်ႈၵေႃႉၵူၺ်း ဢၼ်ႁၵ်ႉသႃလုမ်းလႃးၵူၼ်းပဵၼ်ဝႆႉ ဝႃႈၼႆ။

['ပၢႆးယူႇလီ']

2018-06-26T10:21:37

https://shannews.org/archives/5912

သိုၵ်းထႆး တီႉလႆႈ ၵူၼ်းမိူင်းမၢၼ်ႈ 40 ၵေႃႉ ဢၼ်လၵ်ႉၶဝ်ႈမိူင်းထႆး တီႈရယွင်း

တပ်ႉသိုၵ်းလူင်ပွင်ၸိုင်ႈထႆး တီႉၺွပ်းလႆႈၵူၼ်းမိူင်းမၢၼ်ႈ 40 ၵေႃႉ လၵ်ႉလွမ်ၶဝ်ႈမိူင်းထႆး။ ဝၼ်းတီႈ 25/06/2018 သိုၵ်းထႆး တပ်ႉမၢႆ 25 ႁႄႉလူတ်ႉၵႃး 3 လမ်း ဢၼ်လုၵ်ႉတၢင်းဝဵင်းရယွင်းသေ တေၵႂႃႇ တၢင်းၶျုမ်းၽွၼ်းၼၼ်ႉ တီႉလႆႈႁႅင်းၵၢၼ်မိူင်းမၢၼ်ႈ 40 ၵေႃႉ ၼႂ်းၵႃး 3 လမ်း။ မီးၽူႈၸၢႆး 34 ၵေႃႉ၊ ၽူႈယိင်း 6 ၵေႃႉ။ ၵူၼ်းႁေႃႈၵႃးလႄႈ ၵူၼ်းၸွမ်းၵႃး 3 ၵေႃႉ တႃႇ 2 ၵေႃႉပဵၼ်ၸၢဝ်းမၢၼ်ႈ၊ ထႅင်ႈၵေႃႉၼိုင်ႈသမ်ႉ ပဵၼ်ထႆး ဝႃႈၼႆ။ ယူႇတီႈသိုဝ်ႇၶၢဝ်ႇ The Nation ဢွၵ်ႇဝႆႉဝႃႈ “ ၵူၼ်းႁေႃႈၵႃး 3 ၵေႃႉၼႆႉ လၢတ်ႈၼႄၸဝ်ႈၼႃႈတီႈဝႃႈ ၵူၼ်းမိူင်းမၢၼ်ႈ 40 ၵေႃႉၼႆႉတၢင်ႇဢဝ်ၶဝ်တီႈႁိမ်းလႅၼ်လိၼ်ဝဵင်းၵေႃႇသွင်(ၵေႃႉတွင်း)မႃး။ ၼိုင်ႈၵေႃႉလႂ် လႆႈၵႃႈႁပ်ႉ ၸၢင်ႈ 2,000 ဝၢတ်ႇ။ ႁႅင်းၵၢၼ်ၼႆႉ တေဢဝ်ၵႂႃႇသူင်ႇတီႈၶျုမ်းၽွၼ်း။ ထႅင်ႈၸုမ်းၼိုင်ႈသမ်ႉ မႃးတေႃႉဢဝ်ၶဝ် ၶဝ်ႈ ၵႂႃႇမိူင်းမလေးသျႃး” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၾၢႆႇတပ်ႉသိုၵ်းထႆး လႆႈမွပ်ႈတူဝ်ႁႅင်းၵၢၼ်မိူင်းမၢၼ်ႈ ပၼ်ၼႂ်းမိုဝ်းၸဝ်ႈၼႃႈတီႈ ၾၢႆႇၵူတ်ႇ ထတ်းၵူၼ်းၶဝ်ႈမိူင်းသေ တေပၼ်တူတ်ႈတၢမ်ႇလႄႈ မႂ်ငိုၼ်းၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်းမီး။ ဝၢႆးသေၼၼ် တေ သူင်ႇတူဝ်ႁႅင်းၵၢၼ်မိူင်းမၢၼ်ႈၸိူဝ်းၼႆႉ ပွၵ်ႈမိူဝ်းၶိုၼ်းမိူင်းမၢၼ်ႈ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-06-26T10:19:55

https://shannews.org/archives/5908

ပၢင်ႁူပ်ႉထူပ်းၸဝ်ႈႁႆႈ/ၼႃး လွင်ႈယၢပ်ႇၽိုတ်ႇၵၢၼ်ၽုၵ်ႇသွမ်ႈ ၼႂ်းၸိုင်ႈတႆးပွတ်းၸၢၼ်း

ႁွင်ႈၵၢၼ်ၾၢႆႇၽုၵ်ႇသွမ်ႈ လူင်ပွင်ၸိုင်ႈတေလူင်းပိုၼ်ႉတီႈ ၸွႆႈထႅမ် ၸဝ်ႈႁႆႈၸဝ်ႈၼႃး ဢၼ်ႁူပ်ႉပၼ်ႁႃလွင်ႈၵၢၼ် ၽုၵ်ႇသွမ်ႈ ဝႃႈၼႆ။ ဝၼ်းတီႈ 22/06/2018 ၸဝ်ႈႁႆႈၸဝ်ႈၼႃႈ ၼႂ်းၸိုင်ႈတႆး ပွတ်းၸၢၼ်း 5 ၸႄႈဝဵင်းလႄႈ ႁူမ်ႈလူၺ်ႈ ႁွင်ႈၵၢၼ်ၾၢႆႇ ၽုၵ်ႇသွမ်ႈလူင်ပွင်ၸိုင်ႈ ႁူပ်ႉထူပ်းဢုပ်ႇဢူဝ်းၵႄႈလိတ်ႈပၼ်ႁႃ ဢၼ်ၸဝ်ႈႁႆႈၸဝ်ႈၼႃး ႁူပ်ႉထူပ်းပၼ်ႁႃၼႂ်းၵၢၼ် ၽုၵ်ႇသွမ်ႈ ၸိူဝ်းၼၼ်ႉ။ ပၢင်ႁူပ်ႉထူပ်းၼႆႉ ၸတ်းႁဵတ်းတီႈႁူင်းႁႅမ်း Tanggyi City Hotel ၸႄႈဝဵင်းတူၼ်ႈတီး ၸိုင်ႈတႆး ပွတ်းၸၢၼ်း ဝႃႈၼႆ။ ဢူးၸေႃႇၼၢႆႇထုၼ်း ၵႅမ်ၾၢႆႇၸီႉသင်ႇ ႁွင်ႈၵၢၼ်ၾၢႆႇၽုၵ်ႇသွမ်ႈ ၸႄႈမိူင်းတႆး လၢတ်ႈဝႃႈ “ ဢၼ်ၵူၼ်းမိူင်းႁူပ်ႉထူပ်း ပၼ်ႁႃလွင်ႈၽုၵ်ႇသွမ်ႈၼၼ်ႉ တေယူႇတီႈၶႃႈႁၢပ်ႇၵၢၼ်လူင်ပွင်ၸိုင်ႈၾၢႆႇၽုၵ်ႇသွမ်ႈ တင်းၽူႈမီးပၺ်ၺႃၾၢႆႇလူင်ႉ လႅၼ်ႇ ၵၢၼ်ၽုၵ်ႇသွမ်ႈၼႆႉသေ တေလူင်းပိုၼ်ႉတီႈ ၾိုၵ်းသွၼ်ပၼ် လၢႆးၵၢၼ်ၽုၵ်ႇသွမ်ႈၵႂႃႇ။ ႁႂ်ႈၵူၼ်းမိူင်းတၢင်ႇ လိၵ်ႈမႃးယွၼ်းတၢင်းၸွႆႈထႅမ်ၵမ်းသိုဝ်ႈၵေႃႈလႆႈ ယူႇတီႈၸုမ်း တူင်ႉၼိုင်တူင်ႇဝူင်း ၵူၼ်းသေ တၢင်ႇလိၵ်ႈမႃးယွၼ်း တၢင်းၸွႆႈထႅမ်ၵေႃႈလႆႈ။ ၵဵဝ်ႇၵပ်းလွင်ႈၼႆႉ ယူႇတီႈႁွင်ႈၵၢၼ် ၾၢႆႇၽုၵ်ႇသွမ်ႈ လူင်ပွင်ၸိုင်ႈလႆႈ ႁူပ်ႉထူပ်းတင်း ၸဝ်ႈႁႆႈ ၸဝ်ႈၼႃႈ တင်း 5 ၸႄႈဝဵင်းသေဢုပ်ႇၵုမ်ဝႆႉယဝ်ႉ” ဝႃႈၼႆ။ ၸဝ်ႈႁႆႈၸဝ်ႈၼႃး ၼႂ်းၸိုင်ႈတႆးပွတ်းၸၢၼ်း ဢၼ်လႆႈႁူပ်ႉပၼ်ႁႃၼႂ်းၵၢၼ်ၽုၵ်ႇသွမ်ႈယူႇတႄႉပဵၼ် ပိူင်ၵၢၼ်ၽုၵ်ႇ သွမ်ႈ၊ ပိူင်ႁဵတ်းယႃႈယႃ တႃႇႁူတ်းၸိူဝ်ႉမူင်ႈမႅင်း၊ ပၼ်ႁႃၵၢၼ်သိုဝ်ႉၶၢႆ(ၵႃႈၶၼ်)၊ ပၼ်ႁႃၸိူဝ်ႉၽၼ်းတႃႇၽုၵ်ႇသွမ်ႈ လႄႈ လွင်ႈၾုၼ်ႇထၢတ်ႈမေႇဢေႃးၸႃႇ ၸိူဝ်းၼႆႉ ဝႃႈၼႆ။ ၻွၵ်ႊတိူဝ်ႊၶုၼ်ႇမဵဝ်း ၽူႈၶပ်ႉၶိုင်ပၢင်ႁူပ်ႉထူပ်း လၢတ်ႈဝႃႈ “ ၼင်ႇႁိုဝ်ၸဝ်ႈႁႆႈၸဝ်ႈၼႃး ပေႃးတေလႆႈလွင်ႈၵမ်ႉထႅမ် ၼႂ်းၵၢၼ်ၽုၵ်ႇသွမ်ႈၼၼ်ႉ ယွၼ်ႉၼၼ် ၶႂ်ႈႁႂ်ႈမီးဝႆႉလုမ်းႁွင်ႈၵၢၼ်ၾၢႆႇၽုၵ်ႇသွမ်ႈ။ သင်ဝႃႈလူဝ်ႇပၢင်ၾိုၵ်းၽွၼ်ႉၵၢၼ် ၽုၵ်ႇသွမ်ႈႁႃႉ ဢမ်ႇၼၼ် ပိူင်ၵၢၼ်ၽုၵ်ႇသွမ်ႈႁႃႉ ၼႆၸိုင် တေၸၢင်ႈယိုၼ်းမိုဝ်းထိုင် ႁႂ်ႈၾၢႆႇလူင်ပွင်ၸိုင်ႈပေႃးတေ ၸၢင်ႈမႃးၸွႆႈထႅမ်ပၼ်လႆႈ။ ၼင်ႇႁိုဝ်ၾၢႆႇၸဝ်ႈႁႆႈၸဝ်ႈၼႃႈၶဝ်ၵေႃႈ ပေႃးတေလႆႈႁူႉၵၼ်ဝႆႉ” ဝႃႈၼႆ။

['ၵူႈလွင်ႈလွင်ႈ']

2018-06-26T10:13:55

https://shannews.org/archives/5905

RCSS/SSA ၸတ်းႁဵတ်းပၢင်ၵႅဝ်ႈ သၢၼ်ၶတ်းယႃႈမဝ်းၵမ် တီႈငဝ်ႈငုၼ်းလွႆတႆးလႅင်း

RCSS/SSA ၸတ်းႁဵတ်းပၢင်ၵႅဝ်ႈ လႄႈ ဢွၵ်ႇၶေႃႈပိုၼ်ၽၢဝ်ႇ သၢၼ်ၶတ်း ယႃႈမဝ်းၵမ် တီႈငဝ်ႈၸိုင်ႈ လွႆတႆးလႅင်း။ ဝၼ်းတီႈ 26/06/2018 ယၢမ်းၵၢင်ၼႂ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်း ပၢင်ၵႅဝ်ႈသၢၼ်ၶတ်းယႃႈမဝ်းၵမ် ဢွၵ်ႇၶေႃႈပိုၼ်ၽၢဝ်ႇ သၢၼ်ၶတ်းၵၢၼ်ၵႃႉၶၢႆၶူဝ်းၶွင်ၼွၵ်ႈမၢႆမီႈ ၸဵမ်ၸိူဝ်းၼႆႉ ဝႃႈၼႆ။ ၸဝ်ႈသိုၵ်း ၸၢႆးႁၢၼ် ၽူႈၵွၼ်းႁွင်ႈၵၢၼ် ၾၢႆႇၽဵဝ်ႈမူၺ်ႉယႃႈမဝ်းၵမ် RCSS/SSA လၢတ်ႈတီႈၽူႈတွႆႇႁွၵ်ႈဝႃႈ “ ပီၼႆႉ တီႈငဝ်ႈငုၼ်းလွႆတႆးလႅင်းႁဝ်းၶႃႈတႄႉ လႆႈၸတ်းႁဵတ်းပၢင်ၵႅဝ်ႈ လွင်ႈသၢၼ်ၶတ်းယႃႈမဝ်းၵမ်ၵူၺ်း။ လွင်ႈၽဝ်ယႃႈ တႄႉ ႁဝ်းၶႃႈၽဝ်ၼႂ်းၼႃႈတီႈၽူႈဢုပ်ႉပိူင်ၽွင်းငမ်း ၼႂ်းပိုၼ်ႉတီႈႁဝ်းၶႃႈၵူၺ်း။ ၵူႈပီတႄႉ ႁဝ်းၶႃႈဢဝ်မႃးၽဝ်တီႈ ငဝ်ႈငုၼ်းလွႆတႆးလႅင်းယူႇ” ဝႃႈၼႆ။ ၵၢၼ်ၽဵဝ်ႈမူၺ်ႉယႃႈမဝ်းၵမ် ဢၼ်ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈႁဵတ်းသၢင်ႈမႃး ၼႂ်းပီ 2017-2018 ၼႆႉ။ တီႉလႆႈယႃႈလမ် 7 ၸွႆႉ (76) ၵျၢပ်ႈ၊ ယႃႈၽိူၵ်ႇ (15.405) ၵီႊလူဝ်ႊ၊ ယႃႈမႃႉ(213,905) မဵတ်ႉ၊ တီႉၺွပ်းလႆႈ ၵူၼ်းၵႃႉၶၢႆယႃႈ(240) ၵေႃႉ။ ၸဝ်ႈသိုၵ်း ၸၢႆးႁၢၼ် လၢတ်ႈဝႃႈ “ ၸွမ်းၼႃႈတီႈ RCSS/SSA ႁဝ်းၶႃႈၵုမ်းၵမ်ဝႆႉ ၸိူဝ်းၼၼ်ႉတႄႉ ႁဝ်းၶႃႈႁဵတ်းႁူင်း တိုတ်းယႃႈပၼ်ၵူၼ်းမိူင်း ၼင်ႇႁိုဝ် ၵူၼ်းမိူင်းႁဝ်းၶႃႈ ပေႃးတေမူၼ်ႉမႄးပူၵ်းပွင်တၢင်းယၢမ်ႈလီၶိုၼ်ႈမႃး၊ ႁဝ်းၶႃႈ ပိုတ်ႇသွၼ်ပၼ်ပိုၼ်ႉႁူႉၵႂႃႇ။ ၵူၺ်းၵႃႈ ဢိင်ၼိူဝ်ငဝ်းလၢႆးမၼ်းသေပိုတ်ႇၵႂႃႇ၊ မၢင်ပီၵေႃႈ ႁဝ်းၶႃႈ ပိုတ်ႇပၼ်ႁူင်း တိုတ်းယႃႈမီးပဵၼ်လၢႆလၢႆပၢင်ၵေႃႈမီး”ဝႃႈၼႆ။ ၼႂ်းပီ 2017-2018 ၼႆႉ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၵေႃႈ မူၼ်ႉမႄးပူၵ်းပွင် တၢင်းယၢမ်ႈၵူၼ်း တိတ်းၸပ်းယႃႈမဝ်းၵမ် ၸၢႆး( 1,631) ၵေႃႉ။ ယိင်း (26) ၵေႃႉ ႁူမ်ႈ တင်းမူတ်း 1,657 ၵေႃႉ ဝႃႈၼႆ။ ဢၼ်လႆႈပၼ်ပိုၼ်ႉႁူႉၽေးယႃႈမဝ်းၵမ် ၵူၼ်းမိူင်းလႄႈ ၵူၼ်းသိုၵ်းၼႂ်းပိုၼ်ႉတီႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉ သိုၵ်းၸိုင်ႈတႆး ၵုမ်းၵမ်ဝႆႉ ၸိူဝ်းၼၼ်ႉ 90 ပွၵ်ႈ ၵူၼ်းၶဝ်ႈႁူမ်ႈ ၸၢႆးယိင်း တင်းမူတ်း 13,852 ၵေႃႉ ဝႃႈၼႆ။ လိူဝ်ၼၼ်ႉ ၼႂ်းၼႃႈလိၼ် တပ်ႉသိုၵ်းမၢႆ 1 တီႈလွႆၵေႃႇဝၼ်းၵေႃႈ ၸတ်းႁဵတ်းပၢင်ၵႅဝ်ႈ ဢုပ်ႇၶႆႈသၢၼ်ၶတ်းယႃႈမဝ်း ၵမ်ယူႇ ဝႃႈၼႆ။

['ယႃႈမဝ်းၵမ်']

2018-06-26T09:56:45

https://shannews.org/archives/5901

ပလိၵ်ႈမိူင်းထႆး ၵူတ်ႇထတ်းၵူၼ်းယိပ်းဝတ်းဝႂ် မၢႆၾၢင်ပွမ်သေ ႁဵတ်းၵၢၼ်ၵႃႉၶၢႆၼႂ်းမိူင်းထႆး

ႁွင်ႈၵၢၼ်ၾၢႆႇပလိၵ်ႈ လူင်ပွင်ၸိုင်ႈမိူင်းထႆး ၸတ်းပၢင်သပ်းၸႅင်ႈၶၢဝ်ႇ တေႁူမ်ႈၵၼ် ၵူတ်ႇထတ်း တီႉၺွပ်းၵူၼ်းတၢင်ႇမိူင်း ၸိူဝ်းယိပ်းဝတ်းဝႂ်မၢႆၾၢင်ထႆး ဢၼ်ပွမ်သေ ႁဵတ်းၵၢၼ်ၵႃႉၶၢႆၼႂ်းမိူင်းထႆး ထိုင်တီႈပဵၼ်ၽူႈမၢၵ်ႈၵူၼ်းမီး။ တႃႇပၼ်တူတ်ႈတၢမ်ႇဝႃႈၼႆ။ Photo by – สถานีโทรทัศน์สำนักงานตำรวจแห่งชาติ ဝၼ်းတီႈ 21/06/2018 ႁွင်ႈၵၢၼ်ၾၢႆႇပလိၵ်ႈ လူင်ပွင်ၸိုင်ႈမိူင်းထႆး ၸတ်းပၢင်သပ်းၸႅင်ႈၶၢဝ်ႇ ၵဵဝ်ႇလူၺ်ႈလွင်ႈ ၵူၼ်းတၢင်ႇမိူင်း (ၵမ်ႈၼမ်ပဵၼ်ၶႄႇ ) ႁဵတ်းဝႂ်လၵ်းထၢၼ်သၢၵ်ႈသေႇဢၼ်ပွမ် ႁဵတ်းဝႂ်ၵပ်းတူဝ်(မၢႆၾၢင်)ထႆး ။ ၸဝ်ႈ ၼႃႈတီႈပလိၵ်ႈထႆးလၢတ်ႈဝႃႈ – “ မိူဝ်ႈမႃးတႄႉဢမ်ႇမီးသင် ပႆတၢင်းမႃးၵူၺ်း ဝၢႆးလိုၼ်းမႃး ႁႃတိုဝ်ႉတၢင်းႁဵတ်းဝႂ်ထႆး ၸၢင်ႈပိူၼ်ႈပဵၼ်ပေႃႈမႄႈ၊ တႅၼ်းဝတ်းၵူၼ်းတၢႆၸိူဝ်းၼႆႉ ႁဵတ်းဝႂ်ထႆး ပေႃးလႆႈဝႂ်ထႆးယဝ်ႉ ႁဵတ်းၵၢၼ်ပၢႆးမၢၵ်ႈမီး ၵၢၼ်ၵႃႉၶၢႆ ၊ ၵၢၼ်ႁူင်းသဝ်း ၊ ၵၢၼ်ဢွၼ်ၵူၼ်းဢႅဝ်ႇမိူင်းၸိူဝ်းၼႆႉသေ ပဵၼ်သထေးငိုၼ်းႁူဝ်ပၢၵ်ႇလၢၼ်ႉ ” ။ သိုပ်ႇၼႆႉၵႂႃႇ တၢင်းၾၢႆႇၸဝ်ႈၼႃႈတီႈတေၵူတ်ႇထတ်း ၵူၼ်းၸိူဝ်းဢၼ်ဢမ်ႇၸႂ်ႈၵူၼ်းထႆးတႄႉတႄႉ ယိပ်းမၢႆၾၢင်ထႆးၼၼ်ႉ တေယိုတ်းၶိုၼ်းဝႂ်ထႆးယိုတ်းဢဝ် ၶူဝ်းၶွင်ငိုၼ်းၶမ်းတင်းမူတ်း ႁူမ်ႈပႃးတေဢဝ်ၽိတ်းၵူၼ်းၸိူဝ်းဢၼ် ၵဵဝ်ႇၶွင်ႈ ႁပ်ႉႁွင်းပၼ်တႃႇလႆႈဝႂ်ထႆးၸိူဝ်းၼႆႉ တေပၼ်တူတ်ႈတၢမ်ႇၸွမ်းၼင်ႇမၢႆမီႈဝၢၼ်ႈမိူင်းမီးၼၼ်ႉ ဝႃႈၼႆ။ တီႈမိူင်းထႆးၼႆႉ မီးၵူၼ်းတၢင်ႇဝၢၼ်ႈတၢင်ႇမိူင်းယူႇသဝ်းၵိၼ်သၢင်ႈ ႁႃၵိၼ်လဵင်ႉတွင်ႉတင်းၼမ်တင်းလၢႆ ၼင်ႇႁိုဝ်တေဢမ်ႇတုမ်ႉတိူဝ်ႉၼႃႈၵၢၼ်ၵူၼ်းထႆးၼႆသေ ၸဝ်ႈၼႃႈတီႈ တေႁူမ်ႈၵၼ်လၢႆၾၢႆႇ လူင်းၵူတ်ႇထတ်းႁၢဝ်ႈႁႅင်း တေယိုတ်းၶိုၼ်းဝႂ်ထႆး ၵူၼ်းၸိူဝ်းဢမ်ႇၸႂ်ႈထႆးတႄႉသေ လၵ်ႉလွမ်ႁဵတ်းဝတ်းထႆးၼၼ်ႉ။ လိူဝ်ၼၼ်ႉပလိၵ်ႈထႆး မီးၽႅၼ်ၵၢၼ် တေၵူတ်ႇထတ်းတီႉၺွပ်းႁႅင်းၵၢၼ်ယၢၼ်မိူင်းႁၢဝ်ႈႁႅင်း ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-06-26T09:44:41

https://shannews.org/archives/5898

ဢွၼ်ႇယိင်းတႆး33 ၵေႃႉဢၼ်ထုၵ်ႇၺႃးပလိၵ်ႈထႆးတီႉ တီႈႁၢၼ်ႉၼူတ်ႈ မိူဝ်ႈႁူဝ်ပီၼၼ်ႉ သူင်ႇပွၵ်ႈမိူဝ်းၶိုၼ်းမိူင်းၽႂ်မၼ်း

ဢွၼ်ႇယိင်း 33 ၵေႃႉ ဢၼ်ထုၵ်ႇပလိၵ်ႈတီႉၺွပ်း တီႉႁၢၼ်ႉၼူတ်ႈ တီႈမိူင်းၵွၵ်ႇ မိူဝ်ႈႁူဝ်ပီ 2018 ၼၼ်ႉၸဝ်ႈ ၼႃႈတီႈလၢႆၾၢႆႇႁူမ်ႈၵၼ်ၸွႆႈထႅမ်သေ သူင်ႇတူဝ်ပွၵ်ႈႁိူၼ်းၽႂ်မၼ်းယဝ်ႉ။ ယိင်းသၢဝ်တႆး 33 ၵေႃႉ ဢၼ်ထုၵ်ႇတီႉၺွပ်းတီႈႁၢၼ်ႉၼူတ်ႈ Victoria The Secret Forever ၽရႃႊရၢမ်ႊ9မိူင်း ၵွၵ်ႇ ၸိုင်ႈထႆးၼၼ်ႉ ၸဝ်ႈၼႃႈတီႈပလိၵ်ႈထႆး၊ ႁွင်ႈၵၢၼ်ၾၢႆႇသုၼ်ႇလႆႈၵူၼ်း ႁူမ်ႈၵၼ်သူင်ႇပွၵ်ႈမိူဝ်းၶိုၼ်း မိူင်းၽႂ်မၼ်းမိူဝ်ႈဝၼ်းတီႈ 23/06/2018 ယဝ်ႉဝႃႈၼႆ။ ၼၢင်းယိင်းဢွၼ်ႇၸိူဝ်းၺႃးတီႉ ဢွၼ်ၵၼ်လၢတ်ႈတီႈပလိၵ်ႈဝႃႈ – “ ဢၼ်ႁဝ်းၶႃႈဢွၼ်ၵၼ်မႃး ႁဵတ်းၵၢၼ်ၼႆႉ ယွၼ်ႉပိူဝ်ႈဝႃႈ ၶွႆပိူၼ်ႈၶႃႈဢေႃႈ ႁၼ်ဢူၺ်းၵေႃႉၶဝ်မႃးႁဵတ်းၼႆႉ လႆႈငိုၼ်းလီ ငိုၼ်းၼမ်သေ သူင်ႇပွၵ်ႈႁိူၼ်း။ ႁဵတ်း ႁိူၼ်းမႂ်ႇ၊ သိုဝ်ႉလူတ်ႉသိုဝ်ႉၵႃး ၶွႆပိူၼ်ႈလႄႈ ၸင်ႇမႃး ႁဵတ်းၶႃႈဢေႃႈ ။ ႁဵတ်းၵၢၼ်ၸိူင်ႉၼႆၼႆႉဢမ်ႇႁိူဝ်ႉသမ်ႉလႆႈငိုၼ်းၼမ် ” ဝႃႈၼႆ။ ၼၢင်းၼုမ်ႇမၢဝ်း ၽူႈၶဝ်ႈႁူမ်ႈၸွႆႈထႅမ်လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ မိူဝ်ႈလဵဝ်ၼႆႉဝၢၼ်ႈမိူင်းႁဝ်းၵေႃႈဢမ်ႇ ၶိုတ်းပိူၼ်ႈ ၵူၼ်းၼုမ်ႇႁဝ်းသမ်ႉ မႃးႁဵတ်းၸိူင်ႉၼႆထႅင်ႈသေ ငိၼ်းၶေႃးၶူမ်တႄႉၶႃႈဢေႃႈ ။ ယွၼ်းႁႂ်ႈပီႈၼွင်ႉႁဝ်းၶႃႈ တူၺ်းလွမ်လုၵ်ႈလၢၼ်ၸဝ်ႈၵဝ်ႇ ပူၵ်းပွင်ပၢႆးပၺ်ၺႃၶဝ်ၼမ်ၼမ် ယႃႇတူၺ်းႁၼ်ငိုၼ်းပဵၼ်ယႂ်ႇ” ဝႃႈၼႆ။ မိူဝ်ႈဝၼ်းတီႈ 12/01/2018 ၼၼ်ႉ ၸဝ်ႈၼႃႈတီႈပလိၵ်ႈလၢႆၾၢႆႇၶဝ်ႈၵူတ်ႇထတ်းတီႈႁၢၼ်ႉ Victoria The Secret Forever ၽရႃႊရၢမ်ႊ 9 မိူင်းၵွၵ်ႇ တီႉၺွပ်းလႆႈၼၢင်းယိင်းဢၼ်ႁဵတ်းၵၢၼ်တီႈၼၼ်ႈ တင်းမူတ်း 113 ၵေႃႉ ပဵၼ်ၼၢင်းယိင်းဢၼ်လုၵ်ႉမႃးတီႈမိူင်းလၢဝ်း၊ ၵမ်ႊပူႊၶျႃႊလႄႈ မိူင်းမၢၼ်ႈ ႁူဝ်ပၢၵ်ႇလႂ် 90% ပဵၼ်ၵူၼ်းမိူင်းမၢၼ်ႈ ။ ၼႂ်းၼၼ်ႉမီးၼၢင်းယိင်းတႆးဢၼ်လုၵ်ႉမႃးတၢင်းၵဵင်းတုင်၊ တႃႈၶီႈလဵၵ်း၊ မိူင်းယၢင်း၊ မိူင်းၵူဝ်း၊ မိူင်းလဵၼ်း၊ မိူင်းပဵင်းၸိူဝ်းၼႆႉ ဢႃယုယူႇၼႂ်းဝူင်ႈၵၢင် 15 – 17 ပီ။ ၵူၼ်းၸိူဝ်းဢၼ်ဢႃယု18 ပီၶိုၼ်ႈ ၼိူဝ်ၼၼ်ႉတႄႉ ၸဝ်ႈၼႃႈတီႈၶဝ်ၶိုၼ်းပွႆႇပၼ် ၵွၼ်ႇၼႃႈၼႆႉယဝ်ႉ။ ဢွၼ်ႇယိင်း 33ၵေႃႉၼႆႉ သမ်ႉ ယွၼ်ႉဢႃယုဢမ်ႇထိုင်18 ပီလႄႈ ၸင်ႇလႆႈၶိုၼ်ႈ လူင်းလုမ်းတြႃးလၢႆပွၵ်ႈလၢႆၵမ်း ယဝ်ႉသေ ၸင်ႇသူင်ႇပွၵ်ႈႁိူၼ်းၶိုၼ်းဝႃႈၼႆ။ Thanks Photo to khaosod

['သုၼ်ႇလႆႈၵူၼ်း']

2018-06-26T04:11:36

https://shannews.org/archives/5891

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း 2018/06/26

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း 2018/06/26

['Uncategorized']

2018-06-25T09:32:00

https://shannews.org/archives/5885

ဢွၼ်ႇၸၢႆးဢႃယု 17 ပီ ၵေႃႉၼိုင်ႈ ၶိုင်ဢၢင်ႈလၵ်ႉလူတ်ႉၶိူင်ႈ ၵူၼ်းမိူင်းမူႇၸေႊ

ၵူၼ်းဝၢၼ်ႈပွၵ်ႉၸၢၼ်း ဝဵင်းမူႇၸေႊ တီႉလႆႈဢွၼ်ႇၸၢႆး ဢၢင်ႈၶိုင်လၵ်ႉလူတ်ႉ ၶိူင်ႈပၢႆႈၵူၺ်းၵႃႈ ဢမ်ႇတၼ်းပၢႆႈ လွတ်ႈသေထုၵ်ႇတီႉလႆႈၵုမ်းၶင်တူဝ် ဝႃႈၼႆ။ ဝၼ်းတီႈ 25/06/2018 ယၢမ်းၵၢင်ဝၼ်း 12:30 မူင်း (မိူဝ်ႈၼႆႉ) မွင်ႇသိၼ်ႇမိၼ်းၼွင်ႇ ဢႃယု 17 ပီ ပဵၼ်ၵူၼ်းၸႃတိ တိူင်းမၵူၺ်း ၶိုင်ဢၢင်ႈလၵ်ႉလူတ်ႉၶိူင်ႈ ၵူၼ်းဝၢၼ်ႈတီႈပွၵ်ႉၸၢၼ်း ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ ၵူၺ်းၵႃႈ ဢမ်ႇတၼ်းလၵ်ႉဢွၵ်ႇပၢႆႈပူၼ်ႉသေ ၵူၼ်းဝၢၼ်ႈဢွၼ်ၵၼ်တီႉၺွပ်းၵုမ်းၶင်တူဝ်လႆႈ ဝႃႈၼႆ။ ၸၢႆးမျၢတ်ႉဢွင်ႇ ၸဝ်ႈၶွင်ႁၢၼ်ႉ/လၢၼ်ႉထၢႆႇႁၢင်ႈ T-One Photo Studio မူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ လူတ်ႉၶိူင်ႈၼႆႉ ပဵၼ်လူတ်ႉၶိူင်ႈပီႈၼွင်ႉႁဝ်း မႃးၵိုတ်းဝႆႉတီႈတၢင်းၼႃႈလၢၼ်ႉၶႃႈဝႆႉ။ ၵူၺ်းၵႃႈ တီႈလၢၼ်ႉ ၶႃႈသမ်ႉ ၼွင်ႉၸၢႆးတင်းၼွင်ႉယိင်းၶႃႈၵူၺ်းယူႇဝႆႉ။ တူဝ်ၶႃႈမီးၵၢၼ်တၢင်းၼွၵ်ႈသေ ဢွၵ်ႇၵႂႃႇတၢင်းၼွၵ်ႈဝႆႉ။ မိူဝ်ႈ ၽွင်းဢၢႆႈၸၢႆးဢွၼ်ႇၵေႃႉၼႆႉမႃးလၵ်ႉၼၼ်ႉ ၼွင်ႉၸၢႆးၶႃႈဢၼ်ပႂ်ႉလၢၼ်ႉသမ်ႉ ၵႂႃႇၶဝ်ႈႁွင်ႈၼမ်ႉဝႆႉ။ ၼွင်ႉယိင်း ၶႃႈသမ်ႉႁဵတ်းၽၵ်းဝႆႉတီႈသိုင်ႇၾႆးသေ တီႈတၢင်းၼႃႈလၢၼ်ႉၶႃႈသမ်ႉဢမ်ႇမီးၽႂ်။ ၽိူဝ်ႇၶႃႈႁဝ်းႁေႃႈလူတ်ႉမႃးၸွမ်း တၢင်းၼၼ်ႉ ႁၼ်လူတ်ႉၶိူင်ႈဢၼ်ဢၢႆႈဢွၼ်ႇလၵ်ႉၵႂႃႇၼၼ်ႉ သမ်ႉၵႂႃႇၵိုတ်းဝႆႉႁိမ်းၶၢင်ႈတၢင်းသေ ၶႃႈၵေႃႈၼႅတ်ႈ ပွၵ်ႈမႃးတူၺ်းၵွင်ႈထၢႆႇ CCTV တီႈလၢၼ်ႉၶႃႈႁဝ်း ႁူႉဝႃႈမီးၵူၼ်းလၵ်ႉလူတ်ႉၶိူင်ႈၼႆသေ ၶႃႈၼႅတ်ႈႁွင်ႉပၢဝ်ႇတီႈၼႂ်း ဢူတ်ႇသဵင်သေ ၵူၼ်းဝၢၼ်ႈၼႂ်းပွၵ်ႉႁဝ်းၵေႃႈ ၼႅတ်ႈဢွၼ်ၵၼ်ဢွၵ်ႇမႃး ၸွမ်းႁႃတူဝ်ဢၢႆႈဢွၼ်ႇၼၼ်ႉၵမ်းလဵဝ်” ဝႃႈၼႆ။ သိုပ်ႇလၢတ်ႈဝႃႈ တီႈတႄႉမၼ်း မိူဝ်ႈမၼ်းဢီးလူတ်ႉၶိူင်ႈလမ်းၼၼ်ႉ လူင်းလွႆၼၼ်ႉ ယွၼ်ႉမီးၵူၼ်းၼႂ်းပွၵ်ႉ ၸၢၼ်းႁဝ်း ၶီႈလူတ်ႉၶိူင်ႈမႃးၸွမ်းလင်မၼ်း မၼ်းၵေႃႈတူၵ်းၸႂ်သေ ဢဝ်လူတ်ႉၶိူင်ႈၼၼ်ႉ ၵိုတ်းဝႆႉတီႈႁိမ်းၶၢင်ႈ တၢင်း လႅၼ်ႈပၢႆႈႁဵတ်းၼၼ်။ ၵူၺ်းၵႃႈ ၶႃႈႁဝ်းၼႅတ်ႈၸႅင်ႈထိုင်ၵူၼ်းဝၢၼ်ႈၵူၼ်းသူၼ်ၼႂ်းပွၵ်ႉႁဝ်းဝႆးလႄႈ ၸင်ႇ ဢွၼ်ၵၼ်သွၵ်ႈတဝ် ၸွမ်းၼႂ်းပွၵ်ႉသေ ၸင်ႇတီႉလႆႈတူဝ်မၼ်း တီႈၼႂ်းပွၵ်ႉၸၢၼ်းႁဝ်းၵူၺ်းၼင်ႇၵဝ်ႇ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၵူၼ်းဝၢၼ်ႈ ၼႂ်းပွၵ်ႉၸၢၼ်းၶဝ် ဢွၼ်ၵၼ်တီႉမတ်ႉတူဝ်ဢွၼ်ႇၸၢႆး ဢႃယု17 ပီၼၼ်ႉ သူင်ႇမွပ်ႈပၼ်ၼႂ်းမိုဝ်းၸဝ်ႈၼႃႈတီႈပလိၵ်ႈၸႄႈဝဵင်းမူႇၸေႊသေ ႁႂ်ႈၸဝ်ႈၼႃႈတီႈၶဝ် မူၼ်ႉမႄးတူဝ်ၸႂ်ပၼ် မၼ်းၵႂႃႇ ဝႃႈၼႆ။

['ၵူႈလွင်ႈလွင်ႈ']

2018-06-25T09:00:04

https://shannews.org/archives/5880

ၵူၼ်းဝၢၼ်ႈ ယဵပ်ႇၺႃးမၢၵ်ႇတၢႆထင်တီႈ 2 ၵေႃႉ ၼႂ်းၸႄႈဝဵင်းၵျွၵ်ႉမႄး

ၵူၼ်းဝၢၼ်ႈ 2 ၵေႃႉ လုၵ်ႉတၢင်းဝဵင်းၵျွၵ်ႉမႄးသေ တေၵႂႃႇတၢင်းဝဵင်းမိူင်းငေႃႉၼၼ်ႉ ယဵပ်ႇၺႃးမၢၵ်ႇတႅၵ်ႇ ဢၼ်ႁၢင်ႈ ၵၢင်ဝႆႉၸွမ်းတၢင်း။ တၢႆထင်တီႈတင်း 2 ၵေႃႉ ဝႃႈၼႆ။ ဝၼ်းတီႈ 20/06/2018 ယၢမ်းၵၢင်ၼႂ် 9:30 မူင်းၼၼ်ႉ ၸၢႆးထုၼ်းၼၢႆႇ ဢႃယု 16 ပီ တင်း ပႃႈဢေးလူင် ၶႃသွင် ၵေႃႉ ၶီႇလူတ်ႉၶိူင်ႈဢွၵ်ႇဝဵင်းၵျွၵ်ႉမႄးမႃးသေ ယဵပ်ႇၺႃးမၢၵ်ႇဢၼ်ႁၢင်ႈၵၢင်ဝႆႉ ၼိူဝ်သဵၼ်ႈတၢင်းၼႂ်း ၵႄႈဝၢၼ်ႈ လွႆၵလေး တင်း ဝၢၼ်ႈပၢင်ၶႃး။ မၢၵ်ႇၼၼ်ႉတႅၵ်ႇတိူဝ်ႉၶဝ် 2 ၵေႃႉသေ လႆႈလူႉတၢႆထင်တီႈၼၼ်ႈၵမ်း လဵဝ် ဝႃႈၼႆ။ ၵူၼ်းဝၢၼ်ႈၸဵင်ႇသီး ၵေႃႉၼိုင်ႈ လၢတ်ႈဝႃႈ “ ပႃးဢေးလူင်ၼႆႉ ပဵၼ်ၵူၼ်းထဝ်ႈ၊ ပဵၼ်မႄႈလဵင်ႉ ထုၼ်းၼၢႆႇ။ ထုၼ်း ၼၢႆႇသမ်ႉ ပဵၼ်လုၵ်ႈလဵင်ႉ။ ၶႃသွင်ၵေႃႉၼႆႉ ၵႂႃႇသူႇၸႂ်းလုၵ်ႈယိင်းပႃႈဢေးလူင် ဢၼ်ယူႇ ဝႆႉတီႈၼႂ်းဝဵင်းၵျွၵ်ႉမႄး ၼၼ်ႉသေပွၵ်ႈမႃး။ ၶဝ်သွင်ၵေႃႉႁေႃႈလူတ်ႉၶိူင်ႈမႃးသေ ယဵပ်ႇၺႃးမၢၵ်ႇ ၵွၼ်ႇပႆႇၽႅဝ်ဝၢၼ်ႈပၢင်ၶႃး ပဵၼ်ၽႂ်ႁၢင်ႈ ဝႆႉတႄႉဢမ်ႇႁူႉ ယၢမ်းၼႆႉ ပၢင်တိုၵ်းၵေႃႈဢမ်ႇမီး” ဝႃႈၼႆ။ ၵဵဝ်ႇၵပ်းလွင်ႈၼႆႉ ပဵၼ်ၸုမ်းလႂ် ၼမ်ႉမိုဝ်းၽႂ် မႃးႁၢင်ႈၵၢင်မၢၵ်ႇၼႆႉဝႆႉ ဢၼ်ဝႃႈၼၼ်ႉ ဢမ်ႇလႆႈႁူႉ ဝႃႈၼႆ။ တၢင်းပွတ်းတွၼ်ႈၼၼ်ႉ သိုၵ်းဢၼ်တူင်ႉၼိုင်ၵႂႃႇမႃးယူႇတႃႇသေႇတႄႉ မီးတပ်ႉသိုၵ်းမၢၼ်ႈ သိုၵ်းTNLA လႄႈ သိုၵ်း RCSS ၸိူဝ်းၼႆႉ။ ၶေႃႈမုလ်း – Myanmar News Journal

['သုၼ်ႇလႆႈၵူၼ်း']

2018-06-25T08:52:42

https://shannews.org/archives/5876

ယေးငိုၼ်းလုမ်ႈၾႃႉ တေၵမ်ႉၸွႆႈ မႄႈမၢၼ်းလႄႈလုၵ်ႈဢွၼ်ႇၼႂ်းမိူင်းတႆး တႃႇငိုၼ်းပၢၵ်ႇလၢၼ်ႉတေႃႊလိူဝ်ႊ

ယေးငိုၼ်းလုမ်ႈၾႃႉ တေၵမ်ႉထႅမ်ငိုၼ်းပၢၵ်ႇလၢၼ်ႉၻေႃႊလိူဝ်ႊ တႃႇလုၵ်ႈဢွၼ်ႇဢႃယု 2 ပီ လူင်းတႂ်ႈလႄႈ ၵူၼ်းပႃးတွင်ႉ(ပုမ်ယႂ်ႇ) တွၼ်ႈတႃႇ ၼႂ်းၸႄႈမိူင်းတႆးပတ်းပိုၼ်ႉ ဝႃႈၼႆ။ ဝၼ်းတီႈ 20/06/2018 ပၢင်ၵုမ်ဢုပ်ႇဢူဝ်း တွၼ်ႈတႃႇၵမ်ႉထႅမ် လုၵ်ႈဢွၼ်ႇ ဢႃယု 2 ပီလူင်းတႂ်ႈလႄႈ ၵူၼ်းပႃးတွင်ႉ (ပုမ်ယႂ်ႇ)၊ ၼႂ်းမိူင်းတႆး ၸတ်းႁဵတ်းတီႈႁူင်းႁႅမ်း Royal Taungyi Hotel၊ ဢုပ်ႇၵုမ်ၵၼ် လွင်ႈယေးငိုၼ်း လုမ်ႈၾႃႉ တေၵမ်ႉထႅမ်ငိုၼ်းပၢၵ်ႇလၢၼ်ႉၻေႃႊလိူဝ်ႊ ဝႃႈၼႆ။ ဢူးထုၼ်းဢူး ၽွင်းလူင်ၾၢႆႇတူင်ႇဝူင်းၵူၼ်း ၸႄႈမိူင်းတႆး လၢတ်ႈဝႃႈ “ ယူႇတီႈယေးငိုၼ်းလုမ်ႈၾႃႉၵမ်ႉထႅမ်ပၼ်မႃး ငိုၼ်း တႃႇၸွႆႈလုၵ်ႈဢွၼ်ႇဢႃယု 2 ပီလူင်းတႂ်ႈလႄႈ ၵူၼ်းပႃးတွင်ႉ( ပုမ်ယႂ်ႇ) ၸဵမ်ၸိူဝ်းၼၼ်ႉ။ လူင်ပွင်ၸိုင်ႈမိူင်းတႆး တင်း ၾၢႆႇယေးငိုၼ်းလုမ်ႈၾႃႉ တေႁူမ်ႈၵၼ်သေ လူင်းပိုၼ်ႉတီႈၵႂႃႇ” ဝႃႈၼႆ။ တႃႇတေလူင်းပိုၼ်ႉတီႈၵမ်ႉထႅမ်ၸွႆႈလုၵ်ႈဢွၼ်ႇ လႄႈ ၵူၼ်းပႃးတွင်ႉၼႆႉ တေမီးႁွင်ႈၵၢၼ် ၾၢႆႇတူင်ႇဝူင်း ၵူၼ်း၊ ၽူႈၵွၼ်းၸႄႈဝဵင်း၊ ၸုမ်းၾၢႆႇတူၺ်းလူမႄႈလႄႈလုၵ်ႈဢွၼ်ႇ၊ ႁွင်ႈၵၢၼ်ပၢႆးယူႇလီ လႄႈ ၽူႈၵွၼ်းပွၵ်ႉ/ ဢိူင်ႇ ၸိူဝ်းၼႆႉ ဝႃႈၼႆ။ လွင်ႈတေၵမ်ႉထႅမ်ပၼ် လုၵ်ႈဢွၼ်ႇဢႃယု 2 ပီ လူင်းတႂ်ႈလႄႈ ၵူၼ်းပႃးတွင်ႉ ၼႂ်းမိူင်းတႆးပတ်းပိုၼ်ႉၼႆႉ တွၼ်ႈ တႃႇ ၵၢၼ်ၵိၼ်ယႅမ်ႉလႄႈ ငိုၼ်းလိူၼ်။ 1 ၵေႃႉ 15,000 ပျႃး တေႃႇလိူၼ် ၶူင်းၵၢၼ်တေတႄႇႁဵတ်းၵႂႃႇၼႂ်းႁူဝ်ပီ 2019 တေမႃးၼႆႉ ဝႃႈၼႆ။

['ပၢႆးယူႇလီ']

2018-06-25T07:42:51

https://shannews.org/archives/5870

ၵေႃႁူမ်ႈသၢင်ႈ ၸတ်းႁဵတ်းပၢင်ဢုပ်ႇဢူဝ်းလႅၵ်ႈလၢႆးၵၼ်တင်း ႁႅင်းၵၢၼ်တႆး ၼႂ်းၵဵင်းမႆႇ

ၵေႃႁူမ်ႈသၢင်ႈၸိူဝ်ႉၸၢတ်ႈတႆး ၸတ်းႁဵတ်းပၢင်ဢုပ်ႇဢူဝ်းလႅၵ်ႈလၢႆႈတၢင်းႁူႉၵၼ်တီႈ ဝတ်ႉၵူႇတဝ်ႈ ဝဵင်းၵဵင်းမႆႇ ၸိုင်ႈထႆး မီးပီႈၼွင်ႉတႆးၶဝ်ႈႁူမ်ႈႁိမ်း 150 ၵေႃႉ။ ဝၼ်းတီႈ 24/06/2018 ယၢမ်းၵၢင်ၼႂ် 9 မူင်း ထိုင် 4 မူင်းဝၢႆးဝၼ်း ၵေႃႁူမ်ႈသၢင်ႈၸိူဝ်ႉၸၢတ်ႈတႆး ၵဵင်းမႆႇ ဢွၼ်ႁူဝ် တႆးၸိူဝ်းႁွတ်ႈၵဵင်းမႆႇ (ႁႅင်းၵၢၼ်ယၢၼ်မိူင်း) ၸတ်းႁဵတ်းပၢင်ဢုပ်ႇဢူဝ်းပိၼ်ႇပႆႇလႅၵ်ႈလၢႆႈၵၼ် တီႈဝတ်ႉၵူႇတဝ်ႈ ဢိူင်ႇသီၽုမ်း ဝဵင်းၵဵင်းမႆႇ ၸိုင်ႈထႆး ဝႃႈၼႆ။ ၸၢႆးသၢႆဝၼ်း ၽူႈၼင်ႈၸိုင်ႈ ၵေႃႁူမ်သၢင်ႈၸိူဝ်ႉၸၢတ်ႈတႆး ၵဵင်းမႆႇ လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈဢွၵ်ႇလိၵ်ႈၽိတ်ႈ မွၵ်ႇပဵၼ်တၢင်းၵၢၼ်ၼၼ်ႉတႄႉ ယိူင်းဢၢၼ်းမႄးထတ်းသၢင်ႈၵၢၼ်ငၢၼ်းၵူႈလွင်ႈဢၼ်လႆႈႁဵတ်းမႃးလႄႈ ဝၢင်းၽႅၼ်ၵၢၼ်တႃႇတေႁဵတ်းမိူဝ်းၼႃႈ ယဝ်ႉၵေႃႈ တေတိုတ်ႉပိူင်ၶွတ်ႇၽွတ်ႈ ယူင်ႉၶၢပ်ႈ လိူဝ်ၼၼ်ႉ တေသိုပ်ႇတၢမ်းဝၢင်းၼႃႈၵၢၼ်ပၼ်ပုၼ်ႈၽွၼ်းၵၼ်ၵႂႃႇ။ ၵူၺ်းၵႃႈ ပီႈၼွင်ႉမႃးၶဝ်ႈႁူမ်ႈၼမ်ဝႆႉ ၵူဝ်ၶၢဝ်းယၢမ်းဢမ်ႇပဵင်းပေႃးလႄႈ ၸင်ႇလႆႈပိၼ်ႇပဵၼ်ပၢင်ႁူပ်ႉထူပ်းၵႂႃႇ ၼင်ႇႁိုဝ်ပီႈၼွင်ႉဢၼ်မႃးၶဝ်ႈႁူမ်ႈပၢင်ႁူပ်ႉထူပ်းၼႆႉ တေမီးၶၢဝ်းယၢမ်းဢုပ်ႇလၢတ်ႈ ပၼ်တၢင်းႁၼ်ထိုင်ၼင်ႇတဵမ်ထူၼ်ႈၼႆလႄႈ ၸင်ႇလႆႈပိၼ်ႇပဵၼ်ပၢင်ႁူပ်ႉထူပ်းသုတ်းဝၼ်း” ဝႃႈၼႆ။ သိုပ်ႇလၢတ်ႈဝႃႈ ၼႂ်းပၢင်ဢုပ်ႇဢူဝ်းႁဝ်းၶႃႈၼၼ်ႉ ယူႇတီႈလုၵ်ႈၸုမ်းၽူႈၶဝ်ႈႁူမ်ႈ တင်းၼမ် ႁၼ်လီၵမ်ႉထႅမ်ဝႃႈ ႁဝ်းၶႃႈတေသိုပ်ႇတူင်ႉၼိုင် ႁဵတ်းသၢင်ႈၵႂႃႇထႅင်ႈ ၼႂ်းၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉသေဢမ်ႇၵႃး ႁူမ်ႈၵၼ်မၵ်း မၼ်ႈဝႃႈ ႁႂ်ႈၵေႃႁူမ်ႈသၢင်ႈသိုပ်ႇမီးၵႂႃႇထႅင်ႈ ဝႃႈၼႆ။ ၵေႃႁူမ်ႈသၢင်ႈၸိူဝ်ႉၸၢတ်ႈတႆး ၵဵင်းမႆႇၼႆႉ မီးၸုမ်းတူင်ႉၼိုင်တူင်ႇဝူင်းၵူၼ်း 5 ၸုမ်း ႁူမ်ႈၵၼ်ၶွတ်ႇၽွတ်ႈတင်ႈ ၶိုၼ်ႈမႃးသေ ပိုၼ်ၽၢဝ်ႇပဵၼ်တၢင်းၵၢၼ်မိူဝ်ႈ ဝၼ်းတီႈ 11/03/2018။ ၼႂ်း 5 ၸုမ်းၼၼ်ႉ ပႃးဝႆႉ ၵေႃလိၵ်ႈလၢႆး လႄႈၾိင်ႈငႄႈတႆး ၵဵင်းမႆႇ၊ မုၵ်ႉၸုမ်းၸၢဝ်းၶိူဝ်းတႆး ၵဵင်းမႆႇ၊ ၸုမ်းၼုမ်ႇတႆးၵတ်းယဵၼ်၊ ၸုမ်းၵွင်တိုၼ်းၵၢင်ၸွႆႈ ၸၢတ်ႈလႄႈ ၸုမ်းႁူမ်ႈတုမ်ပီႈၼွင်ႉတႆး ၸိူဝ်းၼႆႉ။ ၵဵဝ်ႇၵပ်းလွင်ႈၼႆႉ ယူႇတီႈၸုမ်းတႆး 5 ၸုမ်း ဢၼ်မီးၼႂ်းၵဵင်းမႆႇ ၸိုင်ႈထႆး ၽွမ်ႉႁူမ်ႈလႆႈၸႂ်ၵၼ်သေ ၵေႃႇတင်ႈ “ ၵေႃႁူမ်ႈသၢင်ႈၸိူဝ်ႉၸၢတ်ႈတႆး” ပိူဝ်ႈတႃႇပဵၼ် ၵၢၼ်ႁူမ်ႈမိုဝ်းၼႃႈၵၢၼ်တႃငၢၼ်း ၵဵဝ်ႇၵပ်းၵၢၼ်ၼႂ်းတူင်ႇဝူင်းၵူၼ်းတႆး လႄႈ ၵၢၼ်ၸိူဝ်ႉၸၢတ်ႈ ႁႂ်ႈပေႃးမီးလွင်ႈၽွမ်ႉႁူမ်ႈၵၼ်လႄႈ ပိၼ်ႇပႆႇၸွႆႈထႅမ်ၵမ်ႉယၼ်ၵၼ်ၵႂႃႇ ၼႆယဝ်ႉ။ ၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉ ၽူႈၼင်ႈၸိုင်ႈ ပဵၼ်ၸၢႆးသၢႆဝၼ်း ႁူဝ်ပဝ်ႈ မုၵ်ႉၸုမ်းၸၢဝ်းၶိူဝ်းတႆး ၵဵင်းမႆႇ ၼွၵ်ႈ လိူဝ်ၼၼ်ႉ ၽူႈၼမ်းၼႂ်းသမ်ႉ ၶိုၼ်းဢဝ် ႁူဝ်ပဝ်ႈ ၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ၊ ၵွင်တိုၼ်းၵၢင်ၸွႆႈ ၸၢတ်ႈ၊ မူႇၸုမ်းၼုမ်ႇတႆးၵတ်းယဵၼ် လႄႈ ၸုမ်းႁူမ်ႈတုမ်ပီႈၼွင်ႉတႆး ၸဵမ်ၸိူဝ်းၼႆႉ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-06-25T07:31:52

https://shannews.org/archives/5865

လုၵ်ႈႁဵၼ်း 13 ၵေႃႉ ႁၢႆၶဝ်ႈၵႂႃႇ ၼႂ်းထမ်ႈၼၢင်းၼွၼ်း ၵဵင်းႁၢႆး လၢႆၾၢႆႇၸွႆႈၵၼ်ႁႃ

ဢွၼ်ႇၸၢႆး 12 ၵေႃႉလႄႈၶူး1ၵေႃႉ ႁၢႆတူဝ်ၶဝ်ႈၵႂႃႇၼႂ်းထမ်ႈ ပေႃႈမႄႈပီႈၼွင်ႉမႆႈၸႂ် ဢွၼ်ၵၼ်တိူင်ႇၵၢဝ်ႇ လၢႆၾၢႆႇႁူမ်ႈၵၼ်ၸွႆႈထႅမ်။ ဝၼ်းတီႈ 23/06/2018 သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ လုၵ်ႈႁဵၼ်းလႄႈၶူးႁူမ်ႈၵၼ် 13 ၵေႃႉ ၶဝ်ႈၵႂႃႇၼႂ်းထမ်ႈ ၼၢင်းၼွၼ်း ၸႄႈတွၼ်ႈၵဵင်းႁၢႆး ၸိုင်ႈထႆး ပွတ်းႁွင်ႇ။ ဝၢႆးၼၼ်ႉ ဢမ်ႇမီးၵၢၼ်ၵပ်းသိုပ်ႇ ၸဝ်ႈၼႃႈတီႈလၢႆၾၢႆႇႁူမ်ႈ ၵၼ်ၸွမ်းသွၵ်ႈႁႃတူဝ် တေႃႇထိုင်မိူဝ်ႈလဵဝ်ဢမ်ႇပႆႇထူပ်း။ ၸုမ်းၸဝ်ႈၼႃႈတီႈ၊ ၼၵ်ႉၶၢဝ်ႇလႄႈ ပေႃႈမႄႈပီႈၼွင်ႉၵႂႃႇပႂ်ႉတီႈပၢၵ်ႇထမ်ႈဝႆႉ။ ၾူၼ်ၵေႃႈတူၵ်းဢမ်ႇထၢတ်ႇ။ ၸၢႆးၽႃႊသၵွၼ်ႊ ၿုၼ်ႊလၵ်ႊ ၵႅမ်ၽူႈၵွၼ်းၸႄႈတွၼ်ႈၵဵင်းႁၢႆး လၢတ်ႈတီႈသိုဝ်ႇၶၢဝ်ႇဝႃႈ – “ မိူဝ်ႈလဵဝ် ၸဝ်ႈၼႃႈတီႈလၢႆၾၢႆႇႁူမ်ႈၵၼ်ၸွႆႈထႅမ်ယူႇ ၸဝ်ႈၼႃႈတီႈ ၾၢႆႇၸွႆႈထႅမ်ၵေႃႈ မီးလွင်ႈလူင်ႉလႅၼ်ႇ လၢမ်းၶၢတ်ႈဝႃႈတေၸွႆႈထႅမ်လႆႈယူႇ ” ဝႃႈၼႆ။ ထမ်ႈလူင်ၼၢင်းၼွၼ်းၼႆႉ မီးယူႇတီႈဢိူင်ႇပူင်ႇၽႃ ၸႄႈဝဵင်း မႄႈသၢႆ ၸႄႈတွၼ်ႈၵဵင်းႁၢႆး။ တၢင်းလိုၵ်ႉမီး10 ၵီႊလူဝ်ႊပၢႆ။ ထမ်ႈၼႆႉၵႂၢင်ႈယႂ်ႇၼႃႇလႄႈ ပေႃးၾူၼ်တူၵ်း ၼမ်ႉၼွင် ၼႂ်းထမ်ႈလူၼ်ႉၾင်ႇ ၸင်ႇလႆႈႁႃၵၼ်ယၢပ်ႇဝႃႈၼႆ။

['ၵူႈလွင်ႈလွင်ႈ']

2018-06-23T16:06:00

https://shannews.org/archives/5861

ၼင်ႇႁိုဝ်လုမ်ႈၾႃႉတေမီးလွင်ႈႁူမ်ႇလူမ်ႈၼၼ်ႉ တၵ်းတေလႆႈမီးလွင်ႈႁူမ်ႇလူမ်ႈၵူၼ်းၵွၼ်ႇ

ၼႂ်းဝူင်ႈဝၢင်ႈၼႆႉ ၼႂ်းမိူင်းတႆးဢမ်ႇၵႃး ပႃးၸဵမ်တၢင်းၸႄႈမိူင်းလၢႆလၢႆဢၼ်လႄႈ ဢိၵ်ႇလူၺ်ႈပႃးတၢင်း တိူင်းပွတ်းတႂ်ႈ ပွတ်းမိူင်းမၢၼ်ႈၸိူဝ်းၼၼ်ႉ လႆႈႁၼ်ၼမ်ႉထူမ်ႈၼမ်ႉၼွင်းသေယဝ်ႉ ၵူၼ်းမိူင်းၵေႃႈတုၵ်ႉၶယၢပ်ႇၽိုတ်ႇၶၢၼ်ၸႂ် ။ ယူႇ တီႈၶုၼ်မိူင်းၵေႃႈ လႆႈပဵၼ်ၵၢၼ်ပဵၼ်ငၢၼ်းလႆႈႁၢပ်ႇၵူႈၸွႆႈၵၼ်ယူႇဢၼ်ဝႃႈၼၼ်ႉ ႁဝ်းၶႃႈတေႁူႉႁၼ်ငိၼ်းၸွမ်း ၵၼ်ယူႇ တင်းမူတ်း တင်းၼမ်ယူႇ။ ၽိူဝ်ႇပဵၼ်မႃးၸိူင်ႉၼၼ် ၸွင်ႇမၼ်းသမ်ႉၵဵဝ်ႇတၢင်းလွင်ႈၵၢၼ်မိူင်းၸိူင်ႉၼင်ႇႁိုဝ်ၶႃႈလႃႇၼႆ ပေႃးႁဝ်းၶႃႈ မႃးထတ်း သၢင်ၸွမ်း လွင်ႈၼႆႉၼႆၸိုင် လွင်ႈဝႃႈလူမ်းလႅင်ႉၾူၼ်တူၵ်း ၼမ်ႉထူမ်ႈၼမ်ႉၼွင်းၸိူင်ႉၼႆၼႆႉ မၼ်းၵေႃႈ ၵဵဝ်ႇတၢင်း ပၢႆးၵၢၼ်မိူင်းဢၼ်ဝႃႈ ၵဵဝ်ႇလူၺ်ႈလွင်ႈႁူမ်ႇလူမ်ႈ။ ႁူမ်ႇလူမ်ႈၸိူင်ႉၼင်ႇႁိုဝ်ၶႃႈလႃႇၼႆ ႁူမ်ႇလူမ်ႈ ၵူၼ်းႁဝ်းဢၼ်ဝႃႈ (လူသားလုံခြုံရေး) ဢၼ်ဝႃႈၼၼ်ႉ မၼ်းလမ်ႇလွင်ႈမႃးလႄႈ ယူႇတီႈလူင်ပွင်ၸိုင်ႈၵူႈပၢၼ်ပၢၼ် ၸွင်ႇသမ်ႉ မီးလွင်ႈၵုမ်းၵွၼ်း၊ မီးလွင်ႈပူၵ်းပွင်ႁႄႉၵၢင်ႈပၼ်မၼ်းယူႇၼႄႇ ႁဝ်းၶႃႈတေလႆႈဝူၼ်ႉ တူၺ်းဢၼ်ၼၼ်ႉဢိတ်းၼိုင်ႈ။ ၵဵဝ်ႇလူၺ်ႈလွင်ႈႁူမ်ႇလူမ်ႈမႃး ႁဝ်းၶႃႈတူၺ်းႁၼ်ထိုင်ဝႃႈ တပ်ႉသိုၵ်းလႄႈ ဢိၵ်ႇလူၺ်ႈပႃးပလိၵ်ႈယေးၶဝ် ၸိူဝ်း ၼႆႉၵူၺ်း တေပဵၼ်ဢၼ်ၵဵဝ်ႇတၢင်းလွင်ႈႁူမ်ႇလူမ်ႈ ၵမ်ႈၼမ်တႄႉ ႁဝ်းၶႃႈႁၼ်ထိုင်ၸိူင်ႉၼႆ။ ၵွပ်ႈပိူဝ်ႈၸိူင်ႉၼႆ ပဵၼ်မႃးပၢင်ၵုမ်လူင် ၸူဝ်ႈပၢၵ်ႇပီ 21 တီႈၼၼ်ႈၵေႃႈ ပေႃးၵဵဝ်ႇလူၺ်ႈႁူမ်ႇလူမ်ႈမႃးၼႆ ၾၢႆႇတပ်ႉသိုၵ်းၵူၺ်းႁပ်ႉ ႁၼ်ဝႃႈ DDR SSR ပဵၼ်လွင်ႈၼႆႉဢၼ်လဵဝ်ၼႆ။ ႁၼ်ထိုင်ဝႃႈ တပ်ႉသိုၵ်းလႄႈပလိၵ်ႈယေး ဢိၵ်ႇလူၺ်ႈပႃးတၢင်း ၸုမ်းယိပ်းၵွင်ႈၵၢင်ႇလုၵ်ႉၽိုၼ်ႉၶဝ်ၵူၺ်းၵဵဝ်ႇၶွင်ႈၼႆ ႁဝ်းၶႃႈဢွၼ်ၾၢင်ႉႁၼ်ၸွမ်းၼင်ႇၼႆၼႆႉ ပွင်ႇဝႃႈမၼ်းပိူင်ႈ ဝႆႉ။ တီႈတႄႉမႃး ပေႃးမႃးထတ်းသၢင်တႄႉတႄႉၼႆ ၵဵဝ်ႇလူၺ်ႈၵၢၼ်ႁူမ်ႇလူမ်ႈၼႆႉ မၼ်းတေမီးယူႇဢၼ်တၢင်းသုတ်းၵေႃႈ လွင်ႈႁူမ်ႇလူမ်ႈၾၢႆႇပၢႆးၵၢၼ်ၵူၼ်းဢၼ်ဝႃႈ (Human Security) ဢၼ်ၼိုင်ႈၶႃႈၼေႃႈ။ ၼင်ႇႁိုဝ် လုၵ်ႈၵူၼ်း တင်း လုမ်ႈၾႃႉတင်းမူတ်းတင်းသဵင်ႈ တေမီးလွင်ႈႁူမ်ႇလူမ်ႈၼင်ႇၵၼ်ၼၼ်ႉ ႁဝ်းၵူၼ်းၵူႈၵေႃႉတိုၼ်းမီးပုၼ်ႈၽွၼ်း ပိူဝ်ႈတႃႇတေ ၵႅတ်ႇၶႄႁႄႉၵၢင်ႈ ထိင်းသိမ်း ၾိင်ႈၾႃႉယႃႇသီႇလႄႈ ဢိၵ်ႇလူၺ်ႈပႃးတၢင်း ၼင်ႇလိၼ် ဢိၵ်ႇလူၺ်ႈ လူၵ်ႈၶူင်းႁဝ်းတင်းမူတ်း။ ယဝ်ႉၵေႃႈ တေမီးထႅင်ႈ လွင်ႈႁူမ်ႇလူမ်ႈၾၢႆႇပၢႆးၵၢၼ်မိူင်း ၼၼ်ႉၵေႃႈတေမီး ၵဵဝ်ႇလူၺ်ႈ ၵၢၼ်ပၢႆးမိူင်းမႃး ၸွင်ႇႁဝ်းၶႃႈၵူၼ်းၸၢဝ်းၶိူဝ်းၼိုင်ႈဢၼ်လႂ်ၼႆႉ မၼ်းမီးလွင်ႈႁူမ်ႇလူမ်ႈၵႃႈႁိုဝ် တႃႇမၼ်းတေႁူမ်ႇလူမ်ႈ ဢိၵ်ႇလူၺ်ႈၵၢၼ်ပၢႆးမိူင်းမၼ်းၼၼ်ႉ မၼ်းသမ်ႉမီးသုၼ်ႇမွၵ်ႇၵႃႈႁိုဝ် ဢၼ်ဝႃႈၼၼ်ႉၵေႃႈ ႁဝ်းၶႃႈတေလႆႈဢုပ်ႇဢူဝ်း တေလႆႈလႅၵ်ႈလၢႆႈၵၼ်ၵႂႃႇ တေလႆႈလဵပ်ႈႁဵၼ်းၵၼ်ၵႂႃႇတင်းၼမ်။ လိူဝ်ၼၼ်ႉၵေႃႈတေမီးထႅင်ႈလွင်ႈႁူမ်ႇလူမ်ႈၾၢႆႇပၢႆးတူင်ႇဝူင်းၵူၼ်း ၼႆႉၵေႃႈပဵၼ်ဢၼ်လမ်ႇလွင်ႈ။ လိူဝ်ၼၼ်ႉ တေမီးထႅင်ႈ လွင်ႈႁူမ်ႇလူမ်ႈၾၢႆႇပၢႆးၵူၼ်းၵေႃႉသုၼ်ႇလဵဝ်ၽႂ်မၼ်း။ ၵမ်းၼႆႉဢၼ်မႃးၵဵဝ်ႇၶွင်ႈတၢင်း ၵၢၼ်ဢၼ် ၼမ်ႉထူမ်ႈၼမ်ႉၼွင်းယူႇ ဝၼ်းမိူဝ်ႈလဵဝ်ၼႆႉသမ်ႉ ပဵၼ်လွင်ႈႁူမ်ႇလူမ်ႈဢၼ်လႂ်လႃႇၼႆ ၼႆႉ ႁွင်ႉၸိုဝ်ႈဝႃႈ လွင်ႈႁူမ်ႇလူမ်ႈၾၢႆႇပၢႆးသိင်ႇဝႅတ်ႉလွမ်ႉတိုၼ်းပဵၼ်။ လိူဝ်ၼၼ်ႉၵေႃႈ ပေႃးႁဝ်းၶႃႈတေသိုပ်ႇလဵပ်ႈႁဵၼ်းထႅင်ႈ တေ မီးထႅင်ႈလွင်ႈႁူမ်ႇလူမ်ႈၾၢႆႇပၢႆးယူႇလီလႄႈ လွင်ႈႁူမ်ႇလူမ်ႈၾၢႆႇပၢႆးၵိၼ်ယႅမ်ႉ ဢိၵ်ႇလူၺ်ႈပႃးတၢင်းလွင်ႈႁူမ်ႇလူမ်ႈ ၾၢႆႇပၢႆးမၢၵ်ႈမီးၸိူဝ်းၼႆႉ မၼ်းၵေႃႈတေမႃးၵဵဝ်ႇၶွင်ႈတၢင်းၵူႈၵေႃႉၵူႈၵူၼ်း။ တီႈၼႆႈလွင်ႈႁူမ်ႇလူမ်ႈ သုၼ်ႇၵေႃႉလဵဝ်ၵူၼ်းၽႂ်မၼ်း ပေႃးဝႃႈဢၼ်ၼႆႉဢမ်ႇၵုမ်ႇထူၼ်ႈၼႆၸိုင် ၵမ်းလိုၼ်းသုတ်း မၼ်းၵေႃႈၸင်ႈတုမ်ႉတိူဝ်ႉထိုင်တီႈ လွင်ႈႁူမ်ႇလူမ်ႈၸိုင်ႈမိူင်းမႃးတင်းလူမ်ႈ ၸိူဝ်းဢၼ်ယၢမ်ႈလဵပ်ႈႁဵၼ်းမႃးတေႁူႉ ပွင်ႇထိုင်ၵၼ် တင်းမူတ်းယူႇ။ ၵွပ်ႈပိူဝ်ႈၸိူင်ႉၼႆလႄႈ ပေႃးႁဝ်းၶႃႈမႃး ၶိုင်ၵၢၼ်ဢုပ်ႇၵုမ်ၵၼ် ပိူဝ်ႈတႃႇတေသၢင်ႈမိူင်း ႁူမ်ႈတုမ် ၸိုၼ်ႈၸၢင်ႇၵႂႃႇမိူဝ်းၼႃႈၼၼ်ႉၼႆၸိုင် ၵဵဝ်ႇလူၺ်ႈၵၢၼ်ႁူမ်ႇလူမ်ႈမႃးၼၼ်ႉ ႁဝ်းၶႃႈပႆႇလႆႈဢုပ်ႇ ဝႃႈၼႆသေ တႃႉၵေႃႈ ယႅၼ်ႈယႅၼ်ႈဢၼ်ႁဝ်းၶႃႈတေလႆႈႁူပ်ႉထူပ်းယူႇ ပၢင်လူင်ၵမ်းတီႈ 3 ၼႆႉ တေလႆႈဢုပ်ႇၸွမ်း သုၼ်ႇလႆႈ ၸၢဝ်းၶိူဝ်းဢွၼ်ႇၶဝ်လႄႈ ဢိၵ်ႇလူၺ်ႈပႃးတၢင်း သုၼ်ႇလႆႈၸၢႆးယိင်းၽဵင်ႇပဵင်းၵၼ်ဢၼ်ဝႃႈၼၼ်ႉ မၼ်းၵေႃႈၵဵဝ်ႇၶွင်ႈ တၢင်းလွင်ႈႁူမ်ႇလူမ်ႈ ၵူၼ်းၵေႃႉ သုၼ်ႇၵေႃႉ ၽႂ်မၼ်းဢၼ်ဝႃႈၼၼ်ႉ တိုၼ်းၵဵဝ်ႇၶွင်ႈမႃးၵမ်းလဵဝ် သိုပ်ႇၼၼ်ႉၵေႃႈ မၼ်းတေပႃးတၢင်း လွင်ႈႁူမ်ႇလူမ်ႈၸၢဝ်းၶိူဝ်းၽႂ်မၼ်း ၸိူဝ်းၼႆႉမၼ်းတေမီးမႃးယဝ်ႉလႄႈၼႆ ၵဵဝ်ႇလူၺ်ႈလွင်ႈႁူမ်ႇ လူမ်ႈသုၼ်ႇၵေႃႉ ၵူၼ်းၽႂ်မၼ်းလႄႈ ၵဵဝ်ႇလူၺ်ႈလွင်ႈႁူမ်ႇလူမ်ႈ တူင်ႇဝူင်းၵူၼ်း ဢိၵ်ႇလူၺ်ႈၸိူဝ်ႉၶိူဝ်းၽႂ်မၼ်းၼၼ်ႉ ႁဝ်းၶႃႈမီးသုၼ်ႇၸတ်းသၢင်ႈႁၢင်ႈပွင်ၸိုင်ႉၼင်ႇႁိုဝ်ဢၼ်ဝႃႈၼၼ်ႉ ႁဝ်းၶႃႈတၵ်းတေလႆႈ တိုတ်းတႅမ်ႈ ႁၢင်ႈႁႅၼ်း တူဝ်ႈတၼ်းဝႆႉၵွၼ်ႇ ႁဝ်းၶႃႈ ၸင်ႇတေၸင်ႈ ၵႂႃႇၶဝ်ႈဢုပ်ႇဢူဝ်း ၶိုတ်းတၼ်းပိူၼ်ႈလႆႈၼႂ်းပၢင်ၵုမ်ဢၼ်ဝႃႈၼၼ်ႉ ႁဝ်းၶႃႈ ယွၼ်းထတ်းႁၼ်ၼင်ႇၼႆသေ ၶွတ်ႇယွတ်ႈပၢႆၵႂၢမ်းဝႆႉတီႈၼႆႈၵွၼ်ႇၶႃႈ။ မႂ်ႇသုင်ၶႃႈ ႁိုၼ်း ၵႃယၢင်း

['Uncategorized']

2018-06-22T11:59:58

https://shannews.org/archives/5859

သင်ၶၸဝ်ႈ ၸႄႈဝဵင်းၵဵင်းတုင် ဢွၼ်ႁူဝ်ၸတ်းႁဵတ်းပၢင်တၢၼ်ႈၶႆႈ ပွၵ်ႈၵမ်းႁႅၵ်ႈ

သင်ၶလႄႈ တၵ်ႉၵႃႇသတ်ႉထႃး ဝဵင်းၵဵင်းတုင် ႁူမ်ႈၵၼ်ၸတ်းႁဵတ်းပၢင်တၢၼ်ႈၶႆႈ ပွၵ်ႈၵမ်းႁႅၵ်ႈ ၽူႈသူၼ်ၸႂ်ၶဝ်ႈ ႁူမ်ႈထွမ်ႇ ၼပ်ႉႁူဝ်ပၢၵ်ႇ။ ဝၼ်းတီႈ 21/06/2018 ယၢမ်းၵၢင်ၼႂ် 9 မူင်းထိုင် 4 မူင်းဝၢႆးဝၼ်း သင်ၶၸဝ်ႈလႄႈ တၵ်ႉၵႃႇသတ်ႉထႃး ဝဵင်းၵဵင်းတုင် ႁူမ်ႈၵၼ်သေ ၸတ်းႁဵတ်းပၢင်ဢုပ်ႇၶႆႈ(တၢၼ်ႈၶႆႈ) တီႈဝတ်ႉဝိႁၢရ်မွၵ်ႇမႆႇ/ ၵျွင်းၵွင်းမူးၶမ်း ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။ သႂ်ႇၸိုဝ်ႈႁူဝ်ၶေႃႈဝႆႉဝႃႈ“တေၶၢမ်ႇၸူမ်ၼႄႇ ဢမ်ႇၼၼ် တေလုၺ်း” ။ ၽူႈမႃး တၢၼ်ႈၶႆႈ ပၼ်တႄႉပဵၼ် ၸဝ်ႈၶူးပႃႇမွၵ်ႉၶ ၻွၵ်ႊတိူဝ်ႊ ၼေႃႇၶမ်းလ ထမ်ႇမသႃႇမိ ၸၼ်ႉၸွမ်ပုတ်ႉထ မိူင်းတႆး ဝဵင်းလူင် တူၼ်ႈတီး၊ သြႃႇပိုၼ်ၶမ်း(ၸဝ်ႈပိုၼ် ၶမ်း)၊ ႁိုၼ်း ၵႃယၢင်း ဝဵင်းတႃႈၵုင်ႈ လႄႈ ၼၢင်းဝႃႇၼူႉ ၸဵမ်ၸိူဝ်းၼႆႉ။ ၸၢႆးၵႅဝ်ႈ ၵူၼ်းၼုမ်ႇတႆး ၵေႃႉၼိုင်ႈ ၸႄႈဝဵင်းၵဵင်းတုင် လၢတ်ႈတီႈၽူႈတွႆႇႁွၵ်ႈဝႃႈ “ ၶႅမ်ႉတႄႉၶႃႈ ၼႂ်းပၢင်တၢၼ်ႈၶႆႈ ၼႆႉသင်ၶၸဝ်ႈတင်း ၵူၼ်းမိူင်း မႃးၶဝ်ႈႁူမ်ႈထွမ်ႇငိၼ်းတင်းၼမ်။ ဢၼ်ၶႃႈႁဝ်းလႆႈထုၵ်ႇၸႂ် လိူဝ်သေပိူၼ်ႈတႄႉၸဝ်ႈ တူၼ်ၶူးၼေႃႇၶမ်းလ တၢၼ်ႈၶႆႈၼႄဝႃႈ လွင်ႈပၢႆးပၺ်ၺႃတႆးႁဝ်း မိူဝ်ႈၵူႈပွၵ်ႈၼၼ်ႉ ပိူၼ်ႈဢမ်ႇပၼ်သွၼ်/ ၵၼ်ႁဵၼ်း လႆႈလၵ်ႉသွၼ် လႆႇလၵ်ႉႁဵၼ်းၵၼ်မႃးၵူၺ်း။ ထိုင်မႃးၵၢပ်ႈပၢၼ်တေႃႈလဵဝ်ၼႆႉ ပိူၼ်ႈပၼ်ၶႂၢင်ႉႁဝ်းသွၼ်ႁဵၼ်းလိၵ်ႈ တႆးႁဝ်း လႆႈလွတ်ႈလႅဝ်းယဝ်ႉ ၵူၺ်းၼႃႇ ႁဝ်းသမ်ႉဢမ်ႇဢွၼ်ၵၼ်သွၼ် ဢမ်ႇဢွၼ်ၵၼ်ႁဵၼ်း။ တေႃႈၼင်ႇပၢႆႉၶဝ်ႈ ဝဵင်း/ ၸွမ်းၵိဝ်ႇသဵၼ်ႈတၢင်းႁဝ်း ဢမ်ႇႁၼ်တႅမ်ႈသႂ်ႇပႃးလိၵ်ႈတႆးႁဝ်းယဝ်ႉ လႆႈႁၼ်တႅမ်ႈလိၵ်ႈမၢၼ်ႈသႂ်ႇၵူၺ်း၊ လွင်ႈ ၼႆႉ ၸဝ်ႈႁဝ်းတၢၼ်ႈၶႆႈလၢတ်ႈၼႄၵႂႃႇၼႆ ပဵၼ်ဢၼ်ၸိုဝ်ႈၸႂ်ႈၶႅမ်ႉတႄႉၶႃႈ ၼင်ႇႁိုဝ်ၵူၼ်းႁဝ်း ပေႃးလႆႈမီးၸႂ်ၶႂ်ႈ ႁဵၼ်း လိၵ်ႈတႆး ႁဝ်းမႃးၶိုၼ်း” ဝႃႈၼႆႇ။ လိူဝ်ၼၼ်ႉ သြႃႇပိုၼ်ၶမ်း(ၸဝ်ႈပိုၼ်ၶမ်း) ဢုပ်ႇၶႆႈၼႄ လွင်ႈယႃႈမဝ်းၵမ်လိူင်ႇၽႄႈၼမ် ၼႂ်းမိူင်းတႆး ယဝ်ႉၵေႃႈ ဢုပ်ႇ ၶႆႈၼႄ မိူၼ်ၼင်ႇ တၢင်းၾၢႆႇ RCSS/SSA ၵေႃႈ လႆႈပိုတ်ႇဝႆႉပၼ် ဢွင်ႈတီႈတႃႇၵူၼ်းတိုတ်းယႃႈမဝ်းၵမ် မီးဝႆႉ 6-7 တီႈ ၶႂ်ႈႁႂ်ႈဢွၼ်ၵၼ်မိူဝ်းတိုတ်းတတ်းယႃႈမဝ်းၵမ်။ သိုပ်ႇသေၼၼ်ႉ သင်ဝႃႈ ၵူၼ်းမိူင်းတႆး ဢွၼ်ၵၼ် တိတ်းၸပ်းယႃႈ မဝ်းၵမ်ၵၼ်ၼမ်ၼႆ ၵၢၼ်ပၢႆးမၢၵ်ႈမီး၊ ၵၢၼ်မိူင်း လႄႈ ၵၢၼ်ပၢႆးပၺ်ၺႃၵေႃႈ တေဢမ်ႇၸၢင်ႈႁဵတ်းယဝ်ႉ။ ယဝ်ႉၵေႃႈ ၼင်ႇႁိုဝ် ၵူၼ်းၼုမ်ႇတေဢမ်ႇတိတ်းၸပ်းယႃႈမဝ်းၵမ်လႆႈၼၼ်ႉ ထုၵ်ႇလီပၼ်တၢင်း ႁူႉၶဝ်ၸိူင်ႉႁိုဝ် ႁႂ်ႈၶဝ်ပေႃးတေ ႁၢင်ႇၵႆယႃႈမဝ်းၵမ်” ဝႃႈၼႆ။ ပၢင်ဢုပ်ႇၶႆႈ တီႈၸႄႈဝဵင်းၵဵင်းတုင် မီးၽူႈမီးပိုၼ်းႁူႉၽူႈလူင်ႉလႅၼ်ႇၶဝ် မႃးဢုပ်ႇၶႆႈၼႄ ၼႂ်းပၢင်ဢုပ်ႇၶႆႈၼႆႉ မီးၵူၼ်း မိူင်းၶဝ်ႈႁူမ်ႈ ထွမ်ႇငိၼ်း ႁိမ်း 500 ၵေႃႉ ဝႃႈၼႆ။ ၶူးႁိုၼ်းၵႃယၢင်းလၢတ်ႈဝႃႈ – ဢၼ်ၶႃႈလႆႈတၢၼ်ႈၶႆႈၵႂႃႇတႄႉ မီးႁူဝ်ၶေႃႈဝႃႈ “ၼႃႈတီႈပုၼ်ႈၽွၼ်းၵူၼ်းမိူင်း ဢၼ် ႁွင်ႉဝႃႈ ပီႇတုၼီႇတိ” ။ ယွၼ်ႉႁၼ်ထိုင်ဝႃႈ မၼ်းလမ်ႇလွင်ႈတႃႇ မိူင်းႁဝ်း ၶိူဝ်းႁဝ်း ။ ႁဝ်းၶႃႈ ဢမ်ႇလႆႈလဵပ်ႈႁဵၼ်း မႃးလႄႈ ဢဝ်ႁဝ်းၼႂ်းၵႄႈ ၸၢဝ်းၶိူဝ်းၼင်ႇၵၼ်ၸၢၼ်ႈၸင်းၵၼ်။ ဢမ်ႇႁူႉၸၵ်းပုၼ်ႈၽွၼ်းလႄႈ ဢမ်ႇႁူႉၸၵ်း သုၼ်ႇလႆႈ ၵူၼ်းမိူင်းၼႆ ဝၢႆးလင်မႃး ႁဵတ်းႁႂ်ႈၵူၼ်းမိူင်းၼင်ႇၵၼ် ပဵၼ်လွင်ႈၸၢၼ်ႈၸင်းၵၼ်သေ မိူင်းႁူမ်ႈတုမ်ၼႆႉ ဢမ်ႇၸၢင်ႈၶိုပ်ႈၼႃႈလႆႈ ။ ၸင်ႇဝႃႈၼႃႈတီႈပုၼ်ႈၽွၼ်းၵူၼ်းမိူင်းၼႆႉ မၼ်းလမ်ႇလွင်ႈၼႆ လႆႈလၢတ်ႈလွင်ႈၼၼ်ႉ ၵႂႃႇၶႃႈ” ဝႃႈၼႆ။ တီႈပၢင်တၢၼ်ႈၶႆႈၼၼ်ႉ ၼၢင်းဝႃႇၼူႉတႄႉ တၢၼ်ႈၶႆႈၵႂႃႇ ၵဵဝ်ႇၵပ်းလွင်ႈၵၢၼ်ၽွမ်ႉႁူမ်ႈတႆးလႄႈ ၼႃႈတီႈၵၢၼ် ငၢၼ်းပုၼ်ႈၽွၼ်း ၽူႈတႅၼ်း ဝႃႈၼႆ။ ပၢင်တၢၼ်ႈၶႆႈၼႆႉ ယူႇတီႈသင်ၶၸဝ်ႈ ဝဵင်းၵဵင်းတုင် ဢွၼ်ႁူဝ်ၸတ်းႁဵတ်းပဵၼ်ပွၵ်ႈႁႅၵ်ႈ ဝႃႈၼႆသေတႃႉ မိူဝ်ႈပီ 2016 ၼၼ်ႉ ၵေႃလိၵ်ႈလၢႆးလႄႈ ၾိင်ႈငႄႈတႆးၵေႃႈ ယၢမ်ႈဢွၼ်ႁူဝ်ၸတ်းႁဵတ်းၵႂႃႇယဝ်ႉ ၵမ်းၼိုင်ႈ ။ ဝၼ်းတီႈ 20-22/06/2018 သင်ၶၸဝ်ႈလႄႈတၵႃႇၵဵင်းတုင် ႁူမ်ႈၵၼ်ၸတ်းပၢင်ပွႆးယုၵ်ႉယွင်ႈ ၸဝ်ႈငမ်းပၢႆးလူင်၊ ၸဝ်ႈၵွၼ်းပၢႆးလႄႈ ၸဝ်ႈၵမ်ႉပၢႆး ဢိၵ်ႇသင်ၶၸဝ်ႈ တင်းမူတ်း 7 တူၼ်။ တီႈဝတ်ႉဝိႁၢရ်မွၵ်ႇမႆႇ /ၵျွင်းၵွင်းမူးၶမ်း ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း ။ ဢဝ်တိုဝ်ႉတၢင်းၼႆႉသေ လႆႈၸတ်းပႃးပၢင်တၢၼ်ႈၶႆႈၼႆႉ -ဝႃႈၼႆ။ ၶႅပ်းႁၢင်ႈ – ၸၢႆးမွၼ်းၵႅဝ်ႈ

['ၵူႈလွင်ႈလွင်ႈ']

2018-06-22T11:04:41

https://shannews.org/archives/5847

ပလိၵ်ႈထႆး တီႉလႆႈၵူၼ်းမိူင်းမၢၼ်ႈ 2 ၵေႃႉ လၵ်ႉၵႃႉၶၢႆယႃႈ ၼႂ်းမႄႈသၢႆ

ၵူၼ်းမိူင်းမၢၼ်ႈ 2 ၵေႃႉ လၵ်ႉၵႃႉၶၢႆယႃႈမဝ်းၵမ် ၼႂ်းၸႄႈဝဵင်းမႄႈသၢႆ ၸိုင်ႈထႆး ပလိၵ်ႈထႆးတီႉလႆႈယႃႈ ၼမ်ႉၼၵ်း 30 ၵီႊလူဝ်ႊ ဝႃႈၼႆ။ ဝၼ်းတီႈ 20/06/2018 ယၢမ်းၵၢင်ၶမ်ႈၼၼ်ႉ ပလိၵ်ႈထႆး ၾၢႆႇ ၽဵဝ်ႈ မူၺ်ႉယႃႈမဝ်းၵမ် တီႉၺွပ်းၵုမ်းၶင် ၵူၼ်းၵႃႉ ယႃႈမဝ်းၵမ် 2 ၵေႃႉ တီႈၼႂ်းၸႄႈဝဵင်းမႄႈသၢႆ ။ တင်းသွင်ၵေႃႉ ပဵၼ်တႆး။ ၸိုဝ်ႈႁွင်ႉ ၸၢႆးလူင် ဢႃယု 23 ပီ လႄႈ ၸၢႆးလႅင်းႁၢၼ် ။ သိုဝ်ႇ RFA ဢွၵ်ႇဝႆႉဝႃႈ “ ယူႇတီႈပလိၵ်ႈထႆး ၼုင်ႈၶူဝ်းၵူၼ်းႁိူၼ်း လွၵ်ႇသိုဝ်ႉယႃႈတီႈ ၵူၼ်းမိူင်းမၢၼ်ႈ 2 ၵေႃႉ။ ၵူၼ်း မိူင်းမၢၼ်ႈ 2 ၵေႃႉၼႆႉသမ်ႉ ၶီႈလူတ်ႉၵႃးမႃးသူင်ႇတီႈဢၼ်ၼတ်ႉၵၼ်ဝႆႉၼၼ်ႉ သေၸဝ်ႈၼႃႈတီႈထႆး တီႉၺွပ်းလႆႈ တင်း 2 ၵေႃႉ” ဝႃႈၼႆ။ ယႃႈမႃႉဢၼ်တီႉလႆႈတီႈ ၶဝ် 2 ၵေႃႉၼႆႉ တင်းမူတ်း တေတူၵ်းမႅၼ်ႈငိုၼ်းယူႇ 30 လၢၼ်ႉဝၢတ်ႇ ငိုၼ်းထႆး(ၼိုင်ႈႁဵင် သွင်ပၢၵ်ႇႁူၵ်းသိပ်းလၢၼ်ႉပျႃးပၢႆ) ဝႃႈၼႆ။ ၸဝ်ႈၼႃႈတီႈထႆးလၢတ်ႈဝႃႈ ယႃႈမႃႉၼႆႉ ဢဝ်တၢင်းၾၢႆႇ ၸႄႈဝဵင်းတႃႈၶီႈလဵၵ်းသေ လၵ်ႉတေႃႉၶဝ်ႈသူင်ႇ ၶၢႆၼႂ်းမိူင်း ထႆး ဝႃႈၼႆ။

['ယႃႈမဝ်းၵမ်']

2018-06-22T10:00:13

https://shannews.org/archives/5842

ၽူႈၼမ်းပၢင်ႇလႅင်းသႂ်လႄႈ ႁူဝ်ပဝ်ႈၵေႃလိၵ်ႈလၢႆးတူၼ်ႈတီး ၵႂႃႇႁူပ်ႉထူပ်းပီႈၼွင်ႉတႆး တီႈမိူင်းၶၢင်

ၸဝ်ႈသိုၵ်းလူင် လႅင်းသႂ်ႁိူင်း ဢိၵ်ႇလုၵ်ႈၼွင်ႉပွင်ႈပၢႆ ႁူမ်ႈတင်း ႁူဝ်ပဝ်ႈၵေႃလိၵ်ႈလၢႆး ဝဵင်းတူၼ်ႈတီး ဢွၵ်ႇၶၢဝ်း တၢင်းၵႂႃႇႁူပ်ႉထူပ်းပီႈၼွင်ႉတႆး ဢၼ်မီးၼႂ်းၸႄႈမိူင်းၶၢင်။ ဝၼ်းတီႈ 14-19 /06/2018 ၸဝ်ႈသိုၵ်းလူင် လႅင်းသႂ်ႁိူင်းဢိၵ်ႇလုၵ်ႈၼွင်ႉပွင်ႈပၢႆလႄႈ လုင်းၸၢႆးတိၼ်ႇ ႁူဝ်ပဝ်ႈ ၵေႃလိၵ်ႈလၢႆး ဝဵင်းလူင်တူၼ်ႈတီး ဢွၵ်ႇၶၢဝ်းတၢင်း ၵႂႃႇႁူပ်ႉထူပ်းပီႈၼွင်ႉတႆး တီႈဝၢၼ်ႈမေႃႇႁၢၼ် ၸႄႈဝဵင်းႁူဝ်ပၢင်ႇ ၊ ၸႄႈဝဵင်းမိူင်းၵွင်း၊ ၸႄႈဝဵင်းၼမ်ႉတီး ဢၼ်မီးၼႂ်း ၸႄႈတွၼ်ႈ မိူင်းယၢင်း၊ ၸႄႈဝဵင်း ဝဵင်းမႂ်ႇ ၸႄႈတွၼ်ႈမိူင်း ၸႄႈၼႃး (မျိတ်ႉၵျီးၼႃး) ၸိူဝ်းၼႆႉ။ မီးၵေႃလိၵ်ႈလၢႆးလႄႈ ၾိင်ႈငႄႈတႆး ဢိၵ်ႇၵူၼ်းဝၢၼ်ႈၵူၼ်းမိူင်းဢွၼ်ၵၼ်ႁပ်ႉတွၼ်ႈႁူပ်ႉထူပ်း။ ၸၢႆးသၢႆလႅင်း ၵႅမ်ႁူဝ်ပဝ်ႈထုင်ႉပၢင်ႇလႅင်းသႂ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မိူဝ်ႈလဵဝ်ၼႆႉ ပီႈၼွင်ႉတႆးႁဝ်း ၶႃႈ ၽၢတ်ႇၽႄၵၼ်မီးၵေႃႉတီႈၵေႃႉတၢင်း။ ဢၼ်ႁဝ်းၶႃႈလႆႈၵႂႃႇသူႇၸႂ်း ပီႈၼွင်ႉပွၵ်ႈၼႆႉၵေႃႈ ပိူဝ်ႈႁႂ်ႈပီႈၼွင်ႉတႆးတီႈၼိုင်ႈလႄႈ တီႈၼိုင်ႈလႆႈႁူပ်ႉၵၼ်၊ ဢုပ်ႇဢူဝ်းၵၼ် ႁႂ်ႈမီးလွင်ႈမိုတ်ႈၵိုဝ်းၸမ်ၸႂ်ၵၼ်လႄႈ ၸၢင်ႈႁူမ်ႈမိုဝ်းၵၼ် ႁဵတ်းၵၢၼ်ၵႂႃႇမိူဝ်းၼႃႈလႆႈ ” ဝႃႈၼႆ။ ၸၢႆးၵျေႃႇတီႇႁ ပီႈၼွင်ႉတႆးတၢင်းထုင်ႉႁူဝ်ၵဵဝ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်မႃးဢႅဝ်ႇႁႃႁဝ်း ၶႃႈၼႆႉၵေႃႈ ပဵၼ်ဢၼ်ၸူမ်းသိူဝ်းတႄႉၶႃႈဢေႃႈ ၵႂၢမ်းတႆးမီးယူႇဝႃႈ သူၼ်ဢမ်ႇၶဝ်ႈ ပဵၼ်ပႃႇၶႃး ပီႈၼွင်ႉဢမ်ႇၶဝ်ႈ ဢွၵ်ႇၵၼ်ၵေႃႈ ဝၢႆးလိုၼ်းၸၢင်ႈပဵၼ်ပိူၼ်ႈ ၼင်ႇႁိုဝ်တေဢမ်ႇပဵၼ်ပိူၼ်ႈၼၼ်ႉ ႁဝ်းလူဝ်ႇၵႆႉၶဝ်ႈဢွၵ်ႇၵၼ် ၊ ပေႃးၵႆႉၶဝ်ႈဢွၵ်ႇၵၼ်ၵေႃႈ တေမီးလွင်ႈပွင်ႇၸႂ်ၼိူဝ်ၵၼ်သေ ၸၢင်ႈၽွမ်ႉႁူမ်ႈၵၼ်မႃးၶႃႈဢေႃႈ” ဝႃႈၼႆ။ ၼႂ်းၸႄႈမိူင်းၶၢင်ၼႆႉ မီး 4 ၸႄႈတွၼ်ႈ 1.ၸႄႈတွၼ်ႈ ၸႄႈၼႃး ဢၼ်ႁွင်ႉဝႃႈ ( မိတ်ႉၵျီးၼႃး) ၊ 2.ၸႄႈတွၼ်ႈ ဝၢၼ်ႈမေႃႇ (ပမေႃႇ)၊ 3.ၸႄႈတွၼ်ႈ မိူင်းယၢင်း (မူဝ်းၺိၼ်း)၊ 4. ၸႄႈတွၼ်ႈပူႇတဝ်ႇ(ပူႇတႃႇဢူဝ်ႇ) ။ ဝၢၼ်ႈမိူင်း ၸိူဝ်းၼႆႉ ပဵၼ်ဝၢၼ်ႈမိူင်းဢၼ်ၸဝ်ႈၾႃႉတႆး ၵေႃႇတင်ႈ ဢုပ်ႉပိူင်ႇၽွင်းငမ်းမႃး ၊ ၽွင်းပၢၼ်လိၵ်ႈႁူမ်ႈမၢႆပၢင်လူင် 1947 ၼၼ်ႉ ပီႈၼွင်ႉၶၢင်ယွၼ်းၸႄႈမိူင်းလႄႈ လူင်ပွင်ၸိုင်ႈဢိင်းၵလဵတ်ႈ မၵ်းမၼ်ႈပၼ် ပဵၼ်ၸႄႈမိူင်းၶၢင်မႃးတေႃႇယၢမ်းလဵဝ်။

['ၵူႈလွင်ႈလွင်ႈ']

2018-06-22T09:31:51

https://shannews.org/archives/5839

လူင်ပွင်ၸိုင်ႈမိူင်းထႆး ဢွၵ်ႇပၵ်းပိူင်မႂ်ႇ ၵၢၼ်တႃႇႁႅင်းၵၢၼ် 12 သႅၼ်း လႄႈႁၢမ်ႈဝႆႉ 28 သႅၼ်း

ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ဢွၵ်ႇပၵ်းပိူင်မၢႆမီႈမႂ်ႇ ၼႃႈၵၢၼ်ဢၼ်ႁႅင်းၵၢၼ်ယၢၼ်မိူင်းတေၸၢင်ႈ ႁဵတ်းလႆႈလႄႈ ၵၢၼ်ဢၼ်ႁၢမ်ႈဝႆႉ။ ဝၼ်းတီႈ 21/06/2018 သိုဝ်ႇၶၢဝ်ႇထႆး TNA ပိုၼ်ၽၢဝ်ႇဝႃႈ – ၽွင်းလူင်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ၸတ်းပၢင်ၵုမ်ဢုပ်ႇဢူဝ်းၵၼ်သေ လႆႈၸႂ်တႅပ်းတတ်း ဢွၵ်ႇပၵ်းပိူင်မၢႆမီႈၼႃႈၵၢၼ်မႂ်ႇတွၼ်ႈတႃႇႁႅင်းၵၢၼ်ယၢၼ်မိူင်း ၼႃႈၵၢၼ်ဢၼ်တေပၼ်ႁႅင်းၵၢၼ်ယၢၼ်မိူင်းႁဵတ်းမီး 12 သႅၼ်းလႄႈ ဢၼ်ႁႄႉႁၢမ်ႈဝႆႉမီး 28 သႅၼ်း။ ၼႃႈၵၢၼ်ဢၼ်ပၼ်ဢၼုၺၢတ်ႈႁႅင်းၵၢၼ်ယၢၼ်မိူင်းႁဵတ်း 12 သႅၼ်းၼၼ်ႉ မိူၼ်ၼင်ႇၵၢၼ်ႁပ်ႉၸႂ်ႉ (ၵမ်ႊမ ၵွၼ်ႊ) လဵင်ႉလူတူဝ်သတ်း၊ ၵၢၼ်သူၼ်၊ ၵၢၼ်လႃႈၼမ်ႉ(တမ်ႇငႃႈ)၊ ၵၢၼ်ၵေႃႇသၢင်ႈ၊ ၶိူင်ႈလိၼ်ၽဝ်၊ ႁဵတ်းမိတ်ႈ၊ ႁဵတ်းသွၵ်းတိၼ်ၶႅပ်းတိၼ်လႄႈ ႁဵတ်းသိူဝ်ႈၶူဝ်း (သိူဝ်ႈၽႃႈ) ၸိူဝ်းၼႆႉ။ ၼႃႈၵၢၼ်ဢၼ်ဝႃႈမႃးတင်းမူတ်းၼႆႉ ႁႅင်း ၵၢၼ်ယၢၼ်မိူင်းတေလႆႈပဵၼ်လုၵ်ႈလဵင်ႉသေ ႁဵတ်းၸွမ်း ပေႃႈလဵင်ႉမႄႈလဵင်ႉ။တေလႆႈပဵၼ်ၵၢၼ်ဢၼ်ၵူၼ်းထႆး ဢမ်ႇၶႂ်ႈႁဵတ်းၼၼ်ႉၵူၺ်း ဝႃႈၼႆ။ ၸွမ်သိုၵ်းလူင်ၾၢႆႇပလိၵ်ႈ ဢၻုၼ်ႊ သႅင်သိင်ၵႅဝ်ႊ ၽွင်းလူင်ၾၢႆႇႁႅင်းၵၢၼ် လၢတ်ႈဝႃႈ – “ၵၢၼ်ၼႂ်းႁၢၼ်ႉဢၼ်ႁႅင်းၵၢၼ်တေႁဵတ်းလႆႈၼၼ်ႉ မိူၼ်ၼင်ႇလၢင်ႉမေႃႈလၢင်ႉဝၢၼ်ႇ တမ်းၶဝ်ႈၽၵ်းတၢင်းၵိၼ်(ၻဵၵ်ႇသိူပ်ႇ) ၵူၺ်း၊ ႁၢၼ်ႉႁဵတ်းႁၢင်ႈၸိူဝ်းၼႆႉၵေႃႈ တေလႆႈၽဵဝ်ႈပတ်းၸဵတ်ႉထူၵူၺ်း” ဝႃႈၼႆ။ ၼႃႈၵၢၼ် 28 သႅၼ်း ဢၼ်ဢမ်ႇပၼ်ႁႅင်းၵၢၼ်ယၢၼ်မိူင်းႁဵတ်းၼၼ်ႉ – မိူၼ်ၼင်ႇၵၢၼ်ၶႅၵ်းမႆႉ၊ တေႃးၽႃႈ၊ သၢၼ်သၢတ်ႇ၊ ႁဵတ်းၸေႈသႃ ၊ ႁဵတ်းၶိူင်ႈငိုၼ်း ၊ ၶိူင်ႈၶမ်း၊ ၶိူင်ႈသႅင်၊ ႁဵတ်းတူဝ်တၢင်းလဵၼ်ႈ၊ ႁဵတ်းၶူဝ်းၶွင်ၶိူင်ႈၸႂ်ႉ၊ ႁဵတ်းဝၢၼ်ႇ၊ မေႃႈ၊ သပိတ်ႈ၊ ႁုၼ်ႇႁၢင်ႈၽြႃးပဵၼ်ၸဝ်ႈ၊ ႁေႃႈလူတ်ႉၵႃး၊ ၶၢႆၶူဝ်း ၶွင်၊ ၶၢႆၶူဝ်းၶွင်ၼႂ်းႁၢၼ်ႉ၊ ၵႅတ်းၶူၼ်ႁူဝ်၊ ႁၢင်ႈၶိူင်ႈၼဵပ်ႉတိၼ်ၼဵပ်ႉမိုဝ်းၼႂ်းႁၢၼ်ႉ၊ ၵူၼ်းဢွၼ်ဢႅဝ်ႇ လႄႇ ၸဵမ်ၸိူဝ်းၼႆႉ။ ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပေႃးမႃးတႅၵ်ႈတင်း မိူဝ်ႈၵွၼ်ႇၼႆ တေလႆႈဝႃႈပဵၼ်တိုဝ်ႉတၢင်းလီၶႃႈဢေႃႈ မိူဝ်ႈဢွၼ်တၢင်းၼႆႉၶဝ်ပၼ်ႁႅင်းၵၢၼ်ႁဵတ်းၵၢၼ် 2 မဵဝ်းၵူၺ်းမိူင်းၼင်ႇ ၵၢၼ်ၵမ်ႊမၵွၼ်ႊလႄႈ ၵၢၼ်မႄႈဝၢၼ်ႈ ႁပ်ႉၸႂ်ႉၼႂ်းႁိူၼ်း မိူဝ်ႈလဵဝ်ၶဝ်ပၼ်ႁဵတ်း 12 သႅၼ်းယဝ်ႉ” ဝႃႈၼႆ။ ပၵ်းပိူင်မၢႆမီႈဢၼ်ၼႆႉ လူင်ပွင်ၸိုင်ႈတေပွင်ႇလႅင်းထိုင်ၸဝ်ႈၼႃႈတီႈၼႂ်းပိုၼ်ႉတီႈလႄႈ ၵူၼ်းဝၢၼ်ႈၵူၼ်းမိူင်းသေ တေပိုၼ်ၽၢဝ်ႇၸႂ်ႉပဵၼ်တၢင်းၵၢၼ်ၼႂ်းလုၵ်ႈလိူၼ်ဢေႃႊၵတ်ႊသ် ပီ 2018 ၼႆႉၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-06-22T07:49:29

https://shannews.org/archives/5835

ၵူၼ်းမိူင်းသၢတ်ႇ ႁူမ်ႈၵၼ် တႅမ်ႈလိၵ်ႈသၢၼ်ၶတ်း တၢင်ႇထိုင် လူင်ပွင်ၸိုင်ႈမိူင်းတႆး လွင်ႈၶွမ်ႊပၼီႊၾႆးၾႃႉၶိုၼ်ႈၵႃႈၾႆး

ၵူၼ်းမိူင်းသၢတ်ႇ ၸိုင်ႈတႆးပွတ်းဢွၵ်ႇၶူင်း ဢမ်ႇႁၼ်လီၸွမ်း လွင်ႈၶွမ်ႊပၼီႊလွႆသၢမ်သုမ် ၶိုၼ်ႈၵႃႈၾႆးၾႃႉ 1 ယူႊၼိတ်ႊလႂ် 85 ပျႃး ။ ၵူၼ်းမိူင်းႁူမ်ႈၵၼ် တႅမ်ႈလိၵ်ႈသၢၼ်ၶတ်း တၢင်ႇထိုင် လူင်ပွင်ၸိုင်ႈမိူင်းတႆး ဝႃႈၼႆ။ ဝၼ်းတီႈ 05/06/2018 ၵူၼ်းမိူင်းသၢတ်ႇ ဢဵၼ်ႁႅင်း ႁိမ်း 300 ၵေႃႉ ႁူမ်ႈၵၼ် လူင်းၸိုဝ်ႈ လူင်းလၢႆးမိုဝ်း တၢင်ႇထိုင် လူင်ပွင်ၸိုင်ႈမိူင်းတႆး ။ လွင်ႈဝႃႈ ဢမ်ႇႁၼ်လီၵမ်ႉထႅမ် လွင်ႈၶွမ်ႊပၼီႊလွႆသၢမ်သုမ် ၶိုၼ်ႈၵႃႈၾႆး လုၵ်ႉတီႈ 35 ပျႃး သေ ၶိုၼ်ႈပဵၼ် 85 ပျႃး ။ တုၵ်းယွၼ်းထိုင် ႁႂ်ႈလူင်ပွင်ၸိုင်ႈ ၸီႉၸမ်ႈပၼ်ၾၢင်ႉ ၶွမ်ႊပၼီႊလွႆသၢမ်သုမ် လွင်ႈဝႃႈ ဢမ်ႇလႆႈထၢမ်သဵင်ၵၢင်ၸႂ်ၵူၼ်းမိူင်းသေ ယွၼ်းၵႃႈၾႆးၶိုၼ်ႈသုင် ဝႃႈၼႆ။ ၾၢင်ႁၢင်ႈ ၽူႈမီးပုၼ်ႈၽွၼ်း ၶွမ်ႊပၼီႊလွႆသၢမ်သုမ် ၶိုၼ်ႈတတ်းၾႆးၾႃ့ပႅတ်ႈ တီႈမိူင်းသၢတ်ႇ ၸၢႆးသိူဝ် ၵူၼ်းမိူင်းသၢတ်ႇ လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈဢွၼ်တၢင်း ၵႃႈၾႆး 1 ယူႊၼိတ်ႊလႂ် 35 ပျႃးၵူၺ်း။ ႁဝ်း ၶႃႈလႆႈသႂ်ႇပၼ်တီႈလူင်ပွင်ၸိုင်ႈ။လင်ၼႆႉမႃး လူင်ပွင်ၸိုင်ႈၵေႃႈ မွပ်ႈပၼ်ၶွမ်ႊပၼီႊလွႆသၢမ်သုမ် ၶဝ်ႁဵတ်းၵႂႃႇ။ ထိုင်မႃး ၼႂ်းပီ 2018 ၼႆႉ ၶဝ်မႃးၶိုၼ်ႈၵႃႈၾႆးပဵၼ်ၵႂႃႇ 85 ပျႃး၊ ယွၼ်ႉသင်လႄႈၶိုၼ်ႈၵႃႈမၼ်း ၼႆ ႁဝ်းၵူၼ်းမိူင်း ဢမ်ႇလႆႈႁူႉ ၸွမ်း ” ဝႃႈၼႆ။ တွၼ်ႈတႃႇၵူၼ်းမိူင်းသၢတ်ႇ တေလႆႈၾႆးၾႃႉၼၼ်ႉ မိူဝ်ႈပီ 2001-2002 ယူႇတီႈ ၵူၼ်းမိူင်းတင်း လူင်ပွင်ၸိုင်ႈ မၢၼ်ႈ ႁူမ်ႈၵၼ်သေ ၵေႃႇသၢင်ႈႁူင်းၾႆးၾႃႉ တီႈမႄႈၼမ်ႉပၢၼ်ႇ ဝႃႈၼႆ။ ၸၢႆးသိူဝ် လၢတ်ႈဝႃႈ ၾႆးၾႃႉၼႆႉ ႁဝ်းၵူၼ်းမိူင်း တင်းလူင်ပွင်ၸိုင်ႈႁူမ်ႈၵၼ်သေ ႁဵတ်းသၢင်ႈမႃး ပီယၢဝ်းၶၢဝ်းႁိုင် ယဝ်ႉ။ ၶွမ်ႊပၼီႊ လွႆသၢမ်သုမ်ၶဝ် တိုၵ်ႉႁႃမႃးသိုပ်ႇပုတ်ႈယိပ်းတီႈလူင်ပွင်ၸိုင်ႈမၢၼ်ႈ မိူဝ်ႈပီ 2013 ၼၼ်ႉၵူၺ်း။ မိူဝ်ႈလဵဝ်ၼႆႉ ယူႇတီႈတၢင်းၾၢႆႇၶွမ်ႊပၼီႊၾႆးၾႃႉတတ်းၾႆးၵူၼ်းမိူင်းၸိူဝ်း ဢၼ်ၸႂ်ႉ 1 ယူႊၼိတ်ႊ 35 ပျႃးၼၼ်ႉ။ ၵူၺ်းၵႃႈ ၸိူဝ်းဢၼ်ၸႂ်ႉ 1 ယူႊၼိတ်ႊလႂ် 85 ပျႃးတႄႉ ၶဝ်ဢမ်ႇတတ်းၾႆး ၾႃႉ၊ လွင်ႈၼႆႉ ၶဝ်တႄႇႁဵတ်းၼႂ်းၵၢင် လိူၼ်ၼႆႉမႃးၵူၺ်း” ဝႃႈၼႆ။ မိူဝ်ႈပီ 2014 တေႃႇထိုင် 2017 ၼႆႉၾၢႆႇၶွမ်ႊပၼီႊလွႆသၢမ်သုမ် ဝႃႈတေၶိုၼ်ႈၵႃႈၾႆးၼႆသေတႃႉ ၵူၼ်းမိူင်းဢမ်ႇ ၽွမ်ႉလႄႈ ဢမ်ႇပဵၼ်ၵၢၼ် ။ ထိုင်မႃးပီ 2018 ၼႆႉ ၾၢႆႇၶွမ်ႊပၼီႊဢမ်ႇတူၵ်ႇ ဢမ်ႇလၢတ်ႈသင်ၵူၼ်းမိူင်းသေ တဵၵ်းႁႂ်ႈ ၵူၼ်းမိူင်းလူင်းလၢႆးမိုဝ်း တႃႇၶိုၼ်ႈၵႃႈၸႂ်ႉၾႆးၾႃႉ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၵူၼ်းမိူင်းသၢတ်ႇ ဢမ်ႇႁၼ်လီၸွမ်းၶွမ်ႊပၼီႊလွႆသၢမ်သုမ် ဢၼ်ၶိုၼ်ႈၵႃႈၾႆးၾႃႉ။ ႁူမ်ႈ ၵၼ်တႅမ်ႈလိၵ်ႈသၢၼ်ၶတ်း တၢင်ႇထိုင် လူင်ပွင်ၸိုင်ႈမိူင်းတႆး။ ၽိုၼ်မိူၼ်ယိုၼ်ႈထိုင် ၽွင်းလူင်ၾၢႆႇၾႆးၾႃႉမိူင်း တႆး၊ လုမ်းသၽႃးမိူင်းတႆး၊ လုမ်းၽူႈတႅၼ်းသၽႃးၵူၼ်းမိူင်း တီႈမိူင်းသၢတ်ႇ၊ လုမ်းသၽႃးၸႄႈမိူင်း တီႈမိူင်းသၢတ်ႇ၊ လုမ်း ပႃႇတီႇၼူၵ်ႉယုင်း ၸႄႈဝဵင်းမိူင်းသၢတ်ႇ၊ ၽူႈၵွၼ်းၸႄႈတွၼ်ႈမိူင်းသၢတ်ႇ၊ လုမ်းၾၢႆႇၸတ်းၵၢၼ် ၸႄႈတွၼ်ႈ မိူင်း သၢတ်ႇ၊ ၽူႈၵွၼ်းၸႄႈဝဵင်း မိူင်းသၢတ်ႇလႄႈ လုမ်းၾၢႆႇၸတ်းၵၢၼ်ၸႄႈဝဵင်းမိူင်းသၢတ်ႇၸိူဝ်းၼႆႉ ဝႃႈၼႆ။

['သုၼ်ႇလႆႈၵူၼ်း']

2018-06-22T07:32:51

https://shannews.org/archives/5830

သိုၵ်းမၢၼ်ႈ တပ်ႉလဵဝ်ၵၼ် ယိုဝ်းၵၼ်ၶိုၼ်း ၼႂ်းၸႄႈဝဵင်းတၢင်ႉယၢၼ်း

သိုၵ်းလူင်ပွင်ၸိုင်ႈမၢၼ်ႈ ၼႂ်းတပ်ႉလဵဝ်ၵၼ် ပိုတ်းယိုဝ်းၵၼ်ၶိုၼ်း မီးလွင်ႈမၢတ်ႇၸဵပ်းလူႉတႆၢ ၼႂ်းၸႄႈဝဵင်း တၢင်ႉ ယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ဝၼ်းတီႈ 20/06/2018 ၶၢဝ်းယၢမ်း ၵၢင်ၼႂ် 7 မူင်း ထိုင် 2:30 မူင်းဝႆၢးဝၼ်း တပ်ႉသိုၵ်းမၢၼ်ႈ ၶလယ 33 ဢဵၼ် ႁႅင်း မွၵ်ႈ 20 ၵေႃႉ ပၵ်းသဝ်းတီႈလွႆတီး ၼႂ်းၵႄႈၵၢင် လွႆၸေး တင်း ပၢင်ႇၼွင် ၸဵင်ႇၸၢၼ်း ဝၼ်းဢွၵ်ႇဝဵင်းတၢင်ႉယၢၼ်း ယၢၼ်ၵႆဝဵင်းမွၵ်ႈ 15 လၵ်း ၼၼ်ႉ ၽူႈၵွၼ်း တပ်ႉၸူဝ်ၶၢဝ်း လႄႈတင်း ၽူႈၵွၼ်းသႆၢသိုၵ်းၵေႃႉၼိုင်ႈ ၸိုဝ်ႈႁွင်ႉဝႃႈ သြႃႇၶျႅင်ႇထဵင်မေႃးၵၼ် ထိုင်တီႈပေႃးလႆႈဢဝ်ၵွင်ႈၶိုၼ်ႈယိုဝ်းၵၼ် ။ ၵူၼ်းသိုၵ်း ၸၼ်ႉသိုၵ်းႁၢၼ် 2 ၵေႃႉ ၸၼ်ႉႁူဝ် သိုၵ်းလူင် 2 ၵေႃႉ လႄႈ ၸၼ်ႉၵႅမ်ၶုၼ်ႁၢၼ် 1 ၵေႃႉ တၢႆထင်တီႈ ။ လွင်ႈမၢတ်ႇၸဵပ်းတႄႉ ဢမ်ႇလႆႈႁူႉၸွမ်း ။ ထိုင် မႃးၶၢဝ်းယၢမ်း တၢမ်းၶမ်ႈ မွၵ်ႈ 5 မူင်း သြႃႇၶျႅင်ႇၼၼ်ႉ ၶိုၼ်းယိုဝ်းတူဝ်ၵဝ်ႇတႆၢ ဝႃႈၼႆ။ ၵူၼ်းဝဵင်းတၢင်ႉယၢၼ်း ၵေႃႉၼိုင်ႈလၢတ်ႈဝႃႈ “ ဢၼ်လႆႈပိုတ်းယိုဝ်းၵၼ် တီႈလွႆတီး ပွတ်းတၢင်းလွႆၸေး ဢၼ်ဝႃႈ ၼၼ်ႉ မၢၼ်ႇမႅၼ်ႈယူႇၶႃႈ။ ၵူၺ်းၵႃႈ မၼ်းၵႆႁဝ်းၶႃႈ ဢိတ်းဢိတ်း ။ ၸွမ်းၼင်ႇလွင်ႈတၢင်း ဢၼ်လႆႈႁူႉတႄႉ ယွၼ်ႉ လုၵ်ႈတပ်ႉၶဝ် လၵ်ႉပၢႆႈ။ ဢၼ်ပဵၼ်ၽူႈၵွၼ်းတပ်ႉၸူဝ်ႈၶၢဝ်း ၸႂ်ႉၵူၼ်း သိုၵ်းမၼ်းၵႂႃႇႁႃ ။ ႁႃဢမ်ႇႁၼ်သေ ၶိုၼ်း ပွၵ်ႈမႃး ၊ ၽိူဝ်ႇၽႅဝ်ၶိုၼ်းတီႈတပ်ႉ ယဝ်ႉ ၵေႃႉပဵၼ်ၽူႈၵွၼ်းတပ်ႉၸူဝ်ႈၶၢဝ်းၼၼ်ႉဝႃႈ – ပေႃးဢမ်ႇႁၼ်တႄႉ လူဝ်ႇ ဢဝ်မႂ်းတၢႆဢိူဝ်ႈ – ဝႃႈၼႆ။ မိူဝ်ႈလႆႈငိၼ်းၵႂၢမ်းၸိူင်ႉၼၼ်ယဝ်ႉ ၵူၼ်းသိုၵ်းဢွၼ်ႇ ၵိုင်ႉၵၢင်ႉဢဝ်ၵွင်ႈယိုဝ်း ဢွၼ်တၢင်း လႄႈ သွင်ၾၢႆႇလႆႈပိုတ်းယိုဝ်းၵၼ် ” ဝႃႈၼႆ။ ၽွင်းသိုၵ်းမၢၼ်ႈၼင်ႇၵၼ်ၶိုၼ်းယိုဝ်းၵၼ်ၼၼ်ႉ ၽူႈၵွၼ်းတပ်ႉၶဝ် သမ်ႉတိုၵ်ႉဢွၵ်ႇတၢင်း ၵႂႃႇမီးဝႆႉတီႈတႃႈၵုင်ႈ- ဝႃႈၼႆ။ ၵဵဝ်ႇၵပ်းလူၺ်ႈလွင်ႈပိုတ်းယိုဝ်းၵၼ် ၸိူင်ႉၼႆၼႆႉ တီႈတၢင်းပွတ်းတွၼ်ႈၸႄႈဝဵင်းတၢင်ႉယၢၼ်းၼႆႉ ပွၵ်ႈၼႆႉ ပဵၼ်ပွၵ်ႈ ၵမ်းသွင်ယဝ်ႉ မိူဝ်ႈပူၼ်ႉမႃးၵေႃႈ တပ်ႉၶလယ 33 တီႈၶူဝ်တုမ်း တင်းသိုၵ်းပျီႇတူႉၸိတ်ႉလႃးႁူႇ မီးလွင်ႈပိုတ်းယိုဝ်း ၵၼ်ၶိုၼ်း – ဝႃႈၼႆ။

['ၵၢၼ်သိုၵ်း']

2018-06-22T05:42:38

https://shannews.org/archives/5827

ယေးငိုၼ်းမိူင်းၶႄႇ ၵႆႉ ယိုတ်း-ပိၵ်ႉ ပပ်ႉယေးငိုၼ်း(Account) ၵူၼ်းၵႃႉတၢင်းမိူင်းတႆး

ယေးငိုၼ်းၶႄႇ တီႈလႅၼ်လိၼ် တႆး-ၶႄႇ ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ ၵႆႉၵႆႉပိၵ်ႉ ယိုတ်းပပ်ႉငိုၼ်းၵူၼ်း ၵႃႉပွတ်းမိူင်းတႆး ဢၼ်ဢဝ်ငိုၼ်းၵႂႃႇၵဵပ်းဝႆႉ ႁဵတ်းႁႂ်ႈၵူၼ်းၵႃႉၶၢႆၸွမ်းလႅၼ်လိၼ် ႁူပ်ႉတၢင်းယၢပ်ႇ ဝႃႈၼႆ။ ၵူၼ်းမူႇၸေႊ ဢၼ်ႁဵတ်းၵၢၼ်ၵႃႉၶၢႆ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ တၢင်းၾၢႆႇမိူင်းၶႄႇ ၵမ်းၵမ်း ပိၵ်ႉပႅတ်ႈ ပပ်ႉယေးငိုၼ်း ၵူၼ်းၵႃႉတၢင်းမိူင်းတႆး။ ဢၼ်ၶဝ်ပိၵ်ႉၼၼ်ႉ မၼ်းတုမ်ႉတိူဝ်ႉၵူၼ်းလႅၵ်ႈငိုၼ်းၶဝ်။ ယူႇတီႈ ႁဝ်းၶႃႈ ႁူမ်ႈၵၼ်ၼႄၵၢင်ၸႂ်မႃးယဝ်ႉၵမ်းၼိုင်ႈ ႁႂ်ႈၶိုၼ်းပိုတ်ႇပၼ်” ဝႃႈၼႆ။ ၵဵဝ်ႇလူၺ်ႈတၢင်းမိူင်းၶႄႇ ပိၵ်ႉပႅတ်ႈပပ်ႉယေးငိုၼ်း ၶွင်ၵူၼ်းၵႃႉၶၢႆတၢင်းၾင်ႇမိူင်းတႆးၼႆႉ ယွၼ်ႉသင်လႄႈ ပိၵ်ႉ ဢၼ်ဝႃႈၼၼ်ႉ ၾၢႆႇတၢင်းမိူင်းၶႄႇဢမ်ႇမီးလွင်ႈ လၢတ်ႈၼႄ တႅၵ်ႇလႅင်း ဝႃႈၼႆ။ ၼၢင်းၵျီႇ ၵူၼ်းလႅၵ်ႈငိုၼ်း တီႈမူႇၸေႊ ၵေႃႉၼိုင်ႈလၢတ်ႈဝႃႈ “ တီႈမူႇၸေႊၼႆႉ ၵူၼ်းၵႃႉလႅၵ်ႈငိုၼ်းမိုဝ်းယႂ်ႇၶဝ် ဢမ်ႇ လႆႈလႅၵ်ႈငိုၼ်းမႃး မီးၶၢဝ်းတၢင်း ဝူင်ႈၼိုင်ႈယဝ်ႉ။ ယွၼ်ႉဝႃႈ တၢင်းမိူင်းၶႄႇ ပိၵ်ႉပႅတ်ႈပပ်ႉယေးငိုၼ်းသေ ႁဝ်းၶႃႈဢမ်ႇ လႆႈႁဵတ်းၵၢၼ် ဢမ်ႇလႆႈလႅၵ်ႈငိုၼ်းမႃးၼႆ ပဵၼ်ဢၼ်ယၢပ်ႇတႄႉ ” – ဝႃႈၼႆ။ ယူႇတီႈတၢင်းမိူင်းၶႄႇၵႆႉပိၵ်ႉယိုတ်းပပ်ႉယေးငိုၼ်း ၵူၼ်းၵႃႉတၢင်းမိူင်းတႆး လႄႈ တွၼ်ႈတႃႇၵူၼ်းၵႃႉၶၢႆ ၶဝ် ႁဵတ်းႁႂ်ႈ တုမ်ႉတိူဝ်ႉၵၢၼ်ငၢၼ်း ၊ ႁဵတ်းၵၢၼ်ယၢပ်ႇၽိုတ်ႇမႃးလိူဝ်ၵဝ်ႇ ဝႃႈၼႆ။ လူင်ပွင်ၸိုင်ႈမိူင်းၶႄႇလၢတ်ႈတီႈလူင်ပွင်ၸိုင်ႈမိူင်းမၢၼ်ႈ မိူဝ်ႈႁူပ်ႉၵၼ်မိူဝ်ႈႁူဝ်လိူၼ်ၵျုၼ်ႊၼႆႉဝႃႈ “ ၵူတ်ႇထတ်းႁၼ် ဝႃႈ ငိုၼ်းၸိူဝ်းၼႆႉ ပဵၼ်ငိုၼ်းဢၼ်တေႃႇလွင်းတၢင်းဢွၼ်ႊလၢႆႊ ၊ ပဵၼ်ငိုၼ်းဢၼ်မႃးၾၢၵ်ႇ ထွၼ် ဢူၼ်း ယွၼ်ႉ ၵၢၼ်လဵၼ်ႈၽၢႆႉ၊ တေႃႇလွင်းၵူၺ်းၵူၺ်းၼႆလႄႈ ၸင်ႇၵႆႉ ပိၵ်ႉ ယိုတ်းဝႆႉ ၸူဝ်ႈၶၢဝ်းတႃႇၵူတ်ႇထတ်း”- ဝႃႈၼႆ။ ၽွင်းလူင်ပၢႆးမၢၵ်ႈမီးလႄႈ ၵၢၼ်ၵႃႉၶၢႆ လူင်ပွင်ၸိုင်ႈမၢၼ်ႈ ဢူးယၢၼ်ႇၼၢႆႇထုၼ်း တုၵ်းယွၼ်းထိုင် တီႈလူင်ပွင်ၸိုင်ႈ မိူင်းၶႄႇ မိူဝ်ႈဝၼ်းတီႈ 20 ပူၼ်ႉမႃးၼၼ်ႉ ႁႂ်ႈပိုတ်ႇပၼ်ၶိုၼ်းပပ်ႉယေးငိုၼ်း ၵူၼ်းမိူင်းမၢၼ်ႈ ဢၼ်လႆႈထုၵ်ႇပိၵ်ႉ ပႅတ်ႈၸိူဝ်းၼၼ်ႉၽွင်ႈ ဝႃႈၼႆ။ ၵဵဝ်ႇၵပ်းလွင်ႈၼႆႉ ဢူးယၢၼ်ႇၼၢႆႇထုၼ်းလၢတ်ႈဝႃႈ ၵူၼ်းၵႃႉၶၢႆ ၼႂ်းဝဵင်းမူႇၸေႊ ဢၼ်ၺႃးပိၵ်ႉပႅတ်ႈပပ်ႉယေး ငိုၼ်း ၼၼ်ႉ ၶဝ်ၵေႃႈဢမ်ႇမႃးၸႅင်ႈလၢတ်ႈၼႄတႅၵ်ႇလႅင်းဝႃႈ ငိုၼ်းၶဝ်ဢၼ်သႂ်ႇဝႆႉၼႂ်းယေးငိုၼ်းတၢင်းမိူင်းၶႄႇၼၼ်ႉ မီး ၵႃႈႁိုဝ် ။ ယွၼ်ႉၼၼ်တႃႇတုၵ်းယွၼ်းပၼ်တီႈမိူင်းၶႄႇၵေႃႈပဵၼ် ဢၼ်ယၢပ်ႇၽိုတ်ႇဝႆႉ ဝႃႈၼႆ။ မိူဝ်ႈပီ 2017 လိူၼ်ၵျုၼ်ႊ ဝၼ်းတီႈ 15 ၼၼ်ႉၵေႃႈ တၢင်းမိူင်းၶႄႇ ပိၵ်ႉပႅတ်ႈပပ်ႉယေးငိုၼ်း ၵူၼ်းၵႃႉၶၢႆတၢင်း မိူင်း တႆး မႃးယဝ်ႉၵမ်းၼိုင်ႈ ဝႃႈၼႆ။

['သုၼ်ႇလႆႈၵူၼ်း']

2018-06-21T11:17:24

https://shannews.org/archives/5822

သင်ၶၸဝ်ႈ ၸႄႈဝဵင်းမိူင်းၵိုင် မဵတ်ႉတႃႇယိုၼ်ႈလိၵ်ႈထိုင် ငဝ်ႈငုၼ်း RCSS တင်း SSPP

ဢိင်ၼိူဝ် တပ်ႉသိုၵ်းလုၵ်ႉၽိုၼ်ႉၼင်ႇၵၼ် ၼႂ်းပိုၼ်ႉတီႈ တၢင်းပွတ်းၸႄႈဝဵင်းမိူင်းၵိုင်ၼၼ်ႉ ပိုတ်းယိုဝ်းၵၼ်သေ တိူဝ်ႉၺႃးၸဝ်ႈသၢင်ႇဢွၼ်ႇ ဢႃယု 8 ၶူပ်ႇတူၼ်ၼိုင်ႈ လႆႈမၢတ်ႇၸဵပ်းႁၢဝ်ႈႁႅင်းၼၼ်ႉ မဵတ်ႉတႃႇထိုင်ယႃႇႁႂ်ႈၵိူတ်ႇၶိုၼ်ႈ ပဵၼ်မႃးပၼ်ႁႃၼႆႉထႅင်ႈ ဝႃႈၼႆ။ ဝၼ်းတီႈ 19/06/2018 သင်ၶၸဝ်ႈ ၸႄႈဝဵင်းမိူင်းၵိုင် တႅမ်ႈလိၵ်ႈမဵတ်ႉတႃႇထိုင် ငဝ်ႈငုၼ်းၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA တင်း ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ၵဵဝ်ႇလူၺ်ႈလွင်ႈ ၸဝ်ႈသၢင်ႇဢွၼ်ႇ ဢႃယု 8 ၶူပ်ႇ ၸိုဝ်ႈႁွင်ႉ ၸဝ်ႈသၢင်ႇသုၶ ဢၼ်ၺႃးယိုဝ်း တီႈဝတ်ႉဝိႁၢရ်ပႅင်ႇဝႅၼ်ႈ ဢိူင်ႇႁူဝ်ၶၢႆး ၸႄႈဝဵင်းမိူင်းၵိုင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ သို်ၵ်းတႆးသွင်ၸုမ်းတူင်ႉၼိုင်ယူႇသဝ်း တၢင်းဢိူင်ႇႁူဝ်ၶၢႆး ၸႄႈဝဵင်းမိူင်းၵိုင်၊ ထဵင်မေႃးၵၼ်မႃးလၢႆဝၼ်း၊ ထိုင်မႃးဝၼ်းတီႈ 15/06/2018 ယၢမ်းႁူဝ်ၶမ်ႈ 6 မူင်း လွမ်ယိုဝ်းၵၼ် တီႈတႃႈၼမ်ႉ၊ ၵူၼ်းသိုၵ်းတၢႆၵေႃႉၼိုင်ႈ မၢတ်ႇၵေႃႉၼိုင်ႈ၊ ၼႂ်းၼၼ်ႉၸဝ်ႈသၢင်ႇဢွၼ်ႇတူၼ်ၼိုင်ႈမၢတ်ႇၸဵပ်းၸွမ်းလႄႈ ၸင်ႇလႆႈမဵတ်ႉတႃႇထိုင် ယႃႇႁႂ်ႈလႆႈပဵၼ်ထႅင်ႈ ဝႃႈၼႆ။ ၸဝ်ႈတူၼ်ၶူး ဢၵ်ႉၵသေၼ ၵျွင်းလွႆလႅင် မိူင်းၵိုင် ၽူႈပွင်ၵၢၼ်သင်ၶၼႃယၵ ၸႄႈဝဵင်းမိူင်းၵိုင် လၢတ်ႈတီႈၽူႈတွႆႇ ႁွၵ်ႈဝႃႈ “ ယူႇတီႈၸုမ်းသင်ၶၸဝ်ႈတူင်ႇဝဵင်းမိူင်းၵိုင်ႁဝ်း ယွၼ်းမဵတ်ႉတႃႇထိုင်တႄႉ တႆးတေႃႇတႆးၼင်ႇၵၼ် ယႃႇႁႂ်ႈလႆႈ ၽိတ်းၵၼ်၊ ယႃႇႁႂ်ႈလႆႈယိုဝ်းၵၼ်၊ ပဵၼ်သိုၵ်းတႆးၼင်ႇၵၼ် ႁႂ်ႈမေႃယိူၼ်ႉတေႃႇၵၼ်။ ယဝ်ႉၵေႃႈ ႁႂ်ႈႁူႉၸၵ်း ၽူႈၶဵၼ် လႄႈ ဢၼ်ဢမ်ႇၸႂ်ႈၽူႈၶဵၼ်၊ မီးပၼ်ႁႃသင်မႃးၵေႃႈ ႁႂ်ႈႁူပ်ႉဢုပ်ႇၵၼ်လီလီ” ဝႃႈၼႆ။ ၼႂ်းၽိုၼ်လိၵ်ႈ ဢၼ်မဵတ်ႉတႃႇယိုၼ်ႈထိုင် ၸူးတီႈငဝ်ႈငုၼ်းတင်း 2 တီႈၼၼ်ႉ ဢိင်ၼိူဝ်ပဵၼ်တပ်ႉသိုၵ်း ဢၼ်ဝႃႈ ႁဵတ်းၵၢၼ်လုၵ်ႉၽိုၼ်ႉတႃႇၵႅတ်ႇၶႄၵူၼ်းမိူင်းတင်းသဵင်ႈ ၵူႈမူႇၵူႈၸုမ်းသေ လႆႈပဵၼ်မႃးပၢင်တွၵ်ႉတႅၵ်ႉၵၼ် ပေႃးတိူဝ်ႉ သၢႆၸႂ်ၸိူဝ်းၼႆႉ ႁႂ်ႈၵူၼ်းမိူင်းတူၵ်းၸႂ်ၵူဝ်ႁႄ ႁဵတ်းႁႂ်ႈလိူတ်ႈတူၵ်းယၢင်ဢွၵ်ႇသေဢမ်ႇၵႃး တုမ်ႉတိူဝ်ႉပႃးသင်ၶၸဝ်ႈ ဢၼ်ၼုင်ႈၽႃလိူင်ပႂ်ႉပႃးသႃသၼႃၼၼ်ႉ ပဵၼ်လွင်ႈၽိတ်းလူင်ၽိတ်းလၢင်တႄႉ ဝႃႈၼႆ။ ၸဝ်ႈတူၼ်ၶူးယင်းသိုပ်ႇလၢတ်ႈထႅင်ႈဝႃႈ ၸဝ်ႈသၢင်ႇဢွၼ်ႇၼၼ်ႉယိၼ်းဝႃႈယူတ်းယႃတူဝ်ဝႆႉ တီႈ ႁၢမ်းငၢႆးဝႆႉဝႃႈ ၼႆသေတႃႉ ႁဝ်းၸဝ်ႈၵႂႃႇတူၺ်း ဢမ်ႇႁၼ်မီး ထၢင်ႇတႄႉ ၸုမ်းသိုၵ်းသေၾၢႆႇၾၢႆႇဢဝ်ၵႂႃႇယူတ်းယႃပၼ်ယဝ်ႉႁိုဝ် ဢမ်ႇႁူႉ” ဝႃႈၼႆ။ လိူဝ်ၼၼ်ႉ ယွၼ်းမဵတ်ႉတႃႇယိုၼ်ႈထိုင်ထႅင်ႈဝႃႈ ၵူၼ်းသိုၵ်းၼႂ်းတပ်ႉသိုၵ်း တင်းသွင်ၾၢႆႇ ပဵၼ်ၸၢဝ်းပုတ်ႉထၽႃသႃ ၼင်ႇၵၼ်ယူႇ ႁႂ်ႈၵိုင်ႇၼင်ႇပဵၼ်ၽူႈလုၵ်ႉၽိုၼ်ႉဢၼ်ၵူၼ်းမိူင်းမုင်ႈမွင်း ႁႂ်ႈၵိုင်ႇၼင်ႇ ၸဝ်ႈၵဝ်ႇယိပ်းၵွင်ႈၵၢင်ႇ ၵႅတ်ႇ ၶႄဝၢၼ်ႈမိူင်း၊ ၸိူဝ်ႉၶိူဝ်း၊ ၽႃသႃ၊ သႃသၼႃႁႂ်ႈလႆႈၵတ်းယဵၼ်ႁိူဝ်ႈႁိူင်းပိူင်းသႂ်သေၵမ်း။ ဝၼ်းမိူဝ်ႈၼႃႈမႃးၵေႃႈ ယႃႇ ႁႂ်ႈမီးလွင်ႈဢမ်ႇလီ တုမ်ႉတိူဝ်ႉ ဝၢၼ်ႈမိူင်း၊ ၸိူဝ်ႉၶိူဝ်း၊ ၽႃႇသႃႇ၊ သႃသၼႃၵဝ်ႇသဝ်ႈဝဝ်းမွင်ၵႂႃႇထႅင်ႈၼၼ်ႉ ယွၼ်း မဵတ်ႉတႃႇၸူးထိုင် တပ်ႉသိုၵ်းတႆးတင်းသွင်ၾၢႆႇ ဝႃႈၼႆ။ ၸဝ်ႈသၢင်ႇသုၶၼႆ့ ပဵၼ်လုၵ်ႈၸၢႆး လုင်းမေႇထႃႇ ပႃႈၼၢႆးထွၼ်း ၸႃတိယူႇဝၢၼ်ႈပႅင်ႇဝႅၼ်ႈ ၸႄႈဝဵင်းမိူင်းၵိုင် ဝႃႈၼႆ။

['သုၼ်ႇလႆႈၵူၼ်း']

2018-06-21T09:35:47

https://shannews.org/archives/5814

ၸဝ်ႈၶူးဝႃးဝုၼ်းၸုမ်ႉ ယေႃးမုၼ်ပွၼ်ႈထမ်းပၼ်ႁူဝ်ပဝ်ႈလူင် RCSS/SSA တီႈၵဵင်းမႆႇ

ၸဝ်ႈၶူးဝႃး ဝုၼ်းၸုမ်ႉယေႃးတူဝ်မဵတ်ႉတႃႇထမ်းတြႃးပၼ် ႁူဝ်ပဝ်ႈလူင်တပ်ႉသိုၵ်းၸိုင်ႈတႆး RCSS/SSA လႄႈ လုၵ်ႈလၢင်းၼၢင်းမေး ဢိၵ်ႇတၵ်ႉၵႃႇသတ်ႉထႃးၵမ်ႈၽွင်ႈ တီႈၵဵင်းမႆႇ ၸိုင်ႈထႆး။ ဝၼ်းတီႈ 20/06/2018 ၸဝ်ႈၶူးဝႃးဝုၼ်းၸုမ်ႉ ယေႃးတူဝ်မဵတ်ႉတႃႇထမ်းတြႃးပၼ် ၸွမ်သိုၵ်းလူင် ယွတ်ႈသိုၵ်းလႄႈ လုၵ်ႈလၢင်းၼၢင်းမေး လုၵ်ႈၼွင်ႉပွင်ႈပၢႆ ဢိၵ်ႇတၵ်ႉၵႃႇသတ်ႉထႃးၵမ်ႈၽွင်ႈ တီႈၵဵင်းမႆႇၸိုင်ႈထႆး။ ထမ်းတြႃးဢၼ်ၸဝ်ႈၶူးဝႃးပွၼ်ႈပၼ်ၼၼ်ႉတႄႉဝႃႈ – ၵူၼ်းႁဝ်းၵူႈၵေႃႉဢၼ် ၵိူတ်ႇမႃးတီႈမိူင်း ၵူၼ်းၼႆႉ မႃးပဵၼ်ၶႅၵ်ႇၸူဝ်ႈၶၢဝ်းၵူၺ်း ၵွပ်ႈၼၼ်လႄႈ မိူဝ်ႈႁဝ်းတိုၵ်ႉမီးသၢႆၸႂ်ယူႇၼၼ်ႉ ႁႂ်ႈၶတ်းၸႂ်ႁဵတ်းတၢင်းလီၼမ်ၼမ် ၊ ႁဵတ်းပၼ်ပုၼ်ႈၵူၼ်းတင်းၼမ်လႆႈၵႃႈႁိုဝ်ၵေႃႈလီၵႃႈၼၼ်ႉ၊ ႁႂ်ႈမီးပၢႆးၸႂ်ၵႅၼ်ႇၶႅင်၊မီးသတိတြႃးၸႂ်းၸႂ်တႃႇသေႇ ၸိူဝ်းၼႆႉ ဝႃႈၼႆ။ ၼၢင်းလိူၼ်ၶမ်း ႁူဝ်ပဝ်ႈၸုမ်းၼၢင်းယိင်း မေးၼၢင်းၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS/SSA လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်ၶူးဝႃႈပေႃႈၸဝ်ႈ ယေႃႈမုၼ်မႃး တီႈၵဵင်းမႆႇၼႆႉ ပဵၼ်ဢၼ်ၸူမ်းသိူဝ်း မီးၸႂ်ၸိုၼ်ႈပၢင်ႇႁႃတီႈဝႃႈပေႃးဢမ်ႇမီးယဝ်ႉ။ ထမ်းဢၼ်မၼ်းၸဝ်ႈသင်ႇသွၼ်ဝႆႉၸိူဝ်းၼၼ်ႉၵေႃႈ တေႁပ်ႉဢဝ်သေ တိုဝ်းၵမ်ႁဵတ်းၸွမ်းၵႂႃႇ” ဝႃႈၼႆ။ မိူဝ်ႈဝၼ်းတီႈ 30/05/2018 ၼၼ်ႉၵေႃႈ ၸဝ်ႈၶူးဝႃးဝုၼ်းၸုမ်ႉ ယေႃးတူဝ်ၶိုင်ပွင်ၵၢၼ်သႃသၼႃ ၼႂ်းၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ သိုပ်ႇၼၼ်ႉယေႃးတူဝ် ၵႂႃႇတၢင်းၸိုင်ႈတႆးပွတ်းဢွၵ်ႇ မိူၼ်ၼင်ႇ မိူင်းတူၼ်၊ ပုင်ႇပႃႇၶႅမ် ၊ ၵႂႃႇတီႈၵွင်းမူးၸဝ်ႈမုၼ် ယႂ်ႇၶုၼ်ႁေႃၶမ်းထႆး ၸဝ်ႈၾႃႉၼရေးသူၼ် တီႈမိူင်းႁၢင် ၸႄႈဝဵင်းမိူင်းတူၼ်ၸိူဝ်းၼႆႉ။

['ၵူႈလွင်ႈလွင်ႈ']

2018-06-21T09:22:35

https://shannews.org/archives/5809

လိၼ်သူၼ်ႁႆႈၼႃးၵူၼ်းမိူင်း လႃႈသဵဝ်ႈ ဢၼ်တပ်ႉသိုၵ်းမၢၼ်ႈယိုတ်းဝႆႉၼၼ်ႉ တေဢမ်ႇပၼ်ၶိုၼ်း ၵူၼ်းမိူင်း ၽွင်း လူင်ၾၢႆႇၵႅတ်ႇၶႄလၢတ်ႈ

လိၼ်သူၼ်ႁႆႈၼႃး ၵူၼ်းဝၢၼ်ႈၶိူဝ်းၶမ်း ဢိူင်ႇႁူးမူၼ်ႈ ၸႄႈဝဵင်းလႃႈသဵဝ်ႈ သိုၵ်းမၢၼ်ႈယိုတ်းၵႂႃႇ 400 ဢေႊၶိူဝ်ႊ ဝႆႉၼၼ်ႉ ၽွင်းလူင်ၾၢႆႇၵႅတ်ႇၶႄလၢတ်ႈဝႃႈ ဢမ်ႇၸၢင်ႈပၼ်ၶိုၼ်းၵူၼ်းမိူင်းလႆႈ ယွၼ်ႉဝႃႈ ၵူၼ်းမိူင်းဢမ်ႇမီးလၵ်း ထၢၼ်သင်တႃႇၼႄဝႃႈပဵၼ်ၸဝ်ႈၶွင်တီႈလိၼ် ဝႃႈၼႆ။ ဝၼ်းတီႈ 20/06/2018 ပၢင်ၵုမ်သၽႃးၸိူဝ်ႉၸၢတ်ႈ ပွၵ်ႈၵမ်း 2 ၵမ်းထူၼ်ႈ 6 တီႈၼေႇပျီႇတေႃႇၼၼ်ႉ ၽူႈတႅၼ်း သၽႃးၸိူဝ်ႉၸၢတ်ႈ ၶဵတ်ႇလိူၵ်ႈတင်ႈ မၢႆ(3) ၸႄႈတွၼ်ႈလႃႈသဵဝ်ႈ ၸၢႆးဝၼ်းလႅင်းၶမ်း တၢင်ႇလၢတ်ႈတုၵ်း ယွၼ်းတီႈ လိၼ်ၵူၼ်းမိူင်း ဝၢၼ်ႈၶိူဝ်းၶမ်းၶိုၼ်း။ ပဵၼ်လိၼ်ၵူၼ်းဝၢၼ်ႈ 46 ၸဝ်ႈ ဢၼ်သိုၵ်း မၢၼ်ႈယိုတ်း ဢဝ်ပဵၼ်ၶွင်တပ်ႉ ၵႂႃႇမိူဝ်ႈပီ 2005 ။ ယၢမ်းလဵဝ်ၵူၼ်းမိူင်း ဢမ်ႇမီးတီႈၽုၵ်ႇသွမ်ႈလႄႈ ၶႂ်ႈလႆႈၶိုၼ်း ၸွင်ႇတေမီးၽႅၼ်ၵၢၼ် ပၼ်ၶိုၼ်း ၵူၼ်းမိူင်း ဝႃႈၼႆ။ ယူႇတီႈၵႅမ်ၽွင်းလူင်ၾၢႆႇႁူမ်ႇလူမ်ႈ ၸွမ်ႁၢၼ် မိၼ်ႉၼွႆႇ တွပ်ႇလၢတ်ႈတီႈၼႂ်းပၢင်ၵုမ်သၽႃးၸိူဝ်ႉၸၢတ်ႈဝႃႈ “ လိၼ် သူၼ်ႁႆႈၼႃး ၵူၼ်းမိူင်း 46 ၵေႃႉၼၼ်ႉ ယွၼ်ႉဝႃႈ ၵူၼ်းမိူင်းဢမ်ႇမီးဝႂ်သၢၵ်ႈသေႇလၵ်းထၢၼ်ဝႃႈပဵၼ်ၸဝ်ႈၶွင် လိၼ်။ ယၢမ်းလဵဝ် လိၼ်ၼၼ်ႉပဵၼ်ၶွင်တပ်ႉ 7005 ၵႃးၵၢပ်ႇလဵၵ်းပုၼ်ႈတႃႇႁူမ်ႇလူမ်ႈတပ်ႉ တီႈလိၼ်ၼၼ်ႉ ႁဝ်းၶႃႈ ဢမ်ႇမီးၽႅၼ်တႃႇတေပၼ်ၶိုၼ်းၵူၼ်းမိူင်းလႆႈ” ဝႃႈၼႆ။ ၸၢႆးဝၼ်းလႅင်းၶမ်း သိုပ်ႇလၢတ်ႈဝႃႈ – မၼ်းပဵၼ်တီႈလိၼ်ၵူၼ်းထဝ်ႈ ပၢၼ်သိုပ်ႇပၢၼ်ႁဵတ်းၵိၼ်ၵၼ်မႃးယဝ်ႉ ယွၼ်ႉ ဝႃႈ မၼ်းဢမ်ႇ မီးဝႂ်တီႈလိၼ် သၢၵ်ႇသေႇသင် ယွၼ်ႉၼၼ်လႄႈ ယူႇတီႈသိုၵ်းမၢၼ်ႈၶဝ် တေထၢင်ႇဝႃႈ တီႈလိၼ်ၼႆႉ ဢမ်ႇၵဵဝ်ႇၶွင်ႈ ၵူၼ်းမိူင်းပိုၼ်ႉ တီႈၼႆၵႂႃႈ။ မိူဝ်ႈပူၼ်ႉမႃး လူင်ပွင်ၸိုင်ႈပၢၼ်သိုပ်ႇပၢၼ်မႃးၼႆႉ ဢမ်ႇတွၼ်ႉႁဵတ်း ပၼ် ဝႂ်တီႈလိၼ် သင်ပၼ်ၵူၼ်း မိူင်းလူး ၵူၼ်းမိူင်းတေႁဵတ်းႁိုဝ်မီးဝႂ်တီႈလိၼ်။ ၶဝ်လၢတ်ႈဝႃႈ ၸဝ်ႈၶွင်တီႈလိၼ် ၸိူဝ်းၼၼ်ႉ ဢမ်ႇမီးဝႂ်တီႈလိၼ် သၢၵ်ႈသေႇသင်။ ၵွပ်ႈၼႆလႄႈ တွၼ်ႈတႃႇလွင်ႈသုၼ်ႇ လႆႈ သုၼ်ႇပဵၼ်ၵူၼ်းမိူင်း ႁဝ်းၶႃႈၼႆႉ မၼ်းဢမ်ႇလႆႈတဵမ်ထူၼ်ႈ” ဝႃႈၼႆ။ ၵႅမ်ၽွင်းလူင်ၾၢႆႇႁူမ်ႇလူမ်ႈ တွပ်ႇဝႃႈ “ တီႈၼၼ်ႈ မၼ်းပဵၼ်တီႈတပ်ႉ 7005 ပဵၼ် ဢွင်ႈတီႈတႃႇၾိုၵ်း ႁေႃႈၵႃး ၵၢပ်ႇလဵၵ်း ယွၼ်ႉၼၼ် တွၼ်ႈတႃႇ ၵၢၼ်ႁူမ်ႇလူမ်ႈၼႆသေ တေဢမ်ႇၸၢင်ႈပၼ် ၶိုၼ်းၵူၼ်းမိူင်း” ဝႃႈၼႆ။ ၸၢႆးဝၼ်းလႅင်းၶမ်း လၢတ်ႈဝႃႈ “ ယူႇတီႈတပ်ႉသိုၵ်းမၢၼ်ႈသေဝႃႈ တီႈလိၼ်ဢၼ်ဢဝ်ဝႆႉၼႆႉ ပဵၼ်တွၼ်ႈတႃႇလွင်ႈႁူမ်ႇ လူမ်ႈ လွင်ႈႁူမ်ႇလူမ်ႈၼႆႉသမ်ႉ ၶဝ်ႁဵတ်းတွၼ်ႈတႃႇၽႂ်လႃႇ လွင်ႈၼႆႉပဵၼ်ၵႂၢမ်းထၢမ်ဢၼ်ၼိုင်ႈၶႃႈ ၼေႃႈ။ ၵွပ်ႈပိူဝ်ႈၼႆ ပေႃးႁဝ်းၶႃႈမႃးတူၺ်းၼင်လိၼ်ၼႆႉ ၸဝ်ႈႁႆႈၸဝ်ႈၼႃးၶဝ် ႁဵတ်းၵိၼ်ႁႃလဵင်ႉတွင်ႉမႃးၸဵမ်မိူဝ်ႈ ပၢၼ်ပူႇမွၼ်ႇၼၢႆးယႃႈ ၼၼ်ႉယဝ်ႉ တေႃႈလဵဝ်ၼႆႉ တပ်ႉၶဝ်ဢဝ်ႁဵတ်းပၢင်ပေႃႉၵွပ်ႊ။ ယဝ်ႉၵေႃႈ ဢဝ်ႁဵတ်းတႃႇၾိုၵ်း ႁေႃႈၵႃးၵၢပ်ႇလဵၵ်းၶဝ်။ လိၼ်ၼႆႉဢမ်ႇၵိုတ်းသင်သေဢိတ်းယဝ်ႉ။ ၸဝ်ႈႁႆႈၸဝ်ႈၼႃးႁဝ်း ဢမ်ႇမီးတီႈၽုၵ်ႇသွမ်ႈယဝ်ႉ ယၢမ်းလဵဝ် တူၵ်းတၢင်း ယၢပ်ႇၽိုတ်ႇ ၵိၼ်းၸႂ်ၵၼ်။ လိူဝ်ၼၼ်ႉၵေႃႈ ၽဝၸူဝ်ႈ ပၢၼ်ဢမ်ႇမီးလွင်ႈႁူမ်ႇလူမ်ႈ တေတုမ်ႉတိူဝ်ႉလွင်ႈႁူမ်ႇလူမ်ႈ ၵူၼ်းမိူင်း။ ထႅင်ႈလွင်ႈ ၼိုင်ႈတႄႉ ယူႇတီႈလူင်ပွင်ၸိုင်ႈယၢမ်းလဵဝ် ၵိုင်ႇလီတူၺ်းထိုင် ဢၼ်ပေႃႈႁႆႈမႄႈၼႃးသုမ်း ၼင်လိၼ်ယဝ်ႉလႄႈ တေထူပ်းၽေးဢိုပ်း ၽေးယၢၵ်ႈ။ ယဝ်ႉၵေႃႈ ဢမ်ႇမီးလွင်ႈႁူမ်ႇလူမ်ႈတူဝ်ၸႂ်ၼၼ်ႉ ၵိုင်ႇလီတုမ်ႉ တွပ်ႇ ၽိူမ်ႉထႅမ်ပၼ် သေလွင်ႈလွင်ႈၶၼ်ၶၼ်ၽႂ်းၽႂ်းယူႇ” ဝႃႈၼႆ။ တီႈလိၼ်ဢၼ်ဢဝ်ႁဵတ်းပၢင်ပေႃႉၵွပ်ႉၾ်ၼႆႉ သိုၵ်းမၢၼ်ႈယိုတ်းဢဝ်ၸဵမ်မိူဝ်ႈပီ 2005။ ထိုင်ပီ 2015 မႃးသိုၵ်းမၢၼ်ႈ လွမ်ႉဢဝ်ထႅင်ႈလိၼ်ဢၼ်တိတ်းၸပ်းပၢင်ႇပေႃႉၵွပ်ႉၾ်ထႅင်ႈ 200 ဢေႊၶိူဝ်ႊ။

['သုၼ်ႇလႆႈၵူၼ်း']

2018-06-21T09:09:44

https://shannews.org/archives/5805

လွႆၵေႃႇဝၼ်း တေၸတ်းႁဵတ်း ဝၼ်းသၢၼ်ၶတ်းယႃႈမဝ်းၵမ် လုမ်ႈၾႃႉ ၶိုၵ်ႉယႂ်ႇ

ၼႂ်းဝၼ်းသၢၼ်ၶတ်းယႃႈမဝ်းၵမ် လုမ်ႈၾႃႉ ဢၼ်တေထိုင်မႃး ဝၼ်းတီႈ 26 ၼႆႉ ၼႂ်းမိူင်းတႆးလၢႆလၢႆတီႈ တေၸတ်း ႁဵတ်း ပၢင်ၽဝ်ယႃႈမဝ်းၵမ်။ ၼႂ်းၼၼ်ႉ တီႈလွႆၵေႃႇဝၼ်းၵေႃႈ တေၸတ်းႁဵတ်းပၢင်ၵႅဝ်ႈယႂ်ႇလူင် ၼင်ႇၵဝ်ႇ ဝႃႈၼႆ။ တေထိုင်မႃး ဝၼ်းတီႈ 26/06/2018 တေထိုင်ၼႆႉ ပဵၼ်ဝၼ်းသၢၼ်ၶတ်းယႃႈမဝ်းၵမ် လုမ်ႈၾႃႉၼႆသေ ယူႇတီႈ ၶွင်ႇသီႇဢဝ်ၶိုၼ်း ၸိုင်ႈတႆး/ တပ်ႉသိုၵ်းၸိုင်ႈတႆး ၼႃႈလိၼ်သိုၵ်းမၢႆ (1) တီႈပၢင်ႇဝၢင်းဝတ်ႉၵေႃႇဝၼ်းဢိၼ်း ဝၢၼ်ႈ ပဵင်းၾႃႉ၊ ဢိူင်ႇလွႆ ၵေႃႇဝၼ်း တေၸတ်းႁဵတ်း ပၢင်ၵႅဝ်ႈလႄႈ ပၢင်ဢုပ်ႇၶႆႈ(တၢၼ်ႈၶႆႈ) ၶိုၵ်ႉယႂ်ႇ ၵဵဝ်ႇၵပ်းလွင်ႈၽေး ယႃႈမဝ်းၵမ် ဝႃႈၼႆ။ ၽူႈမီးၸၼ်ႉ ၼႂ်းၼႃႈလိၼ်သိုၵ်းမၢႆ(1) ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈၸတ်းႁဵတ်းပၢင်တၢၼ်ႈၶႆႈ ၵဵဝ်ႇၵပ်းၵၢၼ်သၢၼ်ၶတ်းယႃႈမဝ်းၵမ်။ ယဝ်ႉၵေႃႈ တီႈႁဝ်းၶႃႈၼႆႉ ပီႈၼွင်ႉၵူႈၸၢဝ်းၶိူဝ်းယူႇသဝ်းဝႆႉလႄႈ ပီႈၼွင်ႉ ႁဝ်းၶႃႈ တေဢွၼ်ၵၼ်မႃးၶဝ်ႈႁူမ်ႈတင်းၼမ်သေ တေဢွၼ်ၵၼ်သၢၼ်ၶတ်းၽေးယႃႈမဝ်းၵမ် ႁၢဝ်ႈႁႅင်း” ဝႃႈၼႆ။ ပီႈၼွင်ႉၵူၼ်းမိူင်းၸိူဝ်းတေမႃးၶဝ်ႈႁူမ်ႈ မိူၼ်ၼင်ႇ ၸုမ်းထဝ်ႈဝၢၼ်ႈထဝ်ႈၼႃး ဝၢၼ်ႈထိူတ်ႉထႆး၊ ၸုမ်းၶႅၵ်ႇလီ ပၢင်ၸႃႉ(ၶျိင်ႇယိင်ႇႁူၺ်း) ဝၢၼ်ႈထိူတ်ႉထႆး၊ ႁူင်းႁဵၼ်းတႃႉထူင် ဝၢၼ်ႈထိူတ်ႉထႆး၊ ႁူင်းႁဵၼ်းဝၢၼ်ႈၽယႃးၽႆႇ၊ ႁူင်း ႁဵၼ်းဝၢၼ်ႈလီးထူႇ လႄႈ ၽူႈယႂ်ႇၵူၼ်းလူင် ၸဵမ်ၸိူဝ်းၼႆႉ ဝႃႈၼႆ။ လိူဝ်ၼၼ်ႉ တီႈငဝ်ႈၸိုင်ႈလွႆတႆးလႅင်းၵေႃႈ တေၸတ်းႁဵတ်းပၢင်ၽဝ်ယႃႈမဝ်းၵမ်။ တီႈပႃႇတီႇမႂ်ႇသုင်ၸိုင်ႈတႆးတပ်ႉ သိုၵ်းၸိုင်ႈတႆးၵေႃႈ တေၸတ်းပႃးပၢင်ၽဝ်ယႃႈမဝ်းၵမ်ယူႇ ဝႃႈၼႆ။

['ယႃႈမဝ်းၵမ်']

2018-06-21T09:07:40

https://shannews.org/archives/5802

ၾၢႆႇႁႅင်းၵၢၼ်ၾၢင်ႉ! ႁႂ်ႈႁႅင်းၵၢၼ် ႁၢင်ႈႁႅၼ်းဝတ်းဝႂ်တဵမ်ထူၼ်ႈ တႃႇၼႄပလိၵ်ႈၽွင်းၺႃးၵူတ်ႇထတ်း

တႄႇလိူၼ်ၼႃႈဝၼ်းတီႈ 1/07/2018 လူင်ပွင်ၸိုင်ႈမိူင်းထႆး ႁွင်ႈၵၢၼ်ၾၢႆႇႁႅင်းၵၢၼ် မီးၽႅၼ်ၵၢၼ် တေႁူမ်ႈၵၼ်တင်းပလိၵ်ႈသေ လူင်းၵူတ်ႇထတ်းႁႅင်းၵၢၼ်ယၢၼ်မိူင်း ၽိတ်းမၢႆမီႈႁၢဝ်ႈႁႅင်းၼႆလႄႈ ၸုမ်းတူင်ႉၼိုင်ၾၢႆႇႁႅင်း ၵၢၼ်ၾၢင်ႉ ႁႂ်ႈႁႅင်းၵၢၼ်ႁၢင်ႈႁႅၼ်းဝတ်းဝႂ်တဵမ်ထူၼ်ႈ ၸပ်းတူဝ်ဝႆႉတႃႇသေႇ။ Photo By – Prachachat သိုဝ်ႇၶၢဝ်ႇထႆးလၢႆႁွင်ႈၵၢၼ်ပိုၼ်ၽၢဝ်ႇဝႃႈ – ၸွမ်သိုၵ်းလူင်ပလိၵ်ႈ ဢၻုၼ်ႊ သႅင်သိင်ၵႅဝ်ႊ ၽွင်းလူင်ၾၢႆႇႁႅင်းၵၢၼ်လၢတ်ႈဝႃႈ – “ ၼင်ႇႁိုဝ်တေၵႄႈလိတ်ႈပၼ်ႁႃႁႅင်းၵၢၼ်လႄႈ ႁႂ်ႈႁႅင်းၵၢၼ်ၵူႈၵေႃႉၸွမ်းပၵ်းပိူင် ၊ ႁႂ်ႈလႆႈႁပ်ႉသုၼ်ႇလႆႈသုၼ်ႇပဵၼ်ၽဵင်ႇပဵင်းၼၼ်ႉ ႁဝ်းၶႃႈလႆႈၵပ်းသၢၼ်တင်းၸိုင်ႈမိူင်းတူၼ်ႈတေႃၶွင်ႁႅင်းၵၢၼ်တင်းသၢမ်မိူင်း တင်ႈသုၼ်ႁဵတ်းဝတ်းဝႂ် OSS ႁႂ်ႈႁႅင်းၵၢၼ်ၶပ်းၶိုင်ႁႂ်ႈယဝ်ႉၵွၼ်ႇ ဝၼ်းတီႈ 30/06/2018 ၼႆႉ။ ဝၢႆးသေၼႆႉ တႄႇဢဝ်ဝၼ်းတီႈ 1/07/2018 ၼႆႉၵႂႃႇ ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး တေႁူမ်ႈၵၼ်တင်းၾၢႆႇၵဵဝ်ႇၶွင်ႈလၢႆ ၾၢႆႇသေ တေၵူတ်ႇထတ်းႁၢဝ်ႈႁႅင်းၵႂႃႇ” ဝႃႈၼႆ။ ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈဝႃႈ – “ ႁႅင်းၵၢၼ်ၵူႈၵေႃႉႁႂ်ႈဢွၼ် ၵၼ်ႁၢင်ႈႁႅၼ်းဝတ်းဝႂ် တဵမ်ထူၼ်ႈဢမ်ႇဝႃႈတေပဵၼ် Passport၊ ဝႂ်ႁဵတ်းၵၢၼ်၊ ဝီႊသႃႊ၊ ဝႂ်ႁေႃႈလူတ်ႉၵႃး မိူဝ်ႈၸဝ်ႈ ၼႃႈတီႈၶဝ်ယွၼ်းတူၺ်းၼၼ်ႉ ႁႂ်ႈႁဝ်းၸၢင်ႈလႆႈၼႄပိူၼ်ႈၵမ်းလဵဝ် ဢၼ်ၸဝ်ႈၼႃႈတီႈ ၶဝ်ႈၵူတ်ႇထတ်းၼႆႉၵေႃႈ ပဵၼ်ၼႃႈတီႈပုၼ်ႈၽွၼ်းပိူၼ်ႈယူႇယဝ်ႉ ႁဝ်းပဵၼ်ႁႅင်းၵၢၼ်ၵေႃႈ လူဝ်ႇဢွၼ်ၵၼ်ၸွမ်းမၢႆမီႈၶႃႈဢေႃႈ ” ဝႃႈၼႆ။ သင်ဝႃႈႁႅင်းၵၢၼ်ၵေႃႉလႂ်ၽိတ်းမၢႆမီႈ ဢမ်ႇမီးဝႂ်ႁဵတ်းၵၢၼ်ၼႆ မီးတူတ်ႈတၢမ်ႇမႂ်ငိုၼ်း 5,000 – 50,000 ၿၢတ်ႇလႄႈ ႁႄႉႁၢမ်ႈဢမ်ႇႁႂ်ႈယွၼ်းဝႂ်ႁဵတ်းၵၢၼ် 2 ပီ။ တွၼ်ႈတႃႇၼၢႆးၸၢင်ႈ သင်ၸၢင်ႈၵူၼ်းႁဵတ်းၵၢၼ် ၽိတ်းမၢႆမီႈၼႆ တေၺႃးမႂ်ငိုၼ်း 10,000 – 100,000 ၿၢတ်ႇ တေႃႇၵူၼ်းႁဵတ်းၵၢၼ်ၼိုင်ႈၵေႃႉ သင်ႁဵတ်းၽိတ်းယဝ်ႉႁဵတ်းၽိတ်းထႅင်ႈၼႆၸိုင် တေၺႃးတၢမ်ႇၶွၵ်ႈ 1 ပီ မႂ်ငိုၼ်း 50,000 – 200,000လႄႈ တေၺႃးႁႄႉႁၢမ်ႈ ဢမ်ႇႁႂ်ႈၸၢင်ႈႁႅင်း ၵၢၼ် 3 ပီ ။ သင်ႁႅင်းၵၢၼ်ၵေႃႉလႂ် ၶႂ်ႈၶဝ်ႈမႃးႁဵတ်းၵၢၼ်တီႈၼႂ်းမိူင်းထႆးၼႆၸိုင် တေလႆႈၶဝ်ႈၸွမ်းပိူင် MOU ၵူၺ်းၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-06-21T08:19:29

https://shannews.org/archives/5797

ၵူၼ်းမိူင်း မူႇၸေႊ – ၼမ်ႉၶမ်း မႆႈၸႂ်လွင်ႈႁူမ်ႇလူမ်ႈ တႃႇဢွၵ်ႇတႃႈပႆတၢင်း

ၵူၼ်းမိူင်းမူႇၸေႊမႆႈၸႂ်လွင်ႈႁူမ်ႇလူမ်ႈ ယွၼ်ႉၼိူဝ်သဵၼ်ႈတၢင်းလူင်မိူင်းႁူမ်ႈတုမ် ပွတ်းတွၼ်ႈၸေႊလၢၼ်ႉ မိူင်းမၢဝ်း ၼၼ်ႉ ပဵၼ်ပၢင်တိုၵ်းၵၼ် ႁၼ်မႅၼ်ႈမၢၵ်ႇမႅင်း ႁဵတ်းႁႂ်ႈၵူၼ်းပိုၼ်ႉတီႈလႆႈၾၢင်ႉတႃႇၵႂႃႇမႃး။ ဝၼ်းတီႈ 19/06/2018 ယၢမ်းၵၢင်ဝၼ်း ၸဝ်ႈၼႃးၵေႃႉၼိုင်ႈ လုၵ်ႉတီႈၼႃးသေ တေပွၵ်ႈႁိူၼ်းၼၼ်ႉ ထူပ်းႁၼ် မၢၵ်ႇဢၼ်ႁၢင်ႈၵၢင်ဝႆႉ 2 လုၵ်ႈ တီႈတႂ်ႈၶူဝ် ၼႂ်းၵႄႈဝၢၼ်ႈသၢႆးၶၢဝ် တင်း ဝၢၼ်ႈၸေႊလၢၼ်ႉ ၸႄႈဝဵင်းမူႇၸေႊ ၸိုင်ႈ တႆးပွတ်းႁွင်ႇ။ ၵူၺ်းၵႃႈ မၢၵ်ႇဢၼ်ႁၢင်ႈၵၢင်ဝႆႉ 2 လုၵ်ႈၼၼ်ႉ ဢမ်ႇတႅၵ်ႇ။ ၵူၼ်းမိူင်းဢၼ်ဢွၵ်ႇတႃႈပႆတၢင်း ၸဝ်ႈ ၵႃး၊ ၸဝ်ႈလူတ်ႉၶိူင်ႈ လႆႈၵိုတ်းယင်ႉဝႆႉၵမ်းၼိုင်ႈ ဢမ်ႇၸၢင်ႈၵႂႃႇမႃး ဝႃႈၼႆ။ ၸၢႆးမၢဝ်း ၵူၼ်းမိူင်းၸေႊလၢၼ်ႉ လၢတ်ႈတီႈၽူႈတွႆႇႁွၵ်ႈဝႃႈ “ ပဵၼ်ၽႂ်မႃးႁၢင်ႈၵၢင်ဝႆႉပဵၼ်မၢၵ်ႇသႅၼ်းလႂ် ဢၼ်ဝႃႈ ၼၼ်ႉတႄႉ ဢမ်ႇ လႆႈႁူႉ။ ယူႇတီႈပျီႇတူႉၸိတ်ႉသႅင်ၵႅဝ်မႃးတင်း တပ်ႉမ 88 မႃးၽဵဝ်ႈမၢၵ်ႇ။ မိူဝ်ႈၽွင်းၶဝ် တိုၵ်ႉဢွၼ် ၵၼ် ပူတ်းမၢၵ်ႇၼၼ်ႉ မီးၵူၼ်းယူႇတၢင်းၼႂ်းထိူၼ်ႇသေ ယိုဝ်းၵွင်ႈသႂ်ႇၶဝ်။ ၵူၺ်းၵႃႈ ပဵၼ်ၸုမ်းလႂ်ယိုဝ်းမႃးဢၼ်ဝႃႈ ၼၼ်ႉၵေႃႈ ဢမ်ႇႁူႉ။ ၵူၼ်းၵႂႃႇတၢင်းလႆႈၵိုတ်းယင်ႉဝႆႉ ၼိူဝ်သဵၼ်ႈတၢင်းၼပ်ႉၸူဝ်ႈမူင်း” ဝႃႈၼႆ။ ၸၢႆးၼွင်ႉ ၽူႈၼမ်းၼႂ်း ပႃႇတီႇႁူဝ်သိူဝ် ၸႄႈဝဵင်းၼမ်ႉၶမ်းလၢတ်ႈတီႈၽူႈတွႆႇႁွၵ်ႈဝႃႈ “ တွၼ်ႈတႃႇၵူၼ်းမိူင်းႁဝ်းၶႃႈ ဢွၵ်ႇတႃႈပႆတၢင်းတႄႉ တေပဵၼ်သင်ၶၢဝ်းလႂ် ဢၼ်ဝႃႈၼၼ်ႉ ၽႂ်ဢမ်ႇႁူႉလႆႈလႄႈ တေလႆႈဝႃႈပဵၼ်ဢၼ် လီ မႆႈၸႂ် တႄႉယဝ်ႉ” ဝႃႈၼႆ။ ၼိူဝ်သဵၼ်ႈတၢင်းလူင် ၼမ်ႉၶမ်း- မူႇၸေႊၼႆႉ ၵႆႉမီးပၢင်တိုၵ်းၵၼ်တႃႇသေႇ။ ၵူၼ်းမိူင်းၵႂႃႇ တႃႈပႆတၢင်းယၢပ်ႇၽိုတ်ႇ မီးလွင်ႈမႆႈၸႂ်ယူႇၵူႈဝၼ်း ဝႃႈၼႆ။ မိူဝ်ႈဝၼ်းတီႈ 3 လိူၼ်ၵျုၼ်ႊၼၼ်ႉၵေႃႈ တပ်ႉသိုၵ်းတဢၢင်း TNLA တင်း တပ်ႉသိုၵ်းၶၢင် KIA ၵဵပ်းၶွၼ်ႇတီႈၸုမ်း ပျီႇတူႉၸိတ်ႉသႅင်ၵႅဝ်ႉတင်း ႁူင်းႁဵၼ်းသုၼ်ႇလဵဝ်(သုၼ်ႇတူဝ်) ၼႂ်းၸႄႈဝဵင်းမူႇၸေႊ ႁႂ်ႈၵႂႃႇသႂ်ႇငိုၼ်းပၼ်ၼႂ်းဝၼ်းတီႈ 16 လိူၼ်ၼႆႉ ႁႂ်ႈယဝ်ႉ။ ဝၢႆးလင်ဝၼ်းတီႈ 16 မႃးၼႆႉ ၵူၼ်းပိုၼ်ႉတီႈ ၸႄႈဝဵင်းမူႇၸေႊ ယိုင်ႈၶႅၼ်းမႆႈၸႂ်လွင်ႈႁူမ်ႇ လူမ်ႈ မႃးလိူဝ်ၵဝ်ႇ မီးသိုၵ်း၊ ပလိၵ်ႈလႄႈ သိုၵ်းၵူၼ်းမိူင်းယိပ်းၵွင်ႈၵၢင်ႇပႂ်ႉဢဝ်ႁူမ်ႇလူမ်ႈ ၸွမ်းႁူင်းႁဵၼ်းလႄႈ ႁူင်း သဝ်းၼႂ်းဝဵင်းမူႇၸေႊ။ ယၢမ်းၵၢင်ၶိုၼ်းၵေႃႈ ဢဝ်ႁႅင်းသိုၵ်းလႄႇလဵပ်ႈၼႂ်းၵိဝ်ႇၼႂ်းပွၵ်ႉ ၵူၼ်းမူႇၸေႊၵေႃႉၼိုင်ႈလၢတ်ႈ။ ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇၼႆႉ မီးၸုမ်းပျီႇတူႉၸိတ်ႉ၊ ၸုမ်းယိပ်းၵွင်ႈၵၢင်ႇ တင်းၼမ် တူင်ႉၼိုင်ၵႂႃႇမႃး ၵွပ်ႈၼၼ် ၵႆႉပဵၼ်ပၢင်တိုၵ်းၵၼ်။

['သုၼ်ႇလႆႈၵူၼ်း']

2018-06-20T10:21:11

https://shannews.org/archives/5791

တႃႈၶီႈလဵၵ်း တေၸတ်းပၢင်ဢုပ်ႇၶႆႈ တႃႇၶၢဝ်းတၢင်း 2 ဝၼ်း

ၵေႃလိၵ်ႈလၢႆးလႄႈၾိင်ႈငႄႈတႆး တႃႈၶီႈလဵၵ်း တေဢွၼ်ၼမ်းၸတ်းႁဵတ်း ပၢင်ဢုပ်ႇၶႆႈ(တၢၼ်ႈၶႆႈ) တီႈဝဵင်းတႃႈၶီႈ လဵၵ်း တႃႇၶၢဝ်းတၢင်း 2 ဝၼ်း။ ဝၼ်းတီႈ 23/06/2018 ယၢမ်းၵၢင်ၶမ်ႈ 6 မူင်း ထိုင် 11 မူင်းၵၢင်ၶိုၼ်း ယူႇတီႈၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းတႃႈၶီႈလဵၵ်း တေဢွၼ် ၸတ်းႁဵတ်းပၢင်ဢုပ်ႇၶႆႈ(တၢၼ်ႈၶႆႈ) တီႈႁူင်းႁေႃ (ဢွင်ႇမျၢတ်ႉ) ၸႄႈဝဵင်းတႃႈၶီႈ လဵၵ်း ၸိုင်ႈတႆးပွတ်းဢွၵ်ႇၶူင်း။ ၸၢႆးၼုမ်ႇတုၺ်ႈ ၽူႈပွင်ၵၢၼ် ၼႂ်းၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းတႃႈၶီႈလဵၵ်း လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ တေၸတ်းႁဵတ်း 2 တီႈ ၼႂ်းဝၼ်းတီႈ 23 သမ်ႉ တေၸတ်းႁဵတ်းတီႈ ႁူင်းႁေႃ ဢွင်ႇမျၢတ်ႉ။ ထႅင်ႈဝၼ်းတီႈ 24 သမ်ႉ ပဵၼ်တီႈဢိူင်ႇမိူင်းၵူဝ်း။ ပၢင်တၢၼ်ႈၶႆႈႁဝ်းၶႃႈၼႆႉ တေဢုပ်ႇလၢတ်ႈၵႂၢမ်းတႆး” ဝႃႈၼႆ။ ၼႂ်းဝၼ်းတီႈ 24/06/2018 ယၢမ်းၵၢင်ၼႂ် 7 မူင်း ထိုင် ၵၢင်ဝၼ်းတဵင်ႈသမ်ႉ တေၸတ်းႁဵတ်းတီႈ ဝတ်ႉဝိႁၢရ်သၼ် သၢႆး ဢိူင်ႇမိူင်းၵူဝ်း ၸႄႈဝဵင်းတႃႈၶီႈလဵၵ်း ဝႃႈၼႆ။ ၼႂ်းပၢင်ဢုပ်ႇၶႆႈ(တၢၼ်ႈၶႆႈ) တင်းသွင်ပၢင်ၼႆႉ တေမီးၽူႈလူင်ႉလႅၼ်ႇ မႃးဢုပ်ႇၶႆႈၼႄ မိူၼ်ၼင်ႇ ၸဝ်ႈၶူး ပႃႇမွၵ်ႉၶ ၻွၵ်ႊတိူဝ်ႊ ၼေႃႇၶမ်းလ ထမ်ႇမသႃႇမိ ၸၼ်ႉၸွမ်ပုတ်ႉထ မိူင်းတႆး ဝဵင်းလူင်တူၼ်ႈတီး၊ ႁိုၼ်း ၵႃယၢင်း ဝဵင်းတႃႈၵုင်ႈ လႄႈ ၼၢင်းဝႃႇၼူႉ ၸိူဝ်းၼႆႉ။ ၼႂ်းပၢင်ဢုပ်ႇၶႆႈၼၼ်ႉ ၼႂ်းဝၼ်းတီႈ 23 တေဢုပ်ႇၼႄ ႁူဝ်ၶေႃႈဢၼ်ဝႃႈ “တေပႂ်ႉႁႂ်ႈမၼ်းပဵၼ်ႁႃႉ ဢမ်ႇၼၼ် တေ ႁဵတ်းႁႂ်ႈမၼ်းပဵၼ်”။ ဝၼ်းတီႈ 24 သမ်ႉ ႁူဝ်ၶေႃႈဢၼ်ဝႃႈ “ဝၢင်းၽႅၼ်ၵၢမ်ႇၵျၢမ်ႇမႃႇ(သုၼ်ႇလႆႈ) ႁင်းၶေႃႈ” ၸိူဝ်းၼႆႉ ဝႃႈၼႆ။

['ပၢႆးပိင်ႇၺႃႇ']

2018-06-20T09:12:37

https://shannews.org/archives/5788

လူင်ပွင်ၸိုင်ႈ တေပိုတ်ႇပၼ်ႁွင်ႈယႃ ၼႂ်းဝၢၼ်ႈဢိူင်ႇ ၼႂ်းၸႄႈဝဵင်းမိူင်းၵိုင်ထႅင်ႈ

ၽူႈတႅၼ်းသၽႃးၵူၼ်းမိူင်း တုၵ်းယွၼ်းႁႂ်ႈလူင်ပွင်ၸိုင်ႈပိုတ်ႇပၼ် ႁွင်ႈယႃ တီႈဝၢၼ်ႈႁူၺ်ႈလူင် ၸႄႈဝဵင်းမိူင်း ၵိုင်ထႅင်ႈဢၼ်ၼိုင်ႈ ဝႃႈၼႆ။ ဝၼ်းတီႈ 15/06/2018 ၸၢႆးသႅင်မိူင်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းမိူင်းၵိုင် တုၵ်းယွၼ်းတၢင်ႇလၢတ်ႈ တီႈ ၼႂ်းပၢင်ၵုမ်သၽႃးၵူၼ်းမိူင်း တီႈၼေႇပျီႇတေႃႇဝႃႈ ႁႂ်ႈလူင်ပွင်ၸိုင်ႈ ပိုတ်ႇပၼ်ထႅင်ႈ ႁွင်ႈယႃ တီႈဝၢၼ်ႈႁူၺ်ႈလူင် ထႅင်ႈ ဢၼ်ၼိုင်ႈ လိူဝ်ၼၼ်ႉ တီႈလုၵ်းၵၢၼ်းတင်း ၸူင်လဝ်းၵေႃႈ ႁႂ်ႈၶႂၢၵ်ႈပိုတ်ႇပၼ်ထႅင်ႈ ႁွင်ႈယႃ(ၽႄ) လွင်ႈၼႆႉ ၸွင်ႇ တေမီးၽႅၼ်ၵၢၼ် တမ်းဝၢင်းႁဵတ်းပၼ်လႆႈ/ ဢမ်ႇလႆႈ ယွၼ်ႉပိူဝ်ႈသဵၼ်ႈတၢင်းတႃႇလုၵ်ႉဝၢၼ်ႈမႃးယူတ်းယႃ ၼႂ်းဝဵင်းယၢပ်ႇၽိုတ်ႇ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၽွင်းလူင် မိူင်းႁူမ်ႈတုမ် ၻွၵ်ႊတိူဝ်ႊမိၼ်ႉထူၺ်း ၾၢႆႇပၢႆးယူႇလီလႄႈ ၾၢႆႇလဵၼ်ႈႁႅင်း တွပ်ႇလၢတ်ႈဝႃႈ “ တီႈဝၢၼ်ႈႁူၺ်ႈလူင် တင်း ဝဵင်းမိူင်းၵိုင်ၼႆႉ ယၢၼ်ၵႆၵၼ် 30 လၵ်း၊ သင်ဝႃႈ ၵႂႃႇမႃးႁႃၵၼ်ၸိုင် တေႁိုင် မွၵ်ႈ 3-4 မူင်း။ သင်ပဵၼ်ၶၢဝ်းႁိုဝ်ႉၶၢဝ်းၾူၼ်ၼႆႉ သဵၼ်ႈတႃႈသၢႆးတၢင်းဢမ်ႇလီ လူတ်ႉၶိူင်ႈ/ ၵႃးၸိူဝ်းၼႆႉ လႆႈၶၢတ်ႈၸိူၵ်ႈလဵၵ်းတီႈမၢၵ်ႇလူတ်ႉၶဝ်သေ ၵႂႃႇမႃး။ ယွၼ်ႉၼၼ် ၸွမ်းၼင်ႇ ငိုၼ်းၵွင်ၵၢင်လူင်ပွင်ၸိုင်ႈ မီးၼၼ်ႉ တေပိုတ်ႇပၼ် Sub-Center ႁွင်ႈယႃ (ၽႄ) ပၼ်ထႅင်ႈ 4 တီႈ” ဝႃႈၼႆ။ ၸၢႆးသႅင်မိူင်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းမိူင်းၵိုင်လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းမိူင်းႁဝ်းၶႃႈၼႆႉ လူဝ်ႇၼႃႇ ၶႃႈ ႁွင်ႈယႃ ဢၼ်ဝႃႈၼၼ်ႉ။ ယွၼ်ႉၵႆဝဵင်းသေ ပေႃးပဵၼ်သင်မႃး တေမႃးႁူင်းယႃ တီႈဝဵင်းၵေႃႈယၢပ်ႇ။ သွၼ်ႇ တူၺ်းၶႃႈလူး လုၵ်ႉတီႈဝၢၼ်ႈႁူၺ်ႈလူင် မႃးတီႈ ဝဵင်းမိူင်းၵိုင်ၼႆႉ ၶၢဝ်းတၢင်းၵႆ မီး 30 လၵ်း။ ယွၼ်ႉၼၼ် ၶႃႈႁဝ်း တုၵ်းယွၼ်းႁႂ်ႈလူင်ပွင်ၸိုင်ႈ လူင်းမႃးပိုတ်ႇပၼ် ႁွင်ႈယႃ RHC တီႈဝၢၼ်ႈႁူၺ်ႈလူင်။ လိူဝ်ၼၼ်ႉ ၸွမ်းၼင်ႇပိူင် မီးၼၼ်ႉ ႁႂ်ႈသိုပ်ႇပိုတ်ႇထႅင်ႈ ႁွင်ႈယႃ(ၽႄ) S/C ၸွမ်းၼႂ်းမူႇဝၢၼ်ႈထႅင်ႈ” ဝႃႈၼႆ။ လိူဝ်ၼၼ်ႉ တီႈဝၢၼ်ႈၸူင်လဝ်း ႁွင်ႈယႃၶဝ် မီးဝႆႉၾၢႆႇတႂ်ႈ ဢိူင်ႇပၢင်ႇၵေႇတူႉ ဝၢၼ်ႈလုၵ်းၵၢင် သမ်ႉ ႁွင်ႈယႃၶဝ် မီးဝႆႉတႂ်ႈတူင်ႇလၢဝ်း။ တွၼ်ႈတႃႇသွင်တီႈၼႆႉ တေၶိုင်သၢင်ႈႁၢင်ႈပွင်ပၼ်ၵႂႃႇယူႇ ဝႃႈၼႆ။ ယူႇတီႈလူင်ပွင်ၸိုင်ႈ ဝၢင်းၽႅၼ်တေလူင်းပိုတ်ႇပၼ် ႁွင်ႈယႃ RHC တီႈဝၢၼ်ႈႁူၺ်ႈလူင်သေ တေပိုတ်ႇ ထႅင်ႈ ႁွင်ႈယႃ(ၽႄ) S/C ထႅင်ႈ 4 တီႈ ဝႃႈၼႆ။

['ပၢႆးယူႇလီ']

2018-06-20T09:09:56

https://shannews.org/archives/5784

တၵ်ႉၵႃႇသတ်ႉထႃး ၸႄႈဝဵင်းတႃႈၶီႈလဵၵ်း ႁူမ်ႈၵၼ် လူႇတၢၼ်း လွင်းသွမ်းသင်ၶၸဝ်ႈ 1,000 တူၼ်

ၼႂ်းဝၼ်းလိူၼ်ပႅတ်ႇမႂ်ႇ 5 ၶမ်ႈၼၼ်ႉ သင်ၶၸဝ်ႈၼ်ႂ်းၸႄႈဝဵင်းတႃႈၶီႈလဵၵ်း လူင်းတုင်းသွမ်း ႁပ်ႉတႃႇၼတၢင်းလီ တီႈတၵ်ႉၵႃႇသတ်ႉထႃး တႃႇ 1,000 တူၼ် ပဵၼ်ပွၵ်ႈၵမ်းႁႅၵ်ႈ ဝႃႈၼႆ။ ဝၼ်းတီႈ 17/06/2018 ယၢမ်းၵၢင်ၼႂ် တၵ်ႉၵႃႇသတ်ႉထႃး ၸႄႈဝဵင်းတႃႈၶီႈလဵၵ်း ႁူမ်ႈၵၼ်သေ လူႇတၢၼ်းလွင်း သွမ်းသင်ၶၸဝ်ႈ တီႈဝတ်ႉဝိႁၢရ်သၢႆမိူင်း ပွၵ်ႉသၼ်သၢႆး ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ ၼၢင်းႁွမ် ၵူၼ်းတႃႈၶီႈလဵၵ်း လၢတ်ႈတီႈၽူႈတွႆႇႁွၵ်ႈဝႃႈ “ ပၢင်လူႇတၢၼ်းလွင်းသွမ်း သင်ၶၸဝ်ႈ 1,000 တူၼ် တီႈ တႃႈၶီႈလဵၵ်းႁဝ်းၶႃႈၼႆႉ ပွၵ်ႈၼႆႉတေလႆႈဝႃႈ ပဵၼ်ပွၵ်ႈၵမ်းႁႅၵ်ႈ။ သင်ၶၸဝ်ႈ ဢၼ်မႃးတုင်းသွမ်းၼႆႉ ၵမ်ႈၼမ်ပဵၼ် သင်ၶၸဝ်ႈ ၼႂ်းၸႄႈဝဵင်းတႃႈၶီႈလဵၵ်း” ဝႃႈၼႆ။ ၼႂ်းပၢင်လွင်းသွမ်း သင်ၶၸဝ်ႈ 1,000 တူၼ်ၼႆႉ ယူႇတီႈတၵ်ႉၵႃႇသတ်ႉထႃး ၼႂ်းၸႄႈဝဵင်းတႃႈၶီႈလဵၵ်း ၵူႈပွၵ်ႉ၊ ၵူႈ ဢိူင်ႇလႄႈ ၵူႈဝၢၼ်ႈ ႁူမ်ႈၵၼ်မႃး လူႇတၢၼ်းလွင်းသွမ်းၵႂႃႇ တႄႇဢဝ် ယၢမ်းၵၢင်ၼႂ် 6 မူင်း ထိုင် 11 မူင်းၶိုင်ႈ ဝႃႈၼႆ။

['ၵူႈလွင်ႈလွင်ႈ']

2018-06-20T08:54:12

https://shannews.org/archives/5780

ၵူၼ်းမိူင်းၵေးသီး ႁူမ်ႈၵၼ်ၽုၵ်ႇတူၼ်ႈမႆႉ တီႈၼမ်ႉၼွင်ၵူင်း

ၵူၼ်းဝၢၼ်ႈၵူၼ်းမိူင်း၊ ၽူႈယႂ်ႇၵူၼ်းလူင်ဝၢၼ်ႈ ဢိၵ်ႇၽူႈမီးပုၼ်ႈၽွၼ်း ၸႄႈဝဵင်းၵေးသီး ႁူမ်ႈၵၼ် ၽုၵ်ႇတူၼ်ႈမႆႉတီႈၼမ်ႉၼွင်ၵူင်း ၸႄႈဝဵင်းၵေးသီး တႃႇပႅင်းမႅတ်ႇ ပႂ်ႉပႃးသၽႃႇဝသိင်ႇဝႅတ်ႉလွမ်ႉ။ ဝၼ်းတီႈ 19/06/2018 ၵူၼ်းမိူင်းၵေးသီးၵူႈပႃႈၵူႈၾၢႆႇ ႁူမ်ႈၵၼ်ၽုၵ်ႇတူၼ်ႈမႆႉသၵ်း၊ မႆႉယူႇၵလိတ်ႉ၊ မႆႉၵႄႇတွၵ်ႈ ၸိူဝ်းၼႆႉ တႃႇ 122 တူၼ်ႈ ၵူၼ်းၶဝ်ႈႁူမ်ႈၽုၵ်ႇ 32 ၵေႃႉ။ ၸၢႆးဢုတ်ႉ ၵူၼ်းၵေးသီး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မိူဝ်ႈလဵဝ်ပိုၼ်ႉတီႈ ၼမ်ႉၼွင်ၵူင်းၵေႃႈ ႁဝ်းၶႃႈ ၵူၼ်းမိူင်းၵေးသီးလႆႈၶိုၼ်းယဝ်ႉလႄႈ ႁဝ်းၶႃႈၸင်ႇဢွၼ်ၵၼ်မႃးၽုၵ်ႇတူၼ်ႈမႆႉ ၸွမ်းႁိမ်းၾင်ႇမၼ်း ၼင်ႇႁိုဝ်ၼမ်ႉတေဢမ်ႇႁႅင်ႈ လိူဝ်ၼၼ်ႉၵေႃႈ ပိူဝ်ႈႁၵ်ႉသႃ ပႅင်းမႅတ်ႇ ႁႂ်ႈသၽႃႇဝၾိင်ႈတိုၼ်း ႁႂ်ႈၼမ်ႉၼွင်ၵူင်း ပဵၼ်တီႈၵူၼ်းမိူင်းလႆႈၸႂ်ႉတိုဝ်း ပိုင်ႈဢိင်မိူဝ်းၼႃႈၶၢဝ်းယၢဝ်းၼႆဢေႃႈ ” ဝႃႈၼႆ။ ၼမ်ႉၼွင်ၵူင်းၼႆႉ လုၵ်ႉတီႈၼမ်ႉၸဵတ်းႁူးသေ လႆလူင်းမႃးၸဵတ်းမႄႈ မႃးပဵၼ်ၼမ်ႉၼွင်ၵူင်း/ ၼမ်ႉၸၢၵ်ႈတေႃႇ မီးတီႈပွၵ်ႉလူင်ပူႉ ၸဵင်ႇၸၢၼ်းဝၼ်းဢွၵ်ႇဝဵင်းၵေးသီး။ ၸဵမ်မိူဝ်ႈပၢၼ်ၸဝ်ႈၾႃႉၸဝ်ႈၶုၼ်သၢၼ်း မိူဝ်ႈပီ1889 ၼၼ်ႉ ႁွင်ႉဢဝ်ၵူၼ်းဝၢၼ်ႈၼႂ်းဢိူင်ႇ 15 ဢိူင်ႇသေ ၵေႃႇသၢင်ႈ မႄးၵုမ်းလုမ်းလႃးၼွင်ၼမ်ႉ ၼင်ႇႁိုဝ်တေၵိၼ်တေၸႂ်ႉလႆႈ။ ၸဵမ်မိူဝ်ႈၼၼ်ႉထိုင်ဝၼ်းမိူဝ်ႈၼႆႉ ၵူၼ်းဝၢၼ်ႈၵူၼ်းမိူင်းၸႂ်ႉၼမ်ႉၼွင်ၵူင်း တႃႇၽုၵ်ႇသွမ်ႈမၢၵ်ႇၶဝ်ႈတဝ်ႈၼမ်ႉမႃးႁၢၼ်ႉတေႃႇယၢမ်းလဵဝ်။ ၽွင်းပၢၼ် 1990 သိုၵ်းလူင်ပွင်ၸိုင်ႈ ယိုတ်းလိၼ်သူၼ်ႁႆႈၼႃး၊ ပႃႇထိူၼ်ႇသေ ယိုတ်းပႃးၼမ်ႉၼွင်ၵူင်းတင်းမူတ်း 500 ဢေႊၶိူဝ်ႊ ။ ပီ 2016 – 2017 ၼၼ်ႉသိုၵ်းမၢၼ်ႈမႃးလွမ်ႉႁူဝ်ႉလႄႈ ၽွင်းတႅၼ်းသၽႃးဢိၵ်ႇၵူၼ်းပိုၼ်ႉတီႈ သၢၼ်မိုဝ်းၵၼ်တုၵ်းယွၼ်းၶိုၼ်း။ ၾၢႆႇသၽႃးဢိၵ်ႇတပ်ႉသိုၵ်းဢုပ်ႇၵုမ်ၵၼ်သေ မွပ်ႈပိုၼ်ႉတီႈပၼ်ၵူၼ်းမိူင်းၶိုၼ်း 30 ဢေႊၶိူဝ်ႊ ပႃးတင်းၼမ်ႉၼွင်ၵူင်းၼႆႉ။ Photo By F Loi Som

['သိင်ႇဝႅတ်ႉလွမ်ႉ']

2018-06-20T08:38:46

https://shannews.org/archives/5776

ၾူၼ်တူၵ်းႁႃႇယႂ်ႇတီႈၵေးသီး ၾႃႉၽႃႇၺႃးဝူဝ်းတၢႆထင်တီႈ 5 တူဝ်

ၾူၼ်လူင်တူၵ်းႁႅင်း တီႈဢိူင်ႇမိူင်းၼိမ် ၸႄႈဝဵင်းၵေးသီး ဝူဝ်းပၢႆႈသွၼ်ႈၾူၼ်တႂ်ႈတူၼ်ႈမႆႉ ၺႃးၾႃႉၽႃႇတၢႆထင်တီႈ 5 တူဝ်။ ဝၼ်းတီႈ 19/06/2018 ၶၢဝ်းယၢမ်းဝၢႆးဝၼ်း 3:30 – 4 :00 မူင်းၾူၼ်လူင် တူၵ်းႁႅင်းၾႃႉၽႅတ်ႇ ၾႃႉလင် ၾႃႉ ၽႃႇၺႃးဝူဝ်း 5 တူဝ်တၢႆထင်တီႈ တီႈဝၢၼ်ႈၼႃးၵေႃႈ ဢိူင်ႇမိူင်းၼိမ် ၾၢႆႇၸၢၼ်းဝဵင်းၵေးသီး ယၢၼ်ၵႆမွၵ်ႈ 3 လၵ်း။ ဝူဝ်း 5 တူဝ်ၼၼ်ႉ ပဵၼ်ဝူဝ်းပေႃႈ 3 တူဝ် ဝူဝ်းမႄႈ 2 တူဝ်။ပဵၼ်ဝူဝ်း ၸၢႆးတၢၼ်းမွင်ႇ 1 တူဝ်၊ၸၢႆးတၢၼ်းၸိင်ႇ 2 တူဝ် ၊ လုင်းသူၺ်ႇ 2 တူဝ် ယူႇဝၢၼ်ႈၼႃးၵေႃႈ ဢိူင်ႇမိူင်းၼိမ်။ ၸၢႆးဢုတ်ႉ ၵူၼ်းပိုၼ်ႉတီႈၵေးသီး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဝူဝ်းၸိူဝ်းၼႆႉၽွင်းၾူၼ်လူင်တူၵ်းလူင်းမႃးၼၼ်ႉ ၶဝ်ပၢႆႈၾူၼ်ၵႂႃႇယူႇတႂ်ႈတူၼ်ႈမႆႉလႄႈ ၾႃႉၸင်ႇၽႃႇၺႃး။ ၸဝ်ႈဝူဝ်းတႄႉထူပ်းတၢင်းယၢပ်ႇဢေႃႈ ယွၼ်ႉမိူဝ်ႈလဵဝ်ၵႃႈၶၼ်ဝူဝ်းၵေႃႈ ၵႃႈယႂ်ႇၶႃႈလူး ” ဝႃႈၼႆ။ ၵႃႈၶၼ်ဝူဝ်းမိူဝ်ႈလဵဝ် ဝူဝ်းပေႃႈတူဝ်ယႂ်ႇ ၼိုင်ႈတူဝ်မီးမွၵ်ႈ 9-10 သႅၼ်ပျုး၊ ဝူဝ်းပေႃႈဢမ်ႇပေႃးယႂ်ႇသမ်ႉမွၵ်ႈ 7 – 8 သႅၼ်၊ ဝူဝ်းမႄႈသမ်ႉၼိုင်ႈတူဝ်လႂ် 5 -6 သႅၼ်ပျုးၼႆယဝ်ႉ။ မိူဝ်ႈပီၵၢႆ 2017 ၽွင်းၶၢဝ်းၾူၼ်ၼၼ်ႉၵေႃႈ တီႈဝဵင်း ၵေးသီး ဝူဝ်းပၢႆႈသွၼ်ႈၾူၼ်သေ ၵႂႃႇယူႇတႂ်ႈတူၼ်ႈမႆႉႁုင်း ၼၼ်ႉၵေႃႈ ၺႃးၾႃႉၽႃႇ 10 တူဝ်ပၢႆၼင်ႇၵဝ်ႇ ၼႆယဝ်ႉ။ Photo by- F Ying Tai Ke Hsi

['ၵူႈလွင်ႈလွင်ႈ']

2018-06-20T06:58:12

https://shannews.org/archives/5773

ၵူၼ်းမဝ်းယႃႈ လမ်းၾၼ်းၵူၼ်းမိူင်း ၼႂ်းၼႃႈလိၼ်ဝႃႉ ၵုမ်းၵမ် မီးလွင်ႈမၢတ်ႇၸဵပ်းလူႉတၢႆ

ၽူႈၸၢႆးၵေႃႉၼိုင်ႈ ယွင်ႇမဝ်းယႃႈမႃႉသေ ဢဝ်လႅဝ်းလမ်းၾၼ်းၵူၼ်းမိူင်း မီးလွင်ႈမၢတ်ႇၸဵပ်းလႄႈ လူႉတၢႆၼႂ်းၼႃႈ လိၼ်ဝႃႉ ၵုမ်းၵမ်။ ဝၼ်းတီႈ 10/06/2018 ၽူႈၸၢႆးၵေႃႉၼိုင်ႈ မဝ်းယႃႈမႃႉသေ လမ်းၾၼ်းၵူၼ်းမိူင်း ၼႂ်းဝဵင်းမင်းသႅင် ၼႃႈလိၼ်ၽွင်း ငမ်းတူဝ်ၵဝ်ႇဝႃႉ ၸိုင်ႈတႆးပွတ်းဢွၵ်ႇၶူင်း တိူဝ်ႉၺႃးၵူၼ်းမိူင်းလႆႈမၢတ်ႇၸဵပ်း 5 ၵေႃႉလႄႈ လူႉတၢႆ 2 ၵေႃႉ ဝႃႈၼႆ။ သိုဝ်ႇၶၢဝ်ႇ AHN ဢူးၺီႇယၢၼ်ႊ ၽူႈၼင်ႈလုမ်းၵပ်းသၢၼ်ဝႃႉ တီႈဝဵင်းလႃႈသဵဝ်ႈ လၢတ်ႈဝႃႈ “ ၽူႈၸၢႆးၵေႃႉၼိုင်ႈ ယွင်ႇယႃႈသေ ၾၼ်းၵူၼ်းယူႇႁိမ်းႁွမ်းၼၼ်ႉ 7 ၵေႃႉ ၾၼ်းယဝ်ႉဢၢင်ႈတေပၢႆႈ ၵူၺ်းၵႃႈ ၵူၼ်းႁိမ်းႁွမ်းၼၼ်ႉ တၼ်းတီႉလႆႈတူဝ်မၼ်းသေ သူင်ႇတူဝ်မၼ်းၸၢႆးမွပ်ႈပၼ်ၾၢႆႇၸဝ်ႈၼႃႈတီႈဝႃႉ” ဝႃႈၼႆ။ ယၢမ်းလဵဝ် ၸဝ်ႈၼႃႈတီႈဝႃႉၶဝ် လႆႈၵုမ်းၶင်တူဝ်မၼ်းၸၢႆးဝႆႉသေ တိုၵ်ႉၵူတ်ႇထတ်း ထဵတ်ႈထၢမ်ဝႆႉယူႇ။ ၵူၼ်းမိူင်း ဢၼ်ၺႃးၾၼ်းၼၼ်ႉ လူႉတၢႆ 2 ၵေႃႉ မၢတ်ႇၸဵပ်း 5 ၵေႃႉ။ တေႃႈလဵဝ် ၵူၼ်းမၢတ်ႇ ၸဵပ်းၼၼ်ႉ လႆႈယူတ်း ယႃတူဝ်ဝႆႉယဝ်ႉ ဝႃႈၼႆ။ ဢူးၺီႇယၢၼ်ႊ လၢတ်ႈဝႃႈ လွင်ႈၼႆႉ ယွၼ်ႉမၼ်းပဵၼ်တၢင်းၽိတ်းဢၼ် ပူၼ်ႉလိူဝ်ႁၢဝ်ႈႁႅင်း ပိူင်လူင်ပဵၼ်တၢင်းၽိတ်း ယႃႈမဝ်းၵမ်လႄႈ လႅပ်ႈတေၸၢင်ႈပဵၼ်တၢမ်ႇတၢႆ ဝႃႈၼႆ။

['သုၼ်ႇလႆႈၵူၼ်း']

2018-06-20T06:52:41

https://shannews.org/archives/5767

ပၢင်ၽိူမ်ႉထႅမ်ၼမ်ႉၵတ်ႉ ၵူၼ်းၼုမ်ႇတႆး တီႈဝဵင်းပၢင်လွင်း

ၸုမ်း TYO ပၢင်လွင်း ၸတ်းႁဵတ်းပၢင်ၽိူမ်ႉထႅမ်ယုၵ်ႉမုၼ်းၼမ်ႉၵတ်ႉ ၵူၼ်းၼုမ်ႇတႆး တီႈဝဵင်းပၢင်လွင်း ၸတ်းႁဵတ်း ပဵၼ်ပွၵ်ႈၵမ်းႁႅၵ်ႈ တင်းမူတ်း ၵူၼ်းၼုမ်ႇၶဝ်ႈႁူမ်ႈလဵပ်ႈႁဵၼ်း 30 ပၢႆ။ ဝၼ်းတီႈ 20-22/06/2018 ယၢမ်းၵၢင်ၼႂ် 9 မူင်း ထိုင် 4:30 မူင်းဝၢႆးဝၼ်း ၸုမ်းၵူၼ်းၼုမ်ႇတႆး TYO တင်း ၸုမ်းၵပ်း သၢၼ်လွင်ႈၼၢင်းယိင်းတႆး SWAN ႁူမ်ႈၵၼ်သေ ၸတ်းႁဵတ်းပၢင်ၽိူမ်ႉထႅမ်ၼမ်ႉၵတ်ႉ ၵူၼ်းၼုမ်ႇတႆး တီႈဝတ်ႉၽြႃး လူင် ၸႄႈဝဵင်းပၢင်လွင်း ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း။ ၽိူမ်ႉထႅမ်ပူင်သွၼ်ပၼ် ၼင်ႇႁိုဝ် ၵူၼ်းၼုမ်ႇ တႆး ပေႃးတေပဵၼ်ၽူႈဢွၼ်ႁူဝ်လီ ဝႃႈၼႆ။ ၸၢႆးၸၢႆး ၽူႈပွင်ၵၢၼ်ၸုမ်းၵူၼ်းၼုမ်ႇတႆး TYO ၸႄႈဝဵင်းပၢင်လွင်း လၢတ်ႈတီႈၽူႈတွႆႇႁွၵ်ႈဝႃႈ “ ယိူင်းဢၢၼ်း တွၼ်ႈ တႃႇၵူၼ်းၼုမ်ႇတႆးႁဝ်း ႁႂ်ႈပေႃးလႆႈပဵၼ်ၽူႈဢွၼ်ႁူဝ်လီၵႂႃႇ ဝၼ်းတႃႇမိူဝ်းၼႃႈၼႆသေ ၸင်ႇလႆႈၸတ်း ႁဵတ်းပၢင် သွၼ်ၼႆႉၶိုၼ်ႈမႃး” ဝႃႈၼႆ။ ၼႂ်းပၢင်ၽိူမ်ႉထႅမ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇတႆးၼႆႉ တွၼ်ႈၵၢင်ဝၼ်းသမ်ႉ ယူႇတီႈၸုမ်းၵပ်းသၢၼ်လွင်ႈၼၢင်း ယိင်းတႆး ဢဝ်ပုၼ်ႈၽွၼ်းၾိုၵ်းၽွၼ်ႉပူင်သွၼ်ပၼ်။ ပေႃးထိုင်မႃး တွၼ်ႈၵၢင်ၶမ်ႈ ယူႇတီႈၸုမ်း TYO သမ်ႉ ဢုပ်ႇ ဢူဝ်းလႅၵ်ႈလၢႆႈ ပၢႆးႁူႉပၢႆးႁၼ် တေႃႇၵၼ် ဝႃႈၼႆ။

['ၵူႈလွင်ႈလွင်ႈ']

2018-06-19T10:37:04

https://shannews.org/archives/5762

သိုၵ်းမၢၼ်ႈၶၢႆႉလၢႆႈ ၽွင်းလူင်ၾၢႆႇလႅၼ်လိၼ်မိူင်းတႆး

ၸွမ်သိုၵ်းလူင် လႃႉဢူး ဢၼ်မႃးပုတ်ႈတႅၼ်းႁပ်ႉၵၢၼ် တၼ်းႁဵင်း ၽွင်းလူင်ၾၢႆႇလႅၼ်လိၼ်မိူင်းတႆးၼၼ်ႉ ႁပ်ႉၵၢၼ်ၵၢဝ်ႇၵိၼ်ႇ တီႈၼႂ်းပၢင်ၵုမ်ၶိုၵ်ႉၶၵ်ႉ သၽႃးမိူင်းတႆး ဢၼ်ၸတ်းၼႂ်းဝၼ်းမိူဝ်ႈၼႆႉ ဝႃႈၼႆ။ ဝၼ်းတီႈ 18/06/2018 ယၢမ်းၵၢင်ၼႂ် 10 မူင်းၼၼ်ႉ ၸဝ်ႈသိုၵ်းလူင် လႃႉဢူး ၵၢဝ်ႇၵိၼ်ႇပဵၼ်ၽွင်းလူင်ၾၢႆႇႁူမ်ႇ လူမ်ႈလႅၼ်လိၼ် မိူင်းတႆးၵေႃႉမႂ်ႇ တီႈၼႂ်းပၢင်ၵုမ်ၶိုၵ်ႉၶၵ်ႉ လုမ်းသၽႃးမိူင်းတႆး ၸႄႈဝဵင်းတူၼ်ႈတီး ၸိုင်ႈတႆး ပွတ်း ၸၢၼ်း ဝႃႈၼႆ။ ၸဝ်ႈသိုၵ်းလူင်လႃႉဢူးၼၼ်ႉ လုၵ်ႉတီႈတပ်ႉမ 66 သေမႃး။ မိူဝ်ႈၽွင်းၼၼ်ႉ ယွၼ်ႉမၼ်းမီးယူႇတီႈ ၼႃႈသိုၵ်း ၼႆသေ ၵိုင်ႉၵၢင်ႉပႆႇၸၢင်ႈၶၢႆႉဢွၵ်ႇမႃးလႆႈၵမ်းလဵဝ်။ ၸင်ႇလႆႈၶဝ်ႈမႃးတႅၼ်းတၢင်တၼ်းႁဵင်း တီႈယူႇၸဝ်ႈသိုၵ်းလူင် ၼၢႆႇဝိၼ်းဢွင်ႇၼႆႉ တူၵ်းလိုၼ်းၵႂႃႇဢိတ်းၼိုင်ႈ ဝႃႈၼႆ။ ၸဝ်ႈသိုၵ်းလူင် ၼၢႆႇဝိၼ်းဢွင်ႇ ၽွင်းလူင်ၾၢႆႇႁူမ်ႇလူမ်ႈလႅၼ်လိၼ်မိူင်းတႆး ၵေႃႉၵဝ်ႇၼၼ်ႉသမ်ႉ လႆႈ ၶိုၼ်ႈၸၼ်ႉၵၢၼ်သေ ၶၢႆႉၵႂႃႇပဵၼ်ၽူႈၵွၼ်းတပ်ႉမ 33 ၸဵမ်မိူဝ်ႈဝၼ်းတီႈ 5 လိူၼ်ၵျုၼ်ႊ 2018 ဝႃႈၼႆ။ ပၢၼ်လူင်ပွင်ၸိုင်ႈ ပႃႇတီႇၼူၵ်ႉယုင်းၼႆႉၶိုၼ်ႈမႃး ၽွင်းလူင်ၾၢႆႇႁူမ်ႇလူမ်ႈလႅၼ်လိၼ်မိူင်းတႆး လႆႈၶၢႆႈပုတ်ႈတီႈယူႇ ၵၼ် ၼႂ်းသၽႃးမိူင်းတႆး မီး 2 ပွၵ်ႈၼႆႉယဝ်ႉ။ မိူဝ်ႈဢွၼ်တၢင်း ပဵၼ်ၸဝ်ႈသိုၵ်းလူင် ၸူဝ်းမူဝ်းဢွင်ႇ ၶိုၼ်ႈပဵၼ်ၽွင်း လူင် ႁူမ်ႇလူမ်ႈလႅၼ်လိၼ် မိူင်းတႆး ႁပ်ႉပုၼ်ႈၽွၼ်းတၼ်းႁဵင်း တၼ်းလႆႈပီပၢႆၵူၺ်း လႆႈထုၵ်ႇထွၼ်တူဝ်ဢွၵ်ႇ သေ ဢဝ်ၸဝ်သိုၵ်းလူင် ၼၢႆႇဝိၼ်းဢွင်ႇ မႃးပုတ်ႈလိူဝ်ၼႆႉ သမ်ႉၶၢႆႉထႅင်ႈ တီႈယူႇတၼ်းႁဵင်း ၼၢႆႇဝိၼ်းဢွင်ႇသေ တေႃႈလဵဝ် သမ်ႉဢဝ်ၸဝ်ႈသိုၵ်းလူင် လႃႉဢူး မႃးတႅၼ်းၵႂႃႇ ဝႃႈၼႆ။ ပၢင်ၵုမ်ၶိုၵ်ႉၶၵ်ႉ သၽႃးမိူင်းတႆးၼႆႉ မီးၽူႈတႅၼ်း 143 ၵေႃႉ ဢၼ်မႃးၶဝ်ႈႁူမ်ႈသမ်ႉ 113 ၵေႃႉ ဝႃႈၼႆ။ Photo : Shan State Parliament

['ၵၢၼ်သိုၵ်း']

2018-06-19T10:34:12

https://shannews.org/archives/5759

ၾူၼ်တူၵ်းထပ်းၵၼ်လၢႆဝၼ်း ၼမ်ႉလုပ်ႇၼွင်းထူမ်ႈ ၼႂ်းသူၼ်ႁႆႈၼႃး ၵူၼ်းမိူင်းတင်းၼမ်

ၼႂ်းမိူင်းတႆး လၢႆလၢႆတီႈ ၾူၼ်တူၵ်းထပ်းၵၼ်ႁၢဝ်ႈႁႅင်းလၢႆဝၼ်းသေ ၼမ်ႉႁူၺ်ႈၼမ်ႉလွႆ လႆၼွင်းထူမ်ႈ ၼႂ်းသူၼ်ႁႆႈ ၼႃး တင်းၼမ် ႁဵတ်းႁႂ်ႈၶူဝ်းသူၼ်ႁႆႈၼႃးၵူၼ်းမိူင်း လႆႈလူႉသုမ်း ဢမ်ႇယွမ်း 1,300 ဢေႊၶိူဝ်ႊ ဝႃႈၼႆ။ ႁွင်ႈၵၢၼ်ၾၢႆႇႁူမ်ႇလူမ်ႈမိူင်းတႆးပိုၼ်ၽၢဝ်ႇဝႆႉဝႃႈ တႄႇဢဝ် ဝၼ်းတီႈ 15/06/2018 ၼႆႉမႃး ၾူၼ်တူၵ်းႁၢဝ်ႈႁႅင်း ထပ်းၵၼ်လၢႆဝၼ်းသေ ၼမ်ႉႁူၺ်ႈၼမ်ႉလွႆ လႆၼွင်းထူမ်ႈ သူၼ်ႁႆႈၼႃး ၵူၼ်းမိူင်း ၼႂ်းၸႄႈဝဵင်းယွင်ႁူၺ်ႈ ၸႄႈ တွၼ်ႈတူၼ်ႈတီး ၸိုင်ႈတႆးပွတ်းၸၢၼ်း။ ၼမ်ႉလုပ်ႇၼွင်း ထူမ်ႈ တုမ်ႉတိူဝ်ႉၶဝ်ႈၼႃး၊ ထူဝ်ႇလႄႈ ဝႂ်ပူႉ ၸိူဝ်းၼႆႉ တင်းမူတ်း လႆႈလူႉသုမ်းၵႂႃႇ 1,359 ဢေႊၶိူဝ်ႊ ဝႃႈၼႆ။ တႄႇမိူဝ်ႈႁူဝ်လိူၼ်ၵျုၼ်ႊၼႆႉမႃး ၼႂ်းဝဵင်းၼမ်ႉလၼ်ႈ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇၵေႃႈ ၺႃးၼမ်ႉလုပ်ႇၼွင်းထူမ်ႈ ႁၢဝ်ႈႁႅင်း ၵူၼ်းမိူင်း 3,445 ၵေႃႉ လႆႈပၢႆႈၽေးၼမ်ႉထူမ်ႈ။ လိူဝ်ၼၼ်ႉ ႁိူၼ်းၵူၼ်းမိူင်းလူႉၵွႆ မီး 1,214 လင်လႄႈ ဢိၵ်ႇပႃးထႅင်ႈ ႁူဝ်ႉဢုတ်ႇၵူၼ်းဝၢၼ်ႈၵူၼ်ႇပင်းတင်းၼမ် ဝႃႈၼႆ။ ဓာတ်ပုံ – ပြည်ထဲရေးဝန်ကြီးဌာန

['သိင်ႇဝႅတ်ႉလွမ်ႉ']

2018-06-19T10:27:29

https://shannews.org/archives/5753

ၵူၼ်းမိူင်း သီႇပေႃႉ 2 ၵေႃႉ ၺႃးသိုၵ်းမၢၼ်ႈတီႉၺွပ်းၵႂႃႇႁိမ်းၸမ်လိူၼ်ယဝ်ႉ ယင်းပႆႇလွတ်ႈမႃး

တပ်ႉသိုၵ်းမၢၼ်ႈ ၶမရ 502 ဢၼ်ပၵ်းဝႆႉတီႈ ၵျွၵ်ႉမႄး တီႉမတ်ႉဢဝ်ပူႇၵႄႇလႄႈ လုၵ်ႈၸၢႆးပူႇၵႄႇ ဢိၵ်ႇၵူၼ်းဝၢၼ်ႈ ထႅင်ႈၵေႃႉၼိုင်ႈ တီႈဝၢၼ်ႈၼမ်ႉဢုၼ်ႇ ၸႄႈဝဵင်းသီႇပေႃႉ ထိုင်ယၢမ်းလဵဝ် ပႆႇပွႆႇတူဝ်ၶိုၼ်း ဝႃႈၼႆ။ ပူႇၵႄႇလႄႈ လုၵ်ႈၸၢႆးၼႆႉ ၺႃးတီႉၺွပ်း မိူဝ်ႈဝၼ်းတီႈ 29/05/2018 ယၢမ်းၵၢင်ၼႂ်ၸဝ်ႉ မွၵ်ႈ 1 မူင်း။ လုင်းၸၢႆးမွင်ႇ ပူႇၵႄႇ ဝၢၼ်ႈၼမ်ႉဢုၼ်ႇ လႄႈ ၵေႃႉပဵၼ်လုၵ်ႈၸၢႆး ၸၢႆးဢွင်ႇထုၼ်းဢူး။ ၵူၼ်းဝၢၼ်ႈထႅင်ႈၵေႃႉၼိုင်ႈသမ်ႉ ပဵၼ်ၸၢႆးဝိမလ။ သိုၵ်းမၢၼ်ႈ တပ်ႉ ၶမရ 502 ဢၼ်ပၵ်းဝႆႉတီႈၵျွၵ်ႉမႄးၼၼ်ႉ ၶီႇလူတ်ႉၵႃး မႃး 4 လမ်းသေၶဝ်ႈၵူတ်ႇထတ်း တီႉ ၺွပ်းၶဝ် တင်း 3 ၵေႃႉ တီႈဝၢၼ်ႈၼမ်ႉဢုၼ်ႇ ဢိူင်ႇၼမ်ႉသိမ်ႇ ၸႄႈဝဵင်းသီႇပေႃႉ။ သိုၵ်းမၢၼ်ႈၵၢဝ်ႇ ၼႄးဢဝ်လိူင်ႈဝႃႈ တီႈႁိူၼ်းလုင်းၸၢႆးမွင်ႇၼႆႉ မီးၵွင်ႈ 2 လဝ်း လိူဝ်ၼၼ်ႉ မီးပပ်ႉ မၢႆတွင်းဢၼ်တႅမ်ႈလိၵ်ႈတႆးဝႆႉ ၵဵဝ်ႇၶွင်ႈၸွမ်းၸုမ်းၼွၵ်ႈမၢႆမီႈ။ ၸၢႆးဝိမလသမ်ႉၸီႉၼႄးဝႃႈ ပဵၼ်ၵူၼ်းၵႃႉ ၶၢႆယႃႈ မဝ်းၵမ်ၼႆသေ တေႃႇထိုင်ယၢမ်းလဵဝ် တူဝ်လုင်းၸၢႆးမွင်ႇ တင်း ၸၢႆးဝိမလတႄႉ ဢမ်ႇပႆႇပွႆႇတူဝ်ဢွၵ်ႇမႃး။ ၵူၼ်းဝၢၼ်ႈ ၸၢႆးဢွင်ႇထုၼ်းဢူးၼၼ်ႉတႄႉ လွတ်ႈဢွၵ်ႇမႃးၶိုၼ်းယဝ်ႉ” ဝႃႈၼႆ။ ၸၢႆးတၢၼ်ႉသိၼ်ႇ ၽူႈတႅၼ်းသၽႃးၵူၼ်းမိူင်း ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၸွမ်းၼင်ႇထမ်ႇမတြႃး ၽဵင်ႇပဵင်း ႁႂ်ႈမၼ်းထုၵ်ႇမႅၼ်ႈ သင်ဝႃႈ ၶဝ်ဢမ်ႇမီးတၢင်းၽိတ်းၼႆၵေႃႈ ႁႂ်ႈပွႆႇပၼ်ၶိုၼ်း၊ ႁဝ်းတၢင်ႇယွၼ်းဝႆႉ ၸိူင်ႉၼၼ်။ သင်ဝႃႈ မီးတၢင်းၽိတ်းတႄႉ ၸွမ်းၼင်ႇပၵ်းပိူင်မၢႆမီႈဝၢၼ်းမိူင်းမီးၼၼ်ႉ” ဝႃႈၼႆ။ တပ်ႉသိုၵ်းမၢၼ်ႈ တပ်ႉၶမရ 502 ၼႆႉ ၶဝ်ႈသွၵ်ႈတဝ် တီႈၼႂ်းႁိူၼ်း လုင်းၸၢႆးမွင်ႇ သေ ထူပ်းႁၼ်ၵွင်ႈသတ်ႉယၢမ်း 2 လဝ်းလႄႈ ပပ်ႉမၢႆတွင်း တႅမ်ႈဝႆႉလိၵ်ႈတႆး၊ ယူႇတီႈတပ်ႉသိုၵ်း မၢၼ်ႈ ၸႂ်ႉပူႇၵႄႇ လုင်းၸၢႆးမွင်ႇ ပိၼ်ႇပၼ်တင်းၾၢႆႇမၢၼ်ႈၼႆသေ မၼ်းၸၢႆးဢမ်ႇမေႃလိၵ်ႈမၢၼ်ႈ ၵႂၢမ်းမၢၼ်ႈလႄႈ ၺႃးသိုၵ်းမၢၼ်ႈ ပေႃႉထုပ်ႉ။ လိူဝ်ၼၼ်ႉ ၸီႉၼႄးဝႃႈပဵၼ်ပပ်ႉဢၼ်ၵဵဝ်ႇၶွင်ႈၸွမ်းၸုမ်းၼွၵ်ႈမၢႆမီႈၼႆသေ ၸွႆးတြႃးဢဝ်လိူင်ႈလၢဝ်း တီႈႁူင်းပလိၵ်ႈၸႄႈဝဵင်း သီႇပေႃႉဝႆႉ တေႃႇ ထိုင်ယၢမ်းလဵဝ် ပႆႇပွႆႇတူဝ်ဢွၵ်ႇၶိုၼ်း ဝႃႈၼႆ။ ၸၢႆးတၢၼ်ႉသိၼ်ႇ လၢတ်ႈဝႃႈ ၵွင်ႈသတ်ႉယၢမ်း 2 လဝ်းတီႈႁိူၼ်း လုင်းၸၢႆးမွင်ႇလဝ်းၼိုင်ႈသမ်ႉ ၵွင်ႈဢမ်ႇလီယဝ်ႉ။ ထႅင်ႈလဝ်းၼိုင်ႈသမ်ႉ ပဵၼ်ၵွင်ႈလီ လႅပ်ႈပဵၼ်ၵွင်ႈလုၵ်ႈၸၢႆးမၼ်း။ ၼႂ်းပပ်ႉမၢႆတွင်းလုင်းၸၢႆးမွင်ႇၼၼ်ႉ ယွၼ်ႉဝႃႈ မၼ်းပဵၼ်ပူႇၵႄႇၼႆလႄႈ မၼ်းတေတႅမ်ႈမၢႆဝႆႉ သဵၼ်ႈမၢႆ ၶူဝ်းၶွင် ၼႂ်းဝၢၼ်ႈမၼ်းႁႃႉ လွင်ႈငိုၼ်းလွင်ႈတွင်း တႃႇၼႃႈ ဝၢၼ်ႈတႃႇသူၼ်မၼ်းႁႃႉ ၸဵမ်ၸိူဝ်းၼႆႉၵူၺ်း။ ယဝ်ႉၵေႃႈ လုင်း ၸၢႆးမွင်ႇၼႆႉ ပဵၼ်ပူႇၵႄႇ တူင်ႉၼိုင်ႁဵတ်းသၢင်ႈလီ ၵူၼ်းဝၢၼ်ႈၵူၼ်းသူၼ် ႁူမ်ၸူမ်းမၼ်းတင်းၼမ်” ဝႃႈၼႆ။ မိူဝ်ႈဝၼ်းတီႈ 02/06/2018 ၼၼ်ႉတပ်ႉသိုၵ်းမၢၼ်ႈ ၶမရ 502 လႆႈဢဝ်တူဝ် လုင်းၸၢႆးမွင်ႇတင်း ၸၢႆးဝိမလ မွပ်ႈ ပၼ်တီႈပလိၵ်ႈၸႄႈဝဵင်းသီႇပေႃႉ ပိုတ်ႇဢမူႉၶၻီးဝႆႉ။ ထိုင်မႃး ဝၼ်းတီႈ 15 ၼႆႉ လုင်းၸၢႆးမွင်ႇတင်း ၸၢႆးဝိမလ လႆႈထုၵ်ႇ ၶိုၼ်ႈလုမ်းတြႃး တီႈၸႄႈဝဵင်းသီႇပေႃႉ ဝႃႈၼႆ။

['သုၼ်ႇလႆႈၵူၼ်း']

2018-06-19T10:21:48

https://shannews.org/archives/5749

ႁူင်းႁဵၼ်းၸၼ်ႉၵၢင်(ၽႄ) ႁၢမ်းငၢႆး မိူင်းၵိုင် ၼၼ်ႉ လူင်ပွင်ၸိုင်ႈၶိုၼ်ႈပၼ်ပဵၼ်ႁူင်းႁဵၼ်းၸၼ်ႉၵၢင်

လူင်ပွင်ၸိုင်ႈမိူင်းႁူမ်ႈတုမ် ႁွင်ႈၵၢၼ်ၾၢႆႇပၢႆးပၺ်ၺႃ တွပ်ႇလၢတ်ႈၼႂ်းပၢင်ၵုမ်သၽႃးၵူၼ်းမိူင်းဝႃႈ ႁူင်းႁဵၼ်းၸၼ်ႉ ၵၢင်(ၽႄ) ဢိူင်ႇႁၢမ်းငၢႆး ၸႄႈဝဵင်းမိူင်းၵိုင်ၼၼ်ႉ မၵ်းမၼ်ႈၶိုၼ်ႈၸၼ်ႉပၼ် ႁႂ်ႈပဵၼ်ႁူင်းႁဵၼ်းၸၼ်ႉၵၢင်ၼင်ႇ ၽူႈ တႅၼ်းမိူင်းၵိုင် ၸၢႆးသႅင်မိူင်းတၢင်ႇလၢတ်ႈတုၵ်းယွၼ်းဝႆႉ ဝႃႈၼႆ။ ၽွင်းလူင်ၾၢႆႇပၢႆးပၺ်ၺႃ ၻွၵ်ႊတိူဝ်ႊမဵဝ်းတဵင်းၵျီး တွပ်ႇလၢတ်ႈပၼ် ၼႂ်းပၢင်ၵုမ်သၽႃးၵူၼ်းမိူင်း မိူဝ်ႈဝၼ်းတီႈ 18/06/2018။ ၸၢႆးသႅင်မိူင်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းမိူင်းၵိုင် လၢတ်ႈတီႈၽူႈတွႆႇႁွၵ်ႈဝႃႈ “ လွင်ႈႁူင်းႁဵၼ်း တီႈဢိူင်ႇႁၢမ်း ငၢႆးႁဝ်းၼႆႉ။ မိူဝ်ႈပီ 2016 ၼၼ်ႉ ၶႃႈတႅမ်ႈလိၵ်ႈ တၢင်ႇၼႂ်းသၽႃးၵမ်းၼိုင်ႈယဝ်ႉ။ ၵူၺ်းၵႃႈ ယူႇတီႈၾၢႆႇပၢႆးပၺ်ၺႃမိူင်း ႁူမ်ႈတုမ်ၶဝ် တႅမ်ႈတွပ်ႇမႃးပၼ်ၶိုၼ်း ဢမ်ႇၸၢင်ႈမၵ်းမၼ်ႈပဵၼ်ႁူင်းႁဵၼ်းၸၼ်ႉၵၢင် ။ ထိုင် မႃး ပီ 2017 ပူၼ်ႉမႃး လုၵ်ႈႁဵၼ်းႁဝ်းၶႃႈ ဢၼ်လုၵ်ႉတီႈဢိူင်ႇႁၢမ်းငၢႆး ၵႂႃႇတွပ်ႇလိၵ်ႈတီႈၼႂ်းဝဵင်းမိူင်းၵိုင်သေ ပွၵ်ႈမႃးၼၼ်ႉ မႃးပဵၼ်ၽေးၵိုင်ႉ ၵၢင်ႉလူတ်ႉထူဝ်ႈပိၼ်ႈသေ လုၵ်ႈႁဵၼ်းလႆႈလူႉတၢႆ မၢတ်ႇၸဵပ်းတင်းၼမ်။ ယွၼ်ႉၼၼ် ၶႃႈႁဝ်းၸင်ႇႁဵတ်း လိၵ်ႈတၢင်ႇ ထိုင်ၼႂ်းသၽႃးထႅင်ႈၵမ်းၼိုင်ႈ မိူဝ်ႈၼႂ်းလိူၼ်ၾႅပ်ႊၿိဝ်ႊရီႊ 2018 ၼၼ်ႉ။ ႁိုင်ၵႂႃႇပဵၼ်လၢႆလိူၼ်ယဝ်ႉ ၶဝ်ၸင်ႇမႃးတွပ်ႇပၼ် မိူဝ်ႈဝၼ်းတီႈ 18 ၼႆႉ” ဝႃႈၼႆ။ မိူဝ်ႈဝၼ်းတီႈ 25/05/2018 ၵၢၼ်ႁဵၼ်း 2018-2019 ၼၼ်ႉ ယူႇတီႈၾၢႆႇပၢႆးပၺ်ၺႃ မိူင်းႁူမ်ႈတုမ် လႆႈယုၵ်ႉမုၼ်း ၶိုၼ်ႈၸၼ်ႉပၼ် ၵိင်ႇၽႄႁူင်း ႁဵၼ်းၸၼ်ႉၵၢင် တီႈဢိူင်ႇႁၢမ်းငၢႆးၼၼ်ႉ တေႃႈလဵဝ် လႆႈယုၵ်ႉၶိုၼ်ႈပဵၼ် ႁူင်းႁဵၼ်း ၸၼ်ႉၵၢင်ၵႂႃႇယဝ်ႉ ဝႃႈၼႆ။ ယူႇတီႈၻွၵ်ႊတိူဝ်ႊမဵဝ်းတဵင်းၵျီး ၽွင်းလူင်ၾၢႆႇပၢႆးပၺ်ၺႃ မိူင်းႁူမ်တုမ် တွပ်ႇလၢတ်ႈဝႃႈ “ ၵိင်ႇၽႄႁူင်းႁဵၼ်းၸၼ်ႉၵၢင် တီႈဢိူင်ႇႁၢမ်းငၢႆးၼၼ်ႉ တွၼ်ႈတႃႇတေယုၵ်ႉပဵၼ် ႁူင်းႁဵၼ်းၸၼ်ႉၵၢင်ၼၼ်ႉ ပေႃးမႃးတူၺ်းၼႆမၼ်း ပႆႇၵိုင်ႇငၢမ်ႇ။ ယွၼ်ႉဝႃႈ ႁူင်းႁဵၼ်းၸၼ်ႉၵၢင်ၼႆႉ တေလႆႈမီးလုၵ်ႈႁဵၼ်း 240 ၵေႃႉၶိုၼ်ႈၼိူဝ်။ တီႈဢိူင်ႇႁၢမ်းငၢႆးသမ်ႉ လုၵ်ႈႁဵၼ်းမီး 102 ၵေႃႉၵူၺ်း။ ထႅင်ႈၾၢႆႇၼိုင်ႈၵေႃႈ ႁူင်းႁဵၼ်းၸၼ်ႉၵၢင်(ၽႄ) တီႈဢိူင်ႇႁၢမ်းငၢႆးၼၼ်ႉသမ်ႉၵႆ ဝဵင်း မိူင်းၵိုင်လႄႈ ၼင်ႇႁိုဝ် လုၵ်ႈႁဵၼ်းၶဝ် ပေႃးတေမီးသုၼ်ႇလႆႈၶိုၼ်ႈႁူင်းႁဵၼ်းလႆႈလီလီၼၼ်ႉ ၸင်ႇလႆႈယုၵ် မုၼ်း ၶိုၼ်ႈၵႂႃႇပဵၼ်ႁူင်း ႁဵၼ်းၸၼ်ႉၵၢင်ယဝ်ႉ” ဝႃႈၼႆ။ ၸၢႆးသႅင်မိူင်း လၢတ်ႈဝႃႈ ပေႃးထိုင်မႃး ပၢင်တွပ်ႇလိၵ်ႈ ၸၼ်ႉ 4 တင်း ၸၼ်ႉ 8 ၸိုင် ယွၼ်ႉဝႃႈ ပဵၼ်ပိူင်လူင်ပွင်ၸိုင်ႈ ထတ်းလႄႈ လုၵ်ႈႁဵၼ်းၶဝ်လႆႈၵႂႃႇတွပ်ႇလိၵ်ႈ တီႈၼႂ်းဝဵင်းမိူင်းၵိုင် ၵူႈပီ။ ယွၼ်ႉဝႃႈ မၼ်းပဵၼ်ႁူင်းႁဵၼ်းၽႄၵူၺ်း လႄႈ လုၵ်ႈဢွၼ်ႇၵႂႃႇမႃးယၢပ်ႇတႃႇၶဝ်။ ယွၼ်ႉၼၼ် ၶႃႈၸင်ႇတၢင်ႇယွၼ်းထႅင်ႈ ႁႂ်ႈပဵၼ်ႁူင်းႁဵၼ်းၸၼ်ႉၵၢင် ၼင်ႇႁိုဝ် လုၵ်ႈဢွၼ်ႇႁဵၼ်းႁဝ်း ပေႃးတေလႆႈတွပ်ႇလိၵ်ႈၼႂ်းႁူင်းႁဵၼ်းၼၼ်ႉၵူၺ်း ဝႃႈၼႆ။ မိူဝ်ႈပီ 2017 ၼၼ်ႉ လုၵ်ႈႁဵၼ်းတီႈဢိူင်ႇႁၢမ်းငၢႆး လႆႈၵႂႃႇတွပ်ႇလိၵ်ႈတီႈၼႂ်းဝဵင်းမိူင်းၵိုင်သေ ၶိုၼ်းပွၵ်ႈမႃးၼၼ်ႉ လႆႈမႃး ပဵၼ်ၽေးၵိုင်ႉၵၢင်ႉ ထူဝ်ႈပိၼ်ႈၶႂမ်ႈသေ လုၵ်ႈႁဵၼ်း ဢၼ်မႃးၸွမ်းၼႂ်းထူဝ်ႈၼၼ်ႉ လႆႈလူႉတၢႆ 5 ၵေႃႉလႄႈ မၢတ်ႇၸဵပ်း 17 ၵေႃႉ။ ဢိူင်ႇႁၢမ်းငၢႆးတင်း ဝဵင်းမိူင်းၵိုင်ၼႆႉ ယၢၼ်ၵႆၵၼ် 27 လၵ်း ဝႃႈၼႆ။

['ပၢႆးပိင်ႇၺႃႇ']

2018-06-19T10:13:51

https://shannews.org/archives/5745

ႁႅင်းၵၢၼ်ယၢၼ်မိူင်း (မၢၼ်ႈ) ႁဵတ်းၵၢၼ်ဢမ်ႇလႆႈၵႃႈၸၢင်ႈ ႁူမ်ႈၵၼ်ၼႄၵၢင်ၸႂ် တေႃႇပေႃႈလဵင်ႉ /ၼၢႆးၸၢင်ႈ ထႆး

ႁႅင်းၵၢၼ်ယၢၼ်မိူင်းမိူင်းမၢၼ်ႈ ၸိူဝ်းဢၼ်ႁဵတ်းၵၢၼ်ယူႇၼႂ်းမိူင်းထႆး ဢမ်ႇလႆႈႁပ်ႉၵႃႈၸၢင်ႈ တဵမ်ထူၼ်ႈၽဵင်ႇပဵင်းလႄႈ ႁူမ်ႈၵၼ်ၼႄၵၢင်ၸႂ် တေႃႇပေႃႈလဵင်ႉၼၢႆးၸၢင်ႈထႆး- ဝႃႈၼႆ။ ဝၼ်းတီႈ 18/06/2018 ၼၼ်ႉသိုဝ်ႇၶၢဝ်ႇထႆး Khaochad ပိုၼ်ၽၢဝ်ႇဝႃႈ ႁႅင်းၵၢၼ်ယၢၼ်မိူင်း မိူင်းမၢၼ်ႈမွၵ်ႈ 200 ၵေႃႉ ႁူမ်ႈၵၼ်ၼႄၵၢင်ၸႂ်တေႃႇပေႃႈလဵင်ႉ/မႄႈလဵင်ႉ တီႈဝၢင်းၵျွင်းၶွင်ႊၵၢင်ႊ ဢိူင်ႇၵပိၼ်ႊၿူႊရီႊ ၸႄႈတွၼ်ႈပရႃႊ ၸိၼ်ႊၿူႊရီႊ ၸိုင်ႈထႆး။ ၸၢႆးတေႃႊသႅၼ်ႊ တူဝ်တႅၼ်းႁႅင်းၵၢၼ်လၢတ်ႈဝႃႈ – “ ႁဝ်းၶႃႈဢွၼ်ၵၼ်မႃးႁဵတ်းၵၢၼ် တီႈႁူင်းၵၢၼ်ႁႄႊဢူၼ်ႊ ဢၼ်မီးယူႇတီႈ ဢိူင်ႇလၢတ်ႊတႃႊၶဵၼ်ႊၼႆႉ ၶဝ်ဝႃႈတေပၼ်ႁဝ်း ၵႃႈၸၢင်ႈၼိုင်ႈဝၼ်းလႂ် 308 ၿၢတ်ႇ၊မၢင်ပွၵ်ႈႁဵတ်း ၵၢၼ်လိူဝ်ၶၢဝ်းယၢမ်းၵေႃႈ ဢမ်ႇလႆႈၵႃႈတွပ်ႇတႅၼ်း ၵႃႈလၢႆးဝၼ်းၵေႃႈဢမ်ႇလႆႈမၢၼ်ႇ၊ ပေႃးထၢမ်ၶဝ်ၵေႃႈလိင်ႉၵႂႃႇလိင်ႉမႃးသေ ဢဝ်ယဵၼ်ပႅတ်ႈ ႁဵတ်းၼႆတိၵ်းတိၵ်းလႄႈ ႁဝ်းၶႃႈၸင်ႇဢွၼ်ၵၼ်မႃးၼႄၵၢင်ၸႂ်ဢေႃႈ ” ဝႃႈၼႆ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF ယၢမ်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ႁႅင်းၵၢၼ်တႆး ၸိူဝ်းဢၼ်မႃးႁဵတ်းၵၢၼ်တီႈမိူင်းထႆးသေ ဢမ်ႇလႆႈႁပ်ႉၵႃႈၸၢင်ႈၼႆႉမီးတင်းၼမ် မၢင်ၸိူဝ်းဢမ်ႇႁတ်းတၢင်ႇဢမ်ႇႁတ်းလၢတ်ႈ ၊ တီႈတႄႉမၼ်း ၼင်ႇႁိုဝ်ႁဝ်းတေလႆႈႁပ်ႉသုၼ်ႇလႆႈၽဵင်ႇပဵင်းၼၼ်ႉ ႁဝ်းၶႃႈလူဝ်ႇႁတ်းႁၢၼ်သေတၢင်ႇလၢတ်ႈ တီႈၸဝ်ႈၼႃႈတီႈၽူႈမီးပုၼ်ႈၽွၼ်းၶဝ်ယူႇ ” ဝႃႈၼႆ။ ဝၢႆးသေမီးၶၢဝ်ႇငၢဝ်းဢွၵ်ႇၵႂႃႇယဝ်ႉၼၼ်ႉ တၢင်းၾၢႆႇတူင်ႉၼိုင်သုၼ်ႇလႆႈႁႅင်းၵၢၼ် ဢွၼ်ၵၼ် မႃးၵူတ်ႇထတ်း တွင်ႈထၢမ်လွင်ႈတၢင်းယၢပ်ႇၽိုတ်ႇၵူၼ်းႁဵတ်းၵၢၼ် တၢင်းၾၢႆႇႁႅင်းၵၢၼ်ၵေႃႈ တုၵ်းယွၼ်းႁႂ်ႈၸုမ်းၸွႆႈထႅမ် ဢုပ်ႇပၼ် ၾၢႆႇႁူင်းၵၢၼ် ႁႂ်ႈၸၢႆႇပၼ်ငိုၼ်းၵႃႈၸၢင်ႈ ဢၼ်ၶၢင်ႉလိူဝ်ဝႆႉ တင်းမူတ်း။ တၢင်းၾၢႆႇၸုမ်းၸွႆႈထႅမ်ႁႅင်းၵၢၼ်ၵေႃႈ ႁပ်ႉပၢၵ်ႇဝႃႈ တေဢုပ်ႇဢူဝ်းတင်းႁူင်းငၢၼ်းၼႆသေ ၵူၼ်းႁဵတ်းၵၢၼ်ဢၼ်မႃးၼေၵၢင်ၸႂ် ၸိူဝ်းၼၼ်ႉ ၸင်ႇဢွၼ် ၵၼ်ပွၵ်ႈၶိုၼ်း တီႈလိုဝ်ႈၽႂ်မၼ်း။ Photo by- ทองสุข

['ႁႅင်းငၢၼ်းၶၢမ်ႈမိူင်း']

2018-06-19T10:05:24

https://shannews.org/archives/5742

သင်ၶၸဝ်ႈ ႁူမ်ႈၵၼ်ၸတ်းပၢင်ၾိုၵ်းၽွၼ်ႉ လၢႆးပူၵ်းပွင်ပုတ်ႉထသႃသၼႃ ပွၵ်ႈႁႅၵ်ႈ တီႈမိူင်းၵိုင်

သင်ၶၸဝ်ႈလႄႈ ၵူၼ်းမိူင်းၵိုင် ႁူမ်ႈၵၼ်ၸတ်းႁဵတ်း ပၢင်ၾိုၵ်းၽွၼ်ႉ ၼႃႈၵၢၼ်ပုတ်ႉထသႃသၼႃ ပွၵ်ႈၵမ်းႁႅၵ်ႈ သင်ၶၸဝ်ႈၶဝ်ႈႁူမ်ႈလဵပ်ႈႁဵၼ်း 150 ပၢႆ။ ဝၼ်းတီႈ 13 – 17/06/2018 ၸဝ်ႈတူၼ်ၶူး Dr.ၸဝ်ႈမႁေႃႇသထႃႇလင်ႇၵႃႇရ လႄႈသင်ၶၸဝ်ႈ ဢိၵ်ႇၵူၼ်းဝၢၼ်ႈ ဝဵင်းမိူင်းၵိုင် ႁူမ်ႈၵၼ်ၸတ်းႁဵတ်း ပၢင်ၾိုၵ်းၽွၼ်ႉ လၢႆးပူၵ်းပွင်ၼမ်ႉၵတ်ႉ ၽူႈၼင်ႈၵျွင်းလႄႈ လၢႆးပူၵ်းပွင်ၵၢၼ်သႃသၼႃ ၸိူဝ်းၼႆႉ မီးသင်ၶၸဝ်ႈမိူင်းၵိုင် ၊ လႃႈသဵဝ်ႈ၊ မိူင်းယႆ၊ တၢင်ႉယၢၼ်း၊ လၢႆးၶႃႈၸိူဝ်းၼႆႉ ၶဝ်ႈႁူမ်ႈႁဵၼ်းဢဝ် 150 ပၢႆ ၸတ်းႁဵတ်းတီႈ ဝတ်ႉမၸ်ၸိမႃရႃမ ၵျွင်းၵၢင် ဝဵင်းမိူင်းၵိုင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ Dr.ၸဝ်ႈမႁေႃႇသထႃႇလင်ႇၵႃႇရ ၸုမ်းပွင်ပဵၼ်ပၢင်ၽိုၵ်းၽွၼ်ႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ တႃႇၼႃႈၵၢၼ်သႃသၼႃလႄႈတူင်ႇဝူင်းၵူၼ်းတေၶိုၼ်ႈယႂ်ႇမႂ်ႇသုင်ၼၼ်ႉ ထုၵ်ႇလီမီးပၺ်ၺႃတၢင်း ႁူႉတၢင်းမေႃ ၼမ်ၼမ် ပဵၼ်ၸဝ်ႈၵွၼ်းဝတ်ႉ ၸဝ်ႈၼင်ႈၵျွင်းယဝ်ႉၼႆသေတႃႉ ႁႂ်ႈမီးလွင်ႈ လဵပ်ႈႁဵၼ်း ယူႇတႃႇသေႇ မၼ်းၸင်ႇ ၽဵင်ႇၵၼ်မႃး ပေႃးလွင်ႈတိုဝ်းၵမ်ၽဵင်ႇၵၼ်ၵေႃႈ လွင်ႈတႃႇႁဵတ်းသၢင်ႈ ၼႃႈၵၢၼ်သင်ၵေႃႈတေတိူဝ်းတွၼ်းမႃး ” ဝႃႈၼႆ။ ၼႂ်းပၢင်ၼႆႉပူင်သွၼ်ပၼ် ၽႃသႃ၊ ၊ၾိင်ႈငႄႈလိၵ်ႈလၢႆးၵၢၼ်တူင်ႇဝူင်းၵူၼ်း၊ ၾၢႆႇၵပ်း သိုပ်ႇတိတ်းတေႃႇ၊ ၵၢၼ်ႁဵၼ်းပၢၼ်မႂ်ႇလႄႈ လွင်ႈပႅင်းမႅတ်ႇၶူဝ်းၶွင်ၵဝ်ႇၵႄႇၸိူဝ်းၼႆႉ ။ ၾၢႆႇသႃသၼႃသမ်ႉပူင်သွၼ်ပၼ် လၢႆးပွၼ်ႈထမ်းတြႃး၊ လၢႆးဢဝ်ထမ်း၊တြႃး ၽြႃးပဵၼ်ၸဝ်ႈ သေပိုၼ်ၽႄႈ၊ လၢႆးၵၢၼ်ဝိပသ်သၼႃ၊ လၢႆးၵၢၼ်ႁဵၼ်းပရိယတ်ႈ၊လၢႆးတိုဝ်းၵမ် ၵမ်မထၢၼ်း၊ လၢႆးၵွၼ်းဝတ်ႉ၊ လၢႆးႁေႃးတြႃး၊ လၢႆးပူၵ်းပွင်ၼမ်ႉၵတ်ႉၵူၼ်းၼုမ်ႇလႄႈ ပူၵ်းပွင်သႃသၼႃ၊ လၢႆးတႅမ်ႈလိၵ်ႈထိုင်လုမ်း၊ ထိုင်လူင်ပွင်ၸိုင်ႈၸိူဝ်းၼႆႉ။ ၸဝ်ႈၶူးဢၼ်မႃးပူင်သွၼ်ပၼ်မီး 9 ပႃးမိူၼ်ၼင်ႇ ၸဝ်ႈတူၼ်ၶူးလူင်ရေဝတ မိူင်းၵိုင်၊ ၸဝ်ႈသြႃႇ လူင်မူးလိင်ႇတ ဝၢၼ်ႈယဵၼ်ႇ ထုင်ႉပူင်း၊ ၸဝ်ႈသြႃႇမၼ်ႇတၼ မိူင်းၼၢင်း ၊ ၸဝ်ႈသြႃႇဝႃႇလိင်ႇတ မိူင်းၵိုင် ၊ၸဝ်ႈသြႃႇၵုင်းတီး မိူင်းၵိုင်၊ Dr.ၸဝ်ႈမႁေႃႇသထႃႇလင်ႇၵႃႇရ၊ ၸဝ်ႈၶူး Dr.ပၼ်ႇတဝ လၢႆးၶႃႈ၊ ၸဝ်ႈၶူးတေႇဝိင်ႇတ ၼမ်ႉၶမ်း၊ ၸဝ်ႈၶူး Dr.မႁႃ ပၺ်းၺႃးဝဵင်းမူႇၸေႊ၊ ၸဝ်ႈၶူးသီႇရိထမ်ႇမ ဝတ်ႉၾႃႉဝဵင်းဢိၼ်းၸိူဝ်းၼႆႉ။ ဝၢႆးသေပၢင်ၾိုၵ်းၽွၼ်ႉယဝ်ႉ သင်ၶၸဝ်ႈ ဢွၼ်ၵၼ်ၽုၵ်ႇတူၼ်ႈ မႆႉၼႂ်းဝၢင်းမူၺ်ႇတေႃႇလူင် မိူင်းၵိုင်တႃႇ 850 တူၼ်ႈ တူၼ်ႈမႆႉဢၼ်ၽုၵ်ႇၼၼ်ႉသမ်ႉ မိူၼ်ၼင်ႇ မႆႉယူမ်း၊ မႆႉၶိတ်ႉလႃး၊ မႆႉမွၵ်ႇၵွၼ်၊မႆႉၵႅင်း၊မႆႉလၢင်းၸိူဝ်းၼႆႉ။ Photo by – Shiridhamma Wieng Inn

['ပၢႆးပိင်ႇၺႃႇ']

2018-06-19T04:50:06

https://shannews.org/archives/5738

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/06/19

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/06/19

['Uncategorized']

2018-06-18T10:33:55

https://shannews.org/archives/5728

ၽူႈတႅၼ်းသၽႃး တုၵ်းယွၼ်း ႁႂ်ႈလူင်ပွင်ၸိုင်ႈ ၸွႆႈၵုမ်းလုမ်းလႃး ၼမ်ႉၼွင်ၶမ်း လၢႆးၶႃႈ

ၽူႈတႅၼ်းသၽႃးၸိူဝ်ႉၸၢတ်ႈ ၸႄႈတွၼ်ႈလွႆလႅမ် လႄႈ ၸႄႈတွၼ်ႈလၢင်းၶိူဝ်း တုၵ်းယွၼ်း တၢင်ႇထိုင် ၼႂ်းပၢင်ၵုမ်သၽႃးၸိူဝ်ႉၸၢတ်ႈ လွင်ႈၼမ်ႉ ၼွင်ၶမ်း ဢၼ်ၵူၼ်းမိူင်းလႆႈၸႂ်ႉတိုဝ်းတႃႇႁဵတ်းႁႆႈသူၼ်ၼႃး ႁိမ်း 100 ဢေႊၶိူဝ်ႊၼၼ်ႉ ႁႂ်ႈၾၢႆႇလူင်ပွင်ၸိုင်ႈ ၸွႆႈ ၵုမ်းလုမ်းလႃးၸွႆႈ ဝႃႈၼႆ။ ဝၼ်းတီႈ 15/06/2018 ပၢင်ၵုမ်သၽႃးၸိူဝ်ႉၸၢတ်ႈ ပွၵ်ႈၵမ်း 2 ၵမ်းထူၼ်ႈ 6 ၼၼ်ႉ ၽူႈတႅၼ်းသၽႃးၸိူဝ်ႉၸၢတ်ႈ ၸႄႈ တွၼ်ႈလွႆလႅမ် ၸၢႆးထုၼ်းဢွင်ႇ တၢင်ႇလၢတ်ႈၼႂ်းပၢင်ၵုမ်သၽႃးဝႃႈ ၼမ်ႉၼွင်ၶမ်း ဢၼ်မီးၼႂ်းဝဵင်းလၢႆးၶႃႈ ၼၼ်ႉ ပဵၼ်ၼမ်ႉၼွင် ဢၼ်ပၼ်ၵူၼ်းမိူင်းၸႂ်ႉတိုဝ်းတႃႇႁဵတ်းသူၼ်ႁႆႈၼႃး ၸွမ်းႁိမ်းႁွမ်းၼၼ်ႉလႄႈ ၶႂ်ႈႁႂ်ႈ ၾၢႆႇလူင် ပွင်ၸိုင်ႈမိူင်းတႆးၸွႆႈ ၵေႃႇၵုမ်းလုမ်းလႃးပၼ် ႁႂ်ႈၵူၼ်းမိူင်းလႆႈၸႂ်ႉတိုဝ်းၵႂႃႇၶၢဝ်းယၢဝ်း။ ယူႇတီႈၽွင်းလူင် ၾၢႆႇၽုၵ်ႇ သွမ်ႈ၊ လဵင်ႉလူတူဝ်သတ်းလႄႈ ႁွင်ႈၼမ်ႉ တွပ်ႇလၢတ်ႈဝႃႈ ဝၢႆးၾူၼ်ၼႆႉ တေလူင်းပိုၼ်ႉတီႈ ၵူတ်ႇထတ်းတူၺ်းယူႇ ဝႃႈၼႆ။ ၸၢႆးထုၼ်းဢွင်ႇ ၽူႈတႅၼ်းသၽႃးၸိူဝ်ႉၸၢတ်ႈ ၸႄႈတွၼ်ႈလွႆလႅမ် လၢတ်ႈတီႈၽူႈတွႆႇႁွၵ်ႈဝႃႈ “ ၼမ်ႉၼွင်ၶမ်းၼႆႉ မီး မႃးတင်ႈတႄႇပၢၼ်ၸဝ်ႈၾႃႉယဝ်ႉ။ မိူဝ်ႈပၢၼ်ၸဝ်ႈၾႃႉၼၼ်ႉ ၼမ်ႉၼွင်ၶမ်းၼႆႉ ယႂ်ႇလိူဝ်တေႃႈလဵဝ်ၼႆႉထႅင်ႈ 3 ပုၼ်ႈ လူးၵွၼ်ႇ။ ယၢမ်းလဵဝ် ယွၼ်ႉပိူဝ်ႈပီမၼ်းႁိုင်ယဝ်ႉလႄႈ ၼမ်ႉၼွင်ၵေႃႈႁႅင်ႈမႃး။ ၾင်ႇၼွင်ၵေႃႈလူမ်ႇၵွႆ။ ဢမ်ႇၵဵပ်း ၼမ်ႉပၼ်လႆႈလီယဝ်ႉလႄႈ ၶႂ်ႈႁႂ်ႈလူင်ပွင်ၸိုင်ႈမႃးလုမ်းလႃးၵေႃႇတႅၼ်ႈ၊ ၵေႃႇၾင်ႇပၼ် သင်ဝႃႈ တေဢဝ်ႁႅင်းၵူၼ်း မိူင်း လၢႆးၶႃႈသေ ႁဵတ်းသၢင်ႈၵႂႃႇၸိုင် မၼ်းဢမ်ႇငၢႆႈ” ဝႃႈၼႆ။ ၼမ်ႉၼွင်ၶမ်းၼႆႉ မီးၾၢႆႇၸဵင်ႇႁွင်ႇဝၼ်းဢွၵ်ႇ ဝဵင်းလၢႆးၶႃႈ။ ယွၼ်ႉပိူဝ်ႈမီးတိတ်းၸပ်းဝဵင်းလႄႈ ပေႃးမႄးၵုမ်းလုမ်း လႃး လီလီၸိုင် ၸၢင်ႈပဵၼ်ပႃးတီႈဢႅဝ်ႇယဵမ်ႈမုင်ႈသႃႇဢၼ်ၼိုင်ႈ ဝႃႈၼႆ။ ယၢမ်းလဵဝ် တၢင်းၵႂၢင်ႈၼမ်ႉၼွင်ၼႆႉ တၢင်းယၢဝ်း မီးမွၵ်ႈ 1,000 ထတ်း၊ တၢင်းပွတ်း တေမီးမွၵ်ႈ 500 ထတ်း ဝႃႈၼႆ။

['သုၼ်ႇလႆႈၵူၼ်း']

2018-06-18T10:28:16

https://shannews.org/archives/5725

လိၼ်ၵူၼ်ႇတဵင်တၢင်း ၵူတ်ႉလူင် S ၵူၺ်ႉ ၸႄႈဝဵင်းၵူတ်ႉၶၢႆ လူတ်ႉၵႃး 500 ပၢႆ လႆႈၵိုတ်းၶမ်တၢင်း

ၾူၼ်တူၵ်းထပ်းၵၼ်လၢႆဝၼ်းသေ လိၼ်ၵူၼ်ႇတဵင်တၢင်း တၢင်းငွၵ်း S ၵူၺ်ႉ (သူႉၶိၼ်းတႃႇ) ၸႄႈဝဵင်းၵူတ်ႉၶၢႆ ႁဵတ်းႁႂ်ႈ လူတ်ႉၵႃး ၵိုတ်းၶမ်တၢင်း ဢမ်ႇၸၢင်ႈၵႂႃႇမႃး ၶၢဝ်းတၢင်းႁိုင်ၸူဝ်ႈမူင်း ဝႃႈၼႆ။ ဝၼ်းတီႈ 16/06/2018 ယၢမ်းၵၢင်ဝၼ်း မွၵ်ႈ 11 မူင်းၼၼ်ႉ လိၼ်ၵူၼ်ႇတဵင်တၢင်းလူင် မိူင်းႁူမ်ႈတုမ် ၼႂ်းၵႄႈ ၵူတ်ႉၶၢႆ တင်းဝၢၼ်ႈၼမ်ႉၵူတ်ႉ တီႈ S ၵူၺ်ႉ( သူႉၶိၼ်းတႃႇ) ၼႂ်းၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇ ႁဵတ်းႁႂ်ႈ လူတ်ႉၵႃး ၶိုၼ်ႈလူင်း ဢိုတ်းၶမ်တၢင်း 500 လမ်းပၢႆ ဝႃႈၼႆ။ ၸဝ်ႈၵႃး ၵေႃႉၼိုင်ႈ ဢၼ်လႆႈဢိုတ်းၶမ်တၢင်းဝႆႉၼၼ်ႉ လၢတ်ႈတီႈသိုဝ်ႇၶၢဝ်ႇ The Voice ဝႃႈ “ လိၼ်ၵူၼ်ႇတဵင် တၢင်း တီႈတၢင်းၵူၺ်ႉ ဢၼ်ႁွင်ႉဝႃႈ S ၵူၺ်ႉၼၼ်ႉ မွၵ်ႈ 11 ၵၢင်ဝၼ်း ႁဵတ်းႁႂ်ႈလူတ်ႉၵႃႉ လႆႈၵိုတ်းၶမ်ဝႆႉ။ ယွၼ်ႉ ၾူၼ်မႃးသေ လိၼ်ၸွမ်းလွႆ ယၢတ်ႇလူင်းတဵင်တၢင်း။ လူတ်ႉၵႃး ၶိုၼ်ႈလူင်း ဢၼ်လႅၼ်ႈတၢင်းၼၼ်ႉ လႆႈဢွၼ်ၵၼ် ၵိုတ်းပႂ်ႉ မွၵ်ႈ 1 ၸူဝ်ႈမူင်း” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၽူႈမီးပုၼ်ႈၽွၼ်း ၶွမ်ႊမၼီႊ ဢေႃႊရီႊယၢၼ်ႊတႄႊႁၢႆႊဝေႊ (Oriental Highway) လႆႈဢဝ်ၵႃး ထုၺ်လိၼ် မႃးထုၺ်ဢွၵ်ႇ ၸင်ႇၶိုၼ်းပၼ်လူတ်ႉၵႃးၵႂႃႇမႃးၶိုၼ်း ဝႃႈၼႆ။ သဵၼ်ႈတၢင်း ဢၼ်ၵၢႆႇၸူး မိူင်းတႆးပွတ်းႁွင်ႇ တင်းမိူင်းမၢၼ်ႈ လိၼ်ထုင်ႉပဵင်းၼၼ်ႉ ၵႆႉမီးလွင်ႈလိၼ်ယၢတ်ႇ/ၵူၼ်ႇ တဵင်တၢင်းယူႇတႃႇသေႇ ႁဵတ်းႁႂ်ႈၵူၼ်းဢွၵ်ႇတႃႈပႆတၢင်း လႆႈႁူပ်ႉလွင်ႈယၢပ်ႇၽိုတ်ႇ ဝႃႈၼႆ။

['သိင်ႇဝႅတ်ႉလွမ်ႉ']

2018-06-18T10:20:02

https://shannews.org/archives/5720

ပၢင်ယုၵ်ႉယွင်ႈ ၸဝ်ႈငမ်းပၢႆးလူင် ၸဝ်ႈၵွၼ်းပၢႆးလႄႈ ၸဝ်ႈၵမ်ႉပၢႆး တီႈၸႄႈဝဵင်းၵဵင်းတုင်

တၵ်ႉၵႃႇသတ်ႉထႃး ၸိုင်ႈတႆးပွတ်းဢွၵ်ႇ တေႁူမ်ႈၵၼ်ယုၵ်ႉယွင်ႈ ၸဝ်ႈငမ်းပၢႆးလူင်၊ ၸဝ်ႈၵွၼ်းပၢႆး လႄႈ ၸဝ်ႈ ၵမ်ႉပၢႆး ၵိင်ႇၽႄငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ပွတ်းဢွၵ်ႇၶူင်း။ တႄႇဢဝ်ဝၼ်းတီႈ 20-22/06/2018 တၵ်ႉၵႃႇသတ်ႉထႃး ၸႄႈဝဵင်းၵဵင်းတုင်ဢိၵ်ႇလူၺ်ႈ တၵ်ႉၵႃႇသတ်ႉထႃး တီႈ ၸမ်ၵႆ ႁူမ်ႈၵၼ်သေ တေယုၵ်ႉယွင်ႈ ၸဝ်ႈငမ်းပၢႆးလူင် 2 ၸဝ်ႈ။ ၸဝ်ႈတူၼ်ၶူးလူင် ဝိၸေယ (ၸဝ်ႈၵွၼ်းပၢႆးၵဝ်ႇ) ၵျွင်းမွၵ်ႇမႆႇ/ ၵွင်းမူးၶမ်း ဝဵင်းၵဵင်းတုင်၊ ၸဝ်ႈတူၼ်ၶူးလူင် ပၺ်ၺႃသႃမိ (ၸဝ်ႈၵွၼ်းပၢႆးၵဝ်ႇ) ဢၵ်ႉၵမႁႃသတ်ႉထမ်မ ၸေႃးတိၵထၸ ၵျွင်းၽြႃးလူင်ရၶႅင်ႇ မႁႃမုၼိမၢၵ်ႇၵႃႇႁူဝ်ၶမ်း ဝဵင်းတႃႈၶီႈလဵၵ်း။ ၸဝ်ႈၵွၼ်းပၢႆး 3 တူၼ်သမ်ႉ ၸဝ်ႈတူၼ်ၶူး ၺႃၼဝရ (ၸဝ်ႉၵမ်ႉပၢႆးၵဝ်ႇ) သတ်ႉထမ်မၸေႃးတိၵထၸ ၵျွင်းၵမ်မထၢၼ်း မႁႃပေႃးထိ ဝဵင်းတႃႈ ၶီႈလဵၵ်း။ ၸဝ်ႈတူၼ်ၶူး ပၺ်ၺႃသႃမိ (ၸဝ်ႈၵမ်ႉပၢႆးၵဝ်ႇ) ထမ်မႃၸရိယ B.A လႄႈ ပဵၼ်ၸဝ်ႈၶဝ်ႈၸုမ်း ပျီႇၼႄႇ သင်ႇၶဝုၼ်ႇသွင်ႇ ဢၵ်ႉၵမႁႃၵၼ်ထဝႃၸၵပၼ်တိတ ၵျွင်းတူယႃး ဝဵင်းၵဵင်းတုင်၊ ၸဝ်ႈတူၼ်ၶူး တေဝိၼ်တ B.A M.A ႁူဝ်ပဝ်ႈ ၵိူင်းသင်ၶၼႃယၵသူၺ်ႇၵျိၼ်ႇၵဵင်းတုင် ၵျွင်းထမ်မိၵပုပ်ႉၽႃရုင်ႇၵၢတ်ႇတဝ်ႇ ဝဵင်းၵဵင်းတုင်။ ၸဝ်ႈၵမ်ႉ ပၢႆး 2 တူၼ်သမ်ႉ ၸဝ်ႈတူၼ်ၶူး ဝိၸိတ်ႉတ ၵျွင်းမိူင်းလီပဵင်းၸႂ် ဝဵင်းၵဵင်းတုင်လႄႈ ၸဝ်ႈတူၼ်ၶူး ၼၼ်ထမေထႃ B.A M.A တိူၵ်ႈသွၼ်လိၵ်ႈလူင် ထမ်မေႃးတယ ဝဵင်းၵဵင်းတုင်။ ပၢင်ပွႆးယုၵ်ႉယွင်ႈၼႆႉ ၸတ်းႁဵတ်းတီႈ ဝတ်ႉမွၵ်ႇမႆႇ/ ၵွင်းမူးၶမ်း ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ လုင်းၸၢႆးတၢၼ်း ၽူႈၶဝ်ႈၸုမ်းၶွမ်ႊမတီႊ ၸတ်းပၢင်ပွႆးယုၵ်ႉယွင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ပၢင်ယုၵ်ႉယွင်ႈၼႆႉ တၵ်ႉၵႃႇသတ်ႉထႃး ၼႂ်းၸႄႈဝဵင်းၵဵင်းတုင် ဢိၵ်ႇလူၺ်ႈ သတ်ႉၵႃႇသတ်ႉထႃး တီႈၸမ်တီႈၵႆ တေႁူမ်ႈၵၼ် ယုၵ်ႉယွင်ႈ သြႃႇၸဝ်ႈလူင်ၶဝ် တင်းမူတ်း 7 တူၼ်။ ယူႇတီႈၶွမ်ႊမတီႊပွင်ပဵၼ်ပၢင်ပွႆး လႆႈပၢင်းထိုင်သင်ၶၸဝ်ႈ ၼႂ်းမိူင်းတႆး ပတ်းပိုၼ်ႉ တင်းမူတ်း 80 ဝတ်ႉ/ႁူဝ်ၵျွင်း။ လိူဝ်ၼၼ်ႉ တၵ်ႉၵႃႇသတ်ႉထႃး ၵူၼ်းမိူင်း ၼႂ်းၸႄႈဝဵင်းၵဵင်းတုင် တင်း မူတ်း ယဝ်ႉၵေႃႈ ထႅင်ႈလၢႆလၢႆတီႈ လႆႈမွၵ်ႇထိုင်ဝႆႉ တင်းၼမ်” ဝႃႈၼႆ။ ၶပ်ႉမၢႆ ပၢင်ပွႆးယုၵ်ႉယွင်ႈ ၸဝ်ႈငမ်းပၢႆးလူင်၊ ၸဝ်ႈၵွၼ်းပၢႆးလႄႈ ၸဝ်ႈၵမ်ႉပၢႆးၼႆႉ ၼႂ်းဝၼ်းတီႈ 20 တေပၢင်းၸဝ်ႈ တူၼ်ၶူး 7 တူၼ်လႄႈ ၶူဝ်းလူႇလဵပ်ႈဝဵင်းၵဵင်းတုင်၊ ဝၼ်းတီႈ 21 သမ်ႉ တေၸတ်းႁဵတ်းပၢင်ဢုပ်ႇၶႆႈ(တၢၼ်ႈၶႆႈ) ၵဵဝ်ႇၵပ်းႁူဝ်ၶေႃႈ ဢၼ်ဝႃႈ “တေယွမ်းၸူမ်ၼႄႇဢမ်ႇၼၼ် တေလုၺ်း” ၽူႈတေမႃးဢုပ်ႇၶႆႈၼႄသမ်ႉ ၸဝ်ႈၶူး ပႃႇမွၵ်ႇၶ တွၵ်ႊတိူဝ်ႊ ၼေႃႇၶမ်းလ ထမ်ႇမသႃႇမိ ၸၼ်ႉၸွမ်ပုတ်ႉထ မိူင်းတႆး ဝဵင်းလူင်တူၼ်ႈတီး၊ ၶူးသြႃႇပိုၼ်ၶမ်း (ၸဝ်ႈပိုၼ်ၶမ်း)၊ ႁိုၼ်း ၵႃယၢင်း ဝဵင်းတႃႈၵုင်ႈလႄႈ ၼၢင်းဝႃႇၼူႉ ၸိူဝ်းၼႆႉ။ ၼႂ်းဝၼ်းတီႈ 22 ယၢမ်းဝၢႆးဝၼ်းသမ်ႉ လူႇတၢၼ်းယၢတ်ႇၼမ်ႉ ဝႃႈၼႆ။ လိူဝ်ၼၼ်ႉ ၼႂ်းဝၼ်းတီႈ 20 ယၢမ်းႁူဝ်ၶမ်ႈသမ်ႉ ၸဝ်ႈတူၼ်ၶူး သုၶမိၼ်တ(ၸဝ်ႈသုၶမ်း) ၽူႈမၢႆလူင် ငဝ်ႈငုၼ်းမုၵ်ႉ ၸုမ်းလူင်သင်ႇၶႃႇ ၸိုင်ႈတႆး ဝိႁၢရ်လွႆတိုင်ၶမ်း ဝဵင်းမူႇၸေႊ တေမႃးမဵတ်ႉတႃႇတြႃးပွၼ်ႈထမ်းၵႂႃႇ။ ၼႂ်းၶမ်ႈဝၼ်းတီႈ 22 သမ်ႉ ၸဝ်ႈတူၼ်ႈၶူးလူင် တွၵ်ႊတိူဝ်ႊ ပၺ်ၺႃၼၼ်တ ႁူဝ်ပဝ်ႈ ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ဝိႁၢရ် ဝိပုလ ၵျွင်းထၢတ်ႈတေႃႇ ဝဵင်းလွႆလႅမ်ၵေႃႈ တေမႃးမဵတ်ႉတႃႇတြႃးပွၼ်ႈထမ်းၵႂႃႇထႅင်ႈ ဝႃႈၼႆ။

['ၾိင်ႈငႄႈၾိင်ႈထုင်း']

2018-06-18T10:18:00

https://shannews.org/archives/5716

ၸုမ်းတူင်ႉၼိုင် ပွတ်းထုင်ႉမၢဝ်းလၢႆၸုမ်း ႁူမ်ႈၵၼ်ၸွႆႈထႅမ်ၵူၼ်းထူပ်းၽေးၼမ်ႉ တီႈၼမ်ႉလၼ်ႈ

ၸုမ်းၵူၼ်းၼုမ်ႇတႆးထုင်ႉမၢဝ်း တႆးလႅင် ႁူမ်ႈၵၼ်လၢႆၸုမ်းႁွမ်းငိုၼ်းၵၼ် ၸွႆႈထႅမ်ၵူၼ်းထူပ်းၽေး ၼမ်ႉထူမ်ႈ တီႈၼမ်ႉလၼ်ႈ။ ဝၼ်းတီႈ14/06/2018 ၸုမ်းၵူၼ်းၼုမ်ႇတႆး TYO ထုင်ႉမၢဝ်း၊ ၸုမ်းမူၼ်ႈသိူဝ်းမိူင်းမၢဝ်း၊ ၸုမ်းၶွတ်ႇၽၼ်ႈ ၼႂ်းၸုမ်းၶိူဝ်းတႆး မိူင်းမၢဝ်းလူင်၊ ၸုမ်းၵူၼ်းၼုမ်ႇတႆးလႅင်လႄႈပီႈၼွင်ႉဝၢၼ်ႈႁူဝ်ၼႃး ဝဵင်းမူႇၸေႊတင်းဝၢၼ်ႈၸိူဝ်းၼႆႉႁူမ်ႈ ႁွမ်းၶူဝ်းၶွင်မိူၼ်ၼင်ႇ တၢင်းၵိၼ်ယႅမ်ႉ၊ သိူဝ်ႈၶူဝ်း၊ ၶႅပ်းတိၼ်၊ ၽွင်သၵ်ႉၶူဝ်း ဢိၵ်ႇငိုၼ်းတွင်းၸိူဝ်းၼႆႉ ႁူမ်ႈတင်းမူတ်းတူၵ်းမႅၼ်ႈငိုၼ်း 50 သႅၼ်ပၢႆ ၵႂႃႇၸွႆႈထႅမ် ၵူၼ်းထူပ်းၽေးၼမ်ႉထူမ်ႈ တီႈၼမ်ႉလၼ်ႈ ၸႄႈဝဵင်းသီႇပေႃႉ။ ၸၢႆးသၢႆလႅင်း ၸုမ်းပွင်ၵၢၼ် ၵူၼ်းၼုမ်ႇတႆး TYO ဢိူင်ႇ 19 ဝၢၼ်ႈ လၢတ်ႈဝႃႈ – “ ႁႂ်ႈပီႈၼွင်ႉတႆး ၵူႈတီႈမေႃ ႁၵ်ႉႁွမ်ၵၼ်၊ ပေႃးမီးလွင်ႈၸႃႉလွင်ႈၶီမႃးၵေႃႈ ႁႂ်ႈမေႃၸွႆႈထႅမ်ၵၼ် ၊ႁႂ်ႈမီးလွင်ႈၵွင်ႉသၢၼ်ၸမ်ၸႂ်ၵၼ် မိူဝ်းၼႃႈၼႆလႄႈ ႁဝ်းၶႃႈ ၸင်ႇႁူမ်ႈၵၼ်ၵႂႃႇၸွႆႈထႅမ်ၶႃႈဢေႃႈ” ဝႃႈၼႆ။ မိူဝ်ႈဝၼ်းတီႈ 30/05/2018 ၼၼ်ႉၵေႃႈၸုမ်းမူၼ်ႈသိူဝ်း မိူင်းမၢဝ်းလႄႈ ၸုမ်းၵူၼ်းၼုမ်ႇတႆးTYO ထုင်ႉလွႆႁူဝ်သိူဝ် ဢိူင်ႇ19 ဝၢၼ်ႈလႆႈၵႂႃႇၸွႆႈထႅမ် ၵူၼ်းတိုဝ်းၵမ် ၵမ်မထၢၼ်း (ၸဝ်ႈၵမ်မထၢၼ်း တႄးဢိၼ်းၵူႇ) ၼႂ်းပၢင်ယုၵ်ႉယွင်ႈ ၸဝ်ႈၵမ်မထၢၼ်း တီႈဝၢၼ်ႈဢၢႆႇတႂ်ႈ ပွတ်းထုင်ႉမၢဝ်း။ တင်ႈဢဝ်ႁၢင်လိူၼ်မေႊမႃး ၾူၼ်တူၵ်းႁႅင်းလႄႈ ပီႈၼွင်ႉၼမ်ႉလၼ်ႈ ထူပ်းၽေးၼမ်ႉထူမ်ႈ လၢႆလၢႆၵမ်း တေႃႇထိုင် ဝၼ်းတီႈ 9 လိူၼ်ၵျုၼ်ႊ ၵူၼ်းမိူင်း 3000 ပၢႆ လင်ႁိူၼ်း 1000 ပၢႆ ၺႃးၽေးၼမ်ႉ။ ၵမ်ႈၽွင်ႈထိုင်တီႈဢမ်ႇမီးတီႈယူႇတီႈၵိၼ် တေႃႇထိုင်ယၢမ်းလဵဝ်ယင်း တိုၵ်ႉလူဝ်ႇတၢင်းၸွႆႈထႅမ်ၼမ်ႉၵိၼ် ၼမ်ႉၸႂ်ႉပဵၼ်ပိူင်လူင် ဝႃႈၼႆ။

['ၵူႈလွင်ႈလွင်ႈ']

2018-06-18T10:04:56

https://shannews.org/archives/5712

ႁွင်ႈၵၢၼ်ၾၢႆႇတေႃႉသူင်ႇ တေႁဵတ်းပၼ်လၢႆႊသိၼ်ႊလူတ်ႉၶိူင်ႈ တီႈလၢႆးၶႃႈ ပၢႆလိူၼ်ၼႆႉ

ႁွင်ႈၵၢၼ်ၾၢႆႇတေႃႉသူင်ႇ လူင်ပွင်ၸိုင်ႈမိူင်းတႆး တေႁဵတ်းပၼ်ဝႂ်ၶွၼ်ႇ လၢႆႊသိၼ်ႊလူတ်ႉၶိူင်ႈ တီႈလၢႆးၶႃႈ ၼႂ်းဝၼ်းတီႈ 27 -28/06/2018 လႄႈပွင်ႇလႅင်းႁႂ်ႈၵူၼ်းမိူင်း လူင်းသဵၼ်ႈသၢႆမၢႆဝႆႉ တီႈၽူႈမီးပုၼ်ႈၽွၼ်းၶဝ်ဝႃႈၼႆ။ တႄႇဝၼ်းတီႈ 15/06/2018 ၸဝ်ႈၼႃႈတီႈၾၢႆႇလူတ်ႉၵႃးၸႄႈဝဵင်းလၢႆးၶႃႈ ပွင်ႇလႅင်းထိုင်ၵူၼ်း ဝၢၼ်ႈၵူၼ်းမိူင်း ၼႂ်းပွၵ်ႉၼႂ်းယွမ်ႇ ႁႂ်ႈဢွၼ်ၵၼ်လူင်းသဵၼ်ႈသၢႆမၢႆ တႃႇႁဵတ်းဝႂ်လၢႆႊသိၼ်ႊလူတ်ႉၶိူင်ႈ။ ဢၼ်ၾၢႆႇၸဝ်ႈၼႃႈတီႈလူတ်ႉၵႃး တေလူင်းႁဵတ်းပၼ် ၼႂ်းဝၼ်းတီႈ 27 – 28/06/2018 ၼႆႉ။ လၢႆႊသိၼ်ႊ (ၶွၼ်ႇ) လူတ်ႉၶိူင်ႈဢၼ်ၾၢႆႇပလိၵ်ႈ တေလူင်းႁဵတ်းပၼ်ၼႆႉ ၸဝ်ႈၼႃႈတီႈၶဝ် တေတူၺ်းသႅၼ်း လူတ်ႉၶိူင်ႈသေ တတ်းမၵ်းၵႃႈမၼ်း မိူၼ်ၼင်ႇလူတ်ႉၶိူင်ႈ ဢၼ်မႃးတၢင်းမိူင်းၶႄႇၼႆႉ ၵႃႈၶၼ်ဢၼ်ထုၵ်ႇသုတ်းတူၵ်းယူႇ 39,850 ပျႃး ဢၼ်ၵႃႈသုတ်းတူၵ်းယူႇ 87,35 0ပျႃး ။ လူတ်ႉၶိူင်ႈၸိူဝ်းဢၼ်မႃးတၢင်းမိူင်းထႆးတႄႉ ၵႃႈႁဵတ်းဝႂ်ၶွၼ်ႇတေတိူဝ်းၵႃႈလိူဝ် ဢၼ်မႃးတၢင်းမိူင်းၶႄႇ။ ၸၢႆးလႅင်းႁိူင်း ၽူႈၵိူဝ်းၵုမ် ၸုမ်းၵူၼ်းၼုမ်ႇလၢႆးၶႃႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ -“ ၾၢႆႇလူတ်ႉၵႃးၶဝ် ပွင်ႇလႅင်းထိုင်ၽူႈၵွၼ်းပွၵ်ႉဢိူင်ႇ ၵူၼ်းလူင်ဝၢၼ်ႈလႂ်ဝၢၼ်ႈၼၼ်ႉ ႁႂ်ႈပွင်ႇလႅင်း ထိုင်လုၵ်ႈဝၢၼ်ႈၽႂ်မၼ်း ၸိူဝ်းဢၼ်မီးလူတ်ႉၶိူင်ႈၼၼ်ႉ သင်ၶႂ်ႈႁဵတ်းဝႂ်လၢႆႊသိၼ်ႊၼႆ ႁႂ်ႈဢွၼ် ၵၼ်လူင်းသဵၼ်ႈမၢႆဝႆႉ ပေႃးထိုင်ဝၼ်းတီႈ 27-28/06/ 2018 ၼႆၶဝ်တေမႃးႁဵတ်းပၼ် ၼႆဢေႃႈ။ မိူဝ်ႈၽွင်းပိူၼ်ႈႁဵတ်းပၼ်ၼႆႉ ႁၼ်ထိုင်ဝႃႈ ႁဝ်းၶႃႈဢွၼ်ၵၼ်ႁဵတ်းၵေႃႈလီယူႇ ပေႃးမိူဝ်းၼႃႈမႃး ၵႂႃႇလႂ်မႃးလႂ်ၵေႃႈတေထၢင်ႇႁၢင်ႈ။ ၵႃႈပူၼ်ႉမႃးၼႆႉ ပေႃးႁဵတ်းၼိုင်ႈၵမ်းၼႆၸႂ်ႉလႆႈမွၵ်ႈ 2 ပီ ၊ 2 ပီတေႃႇၼိုင်ႈပွၵ်ႈဢေႃႈ ” ဝႃႈၼႆ။ တႄႇဝၼ်းတီႈ 11/06/2018 မႃးၼႆႉ ၾၢႆႇလူတ်ႉၵႃး၊ ပလိၵ်ႈဢိၵ်ႇၾၢႆႇၵဵဝ်ႇၶွင်ႈ ႁူမ်ႈၵၼ်လူင်းပိုၼ်ႉတီႈ ၵူတ်ႇထတ်းလူတ်ႉၵႃးဢမ်ႇမီးၶွၼ်ႇ ၼႂ်းၸိုင်ႈတႆးပွတ်းၸၢၼ်းလၢႆဝဵင်း မိူၼ်ၼင်ႇလွႆလႅမ်၊ ပၢင်လွင်း၊ ၼမ်ႉၸၢင် ၊ ၼႂ်းၸိုင်ႈတႆးပွတ်းဢွၵ်ႇသမ်ႉ တႃႈၶီႈလဵၵ်း၊ ၵဵင်းတုင် ၸိူဝ်းၼႆႉ။ ၼႂ်းမိူင်းတႆးၼႆႉ ၸုမ်းယိပ်းၵွင်ႈၵၢင်ႇၼမ် ၵူၼ်းႁဵတ်းၵၢၼ်ပၢႆးမၢၵ်ႈမီးၵေႃႈၼမ် တႃႇတေႁဵတ်း ဝႂ်ႂ်ၶွၼ်ႇၵေႃႈယၢပ်ႇ လႆႈသဵင်ႈငိုၼ်းၼမ် ၵွပ်ႈၼၼ်လႄႈ လူတ်ႉၵႃးဢၼ်ဢမ်ႇမီးၶွၼ်ႇၼႂ်းမိူင်းတႆးၼႆႉ မီးၼမ် ။ Photo by- Sai Lang Herng LaiKha

['ၵူႈလွင်ႈလွင်ႈ']

2018-06-18T09:31:33

https://shannews.org/archives/5707

ႁၢၼ်လဵတ်း ၸတ်းပၢင်ပိုတ်ႇပပ်ႉ ႁၢင်ႈလူၼ်ႉၵိူဝ်ႉၵၢၼ်မိူင်း

မေႃတႅမ်ႈႁၢင်ႈလူၼ်ႉ ႁၢၼ်လဵတ်း (ႁွင်ႉ) ၸၢႆးသၢႆလႅတ်ႇ ၸတ်းႁဵတ်းပၢင်ပိုတ်ႇပပ်ႉ ႁၢင်ႈလူၼ်ႉၵိူဝ်ႉၵၢၼ်မိူင်း တီႈ ဝဵင်းတႃႈၵုင်ႈ ပဵၼ်ပွၵ်ႈၵမ်းႁႅၵ်ႈ။ ဝၼ်းတီႈ 14/06/2018 မေႃတႅမ်ႈႁၢင်ႈလူၼ်ႉ ၸိုဝ်ႈသဵင်ယႂ်ႇ ၼႂ်းမိူင်းႁူမ်ႈတုမ် ႁၢၼ်လဵတ်း(ႁွင်ႉ) ၸၢႆး သၢႆလႅတ်ႇ ၸတ်းႁဵတ်းပၢင်ပိုတ်ႇပပ်ႉႁၢင်ႈလူၼ်ႉ ၵိူဝ်ႉၵၢၼ်မိူင်း မၢႆ 3 လႄႈ ၸတ်းပႃးပၢင်သပ်းၸႅင်ႈၶၢဝ်ႇ တီႈႁူင်းၼႄပၢၼ်း သီ(ႁၢင်ႈ) Moon Art Gallery ဝဵင်းတႃႈၵုင်ႈ။ မီးမေႃတႅမ်ႈႁၢင်ႈ တင်း ၽူႈသိုဝ်ႇၶၢဝ်ႇ ၶဝ်ႈႁူမ်ႈပၼ်ႁႅင်း တင်းၼမ် ဝႃႈၼႆ။ ၸၢႆးႁၢၼ်လဵတ်း မေႃတႅမ်ႈႁၢင်ႈလူၼ်ႉ လၢတ်ႈတီႈၽူႈတွႆႇႁွၵ်ႈဝႃႈ “ၸဵမ်မိူဝ်ႈတႄႇတႅမ်ႈၵေႃႈ တႅမ်ႈႁၢင်ႈလူၼ်ႉ ၵၢၼ်မိူင်းၵမ်းလဵဝ်။ လႆႈတႅမ်ႈႁၢင်ႈ ပိုၼ်ၽႄႈၼႂ်းမူႇၸုမ်းမႃး။ တႅမ်ႈသႂ်ႇတီႈမၢင်ၸေႈ ၵူၺ်း ၼႂ်းၵႃႊတုၼ်ႊဢၼ် ၶႃႈတႅမ်ႈဢွၵ်ႇမႃးၼၼ်ႉ ၶႃႈႁဝ်းဢမ်ႇလူင်းလၢႆးမိုဝ်း ပဵၼ်ၶွင်ၶႃႈ။ ထိုင်ၶႃႈႁဝ်း လႆႈတႅမ်ႈႁၢင်ႈလွတ်ႈလွတ်ႈလႅဝ်း လႅဝ်းမႃး ၸင်ႇတေလူင်းလၢႆးမိုဝ်း တူဝ်ၸဝ်ႈၵဝ်ႇပႃးၸွမ်း” ဝႃႈၼႆ။ ဢၼ်လႆႈတႅမ်ႈႁၢင်ႈၵိူဝ်ႉၵၢၼ်မိူင်းမႃးၼႆႉ တင်းမူတ်း ပိုၼ်ၽႄႈ 3 ပပ်ႉ ပႃးၼႆႉယဝ်ႉ။ ပပ်ႉမၢႆ 1 လႄႈ 2 ပိုၼ်ၽႄႈ တီႈႁွင်ႈၵၢၼ်ၶၢဝ်ႇဢေႊယႃႊဝႃႊတီႊ၊ ပပ်ႉမၢႆ 3 သမ်ႉ တိုၵ်ႉပိုတ်ႇတူဝ် မိူဝ်ႈၼႆႉ ဝၼ်းတီႈ 14 ။ ၵမ်ႈၼမ် ပဵၼ်ႁၢင်ႈ လူၼ်ႉၵိူဝ်ႉၵၢၼ်မိူင်း တႅမ်ႈၸွမ်းငဝ်းလၢႆး ၵၢၼ်မိူင်း ဢၼ်ပဵၼ်ယူႇယၢမ်းလဵဝ်။ ၼႂ်းပၢင်ပိုတ်ႇပပ်ႉႁၢင်ႈလူၼ်ႉ ၵိူဝ်ႉၵၢၼ်မိူင်း ႁၢၼ်လဵတ်းၼႆႉ မီးၽူႈသိုဝ်ႇၶၢဝ်ႇတင်း မေႃတႅမ်ႈႁၢင်ႈလူၼ်ႉ လၢႆလၢႆၵေႃႉ ၶဝ်ႈႁူမ်ႈ။ တူဝ်ၶူးႁၢၼ်လဵတ်းလူင်းလၢႆးမိုဝ်းမၢႆတွင်းပၼ်ပႃးၸွမ်း။ ပပ်ႉၵႃႊတုၼ်ႊၼႆႉ ပႃးဝႆႉႁၢင်ႈလူၼ်ႉ 160 လွၵ်း။ 200 ၼႃႈ ၶၢႆ 1 ပပ်ႉ 4,000 ပျႃး ဝႃႈၼႆ။ ႁၢၼ်လဵတ်းၼႆႉ ပဵၼ်ၵူၼ်းၸႃတိ ဝဵင်းၼွင်မွၼ် ၸိုင်ႈတႆးပွတ်းၸၢၼ်း။ မိူဝ်ႈပီ 1982 တေႃႇထိုင် 1984 ၼၼ်ႉ လႆႈ ၶဝ်ႈႁဵၼ်း တီႈႁူင်းႁဵၼ်းပၢၼ်းသီ ဝဵင်းတႃႈၵုင်ႈ။ ဝၢႆးလင်ႁဵၼ်းယဝ်ႉ တႅမ်ႈႁၢင်ႈ တီႈႁူင်းၼႄၸိူင်းငဝ်း မျႃႉသုၶ ဝဵင်း တူၼ်ႈတီးသေ ႁႃၵိၼ်လဵင်ႉတွင်ႉ။ မိူဝ်ႈပီ 1988 ၼၼ်ႉ ၶၢႆႉယူႇၵဵင်းမႆႇ ၸိုင်ႈထႆးသေ တႅမ်ႈႁၢင်ႈ လူၼ်ႉ/ၵႃႊတုၼ်ႊ ပၼ် တႃႇၽိုၼ်လိၵ်ႈၽိုၼ်ၶၢဝ်ႇ မူႇၸုမ်းၸိူဝ်းပၵ်းဝႆႉတီႈမိူင်းၼွၵ်ႈ။ ပိူင်ယႂ်ႇမၼ်း လႆႈတႅမ်ႈပၼ်တႃႇ ၵေႃၶၢဝ်ႇၽူႈတွႆႇ ႁွၵ်ႈ လႄႈ ၵေႃၶၢဝ်ႇဢေႊယႃႊဝႃႊတီႊ။ မိူဝ်ႈပီ 2015 ၼၼ်ႉ ၶိုၼ်းၶၢႆႉ ယူႇတီႈဝဵင်းပၢင်လူင် ၸိုင်ႈတႆးပွတ်းၸၢၼ်းသေ သိုပ်ႇတႅမ်ႈၵႃႊတုၼ်ႊၾၢႆႇၵၢၼ်မိူင်းတင်းၼမ် တေႃႇထိုင်ဝၼ်းမိူဝ်ႈၼႆႉ။

['ၵူႈလွင်ႈလွင်ႈ']

2018-06-17T08:42:22

https://shannews.org/archives/5704

ၽူႈၼမ်း USA လႄႈKorea ႁွင်ႇ ႁူပ်ႉထူပ်းၵၼ် တႆးထုၵ်ႇလီႁဵတ်းသင်

ၼႂ်းဝူင်ႈဝၢင်ႈၼႆႉ ၵၢမ်ႇၽႃႇပေႃးလႆႈ တူင်ႉတဵၼ်ႈၸွမ်း ယွၼ်ႉၶၢဝ်ႇဢမေႊရီႊၵိူဝ်ႊ မိူင်းၵဝ်ႊရီႊႁွင်ႇၶဝ် တေႁူပ်ႉထူပ်း ၵၼ် ဢၼ်ဝႃႈၼၼ်ႉၶႃႈၼေႃႈ။ ၽိူဝ်ႇႁူပ်ႉထူပ်းတႄႉမႃးၵေႃႈ ယူႇတီႈၸွမ်ၸိုင်ႈ ထရွမ်ႉ လႆႈလၢတ်ႈၵႂႃႇဝႃႈ သိုၵ်းၼႆႉ ၵူၼ်းၵေႃႉလႂ်ၵေႃႈ ၶဝ်ႈတိုၵ်းလႆႈယူႇ။ ၵူၺ်းၵႃႈလွင်ႈငမ်းယဵၼ်ၼႆႉတႄႉ ၵေႃႉၽူႈဢၼ်ႁၢတ်းႁၢၼ်သုတ်းၼၼ်ႉ ၵူၺ်း ၸွင်ႇပွင်ပဵၼ်လႆႈ ၶေႃႈၵႂၢမ်းဢၼ်ၼႆႉ ပဵၼ်ပိူဝ်ႈတႃႇ ႁူဝ်ၼႃႈၸၢဝ်းၶိူဝ်းလႄႈသင် ၸိူဝ်းဢၼ်ႁူဝ်ၼႃႈၸိုင်ႈမိူင်းသၢင်ႈ လွင်ႈငမ်းယဵၼ် လႆႈမၢႆတွင်းၵိုမ်းဝႆႉယူႇ ႁဝ်းၶႃႈ ဢွၼ်တၢင်းသုတ်း ၶႂ်ႈဢဝ်ၶေႃႈၼႆႉ ၼႄႉၼမ်းၵၼ်ၶႃႈၼေႃႈ။ ၼင်ႇႁိုဝ် တေပဵၼ်မႃးမိူင်းႁူမ်ႈတုမ် လူင်ပွင်ၸိုင်ႈၸဵမ်မိူဝ်ႈပၢၼ်ဢူးတဵင်းၸဵင်ႇ တေႃႇထိုင် ပၢၼ်ဢူးထိၼ်ႇၵျေႃႇလႄႈ ဢူးဝိၼ်းမိၼ်ႉယၢမ်းမိူဝ်ႈလဵဝ် ႁူမ်ႈၵၼ်ၶတ်းၸႂ်ဝႆႉယူႇလႄႈ ႁဝ်းၶႃႈၵေႃႈ တေလႆႈတူၺ်းငိၼ်းၸွမ်း ဢမ်ႇႁိုင်သင် ပၢင် ၵုမ်လွင်ႈငမ်းယဵၼ်မိူင်းႁူမ်ႈတုမ် ၸူဝ်ႈပၢၵ်ႇပီ 21 ၼၼ်ႉၵေႃႈ ယူႇတီႈလူင်ပွင်ၸိုင်ႈ ၶတ်းၸႂ် ၶႂ်ႈႁႂ်ႈ ၸဵဝ်းပဵၼ်ၼႃႇ လႄႈ လႆႈႁၼ်ၶဝ်ၵေႃႈ မၢင်ႉၸွမ်းၵၢၼ်ဢၼ်ၼႆႉယူႇ။ ၼင်ႇၾၢႆႇလူင်ပွင်ၸိုင်ႈဢၢင်ႈဢၢၼ်းဝႆႉတႄႉ လိူၼ်ၵျုၼ်ႊ 30 ဝၼ်းၼႆႉ ၶႂ်ႈႁႂ်ႈမၼ်းပဵၼ် ပၢင်ၵုမ်ၵမ်းထူၼ်ႈ 3 ၵႂႃႇ ဝႃႈၼၼ်သေတႃႉၵေႃႈ မိူဝ်ႈလိူၼ်ၵျုၼ်ႊဝၼ်းတီႈ 11 ပူၼ်ႉမႃး ၼၼ်ႉ ၸုမ်း PPST ၸုမ်းၸၢဝ်းၶိူဝ်းမႅၵ်ႇၵွင်ႈၸိူဝ်းလူင်းလၢႆးမိုဝ်းဝႆႉ 10 ၸုမ်းၼၼ်ႉ ႁူပ်ႉထူပ်းၵၼ်တီႈၵဵင်းမႆႇသေ ယဝ်ႉ ၶႂ်ႈဢွၵ်ႇမႃးၶေႃႈတႅပ်းတတ်း တီႈပၢင်ၵုမ်ၶဝ်ၶႃႈၼေႃႈ။ ၸွမ်းၼင်ႇၶဝ်လႆႈၸႂ်ၵၼ်ဝႆႉတႄႉ ပၢင်ၵုမ်ၸူဝ်ႈပၢၵ်ႇပီ 21 ၼၼ်ႉၶႂ်ႈႁဵတ်းၼႂ်းလိူၼ်ၼႃႈ လိူၼ်ၵျူၼ်ႊလၢႆႊ ဝၼ်းတီႈ 10-14 ဢၢင်ႈဢၢၼ်းဝႆႉ 5 ဝၼ်း ပိူဝ်ႈတႃႇၶဝ်တေဢုပ်ႇၵုမ် ၵၼ်ၼၼ်ႉၵေႃႈ ၸိူဝ်းဢၼ်ပႆႇလႆႈဢုပ်ႇ ပႆႇလႆႈတူၵ်းလူင်းၵၼ်တေမီး 10 ႁူဝ်ၶေႃႈ ၼႂ်း 10 ႁူဝ်ၶေႃႈၼၼ်ႉတႄႉ ၼင်ႇ ၵႃႈႁဝ်းႁူႉၸွမ်းၵၼ် ႁဝ်းၶႃႈတေဢမ်ႇလႆႈၽၢတ်ႇဢွၵ်ႇဝႃႇ၊ တေလႆႈမီးတပ်ႉသိုၵ်းလုၵ်ႈလဵဝ်ဝႃႇ၊ ပိူဝ်ႈတႃႇတေႁႂ်ႈ ပေႃႇ ပဵၼ်မႃးၸႄႈမိူင်းမႂ်ႇဝႃႇ တေဢဝ်ပဵၼ်ၸိူဝ်းၼႆႉသေယဝ်ႉ ဢၼ်ပႆႇလႆႈဢုပ်ႇၼႆႉ မီး 10 ၶေႃႈ။ ၼႂ်း 10 ႁူဝ်ၶေႃႈၼၼ်ႉ ပေႃးထိုင်ၵမ်းထူၼ်ႈ 3 မႃး ယူႇၾၢႆႇ PPST ၸုမ်းၸၢဝ်းၶိူဝ်းၼႆႉတႄႉ ၵူၺ်းတေႁၢင်ႈႁႅၼ်းဝႆႉ ပိူဝ်ႈတႃႇဢုပ်ႇဢူဝ်းၵၼ် ၵႂႃႇ 2 ၶေႃႈ ဝႃႈၼၼ်။ 1) လွင်ႈၵႅတ်ႇၶႄႁၢင်ႉၵၢင်ႈ သုၼ်ႇလႆႈၸၢဝ်းၶိူဝ်းဢွၼ်ႇၶဝ်၊ 2) လွင်ႈပိုၼ်ႉထၢၼ်သုၼ်ႇလႆႈ ၵူၼ်းလႄႈ လွင်ႈၸၢႆးယိင်းမီးသုၼ်ႇၽဵင်ႇပဵင်းၵၼ်။ ပေႃးၸိူင်ႉၼၼ်မႃး ယူႇတီႈ လူင်ပွင်ၸိုင်ႈဢိၵ်ႇလူၺ်ႈပႃးတၢင်း ၾၢႆႇတပ်ႉမတေႃႇၼႆႉၶႃႈလူး ၸွင်ႇတေယွမ်းႁပ်ႉလႆႈၶႃႈၼႄႇ ၶၢဝ်းယၢမ်းဢၼ်ၶဝ်မုင်ႈမွင်းဝႃႈ တေႁဵတ်းဝၼ်းတီႈ 10 ထိုင် 14 ၼၼ်ႉ ၸွင်ႇၾၢႆႇလူင်ပွင်ၸိုင်ႈ တေယွမ်းႁပ်ႉလႆႈႁိုဝ် သမ်ႉႁူဝ်ၶေႃႈဢၼ်ဝႃႈ တေယွမ်းဢုပ်ႇ 2 ၶေႃႈၵူၺ်း ၼၼ်ႉ ၾၢႆႇလူင်ပွင်ၸိုင်ႈၸွင်ႇသမ်ႉတေပဵင်းပေႃးၸႂ်ႁိုဝ်ၼႆ။ ၼႆႉတႄႉ တေပဵၼ်လွင်ႈ ၶဵင်ႈၶႅင်ႈၵၼ်ႁိုဝ် ဢမ်ႇၼၼ် ၵေႃႈ တေလႆႈယွၼ်ႇယၢၼ်းတေႃႇၵၼ်ယူႇ ႁဝ်းၶႃႈတႄႉ ႁၼ်ထိုင်ၸိူင်ႉၼၼ်။ သင်ၵူၺ်းလႆႈဢုပ်ႇၸွမ်း 2 ၶေႃႈၼႆႉၼႆၸိုင် ဢၼ်ၾၢႆႇတပ်ႉမတေႃႇယိုၼ်ႈယွၼ်းဝႆႉဝႃႈ ၵဵဝ်ႇလူၺ်ႈလွင်ႈႁူမ်ႇလူမ်ႈ ၼၼ်ႉ တၵ်းတေလႆႈမႃးဢုပ်ႇငူပ်ႉၺီႉၵၼ်ယူႇ သမ်ႉတေႁဵတ်းႁိုဝ် ၵမ်ႈၽွင်ႈၵေႃႈမႆႈၸႂ်ၸွမ်း။ ၵွပ်ႈပိူဝ်ႈၸိူင်ႉၼႆလႄႈ မိူဝ်ႈၵျုၼ်ႊ 15-16 ၼႆႉတႄႉ ၵဵဝ်ႇလူၺ်ႈလွင်ႈၾၢႆႇႁူမ်ႇလူမ်ႈသေ တေမီးပၢင်ၵုမ်ၼွၵ်ႈလႅၵ်ႈ သွင်ပႃႈသွင်ၾၢႆႇတေႁူပ်ႉ ၵၼ်ထႅင်ႈၼႆၵေႃႈ ႁဝ်းၶႃႈလႆႈငိၼ်းၶၢဝ်ႇၸွမ်းယူႇ။ ထႅင်ႈတွၼ်ႈၼိုင်ႈၵေႃႈ ႁဝ်းၶႃႈတေလႆႈဝူၼ်ႉဝႃႈ ပေႃးၵဵဝ်ႇလူၺ်ႈ ၼႃႈၵၢၼ်ႁူမ်ႇလူမ်ႈမႃး တပ်ႉမတေႃႇသိုၵ်းမၢၼ်ႈလႄႈ ဢိၵ်ႇလူၺ်ႈပႃးတၢင်းၾၢႆႇၸုမ်းၸၢဝ်းၶိူဝ်းၶဝ်ၼႆႉ လွင်ႈႁပ်ႉႁၼ် ပႆႇမိူၼ်ၵၼ်သေဢိတ်း။ ယူႇတီႈသိုၵ်းမၢၼ်ႈၼႆၵူၺ်း မွင်းဝႃႈႁႂ်ႈၸၢဝ်းၶိူဝ်းၶဝ် ဝၢင်းၶိူင်ႈႁႂ်ႈၸၢဝ်းၶိူဝ်းၶဝ် ယႃႉတပ်ႉ။ လိူဝ်ၼၼ်ႉၵေႃႈ ပေႃးတိုၵ်ႉမီးထႅင်ႈၵူၼ်းသူၼ်ၸႂ်ပိူဝ်ႈတႃႇ သိုပ်ႇႁဵတ်းသိုၵ်းၼၼ်ႉၵေႃႈ ႁႂ်ႈလႆႈမႃးႁူမ်ႈၸွမ်းၼႂ်း ၾၢႆႇတပ်ႉသိုၵ်းတပ်ႉမတေႃႇမၢၼ်ႈ မီးတၢင်းမုင်ႈမွင်းၸိူင်ႉၼၼ်။ ၵူၺ်းၵႃႈ ၸုမ်းၾၢႆႇၸၢဝ်းၶိူဝ်းတင်းသဵင်ႈ သမ်ႉ မုင်ႈမွင်းႁၼ်ထိုင်ဝႆႉၵၢၼ်ႁူမ်ႇလူမ်ႈၸိုင်ႈမိူင်း မိူင်းႁူမ်ႈတုမ်လူင်ၼႆႉ မၼ်းၵဵဝ်ႇၶွင်ႈတင်းၵူၼ်းၵူႈၸၢဝ်းၶိူဝ်းလႄႈၼႆ။ ၵဵဝ်ႇလူၺ်ႈလွင်ႈႁူမ်ႇလူမ်ႈမႃး ၵူႈၾၢႆႇၵူႈတၢင်းမိူၼ် ၵူႈၸၢဝ်းၶိူဝ်းတိုၵ်ႉမီးသုၼ်ႇႁူမ်ႈ ႁဵတ်းသၢင်ႈၵႂႃႇ ပိူင်ၵၢၼ်တပ်ႉသိုၵ်း ဢၼ်တေႁဵတ်းၵႂႃႇမိူဝ်းၼႃႈၼၼ်ႉၵေႃႈ ႁဝ်းၶႃႈထုၵ်ႇလီၶဝ်ႈႁႅၼ်းၸိူင်ႉၼင်ႇႁိုဝ် ထုၵ်ႇလီဝၢင်းတမ်းၸိူင်ႉၼင်ႇႁိုဝ် ဢဝ်ပဵၼ်ၸိူဝ်းၼႆႉၵႂႃႇ ၾၢႆႇၸၢဝ်းၶိူဝ်းသမ်ႉ တိုၵ်ႉၶႂ်ႈဢုပ်ႇငူပ်ႉၺီႉၸွမ်း ပွင်ႇဝႃႈၼႆႉတႄႉ မၼ်းတေပဵၼ်လၢႆး SSR ၸိူင်ႉၼၼ်။ 2 ၶေႃႈၼႆႉ တိုၵ်ႉမႃး ပႅၵ်ႇပိူင်ႈၵၼ် ပိူင်ႈႁွႆးၵၼ်တႄႉတႄႉဝႃႈဝႃႈလႄႈၼႆ ၵၢၼ်ႁူမ်ႇလူမ်ႈၼႆႉ ၵမ်းၼႆႉၵေႃႈ တေပႆႇပဵၼ်ဢုပ်ႇတႄႉတႄႉဝႃႈဝႃႈႁဝ်းတႄႉႁၼ်ထိုင်ၸိူင်ႉၼၼ်။ သင်ၸိူဝ်ႉဝႃႈ ၾၢႆႇလူမ်ႇႁူမ်ႈၼႆႉၵေႃႈ ပႆႇၸင်ႈဢုပ်ႇ ၵၼ် ဢၼ်ဝႃႈလွင်ႈၽၢတ်ႇဢွၵ်ႇ ဢမ်ႇၽၢတ်ႇဢွၵ်ႇ ဢၼ်ဝႃႈၼၼ်ႉၵေႃႈ ပႆႇပၼ်ဢုပ်ႇ ပေႃးဝႃႈဢမ်ႇပၼ်ဢုပ်ႇလွင်ႈ ၽၢတ်ႇဢွၵ်ႇ သုၼ်ႇၸတ်းသၢင်ႈႁၢင်ႈပွင် ဢၼ်ဝႃႈ (ကိုယ်ပိုင်ပြဌာန်းခွင့်) ၼၼ်ႉၵေႃႈ ယႃႇပေႁႂ်ႈဢုပ်ႇၼႆ။ ပေႃးဝႃႈတေ ႁဵတ်းၼႆသဵတ်ႈၵႃႈသဵတ်ႈၶၼ်ၵၼ်ၵႂႃႇထႅင်ႈ တိၵ်းတိၵ်းၼႆၸိုင် တေပဵၼ်မႃးၼင်ႇတၢင်းႁၼ်ထိုင်ဝႃႈ ၸူဝ်ႈၵႃႈပႆႇထိုင် 2020 ၼႆႉ တႃႇတေမူၼ်ႉမႄးလၵ်းမိူင်း 2008 ၼၼ်ႉ ယႃႇႁႂ်ႈလႆႈတုမ်ႉတိူဝ်ႈသေဢိတ်းယဝ်ႉ၊ ယႃႇႁႂ်ႈယိပ်းၵမ် လွင်ႈ ၼႆႉသေဢိတ်း မိူဝ်ႈလႂ်ၽႅဝ်မႃး 2025 တေႃႇထိုင် 2030 ၸင်ႇတေသိုပ်ႇဢုပ်ႇၵၼ်ၵႂႃႇ၊ ဢဝ်ၵႂႃႇလွႆးလွႆး ဢဝ်တီႈငၢႆႈ မၼ်း သုတ်ႉၸူးတီႈယၢပ်ႇဢၼ်ဝႃႈၼၼ်ႉ ယူဝ်ၶႄးတေမၢၼ်ႇမႅၼ်ႈ ၸိူင်ႉၼၼ်တႄႉ ယဝ်ႉၶႃႈႁိုဝ်။ ပေႃးၸိူင်ႉၼၼ်မႃး ႁူဝ်ၼႃႈၸိုင်ႈမိူင်းဢၼ်ပဵၼ်ၽူႈၵိူဝ်းၵုမ်ၸိုင်ႈမိူင်းၼၼ်ႉသမ်ႉ ၸွင်ႇတေယွမ်း ႁပ်ႉလႆႈ ဢဝ်ၸွမ်းလူၺ်ႈဢႃယု တၼ်း ႁဵင်းမၼ်းလႄႈသင်၊ ၸွမ်းလူၺ်ႈဢႃယု (ဢသၢၵ်ႈ)မၼ်းလႄႈသင် လွင်ႈၼႆႉၸွင်ႇတေၶဝ်ႈဝၢင်ႇမၼ်း ပိူဝ်ႈတႃႇတေ 2 ပႃႈ 2 ၾၢႆႇ တေငူပ်ႉငိၵၼ်လႆႈႁႃႉ ဢၼ်ဝႃႈၼၼ်ႉၵေႃႈ တေပဵၼ်မႃး ၶေႃႈထၢမ်ဢၼ်ၼိုင်ႈ။ ၵွပ်ႈပိူဝ်ႈၸိူဝ်းၼႆလႄႈ 3 ပႃႈ 3 ၾၢႆႇ ၾၢႆႇၸၢဝ်းၶိူဝ်း၊ ၾၢႆႇတပ်ႉမတေႃႇလႄႈ ၾၢႆႇလူင်ပွင်ၸိုင်ႈ ဢိၵ်ႇလူၺ်ႈပႃးတင်း ႁူဝ်ၼႃႈၸိုင်ႈမိူင်းဢၼ်ၼႆႉ ပေႃးတၼ်းဝႃႈၾၢႆႇလႂ်ၵေႃႈ ဢမ်ႇလူတ်းယွမ်းလွင်ႈ ၸုၵ်းမၼ်ႈၽႂ်မၼ်းသေယဝ်ႉ ၶဝ်ႈၶိုင် ၵၼ်လႆႈၸိုင် ၵၢၼ်ၵေႃႇသၢင်ႈငမ်းယဵၼ်ၶွင်ၸိုင်ႈမိူင်းႁဝ်းၶႃႈၼႆႉ မၼ်းတေပႆႇၸင်ႈပဵၼ်မႃးလႆႈ ၼႂ်း 4-5 ပီ ဢမ်ႇၼၼ် ၵေႃႈ 10-20 ပီၼႆႉ ႁဝ်းၶႃႈတႄႉ တေလႆႈထတ်းႁၼ်ၸိူင်ႉၼၼ်။ ၼင်ႇႁိုဝ် တေပဵၼ်မႃးၼၼ်တႄႉၵေႃႈ ပေႃးၵူၺ်းတေ သိုပ်ႇၵႂႃႇၸွမ်းၶေႃႈယိူင်းဢၢၼ်း လႄႈ ၶေႃႈၸုၵ်းမၼ်ႈၽႂ်မၼ်း ၵႂႃႇၵွႆးတႄႉၸိုင် ၸွမ်းၼင်ႇသၢႆငၢႆငဝ်းလၢႆး မိူင်းႁိမ်းႁွမ်းလႄႈ သၢႆငၢႆၵၢမ်ႇၽႃႇ လႅၵ်ႈလၢႆႈၶၢႆႉပဵၼ်ယူႇၼၼ်ႉ ပေႃးႁဝ်းၶႃႈ ဢမ်ႇလမ်းၶိုတ်းလႆႈတႄႉ ယူႇတီႈ ၵူၼ်းမိူင်းၸၢဝ်းၶိူဝ်းတေတိုဝ်၊ သင်ၸိူဝ်ႉဝႃႈ ၾၢႆႇတပ်ႉမတေႃႇ ၾၢႆႇလူင်ပွင်ၸိုင်ႈ ဢိၵ်ႇလူၺ်ႈပႃးတၢင်းႁူဝ်ၼႃႈၸိုင်ႈမိူင်းလႄႈ ၾၢႆႇၸၢဝ်းၶိူဝ်းၶဝ်ၼႆႉ 3 ပႃႈ 3 ၾၢႆႇတိုၵ်ႉၶဵင်ႈၶႅင်ၵၼ်ယူႇယဝ်ႉ ၾၢႆႇၼိုင်ႈ ၵေႃႈဢမ်ႇယွမ်း ပိူဝ်ႈတႃႇတေလူတ်းပႅတ်ႈ လွင်ႈၸုၵ်းမၼ်ႈၽႂ်မၼ်းၼႆၸိုင် ႁူဝ်ၶေႃႈ ဢၼ်ၵုမ်းဝႆႉ 10 ၶေႃႈ ဢၼ်ၵဵဝ်ႇ လူၺ်ႈ သုၼ်ႇလႆႈသုၼ်ႇၵူၼ်းၸၢဝ်းၶိူဝ်းဢွၼ်ႇၶဝ်ၼၼ်ႉလႄႈသင် ၵဵဝ်ႇလူၺ်ႈသုၼ်ႇတီႊမူဝ်ႊၶရေႊၸီႊလႄႈ သုၼ်ႇ လႆႈၵူၼ်းပိူဝ်ႈတႃႇ ၼၢင်းယိင်းလႄႈၵူၼ်းၸၢႆး တေၽဵင်ႇပဵင်းၵၼ်ၼၼ်ႉလႄႈသင်။ ၵဵဝ်ႇလူၺ်ႈလွင်ႈ ၽွင်းငမ်းႁင်း တူဝ်ၵဝ်ႇၽႂ်မၼ်း၊ သမ်ႉၵဵဝ်ႇလူၺ်ႈလွင်ႈတပ်ႉသိုၵ်းမိူင်းတုမ် ဢၼ်ဝႃႈ(တစ်ခုတည်းသောတပ်မတော်)၊ သမ်ႉၵဵဝ်ႇ လူၺ်ႈ လွင်ႈ တႃႇတေၵိူတ်ႇဢွၵ်ႇမႃးထႅင်ႈၸႄႈမိူင်းမႂ်ႇ ယဝ်ႉၵေႃႈ ထႅင်ႈလွင်ႈၼိုင်ႈ ၵဵဝ်ႇလူၺ်ႈလွင်ႈလႅၼ်လိၼ် ၸႄႈမိူင်းၽႂ် မၼ်း တေႁဵတ်းႁိုဝ်တတ်းၶၼ်ႈ၊ ၵဵဝ်ႇလူၺ်းလွင်ႈၽၼ်ႇတႃႇငိုၼ်းတွင်းလႄႈ ၶူဝ်းႁႄႈၶွင်တိုၼ်းသၽႃႇဝ ၵဵဝ်ႇလူၺ်ႈ ၶေႃႈၵႂၢမ်းဢၼ်ဝႃႈ ၵူၼ်းၵိုၵ်းမိူင်းၼၼ်ႉပဵၼ်ဢီႇသင် တေႁဵတ်းႁိုဝ် မၵ်ႉမၼ်ႈ။ ၵဵဝ်ႇလူၺ်ႈလွင်ႈ ၵၢၼ်မိူင်းလႄႈ ၵၢၼ် သႃသၼႃ ၾၢႆႇၸၢဝ်းၶိူဝ်းသင် လိုၼ်းသုတ်းသမ်ႉ ၵဵဝ်ႇလူၺ်ႈလွင်ႈ လုမ်းဢၼ်ၵဵဝ်ႇလူၺ်ႈ ၾၢႆႇပၵ်းပိူင်ၸိုင်ႈမိူင်း ပိူင် ပိုၼ်းမိူင်းဢၼ်ႁွင်ႉဝႃႈ (နိုင်ငံတော်ဖွဲ့စည်းပုံ အခြေခံဥပဒေဆိုင်ရာ) ႁူဝ်ၶေႃႈဢၼ်မီးယူႇ 10 ၶေႃႈၸိူင်ႉၼႆႉ ႁဝ်းၶႃႈ တေမီးတေပႆႇ ၸင်ႈမုင်ႈမွင်းဝႃႈ တေပဵၼ်ၼႆမႃး ႁႂ်ႈမၼ်းပေႃးၸႅင်ႈလႅင်းတႅတ်ႈတေႃး။ ၼင်ႇႁိုဝ် ပေႃးတေၸင်ႈယိပ်း ၸႂ်ႉၵႂႃႇလႆႈၵမ်းလဵဝ် ပေႃးၸိူင်ႉၼၼ်မႃးၵေႃႈ တေၵႂႃႇမႅၼ်ႈၸွမ်း မိူၼ်ၸိူင်ႉ ႁူဝ်ပဝ်ႈ RCSS ၸဝ်ႈယွတ်ႈသိုၵ်းဝႃႈ ႁဝ်း ၶႃႈလုၵ်ႉတီႈဢၼ်ငၢႆႈငၢႆႈသေ သုတ်းၸူးတီႈဢၼ်ယၢပ်ႇမၼ်းဢၼ်ဝႃႈၼၼ်ႉ တေၵႂႃႇပဵၼ်ၸွမ်းႁွႆးၼၼ်ႉယူႇ ၵူၺ်းၵႃႈ ၶၢဝ်းယၢမ်းပိူဝ်ႈတႃႇတေၸႂ်ႉတိုဝ်း ႁႂ်ႈပေႃးဢုပ်ႇဢူဝ်းလႆႈ တင်း 10 ၶေႃႈ ႁႂ်ႈပေႃး ယဝ်ႉယႃႇၵၼ်ၵႂႃႇမူတ်းဢၼ်ဝႃႈ ၼၼ်ႉတႄႉ ၼႂ်းၶၢဝ်းတၢင်း 5 ပီ 10 ပီ တေပႆႇၸင်ႈပဵၼ်မႃးလႆႈၵွၼ်ႇၼႆ သင်ၸိူဝ်ႉဝႃႈ ဢမ်ႇပဵၼ်လႆႈမႃးၸိူင်ႉ ၼၼ်ၵေႃႈ ဢၼ်ႁဝ်းၶႃႈမုင်ႈမွင်းဝႃႈ မူၼ်ႉမႄးပၵ်းပိူင်လၵ်းမိူင်း ပဵၼ်မႃးဢၼ်မႂ်ႇသေယဝ်ႉ တေႁူမ်ႈၵေႃႇတင်ႈမိူင်း ႁူမ်ႈတုမ်ဢၼ်ဝႃႈၼၼ်ႉၵေႃႈ တိုၵ်ႉတေၵႆဝႆႉယူႇ ႁဝ်းၶႃႈ ယွၼ်းထတ်းသၢင်ႁၼ်ၼင်ႇၼႆသေ ယွၼ်းၶွတ်ႇယွတ်ႈ ပၢႆ ၵႂၢမ်းဝႆႉတီႈၼႆႈၶႃႈ။ မႂ်ႇသုင်ၶႃႈ ႁိုၼ်း ၵႃယၢင်း

['Uncategorized']

2018-06-17T04:43:06

https://shannews.org/archives/5701

ၵွပ်ႈသင်လႄႈ ပၢင်ၵုမ်လူင် ပၢင်လူင် ႁူဝ်ပၢၵ်ႇပီ 21 ပွၵ်ႈ 3 ၼႆႉ ၶၢႆႉဝၼ်းယူႇတိၵ်းတိၵ်း

(ႁူပ်ႉထၢမ် ၸဝ်ႈၶိုၼ်းသႂ် ၸႂ်ယဵၼ် ၽူႈၵွၼ်းလုမ်း PI) ဢွၼ်တၢင်းသုတ်းၼႆႉ မၼ်းၵေႃႈလူဝ်ႇလႆႈၶႂ်ႈၼႄဝႃႈ မိူဝ်ႈပီၵၢႆ လႆႈႁဵတ်းပၢင်လူင်ပွၵ်ႈၵမ်း 2 ဢမ်ႇၼၼ်ၵေႃႈ ႁွင်ႉဝႃႈ ပၢင်ၵုမ်လူင် ငမ်းယဵၼ်မိူင်းႁူမ်ႈတုမ် ပွၵ်ႈၵမ်း 3။ မိူဝ်ႈၼၼ်ႉ မၼ်းႁိပ်ႈႁိပ်ႈၼႅတ်ႈၼႅတ်ႈသေႁဵတ်းၵႂႃႇ။ ယွၼ်ႉႁိပ်ႈႁိပ်ႈၼႅတ်ႈၼႅတ်ႈႁဵတ်းၵႂႃႇလႄႈ ၽွၼ်းပၢင်ႈမၼ်း ၵေႃႈ ဢမ်ႇလႆႈၼမ်။ မိူဝ်ႈၵမ်းပူၼ်ႉၼၼ်ႉ ဢၼ်လီမၼ်း တေၸၢင်ႈၸီႉၼႄလႆႈဝႃႈ တေတႄႇတၢင်ႈပူၵ်းပွင်ၸိုင်ႈ မိူင်းႁူမ်ႈတုမ် လူၺ်ႈလၢႆးၾႅတ်ႊတရႄႊ ၵႂႃႇႁူမ်ႈၵၼ်မီးဢၼ်ၼၼ်ႉၵူၺ်း။ လိူဝ်သေၼၼ်ႉတႄႉၵေႃႈ ၽိတ်းၽိတ်း ထဵင်ထဵင်ၵၼ်သေ ၵူႈၾၢႆႇၾၢႆႇၵေႃႈ ဢမ်ႇပေႃးၸႂ်တီႈၵၼ်သေ ယဝ်ႉတူဝ်ႈၵႂႃႇ။ ၵွပ်ႈပိူဝ်ႈၸိူင်ႉၼၼ်လႄႈ ပွၵ်ႈၵမ်းၼႆႉ တႄႉ ဢမ်ႇၶႂ်ႈႁႂ်ႈမၼ်းပဵၼ်။ လီဢဝ်ၶၢဝ်းယၢမ်းသေ ႁၢင်ႈႁႅၼ်းၵႂႃႇ၊ ပေႃးႁၢင်ႈႁႅၼ်းတူဝ်ႈတၼ်းယဝ်ႉ ႁဝ်းၸင်ႇၵွႆႈ ၸတ်းၼႆလီဢိူဝ်ႈ တၢင်းၾၢႆႇၸုမ်း ဢၼ်လူင်းလၢႆးမိုဝ်းဝႆႉၸိူဝ်းၼၼ်ႉ ၶဝ်ႁၼ်ထိုင်ဝႆႉၸိူင်ႉၼင်ႇၼႆ။ ၵွပ်ႈပိူဝ်ႈၸိူင်ႉၼၼ်လႄႈ သင်ၸိူဝ်ႉဝႃႈ ပီၼႆႉၵေႃႈ ႁဝ်းသမ်ႉတေမႃးႁဵတ်းလိူၼ်ၵျုၼ်ႊ ဝၼ်းတီႈ 30 မၼ်းတေ လႆႈႁိပ်ႈထႅင်ႈယဝ်ႉ ပေႃးႁိပ်ႈၵေႃႈ မၼ်းၵေႃႈတေဢမ်ႇလႆႈၽွၼ်းပၢင်းဢၼ်ႁဝ်းၶႂ်ႈလႆႈ။ ယွၼ်ႉပိူဝ်ႈၼၼ်လႄႈ ႁဝ်းတေလႆႈၶၢႆႉထႅင်ႈဢိတ်းၼိုင်ႈ။ တူၵ်းလိုၼ်းဢိတ်းၼိုင်ႈၵေႃႈ ဢမ်ႇပဵၼ်သင်။ RCSS လႄႈသင်၊ ALP ရၶႅင်ႇလႄႈသင် ၶဝ်ၼႆႉ မိူဝ်ႈဢွၼ်တၢင်းၶဝ်တိုၼ်းလၢတ်ႈမႃးဝႃႈ ႁဝ်းလူဝ်ႇႁဵတ်းပၢင်ႁူပ်ႉ ထူပ်းတင်းၵူၼ်းမိူင်းသေ ဢဝ်ၵၢင်ၸႂ်ၶဝ် တေလႆႈႁဵတ်းပၢင်ၵုမ်လူင်ဢုပ်ႇဢူဝ်းၵၢၼ်မိူင်းၸၼ်ႉၸိူဝ်ႉၸၢတ်ႈ ၶဝ်ၵေႃႈ လၢတ်ႈမႃးၸိူင်ႉၼၼ်တိၵ်းတိၵ်း ပေႃးဢမ်ႇလႆႈႁဵတ်း ပေႃးႁဝ်းၵႂႃႇၶဝ်ႈပၢင်ၵုမ် လွင်ႈငမ်းယဵၼ် မိူင်းႁူမ်ႈတုမ်ၵေႃႈ မၼ်းတေ ဢမ်ႇပေႃးၸင်ႈလၢၵ်ႇလၢႆးသင်။ ၶဝ်ဝႃႈၸိူဝ်းၼႆမႃးသေတႃႉၵေႃႈ ၵမ်းၼႆႉၶဝ်ၵေႃႈ ယင်းယွမ်းဝႃႈ ဢိူဝ်ႈႁဝ်း ၵေႃႈတူၺ်းၼႃႈလူင်ပွင်ၸိုင်ႈသေ ႁဝ်းတေဢမ်ႇတုၵ်းယွၼ်းယဝ်ႉ လွင်ႈလူဝ်ႇလႆႈႁဵတ်းပၢင်ႁူပ်ႉထူပ်း ၵၼ်တၢင်းၵူၼ်း မိူင်းၸိူဝ်းၼႆႉ ႁဝ်းဢမ်ႇႁဵတ်းယဝ်ႉၶဝ်ၵေႃႈဝႃႈၼႆ။ တေႃႈၼႆႉၵေႃႈ ယင်းလူဝ်ႇလႆႈဢဝ်ၶၢဝ်းယၢမ်းၵွၼ်ႇဢိူဝ်ႈ မၼ်းမိူၼ်ၸိူင်ႉႁိုဝ်လႃႇၼႆ မၼ်းတေလႆႈမီး လၢႆၸၼ်ႉ ၼိုင်ႈၼႆႉ တေလႆႈမီး ၸုမ်းဢၼ်ႁၢင်ႈႁႅၼ်း ဢၼ်ၶဝ်ႁွင်ႉဝႃႈၶွမ်ႊမတီႊပွင်ၵၢၼ် (ၶွမ်ႊမတီႊႁဵတ်းၵၢၼ်) Working Team Committee ။ တႃႇႁၢင်ႈႁႅၼ်း 5 ႁူဝ်ၶေႃႈၼၼ်ႉ ၶဝ်ၶႂ်ႈလႆႈၶၢဝ်းယၢမ်း 7 ဝၼ်းလူးၵွၼ်ႇ။ ပေႃးၼၼ်ႉ ယဝ်ႉ ၵေႃႈ ၶဝ်တေလႆႈတၢင်ႇၸူးတီႈၸုမ်းၽူႈၼမ်းၼႂ်းၶဝ် လုၵ်ႉတီႈၸုမ်းၽူႈၼမ်းၼႂ်းသေ တၢင်ႇတီႈ UPDJC ဢၼ် ပဵၼ်ၶွမ်ႊမတီႊ 3 ၾၢႆႇ၊ ဢၼ်ပဵၼ် ၾၢႆႇၸုမ်းလၢႆးလုၵ်ႉၽိုၼ်ႉ၊ ၾၢႆႇပႃႇတီႇၵၢၼ်မိူင်းလႄႈ ၾၢႆႇလူင်ပွင်ၸိုင်ႈ သၽႃး တင်းတပ်ႉမတေႃႇ။ ပေႃးယဝ်ႉၵေႃႈ ဢၼ်လမ်ႇလွင်ႈတႄႉ လူဝ်ႇလႆႈပႃးတီႈ JICM။ JICM ၼႆႉမၼ်းတေလႆႈ ပဵၼ်ၵူၼ်းႁွင်ႉပၢင်ၵုမ်လူး။ ၵွပ်ႈၼၼ် တေလႆႈဢဝ်ၶၢဝ်းယၢမ်းၼၼ်ႉၵႂႃႇ။ တီႈၵႄႇသုတ်း တႄႉ တေလႆႈၶၢႆႉမွၵ်ႈ 10 ဝၼ်းၸိူဝ်းၼႆႉ ၸင်ႇသၢင်ႇထုၵ်ႇ၊ ၽိူဝ်ႇႁဝ်းတေၸတ်း လိူၼ်ၵျုၼ်ႊဝၼ်းတီႈ 30 ၼႆႉ ႁဝ်းၵႂႃႇၸတ်းမွၵ်ႈလိူၼ်ၵျူၼ်ႊလၢႆႊ ဝၼ်းတီႈ 10 ၼႆတေၶႅၼ်းသၢင်ႇထုၵ်ႇဢိူဝ်ႈၼႆ ၶဝ်တၢင်ႇဝႆႉၸိူဝ်ႉၼႆ။ ဢၼ်ၶဝ်တၢင်ႇၼႆႉ ႁဵတ်းႁိုဝ်ၵေႃႈ မၼ်းၵေႃႈပႆႇယဝ်ႉၼင်ႇၵဝ်ႇ။ ၶဝ်တေလႆႈ ငူပ်ႉငီႉၵၼ်တင်း ၾၢႆႇလူင်ပွင်ၸိုင်ႈ ထႅင်ႈၵမ်းၼိုင်ႈ။ တေၺႃးဝၼ်းလႂ်တႄႉတႄႉၼႆ ပႆႇၸၢင်ႈဝႃႈ။ ၵူၺ်းၵႃႈ ႁူႉတၵ်ႉတေဢမ်ႇပဵၼ်လိူၼ်ၵျုၼ်ႊ 30 ၼႆႉ ႁဝ်းတႄႉ ၸၢင်ႈလၢတ်ႈၸိူင်ႉၼၼ်ၵူၺ်းယဝ်ႉ။ ၵွပ်ႈပိူဝ်ႈၸိူင်ႉၼၼ်လႄႈ ပေႃႈမႄႈၵူၼ်းမိူင်းႁဝ်းလႄႈသင်၊ ပႃႇတီႇၵၢၼ်မိူင်းႁဝ်းၸိူဝ်းၼၼ်ႉလႄႈသင်၊ ၸုမ်းတူင်ႇဝူင်းၵူၼ်းလႄႈသင် ဢွၼ်ၵၼ်ပႂ်ႉတူၺ်း ဢွၼ်ၵၼ်ပၼ်ဢဵၼ် ပၼ်ႁႅင်း ဢွၼ်ၵၼ်ၼႄႉၼမ်းပၼ်သေၵမ်း။ ၾၢႆႇၼိုင်ႈၵေႃႈ မၼ်းၵေႃႈၸင်ႈလၢတ်ႈၼႄလႆႈဝႃႈ မိူဝ်ႈဢွၼ်တၢင်းၼႆႉ ဢၼ်ႁၢင်ႈႁႅၼ်းဝႆႉ ဢုပ်ႇဢူဝ်းဝႆႉၵေႃႈမီး ဝႆႉယူႇ။ မိူဝ်ႈလဵဝ်ၼႆႉ ဢၼ်ၶဝ်ႁၢင်ႈႁႅၼ်းဝႆႉမီး 2 ႁူဝ်ၶေႃႈ။ ၾၢႆႇၵၢၼ်မိူင်း၊ ၾၢႆႇတူင်ႇဝူင်းၵူၼ်းၼႆႉတႄႉ မီးဝႆႉၸဵမ် မိူဝ်ႈဢွၼ်တၢင်းယဝ်ႉ။ မီးဝႆႉဢွၼ်တၢင်းသေ ပႆႇလႆႈတူၵ်းလူင်းၵၼ်။ ၵူၺ်း ပႆႇလႆႈမႃးၶဝ်ႈဢုပ်ႇဢူဝ်းၵၼ်ၼၼ်ႉၵူၺ်း။ ၾၢႆႇၵၢၼ်မိူင်းၼႆၵေႃႈ ဢၼ်ၶဝ်တေဢုပ်ႇဢူဝ်းၵၼ်ၼႆႉ ႁၢင်ႈႁႅၼ်းဝႆႉ 2 ႁူဝ်ၶေႃႈ။ 1 ၼႆႉ ၵႅတ်ႇၶႄႁႄႉၵၢင်ႈသုၼ်ႇလႆႈ ၸၢဝ်းၶိူဝ်းဢွၼ်ႇ။ 2 ၼႆႉ ၵဵဝ်ႇၵပ်းလူၺ်ႈလွင်ႈသုၼ်ႇလႆႈၵူၼ်းပိုၼ်ႉထၢၼ် ဢိၵ်ႇပႃး လွင်ႈၸၢႆးယိင်းၽဵင်ႇပဵင်းၵၼ် လွင်ႈၼႆႉၵူၺ်း။ ပေႃးဝႃႈပႆႇလႆႈဢုပ်ႇဢူဝ်းၵၼ်ထႅင်ႈၵေႃႈ မီးဝႆႉဢၼ်ၵဝ်ႇၵဝ်ႇၼၼ်ႉ ၶဝ်တေဢဝ်ဢၼ်ၵဝ်ႇဢုပ်ႇ ၵၼ်ၵႂႃႇ။ ဢိင်ၼိူဝ်ဢၼ် TOR ဢၼ်ႁွင်ႉဝႃႈ ပိူင်ႁဵတ်းၵၢၼ် UPDJC ပိူင်ႁဵတ်းၵၢၼ်ၶွင် ပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈ တုမ်တႄႉ မၼ်းတိုၵ်ႉမီးဝႆႉယူႇ။ ဢုပ်ႇဢူဝ်းၵၼ်ပွၵ်ႈၵမ်းလႂ်ၵေႃႈ ဢၼ်လႆႈၸႂ်ၵၼ်ၼႆႉ တေလႆႈဢဝ်ပဵၼ်ပွတ်းဢွၼ်ႇ တွၼ်ႈၼိုင်ႈၼႂ်းၶေႃႈတူၵ်းလူင်းလႆႈၸႂ်မိူင်းႁူမ်ႈတုမ်ၼႆ မၼ်းမီးဝႆႉ။ ၶဝ်ၵေႃႈဝႃႈ ၼင်ႇႁိုဝ် ပေႃးတေဢမ်ႇမီးလွင်ႈ ၽိတ်းပိူင်ႈၵႂႃႇၼၼ်ႉ ယူႇတီႈၵူၼ်းလူင် ဢၼ်ယူႇတီႈ PPST ၼႆႉ တေလႆႈမႃးပႂ်ႉ တူၺ်းသေလႄႈ ၸီႉၸမ်ႈၼႄႉ ၼမ်းပၼ် ယႃႇပေႁႂ်ႈ ၵူၼ်းလူင်ၸိူဝ်းဢၼ်ၵႂႃႇဢုပ်ႇဢူဝ်းၼၼ်ႉ ၵႂႃႇဢုပ်ႇဢူဝ်း ၵၼ်တင်းမၢၼ်ႈၼၼ်ႉသေယဝ်ႉ ၵႂႃႇၵူၺ်း။ ၵူၼ်းလူင် PPST ၼႆႉ ႁႂ်ႈလႆႈပႂ်ႉတူၺ်းပၼ် ၸီႉၸမ်ႈၼႄႉၼမ်းပၼ် လႆႈတႅပ်းတတ်းဝႆႉၼႂ်းပၢင်ၵုမ်ယဝ်ႉ။ ၵဵဝ်ႇၵပ်းလူၺ်ႈလွင်ႈၵမ်းၼႆႉတႄႉ ႁဵတ်းႁိုဝ်ၵေႃႈ လွင်ႈယႃႇပေႁႂ်ႈလႆႈၽၢတ်ႇဢွၵ်ႇ ဢၼ်ဝႃႈၼၼ်ႉ တိုၼ်းတေဢမ်ႇ ပႃး။ ဢမ်ႇပႃးၼႆသေတႃႇၵေႃႈ ဝၢႆးပၢင်ၵုမ် လွင်ႈငမ်းယဵၼ် ပွၵ်ႈၵမ်း 4 ယဝ်ႉၵေႃႈ တေလႆႈမီးလွင်ႈဢုပ်ႇဢူဝ်းၵၼ် ပေႃးတေမီးလွင်ႈဢုပ်ႇဢူဝ်းၵၼ်ၼႆၵေႃႈ ၵၢင်ၸႂ်ၵူၼ်းမိူင်းႁဝ်းၶႃႈ ၵၢင်ၸႂ်တူင်ႇဝူင်းၵူၼ်းၵူႈၾၢႆႇၾၢႆႇ မၼ်းတိုၼ်း တေလႆႈမီး၊ တေလႆႈဢဝ်ပႃး။ ၵွပ်ႈပိူဝ်ႈၸိူဝ်ႉၼၼ်လႄႈ ထုၵ်ႇၸီႉၸမ်ႈၼႄႉၼမ်းပၼ် ယူႇတီႈတၢင်းၾၢႆႇၵူၼ်းလူင်ႁဝ်း မိူဝ်ႈလဵဝ်ၼႆႉတႄႉ ၶဝ်ၵေႃႈဝႃႈၶဝ်လႆႈလူင်းလၢႆးမိုဝ်းယဝ်ႉၼႂ်း NCA။ (အရေးသုံးပါး) ၼႃႈတီႈပုၼ်ႈၽွၼ်းလူင် 3 ပိူင် တိုၼ်းတေ ဢမ်ႇၶႂ်ႈႁႂ်ႈမိူင်းႁူမ်ႈတုမ်ၼႆႉတႅၵ်ႇယၢႆႈ တိုၼ်းတေဢမ်ႇႁႂ်ႈလွင်ႈၽွမ်ႉႁူမ်ႈၸိူဝ်ႉၸၢတ်ႈၼႆႉ တႅၵ်ႇယၢႆႈ တိုၼ်းတေယုၵ်ႉယွင်ႈၵႂႃႇ ဢႃႇၼႃႇၸိၵ်းၸွမ်ႁႂ်ႈမၼ်ႈၵိုမ်း မၼ်းမီးဝႆႉယဝ်ႉ ၼႆႉမၼ်းတဵမ်ထူၼ်ႈယဝ်ႉ ၶဝ်တိုၼ်း ဝႃႈၸိူင်ႉၼၼ်။

['Uncategorized']

2018-06-16T11:27:07

https://shannews.org/archives/5698

ၵူၼ်းၶၢႆၶဝ်ႈၽၵ်း တီႈဝဵင်းသီႇပေႃႉ သွင်ၵေႃႉ ၽူဝ်မေး ၺႃးယိုဝ်းတၢႆ

မီးၵူၼ်းၸုမ်းၼိုင်ႈ ပႃးၵွင်ႈ ၶဝ်ႈၼႂ်းႁၢၼ်ႉၶၢႆ ၶဝ်ႈၽၵ်း သေ ယိုဝ်းသႂ်ႇၸဝ်ႈၶွင်ႁၢၼ်ႉ သွင်ၽူဝ်မေး လူႉတၢႆထင်တီႈ တီႈဝၢၼ်ႈသူၼ်ဢွႆႈ ၸႄႈဝဵင်း သီႇပေႃႉ – ဝႃႈၼႆ။ ၸုမ်းၸွႆႈထႅမ် ၵၢၼ်တူင်ႇဝူင်းၶဝ်မႃးႁပ်ႉတူဝ်တၢႆသွင်ၽူဝ်မေးၵႂႃႇဝႆႉတီႈႁူင်းယႃသီႇပေႃႉ to Lashio News ဝၼ်းတီႈ 15/06/2018 ယၢမ်းၵၢင်ၶိုၼ်း မွၵ်ႈ 10 မူင်း မီး ၵူၼ်းသွင်ၵေႃႉ ပႃးၵွင်ႈ ၶဝ်ႈမႃးၼႂ်းႁၢၼ်ႉတၢင်းၶၢႆ ၶဝ်ႈၽၵ်းလုင်းၸၢႆးၸၢမ်ႇၺုၼ်ႇ တင်း ပႃးၼၢင်းသူၺ်ႇၵျီႇ ဢၼ်မီး တီႈတူၼ်ႈမႆႉၺွင်ႇ ဝၢၼ်ႈသူၼ်ဢွႆႈ ဢိူင်ႇၼမ်ႉ သိမ်ႇ ၸႄႈဝဵင်းသီႇပေႃႉ သေ ယိုဝ်းသႂ်ႇ ၶႃ 2 ၵေႃႉၽူဝ်မေး လူႉတၢႆထင်တီႈ ဝႃႈၼႆ။ ၽူႈမီးပုၼ်ႈၽွၼ်းၼႂ်း ပႃႇတီႇႁူဝ်သိူဝ် ၸႄႈဝဵင်းသီႇပေႃႉ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းဢၼ်မႃး ယိုဝ်းၶဝ် ပဵၼ်ၸုမ်းလႂ်၊ ပဵၼ်ၽႂ်ဢၼ်ဝႃႈၼၼ်ႉ ဢမ်ႇလႆႈႁူႉ။ လွင်ႈတၢင်းမၼ်းတႄႉမိူဝ်ႈၶမ်ႈဝႃး ၵၢင်ၶမ်ႈမွၵ်ႈ 10 မူင်းၼၼ်ႉ မီးၽူႈၸၢႆး 2 ၵေႃႉ ၶဝ်ႈမႃးၼင်ႈၵိၼ်ၶဝ်ႈ တီႈၼႂ်းႁၢၼ်ႉၶဝ်သေ ဢဝ်ၵွင်ႈယိုဝ်းသႂ်ႇ ၸဝ်ႈၶွင်ႁၢၼ်ႉ သွင် ၽူဝ်မေး။ လုၵ်ႈၼွင်ႉဢၼ်ၸွႆႈၶဝ်ၶၢႆၶဝ်ႈၽၵ်း တႄႉဢမ်ႇယိုဝ်းပႃး။ လုင်းၸၢမ်ႇၺုၼ်ႉ ၸဝ်ႈႁၢၼ်ႉ ၺႃးမၢၵ်ႇၵွင်ႈ လၢႆလၢႆၵမ်း။ ပႃႈၼၢင်းသူၺ်ႇၵျီႇ ၵေႃႉပဵၼ်မေး လုင်းၸၢမ်ႇၺုၼ်ႉ ၺႃးၵွင်ႈတီႈၼႃႈဢူၵ်းလုၵ်ႈၼိုင်ႈလႄႈ တီႈၶႅၼ် တီႈၼိုင်ႈ” ဝႃႈၼႆ။ လုင်းၸၢႆးၸၢမ်ႇၺၼ်ႉၼႆႉ မိူဝ်ႈဢွၼ်တၢင်း ယၢမ်ႈပဵၼ်ပူႇၵႄႇဝၢၼ်ႈသူၼ်ဢွႆႈ (ယၢမ်းလဵဝ် ပဵၼ်ႇၸိုဝ်ႈ ပဵၼ် ဝၢၼ်ႈၵျၢၼ်ႇၶိၼ်း) ဝႃႈၼႆ။ ပလိၵ်ႈမၢၼ်ႈ ဝဵင်းသီႇပေႃႉ ၵူတ်ႇထတ်း တူၺ်းလွင်ႈတၢင်း ႁဵတ်ႇပဵၼ် ႁဵတ်ႇတၢႆဝႆႉသေတႃႉ တေႃႇထိုင်မိူဝ်ႈလဵဝ်ပဵၼ် ၸုမ်းလႂ် ၽႂ်မႃးယိုဝ်းဢၼ်ဝႃႈၼၼ်ႉ ယင်းဢမ်ႇပႆႇႁူႉ ဝႃႈၼႆ။ ၸၢႆးပီးလူင် ၵူၼ်းသီႇပေႃႉလၢတ်ႈဝႃႈ “ ၼႂ်းၸႄႈဝဵင်းသီႇပေႃႉႁဝ်းၶႃႈၼႆႉ ဢမ်ႇမီးလွင်ႈႁူမ်ႇလူမ်ႈသင် ၶႂ်ႈဝႃႈ ၵူၼ်း မိူင်းလႆႈၺႃးႁဵတ်းႁၢႆႉယူႇတႃႇသေႇ။ မိူဝ်ႈပူၼ်ႉမႃး ပႆႇႁိုင်ၼၼ်ႉၵေႃႈ ၵူၼ်းမိူင်းလႆႈၺႃးယိုဝ်းမႃးလၢႆၵေႃႉယဝ်ႉ။ လိူဝ် ၼၼ်ႉ ၸဝ်ႈၵႃးၵေႃႈၺႃးယိုဝ်းသေတၢႆၵေႃႈမီး။ တေႃႈလဵဝ်ၼႂ်းမိူင်းႁဝ်းၶႃႈၼႆႉ ဢမ်ႇမီးလွင်ႈႁူမ်ႇလူမ်ႈ ၶႂ်ႈလီၵူဝ် မႃးၵူႈဝၼ်းယဝ်ႉ” ဝႃႈၼႆ။ တေႃႈလဵဝ်ၼႆႉ တူဝ်တၢႆ လုင်းၸၢႆးၸၢမ်ႇၺုၼ်ႇတင်း ပႃႈၼၢင်းသူၺ်ႇၵျီႇၼႆႉ ယူႇတီႈၸုမ်းၸွႆႈထႅမ်ၵူၼ်းထူပ်းၽေး ၸႄႈဝဵင်းသီႇပေႃႉ သေ ဢဝ်ၵႂႃႇဝႆႉတီႈႁူင်းယႃသီႇပေႃႉယဝ်ႉ ဝႃႈၼႆ။ ၼႂ်းၶၢဝ်းတၢင်း 5-6 လိူၼ်ၼႆႉၵူၺ်း ၵူၼ်းႁေႃႈၵႃး၊ ၵူၼ်းၵႃႉဝူဝ်း၊ ၵူၼ်းဝၢၼ်ႈ ၵူၼ်းမိူင်း ၼႂ်းၸေႈဝဵင်းသီႇပေႃႉ ၺႃးယိုဝ်းတၢႆ ဢမ်ႇယွမ်း 6 ၵေႃႉ ယဝ်ႉ။

['ၵူႈလွင်ႈလွင်ႈ']

2018-06-15T10:59:32

https://shannews.org/archives/5694

ၸူၼ်ၶဝ်ႈႁိူၼ်း ၶၢဝ်းၵၢင်ဝၼ်းတဵင်ႈ ၼႂ်းဝဵင်းလႃႈသဵဝ်ႈ ပႃးၵႂႃႇငိုၼ်းၶမ်း တင်းၼမ်

ၸူၼ်ပႃးမိတ်ႈၶဝ်ႈႁိူၼ်းၵူၼ်းဝၢၼ်ႈ ပွၵ်ႉ 9 ၸႄႈဝဵင်းလႃႈသဵဝ်ႈသေ ၸူၼ်ဢဝ်ငိုၼ်းၶမ်းၵႂႃႇ တင်းၼမ်၊ ယၢမ်းလဵဝ် ပၢႆႈလွတ်ႈဝႆႉ။ ဝၼ်းတီႈ 14/06/2018 ယၢမ်းၵၢင်ဝၼ်း 1:30 မူင်းၼၼ်ႉ ၽူႈၸၢႆးၵေႃႉၼိုင်ႈ ဢမ်ႇႁူႉၸိုဝ်ႈ ယိပ်းမိတ်ႈသေ ၶဝ်ႈ ၸူၼ်ၼႂ်းႁိူၼ်းၵူၼ်းဝၢၼ်ႈ တီႈပွၵ်ႉ 9 ၼႃႈလိၼ် 5 ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ဢဝ်မိတ်ႉ ငႃၸဝ်ႈႁိူၼ်း ၸူၼ်ဢဝ်ငိုၼ်းၶမ်း ၸဝ်ႈႁိူၼ်းဢၼ်တိုဝ်းႁွႆႈဝႆႉၸွမ်းတူဝ် ပႃးတင်း ငိုၼ်း 15 သႅၼ်ပျႃး ဝႃႈၼႆ။ ၵူဝ်ႇသေႇယႃထုၼ်း ၵေႃႉပဵၼ်ပေႃႈၸဝ်ႈႁိူၼ်း လၢတ်ႈဝႃႈ “ဝၼ်းၼၼ်ႉ တီႈႁိူၼ်းမီး မေးၶႃႈလႄႈ လုၵ်ႈဢွၼ်ႇ လဵၵ်ႉၶႃႈ တိုၵ်ႉႁႃလႆႈ 10 လိူၼ်ၵူၺ်း။ ၸူၼ်ၼၼ်ႉၶိုၼ်ႈမႃးၼိူဝ်ႁိူၼ်း ဢဝ်မိတ်ႈငႃ မေးၶႃႈႁဝ်းသေ ၸူၼ် ဢဝ်ၶမ်းဢၼ်မေးၶႃႈ သႂ်ႇဝႆႉၼၼ်ႉသေဢမ်ႇၵႃး ဢဝ်ပႃးငိုၼ်းၵႂႃႇထႅင်ႈ15 သႅၼ်ပျႃး။ ၵူၼ်းၸူၼ်ၵေႃႉၼၼ်ႉ ပဵၼ်ၽႂ်ဢၼ်ဝႃႈၼၼ်ႉ ဢမ်ႇလႆႈႁူႉၾၢႆႇပလိၵ်ႈၶဝ် ပႆႇတီႉလႆႈ” ဝႃႈၼႆ။ ၾၢႆႇပလိၵ်ႈၸႄႈတွၼ်ႈလႃႈသဵဝ်ႈ တိုၵ်ႉၵူတ်ႇထတ်း ႁၢဝ်ႈႁႅင်း တၢင်းၶဝ်ႈဢွၵ်ႇဝဵင်း ဝႃႈၼႆ။ ၸၢႆးလႃႉဢွင်ႇ ၵူၼ်းပွၵ်ႉ 9 ၸႄႈဝဵင်းလႃႈသဵဝ်ႈလၢတ်ႈဝႃႈ “ ၼႂ်းၸႄႈဝဵင်းလႃႈသဵဝ်ႈႁဝ်းၶႃႈၼႆႉ မီးၽူႈလၵ်ႉၵူၼ်းၸူၼ် ယူႇတႃႇသေႇ။ ၶႂ်ႈဝႃႈၵူႈဝၼ်းယဝ်ႉ။ ၵူၺ်းၵႃႈ ယူႇတီႈၸဝ်ႈၼႃႈတီႈၶဝ် ယင်းပႆႇတီႉလႆႈ ၵူၼ်းႁၢႆႉၸိူဝ်းၼၼ်ႉ။ တေပႂ်ႉႁိူၼ်းၵေႃႉလဵဝ်ယင်းဢမ်ႇၶႂ်ႈႁတ်းယဝ်ႉ။ လိူဝ်ၼၼ်ႉ ၼႂ်းဝဵင်းလႃႈသဵဝ်ႈၼႆႉ ၵူၼ်းသူႇသမ်းၵိၼ် ယႃႈမဝ်းၵမ် ၵေႃႈၼမ် တေလႆႈဝႃႈပဵၼ်ဢၼ်လီၵူဝ်ဝႆႉ” ဝႃႈၼႆ။ ၼႂ်းၸႄႈဝဵင်းလႃႈသဵဝ်ႈၼႆႉ ၵူၼ်းၼုမ်ႇတိတ်းၸပ်းယႃႈမဝ်းၵမ် မီးတင်းၼမ်သေဢမ်ႇၵႃး၊ ၶီႇလူတ်ႉၶိူင်ႈသေ ႁုၵ်ႉ ၸၼ်ဢဝ်ၶူဝ်းၶွင်ငိုၼ်းၶမ်း ၸွမ်းသဵၼ်ႈတႃႈသၢႆတၢင်းၵေႃႈၼမ်။ ၵူၼ်းၼုမ်ႇယိပ်းမိတ်ႈသေ လႄႇႁွၼ်ႈထဝ်ႇ ဢဝ်မိတ်ႈလမ်းၾၼ်း ၵူၼ်းပႆၸွမ်းတၢင်းၵေႃႈယၢမ်ႈမီးမႃး ယွၼ်ႉၼၼ် ၼႂ်းၸႄႈဝဵင်းလႃႈသဵဝ်ႈၼႆႉ ဢမ်ႇမီးလွင်ႈ ႁူမ်ႇလူမ်ႈ ႁဵတ်းႁႂ်ႈၵူၼ်းမိူင်းလႆႈမႆႈၸႂ်ယူႇတႃႇသေႇ ဝႃႈၼႆ။

['သုၼ်ႇလႆႈၵူၼ်း']

2018-06-15T10:52:47

https://shannews.org/archives/5691

ပလိၵ်ႈတူၼ်ႈတီး ပိုတ်ႇလၢတ်ႈဝႃႈ ဢမ်ႇမီးၽႅၼ်ၵႂၢတ်ႇလၢင်ႉၵႃးဢမ်ႇမီးၶွၼ်ႇ

ၾၢႆႇပလိၵ်ႈၵုမ်းထိင်းလူတ်ႉၵႃး ပိုတ်ႇလၢတ်ႈတီႈၼၵ်ႉၶၢဝ်ႇဝႃႈ ဢမ်ႇလႆႈတီႉၺွပ်း လူတ်ႉၵႃးဢၼ်ဢမ်ႇမီးၶွၼ်ႇ (Without) ၼႂ်းၸႄႈမိူင်းတႆး ဢၼ်လႆႈၵူတ်ႇထတ်းတီႉၺွပ်းၼၼ်ႉ ၸွမ်းၼင်ႇပိူင်လူတ်ႉၵႃးမီးၼၼ်ႉသေ ၵူတ်ႇထတ်းၵူၺ်း ဝႃႈၼႆ။ ဝၼ်းတီႈ 12/06/2018 မဵဝ်းသေႃႇဢွင်ႇ ၵႅမ်ပလိၵ်ႈၾၢႆႇၵုမ်းထိင်းလူတ်ႉ မၢႆ 18 ၸႄႈဝဵင်းတူၼ်ႈတီး သပ်းၸႅင်ႈ ၶၢဝ်ႇ ဝႃႈ လွင်ႈၵၢၼ်တီႉၺွပ်းလူတ်ႉၵႃး ဢၼ်ၸိူဝ်းဢမ်ႇမီးၶွၼ်ႇၼၼ်ႉ ဢမ်ႇၸႂ်ႈ။ ယူႇတီႈပလိၵ်ႈၾၢႆႇၵုမ်းထိင်းလူတ်ႉလူင်း ၵူတ်ႇထတ်း လူတ်ႉၵႃးၸိူဝ်းၵူၼ်းႁေႃႈလူတ်ႉ ဢမ်ႇပႃးဝႂ်ၶပ်းၶီႇမႃးၸွမ်းႁႃႉ၊ ဢမ်ႇပႃးဝႂ်ၶွၼ်ႇလူတ်ႉမႃးၸွမ်းႁႃႉ ၸိူဝ်း ၼၼ်ႉၵူၺ်း ဝႃႈၼႆ။ မဵဝ်းသေႃႇဢွင်ႇ ၵႅမ်ပလိၵ်ႈၾၢႆႇၵုမ်းထိင်းလူတ်ႉ မၢႆ 18 လၢတ်ႈဝႃႈ “ ၸွမ်းၼင်ႇဢၼ်ႁဝ်းၶႃႈ တင်ႈလၢၼ်ႇသေ ၵူတ်ႇထတ်းၼႆႉ လွင်ႈလူတ်ႉၵႃးဢမ်ႇမီးၶွၼ်ႇ လွင်ႈၼႆႉဢမ်ႇၸႂ်ႈပိူင်ယႂ်ႇ။ ဢၼ်ႁဝ်းၶႃႈၵူတ်ႇထတ်းၼႆႉ တေပဵၼ်လူတ်ႉ လႅင်းၵႃး ၸိူဝ်းဢမ်ႇပႃးဝႂ်ၶွၼ်ႇၸပ်းလူတ်ႉမႃးၸွမ်းႁႃႉ၊ ယဝ်ႉၵေႃႈ ဝႂ်ႁေႃႈလူတ်ႉ ၸွင်ႇပႃးဢမ်ႇပႃး မီး ဢမ်ႇမီးၸိူဝ်း ၼၼ်ႉၵူၺ်း ၸွမ်းၼင်ႇ ပၵ်းပိူင်မၢႆမီႈ လူတ်ႉၵႃး ဢွၵ်ႇဝႆႉ မိူဝ်ႈပီ 2015 ၼၼ်ႉသေ သင်ၽိတ်းမၢႆမီႈၵေႃႈ ႁဝ်းၶႃႈ တေႁွင်ႉၵႂႃႇတီႈႁူင်းပလိၵ်ႈသေ ပၼ်တၢမ်ႇငိုၼ်း ပေႃးယဝ်ႉၶိုၼ်းပွႆႇပၼ်ၶိုၼ်း။ လူတ်ႉၵႃးၵေႃႈ ႁဝ်းၶႃႈဢမ်ႇယိုတ်း ဢဝ်လၢႆ ၶိုၼ်းမွပ်ႈပၼ်ၸဝ်ႈၶွင်လူတ်ႉၶိုၼ်း” ဝႃႈၼႆ။ သိုပ်ႇလၢတ်ႈဝႃႈ လူတ်ႉၵႃးဢၼ်ႁဝ်းၶႃႈ ၵူတ်ႇထတ်းၼၼ်ႉ ႁဝ်းၶႃႈတေလၢတ်ႈပၼ်လွင်ႈပိုၼ်ႉႁူႉၵၢၼ်ႁေႃႈလူတ်ႉ ၵွၼ်ႇ။ ယဝ်ႉၵေႃႈ တေၵူတ်ႇထတ်းတူၺ်းၼႂ်းၵႃး ၵူဝ်မီးၵၢၼ်လၵ်ႉတၢင်ႇယႃႈမဝ်းၵမ်မႃးႁႃႉ၊ ၶူဝ်းၵုၼ်ႇၵႃႉၶၢႆ ဢမ်ႇၸွမ်း မၢႆမီႈႁႃႉ ၸိူဝ်းၼၼ်ႉ သင်ဝႃႈ မီးၶူဝ်းၶွင်ၽိတ်းမၢႆမီႈၵေႃႈ တေဢဝ်လိူင်ႈလၢဝ်း ၸွမ်းၼင်ႇပၵ်းပိူင်မၢႆမီႈ ဝၢၼ်ႈမိူင်းမီး ဝႃႈၼႆ။ ၵူၼ်းမိူင်းပိုၼ်ႉတီႈ ဢွၼ်ၵၼ်တူၵ်းၸႂ်သေ တၢင်ႇၶိုၼ်ႈၼႂ်းၾဵတ်ႉပုၵ်ႉၵၼ်ၶိုၼ်ႈမႃးတင်းၼမ်ဝႃႈ ၼႂ်းမိူင်းတႆးၼႆႉ ပိူၼ်ႈတီႉၺွပ်းလူတ်ႉၵႃး ဢၼ်ဢမ်ႇမီးၶွၼ်ႇယဝ်ႉ ဝၼ်းတီႈ 11/06/2018 ပလိၵ်ႈမၢၼ်ႈ တီႉၺွပ်းလူတ်ႉၵႃးဢမ်ႇ မီးၶွၼ်ႇ ၼႂ်းမိူင်းတႆးၵူႈတီႈ ဝႃႈၼႆ။ ၼၢင်းႁေႇမၢၼ်ႇဢွၼ်ႇ ၵူၼ်းပိုၼ်ႉတီႈတူၼ်းတီႈလၢတ်ႈဝႃႈ “ ၵူၼ်းမိူင်းၵမ်ႈၼမ် ဢွၼ်ၵၼ်သိုဝ်ႉၶီႇၵႃးဝိတ်ႊတွၵ်ႊ ၵၼ်။ ပလိၵ်ႈၾၢႆႇၵုမ်းထိင်းလူတ်ႉၶဝ်သမ်ႉ တေလွၵ်ႇငိုတ်ႈၵိၼ်ငိုၼ်း ၸဝ်ႈလူတ်ႉၵႃးဢၼ်ဢမ်ႇမီးၶွၼ်ႇ(Without)။ ယွၼ်ႉၼၼ် သင်ဝႃႈ မီးပၼ်ႁႃလွင်ႈလူတ်ႉၽႃႇၵၼ်ၸိုင် လွင်ႈႁႃလူတ်ႉၵႃး ဢၼ်ၽိတ်းၼၼ်ႉတေယၢပ်ႇ။ သင်ဝႃႈ လူင်ပွင်ၸိုင်ႈႁဵတ်းပၼ်ဝႂ်ၶွၼ်ႇလူတ်ႉၸိုင် လွင်ႈပၼ်ႁႃၼႆႉ တေလီၶိုၼ်ႈမႃးယူႇ” ဝႃႈၼႆ။ မဵဝ်းသေႃႇဢွင်ႇ ၵႅမ်ပလိၵ်ႈၾၢႆႇၵုမ်းထိင်းလူတ်ႉလၢတ်ႈဝႃႈ “ လွင်ႈဢၼ်ပိုတ်ႇႁဵတ်းပၼ်ဝႂ်ၶွၼ်ႇလူတ်ႉၼၼ်ႉ မၼ်းတေ ယူႇတီႈပၵ်းပိူင် ၽွင်းလူင်မိူင်းႁူမ်ႈတုမ်ပတ်းပိုၼ်ႉ ၸီႉသင်ႇၵွၼ်ႇ ဝႃႈၼႆ။ ၼႂ်းမိူင်းတႆးၼႆႉ ၵူၼ်းမိူင်းသိုဝ်ႉၶီႇႁေႃႈလူတ်ႉၵႃး ဝိတ်ႊတွၵ်ႊၵမ်ႈၼမ်။ လိူဝ်ၼၼ်ႉ ၶႃႈႁၢပ်ႇၵၢၼ်လူင်ပွင်ၸိုင်ႈၵေႃႈ သိုဝ်ႉႁေႃႈၼမ်။ ၵႃးဝတ်ႉ/ၵျွင်း ဢၼ်ႁေႃႈ ဢၼ်ဢမ်ႇမီးၶွၼ်ႇ ႁေႃႈၵၼ်ၵေႃႈၼမ် ဝႃႈၼႆ။ ၵူဝ်ႇသူဝ်း ၵူၼ်းမိူင်းၼမ်ႉၸၢင် လၢတ်ႈဝႃႈ “ၵႃးႁွင်ႈၵၢၼ်လူင်ပွင်ၸိုင်ႈ ဢၼ်ၶဝ်ႁေႃႈၸိူဝ်းၼၼ်ႉၵေႃႈ ၵမ်ႈၼမ်ဢမ်ႇ မီးၶွၼ်ႇ ၶဝ်သႂ်ႇမိၵ်ႈမၢႆၶဝ်သေ ႁေႃႈၵႂႃႇမႃးယူႇႁဵတ်းၼၼ် ၶဝ်ဢမ်ႇဢဝ်လိူင်ႈလၢဝ်းသင်ၵၼ်။ သင်ပဵၼ်လူတ်ႉၵႃး ၵူၼ်းမိူင်း ႁေႃႈတႄႉ မီးၶွၼ်ႇ ဢမ်ႇမီးၶွၼ်ႇ တေလႆႈပၼ်ၵႃႈႁိုဝ် ဢၼ်ဝႃႈၼၼ်ႉ လႆႈၵႂႃႇဢုပ်ႇဢူဝ်းငူပ်ႉငီႉၵၼ်တင်း ၾၢႆႇပ လိၵ်ႈၵုမ်းထိင်းလူတ်ႉၶဝ်” ဝႃႈၼႆ။ မိူဝ်ႈဝၼ်းတီႈ 11 လိူၼ်ၵျုၼ်ႊၼၼ်ႉ ယူႇတီႈပလိၵ်ႈၾၢႆႇၸတ်းၵၢၼ်လူတ်ႉၵႃး လႆႈတင်ႈလၢၼ်ႇၵဵတ်ႉၵူတ်ႇထတ်း တီႈတူဝ်းၵဵတ်ႉယွင်ႁူၺ်ႈ၊ တူဝ်းၵဵတ်ႉႁူဝ်ပူင်း၊ တၢင်းၶဝ်ႈဝဵင်းတူၼ်ႈတီး၊ သင်ဝႃႈ လူတ်ႉၵႃးၸိူဝ်းၼၼ်ႉ ဢမ်ႇၼႄလႆႈဝႂ်ၶွၼ်ႇၸိုင် ၺႃးၵၵ်းၶင်ဝႆႉ 30 လမ်းပၢႆ ဝႃႈၼႆ။ မိူဝ်ႈဝၼ်းတီႈ 13/06/2018 တီႈဝဵင်းလၢင်းၶိူဝ်း ၸႄႈတွၼ်ႈလၢင်းၶိူဝ်းၵေႃႈ ပလိၵ်ႈၾၢႆႇလူတ်ႉၵႃး ၸတ်းႁဵတ်းပၢင်ၵုမ် တီႈၼၼ်ႈၵေႃႈလၢတ်ႈဝႃႈ ဢမ်ႇမီးၽႅၼ်ၵၢၼ်တီႉလူတ်ႉၵႃး ဢမ်ႇမီးၶွၼ်ႇ မၢႆတွင်းဝၼ်းၽဵဝ်ႈလၢင်ႉယႃႈမဝ်းၵမ်သေ ၵူတ်ႇထတ်းလူတ်ႉၵႃးၵႂႃႇမႃးၵူၺ်း ဝႃႈၼႆ။

['သုၼ်ႇလႆႈၵူၼ်း']

2018-06-15T10:22:13

https://shannews.org/archives/5684

ၵူၼ်းပၢႆႈၽေး 6, 000 ပၢႆ ၸွမ်းလႅၼ်လိၼ်တႆး – ထႆး လႆႈႁပ်ႉၶဝ်ႈသၢၼ် 1,000 ထူင်ပၢႆ

ၵူၼ်းပၢႆႈၽေးသိုၵ်း ဢၼ်ယူႇၸွမ်းၶႅမ်ႉပၢင်သဝ်းပၢႆႈၽေး လႅၼ်လိၼ်တႆး – ထႆး 6 တီႈ ႁူဝ်ၵူၼ်း 6,000 ပၢႆ ၸိူဝ်း ႁူပ်ႉထူပ်းလွင်ႈယၢပ်ႇ ၽိုတ်ႇၼႆႉ မီးၸဝ်ႈတႃႇၼၵမ်ႉၸွႆႈၶဝ်ႈသၢၼ်တႃႇၶဝ်ႈ 1,000 ထူင်ပၢႆ ဝႃႈၼႆ။ ယူႇတီႈၶွမ်ႊမတီႊၵူၼ်းမိူင်းတႆးပၢႆႈၽေး(လႅၼ်လိၼ်ထႆး) လႆႈဢွၼ်ၵၼ်တူင်ႉၼိုင် ႁႃငိုၼ်းၵွင်ၵၢင်သေ သိုဝ်ႉၶဝ်ႈ သၢၼ်သူင်ႇၵႂႃႇ တင်းမူတ်း 1,130 ထူင် (ထူင်ၸၢၼ်ႈ) တွၼ်ႈတႃႇၵူၼ်းပၢႆႈၽေး 6,200 ၵေႃႉ ၸိူဝ်းယူႇ ၸွမ်းလႅၼ် လိၼ်တႆး-ထႆး မိူၼ် ၼင်ႇ ၵွင်းမုင်ႈမိူင်း၊ လွႆတႆးလႅင်း၊ လွႆလမ်၊ လွႆသၢမ်သိပ်း၊ လွႆၵေႃႇဝၼ်းလႄႈ ၾၢင် ၸိူဝ်းၼႆႉ ဝႃႈၼႆ။ ၼၢင်းငိုၼ်းႁွမ် ၽူႈမီးပုၼ်ႈၽွၼ်းၵပ်းသိုပ်ႇတိတ်းတေႃႇ ၶွမ်ႊမတီႊၵူၼ်းမိူင်းတႆးပၢႆႈၽေး (လႅၼ်လိၼ်တႆး) လၢတ်ႈ တီႈၽူႈတွႆႇႁွၵ်ႈဝႃႈ “ ဢၼ်ႁဝ်းၶႃႈသူင်ႇၵႂႃႇ ၶဝ်ႈသၢၼ်ပွၵ်ႈၼႆႉ ပဵၼ်ပွၵ်ႈၵမ်း 2 ယဝ်ႉ။ မိူဝ်ႈပွၵ်ႈၵမ်းၼိုင်ႈၼၼ်ႉ ႁဝ်းၶႃႈသူင်ႇၵႂႃႇၸဵမ်မိူဝ်ႈလိူၼ်ၻီႊသႅမ်ႊပိူဝ်ႊ 2017 ၼၼ်ႉ။ ပွၵ်ႈၵမ်းၼႆႉ လႆႈသူင်ႇၵႂႃႇထႅင်ႈၼႂ်း လိူၼ်ဢေႊပပိူဝ်ႊ ပူၼ်ႉမႃးၼႆႉ ၶဝ်ႈသၢၼ်ဢၼ်သူင်ႇၵႂႃႇၼၼ်ႉ တင်းမူတ်း 1,130 ထူင်ၼႆသေတႃႉၵေႃႈ ယင်းဢမ်ႇၵုမ်ႇထူၼ်ႈလႆႈ တင်းမူတ်း ယင်းတိုၵ်ႉၶၢတ်ႇယူႇ။ မၢင်လိူၼ်ၵူၼ်းပၢႆႈၽေးႁဝ်း ဢမ်ႇလႆႈႁပ်ႉၶဝ်ႈသၢၼ်ၵေႃႈမီး။ ယွၼ်ႉၼၼ် တေႃႈ လဵဝ်ၼႆ ၵူၼ်းပၢႆႈၽေးႁဝ်းလူဝ်ႇၶဝ်ႈသၢၼ်တႄႉတႄႉယဝ်ႉ။ ႁဝ်းၶဝ် သူင်ႇၶဝ်ႈသၢၼ်ၵႂႃႇထႅင်ႈတၢင်းလင်ၼႆႉ တေၵုမ်ႇ တႃႇၶဝ် မွၵ်ႈၵႃႈႁိုဝ်ၵူၺ်းၵေႃႈဢမ်ႇႁူႉ။ ယွၼ်ႉၼၼ် ၶႂ်ႈပွင်ႇလႅင်းထိုင် ၵူၼ်းမိူင်းတႆးႁဝ်းၶႃႈ ၵူႈၵေႃႉ ၵူႈၵူၼ်း ၸဵမ်ယူႇ ၼႂ်းမိူင်း/ၼွၵ်ႈမိူင်း ၶႂ်ႈႁႂ်ႈၸွႆႈၵမ်ႉၸွႆႈထႅမ်ၶဝ်မႃး ၵေႃႉဢိတ်းၵေႃႉဢွတ်း ၸွမ်းၼင်ႇပွင်ပဵၼ်လႆႈ ၼမ်ႉၸႂ် ၸေႇတၼႃႇ” ဝႃႈၼႆ။ သိုပ်ႇလၢတ်ႈထႅင်ႈဝႃႈ ဢၼ်ၵူၼ်းပၢႆႈၽေးႁဝ်းလူဝ်ႇတၢင်းၸွႆႈထႅမ်ႁႅင်းၼႃႇၼႆႉပဵၼ် ၶဝ်ႈသၢၼ်ၶႃႈယဝ်ႉ။ သင်ပီႈ ၼွင်ႉႁဝ်းၶႃႈ ၸွႆႈမႃးၸိုင် ငိုၼ်းၵေႃႈလီ၊ ၶဝ်ႈသၢၼ်ၵေႃႈလီ။ ပေႃးပဵၼ်ငိုၼ်းၼႆႉ ႁဝ်းၶႃႈ တေႁွမ်ဢၼ်ပီႈၼွင်ႉ ႁဝ်းၸွႆႈမႃးၼၼ်ႉ ၶိုၼ်းသိုဝ်ႉၶဝ်ႈသၢၼ်သေ သူင်ႇမိူဝ်းပၼ်” ဝႃႈၼႆ။ ၵဵဝ်ႇၵပ်းလွင်ႈၼႆႉ ဝၢႆးသေ မုၵ်ႉၸုမ်း The Border Consortium (TBC) လႆႈၵိုတ်းယင်ႉပႅတ်ႈလွင်ႈၸွႆႈထႅမ်ၶဝ်ႈ ၼမ်ႉတၢင်းၵိၼ် ၵူၼ်းပၢႆႈၽေးၸွမ်းလႅၼ်လိၼ်တႆး-ထႆး မိူဝ်ႈလိူၼ်ဢွၵ်ႊထူဝ်ႊျပိူဝ်ႊ 2017။ တုမ်ႉယွၼ်ႈၵူၼ်း ပၢႆႈၽေးၸွမ်းလႅၼ်လိၼ်။ ၵူၼ်း 6000 ပၢႆတူၵ်းတၢင်းယၢပ်ႇၽိုတ်ႇႁၢဝ်ႈႁႅင်းသေ ထိုင်တီႈပေႃးလႆႈၶွတ်ႇ ၽွတ်ႈၶွမ်ႊမတီႊၵူၼ်းမိူင်းတႆးပၢႆႈၽေး(လႅၼ်လိၼ်ထႆး) လႆႈတူင်ႉၼိုင်ႁႃငိုၼ်းၵွင်ၵၢင်လႄႈ သူၼ်းတုမ်လူင် ပွင်ၸိုင်ႈၼွၵ်ႈမိူင်းၵူႈမိူင်းမိူင်း ႁႂ်ႈၵမ်ႉထႅမ် ၵူၼ်းမိူင်းတႆးၸိူဝ်းပၢႆႈၽေးမႃးယူႇၸွမ်းပၢင်သဝ်း လႅၼ်လိၼ်တႆး-ထႆး ဝႃႈၼႆ။ ယူႇတီႈၶွမ်ႊမတီႊၵူၼ်းမိူင်းတႆးပၢႆႈၽေး ဢၼ်လႆႈသူင်ႇၶဝ်ႈသၢၼ်ၵႂႃႇပွၵ်ႈၵမ်းၼႆႉ တီႈၵူၼ်းပၢႆႈၽေး ႁူဝ်ၵူၼ်း 6,200 ၵေႃႉ တႃႇပၢင်သဝ်း 6 တီႈ မိူၼ်ၼင်ႇ ၵွင်းမုင်ႈမိူင်း သူင်ႇပၼ် ၶဝ်ႈသၢၼ် 80 ထူင်၊ လွႆတႆးလႅင်း 400 ထူင်၊ လွႆလမ် 100 ထူင်၊ လွႆသၢမ်သိပ်း 100 ထူင်၊ လွႆၵေႃႇဝၼ်း 400 ထူင်လႄႈ ၾၢင် 50 ထူင် တင်းမူတ်းႁူမ်ႈ သူင်ႇပၼ် 1,130 ထူင် မႅၼ်ႈငိုၼ်း 809,000 ဝၢတ်ႇ ႁူမ်ႈပႃးၵႃႈၵႃး တေႃႉသူင်ႇထႅင်ႈ 53,400 ဝၢတ်ႇ တင်းမူတ်း တူၵ်းမႅၼ်ႈငိုၼ်းယူႇ 862,400 ဝၢတ်ႇ ဝႃႈၼႆ။ ၵဵဝ်ႇၵပ်းလွင်ႈၵူၼ်းပၢႆႈၽေးသိုၵ်း ဢၼ်ယူႇသဝ်းဝႆႉ လႅၼ်လိၼ်တႆး-ထႆးၼႆႉ သင်ဝႃႈပီႈၼွင်ႉၵူၼ်းမိူင်းတႆး ၶႂ်ႈၸွႆႈထႅမ် မႃးလႄႈ တွင်ႈထၢမ်လၢႆးႁူဝ်ယွႆႈယႅမ်းတႃႇတေၵမ်ႉၸွႆႈၶဝ်ႈမႃးၸိုင် ၵပ်းသိုပ်ႇလႆႈတီႈမၢႆ 088-0818886 ဝႃႈၼႆ။

['သုၼ်ႇလႆႈၵူၼ်း']

2018-06-15T10:16:13

https://shannews.org/archives/5679

ၽူႈၼမ်းတႆးလီယိူင်ႈ ၽူႈၼမ်း USA တင်း Korea သေဢုပ်ႇၵုမ်ၵၼ်

သႅင်ၼုမ်ႇ- ၽူႈသိုဝ်ႇၶၢဝ်ႇ လၢတ်ႈဝႃႈ ပေႃးၵူၼ်းလူင်တႆး ၶႂ်ႈလႆႈလွင်ႈၽွမ်ႉႁူမ်ႈ တႄႉ လီလႆႈဝၢင်းပႅတ်ႈၸႂ်မႃႇၼ — ဝႃႈၼႆ။ “ ၽူႈၼမ်း Korea ႁွင်ႇလႄႈ ၽူႈၼမ်း USA ၼႆႉ ပဵၼ်ၽူႈၶဵၼ်လူင်ၵၼ်မႃး ၸဵမ်ပၢၼ်ၵွၼ်ႇပၢၼ်ဢွၼ်။ ယၢမ်း လဵဝ်ၶဝ်လႆႈမႃးႁူပ်ႉထူပ်းၵၼ်သေ တေသၢင်ႈလွင်ႈငမ်းယဵၼ်ၼႆ ၵေႃႈပဵၼ်ၼမ်ႉတွၼ်းဢၼ်လီဢၼ်ၼိုင်ႈ။ တွၼ်ႈတႃႇၵူၼ်းၶိူဝ်းတႆးႁဝ်းၶႃႈပဵၼ်ဢၼ်လီယိူင်ႈ။ တေႃႈၼင်ႇၽူႈၼမ်းႁဝ်းၶဝ်ယင်းတိုၵ်ႉမီးၸႂ်ႁၼ်ပုၼ်ႈလီသုၼ်ႇတူဝ်သေ ၶေႉၶဵင်ႇၵၼ်ယူႇၼႆတႄႉ တႃႇတေသၢင်ႈလႆႈ လွင်ႈၽွမ်ႉႁူမ်ႈတင်းၸၢဝ်းၶိူဝ်းၼႂ်းမိူင်းတႆးတႄႉတေဢမ်ႇငၢႆႈငၢႆႈ။ ၽူႈၶဵၼ်လုမ်ႈၾႃႉပေႃးပၢၵ်ႈပႅတ်ႈၸႂ်ပုၼ်ႈသုၼ်ႇတူဝ်ၽႂ်မၼ်းယဝ်ႉ ႁဵတ်းသင် ႁဝ်းၶႃႈၼင်ႇၵၼ်သမ်ႉ ဢမ်ႇပၢၵ်ႈပႅတ်ႈၸႂ်ပုၼ်ႈသုၼ်ႇတူဝ်ၽႂ်မၼ်းလႆႈ။ ပေႃးၵူၼ်းလူင်တိုၵ်ႉမီးၸႂ်ဢတ်ႉတ ၵူၼ်းဢွၼ်ႇၵေႃႈမီးၸႂ်ဢတ်ႉတ ႁင်းၽႂ်မၼ်းတႄႉ ယင်းတိုၵ်ႉႁၢင်ႇၵႆလွင်ႈၽွမ်ႉ ႁူမ်ႈယူႇ။ ပေႃးၶႂ်ႈလႆႈလွင်ႈၽွမ်ႉႁူမ်ႈလႄႈ လွင်ႈၽဵင်ႇပဵင်း ၼင်ႇၵူႈၵေႃႉမုင်ႈမွင်းၼၼ်ႉတႄႉ တေလႆႈတမ်းဝၢင်းပႅတ်ႈ ၸႂ်မႃႇၼ ၸႂ်ဢတ်ႉတ ၸင်ႇႁဝ်းၶႃႈတေႁွတ်ႈထိုင်လႆႈတီႈယိူင်းမၢႆ ၾႅတ်ႇတရႄႊ”။

['Uncategorized']

2018-06-15T10:05:39

https://shannews.org/archives/5674

ၽူႈၼမ်းတႆးထုၵ်ႇလီပိုတ်ႇၸႂ်သေဢုပ်ႇဢူဝ်းၵၼ်

ယိင်းၵွင်တိပ်ႉ ၸုမ်းၵပ်းသၢၼ်လွင်ႈၼၢင်းယိင်းတႆး လၢတ်ႈဝႃႈ လီဢဝ်လွင်ႈဢၼ်မိူၼ်ၵၼ် မေႃပိုတ်ႇၸႂ်တေႃႇၵၼ်သေ သၢင်ႈလွင်ႈၽွၼ်းလီတႃႇၵူၼ်းမိူင်းတႆး- ဝႃႈၼႆ။ “ဝၼ်းမိူဝ်ႈၼႆႉ ၽူႈၼမ်းၵူဝ်ႊရီႊယိူဝ်ႊႁွင်ႇလႄႈ ၽူႈၼမ်းဢမႄႊရီႊၵၼ်ႊ ၶဝ်ႁူပ်ႉထူပ်းၵၼ်။ လႆႈႁၼ်ၶၢဝ်ႇငၢဝ်း ယဝ်ႉပဵၼ်ဢၼ်ဢၢမ်းၶွႆ တႃႉလီၶႂ်ႈႁႂ်ႈၽူႈၼမ်းတႆးႁဝ်းၶႃႈ ယိူင်ႈၸွမ်း ဝူၼ်ႉထိုင်ၼင်ႇၼႆၵမ်းလဵဝ်။ ၽူႈၼမ်းတႆးႁဝ်း ၽူႈယႂ်ႇၵူၼ်းလူင်တႆးႁဝ်းၶႃႈ ယၢမ်းလဵဝ်ၼႆႉ ပႆႇၶဝ်ႈၵၼ်လႆႈဢၼ်ဝႃႈၼၼ်ႉ ယွၼ်ႉပိူဝ်ႈပၢႆးဝူၼ်ႉဢမ်ႇပႆႇမိူၼ်ၵၼ်ၶႃႈ။ ၵူၺ်းၵႃႈဢၼ်မီးပၢႆးဝူၼ်ႉဢမ်ႇမိူၼ်ၵၼ်ၼၼ်ႉ ႁႂ်ႈမေႃပိုတ်ႇၸႂ်ထႂမ်ႇပၢႆးဝူၼ်ႉၵၼ်သေ ဢဝ်မႃးပူၵ်းပွင်ၵူၼ်းဝၢၼ်ႈၵူၼ်းမိူင်းႁဝ်းၶႃႈ ၼႆၶႃႈဢေႃႈ။ ပေႃးႁဝ်းၶႃႈႁဵတ်းၵၢၼ်သင်သေဢမ်ႇဝႃႈ ပေႃးႁဝ်းၶႃႈၶၢတ်ႇလွင်ႈထွမ်ႇၵၼ်ၼႆ မၼ်းတေဢမ်ႇၵႂႃႇထိုင်ယိူင်းမၢႆလႆႈ။ ဝၼ်းမိူဝ်ႈၼႆႉ ၽူႈလၢတ်ႈ ၼမ်လိူဝ်သေၽူႈထွမ်ႇ ။ မိူၼ်ၼင်ႇႁဝ်းၶႃႈႁူႉ ၼၼ်ႉၶႃႈယဝ်ႉ ပၢႆးဝူၼ်ႉႁဝ်းၶႃႈၵေႃႉဢူႈလႄႈၵေႃႉမႄႈၼႆႉ ဢမ်ႇမိူၼ်ၵၼ်။ ၵူၺ်းၵႃႈ ပၢႆးဝူၼ်ႉဢၼ်ဢမ်ႇမိူၼ်ၵၼ်ၼၼ်ႉ ဝႆႉသေၵွၼ်ႇ။ ဢဝ်ပၢႆးဝူၼ်ႉဢၼ်မိူၼ်ၵၼ်ၼၼ်ႉ မႃးႁူမ်ႈၵၼ်ႁဵတ်းသၢင်ႈမႃးပူၵ်းပွင်ၵူၼ်းဝၢၼ်ႈၵူၼ်းမိူင်းႁဝ်းဢွၼ်တၢင်းၼႆႉ တေလီလိူဝ် တေငၢႆႈလိူဝ် ႁၼ်ထိုင်ၸိူင်ႉၼင်ႇၼႆၶႃႈ။ ”

['Uncategorized']

2018-06-15T09:52:04

https://shannews.org/archives/5667

ၽူႈယႂ်ႇၵူၼ်းလူင်တႆး လီႁူႉလွင်ႈယၢပ်ႇၵူၼ်းမိူင်းတႆး

ၸၢႆးၶမ်းလဵၵ်း လုၵ်ႈႁဵၼ်းၸၼ်ႉၸွမ် Ph.D ၾၢႆႇပၢႆးယႃႈယႃ ၸၼ်ႉၸွမ်မႁီႊၻူလ်ႊ လၢတ်ႈဝႃႈ -” မိူဝ်ႈလဵဝ်ၼႆႉ ဢမ်ႇဝႃႈပၢႆးယူႇလီ ၊ ပၢႆးပၺ်ၺႃ၊ ပၢႆးမၢၵ်ႈမီး ၵူၼ်းမိူင်းတႆးႁဝ်းတူၵ်းတႅမ်ႇ ပေႃးၵူၼ်းလူင်တႆးႁဝ်းၽွမ်ႉႁူမ်ႈၵၼ် ႁၼ်ထိုင်တၢင်းယၢပ်ႇၵူၼ်းမိူင်းပဵၼ်ယႂ်ႇၼႆ ထုၵ်ႇလီၽွမ်ႉႁူမ်ႈၵၼ်သေ ၸွႆႈၵၼ်ပူၵ်းပွင်ၵူၼ်းမိူင်းႁဝ်းယဝ်ႉ။ “ ဝၢၼ်ႈမိူင်းႁဝ်းၶႃႈၼႂ်းဝၼ်းမိူဝ်ႈၼႆႉ ဢမ်ႇဝႃႈပၢႆးပၺ်ၺႃ ၊ ပၢႆးယူႇလီ ၊ ပၢႆးၵၢၼ်မၢၵ်ႈမီးၸိူဝ်းၼႆႉ ယူပ်ႈယွမ်းႁႅင်း ၼႃႇ ၼင်ႇႁိုဝ်ၸၢတ်ႈပၢၼ်ၵူၼ်းမိူင်း ပေႃးတေလီၶိုၼ်ႈၼၼ်ႉ ၵူၼ်းလူင်တႆးႁဝ်း ထုၵ်ႇလီၽွမ်ႉႁူမ်ႈၵၼ် ပဵၼ်ဢၼ် ၼိုင်ႈဢၼ်လဵဝ်သေ ႁူမ်ႈၵၼ်ပူၵ်းပွင် ႁႂ်ႈၵူၼ်းမိူင်းလႆႈမီးတိုဝ်ႉတၢင်း ႁဵၼ်းဢဝ်ပၢႆးပၺ်ၺႃလီလီ ပေႃးၵူၼ်းမိူင်းမီးတၢင်းႁူႉပၺ်ၺႃတဵမ်ထူၼ်ႈ မေႃဢၢၼ်ႇလိၵ်ႈၵူႈၵေႃႉ ပေႃးမေႃဢၢၼ်ႇလိၵ်ႈယဝ်ႉ ၸင်ႇႁူႉၸွတ်ႇႁၼ်ၵႆသေ မီးပၢႆးဝူၼ်ႉလီမႃး၊ ပေႃးၵူၼ်းလူင်ႁဝ်းၽွမ်ႉၵၼ် ႁၵ်ႉၵူၼ်းမိူင်း ပူၵ်းပွင်ၵူၼ်းမိူင်းၸိုင် ၸိူဝ်ႉၶိူဝ်းႁဝ်းတေဢမ်ႇၼႃႈလဵၵ်ႉ ၵႂႃႇတၢင်းလႂ်ၵေႃႈမီးၼႃႈမီးတႃ” ဝႃႈၼႆ။ ပူၼ်ႉမႃးမိူဝ်ႈဝၼ်းတီႈ 12/06/2018 ၼၼ်ႉ ၽူႈၼမ်းမိူင်းဢမႄႊရီႊၵၼ်ႊလႄႈ ၽူႈၼမ်း ၵူဝ်ႊရီႊယိူဝ်ႊႁွင်ႇ ဢၼ်ပဵၼ်ၽူႈၶဵၼ်လူင်ၵၼ် ၼႂ်းလုမ်ႈၾႃႉၼၼ်ႉ ႁူပ်ႉထူပ်းဢုပ်ႇဢူဝ်းယိပ်းမိုဝ်းၵၼ်ယဝ်ႉ ပိူဝ်ႈသၢင်ႈလွင်ႈငမ်းယဵၼ် တႃႇႁႂ်ႈၵူၼ်းဝၢၼ်ႈၵူၼ်းမိူင်း ၵတ်းယဵၼ်ၶိုၼ်ႈယႂ်ႇ။

['Uncategorized']

2018-06-15T09:43:43

https://shannews.org/archives/5664

ၽူႈၼမ်းတႆး ထုၵ်ႇလီဢဝ်ၵၢၼ်ၸိူဝ်ႉၸၢတ်ႈဝၢၼ်ႈမိူင်းပဵၼ်ယႂ်ႇ

ၸဝ်ႈၶူးသီရိထမ်မ ဝတ်ႉၾႃႉဝဵင်းဢိၼ်း ၵေႃႉလႆႈႁပ်ႉသူး/ရၢင်းဝလ်း ၸဝ်ႈၼၢင်းသုၸၼ်ႇတီႇ ပီ 2012 လၢတ်ႈဝႃႈ “ ပေႃးၵူၼ်းလူင်ႁဝ်းဢဝ်ၵၢၼ်ၸိူဝ်ႉၸၢတ်ႈ ဝၢၼ်ႈမိူင်း ၵူၼ်းမိူင်းပဵၼ်ယႂ်ႇတႄႉ တေၸၢင်ႈၽွမ်ႉႁူမ်ႈၵၼ်လႆႈယူႇ” ဝႃႈၼႆ။ “ ၸွမ်ၸိုင်ႈ မိူင်းဢမႄႊရိႊၵၼ်ႊ Donald Trump လႄႈ ၽူႈၼမ်းၵူဝ်ႊရီႊယိူဝ်ႊႁွင်ႇ Kim Jong Un ဢၼ်ပဵၼ်ၽူႈၶဵၼ်ၵၼ် ႁူပ်ႉထူပ်းဢုပ်ႇဢူဝ်းၵၼ်ၼၼ်ႉ ပဵၼ်ဢၼ်ႁူမ်ၸူမ်းၸွမ်းတႄႉတႄႉ တႃႇလုမ်ႈၾႃႉလႄႈ ၵူၼ်းဝၢၼ်ႈၵူၼ်းမိူင်းပိူၼ်ႈ လႆႈယူႇလီၵိၼ်လီၵတ်းယဵၼ် ။ ၼႂ်းမိူင်းတႆးႁဝ်းၵေႃႈ ပေႃးၵူၼ်းလူင်ၼႂ်းမိူင်းတႆး ႁၼ်ထိုင် တၢင်းတုၵ်ႉၶ ယၢပ်ႇၸႂ်ၵူၼ်းမိူင်းသေ ဝၢႆႇၼႃႇၶဝ်ႈႁႃၵၼ် ဢုပ်ႇဢူဝ်းၵၼ်ၸိုင်တေၽွမ်ႉႁူမ်ႈၵၼ်လႆႈယူႇ။ ယွၼ်းႁႂ်ႈၵူၼ်းလူင်ႁဝ်း ဢွၼ်ၵၼ်ယွမ်းမႃႇၼ တေႃႇၵၼ်၊ ပွင်ႇၸႂ်ၼိူဝ်ၵၼ်၊ မေႃႁပ်ႉတၢင်းႁၼ် ထိုင်ၵၼ်၊ သင် ႁၼ်ထိုင်ၸိူဝ်ႉၸၢတ်ႈ၊ ၸိူဝ်ႉၶိူဝ်း၊ ၵူၼ်းမိူင်းပဵၼ်ယႂ်ႇၼႆ ဢမ်ႇၽွမ်ႉႁူမ်ႈၵၼ်ဢၼ်ဝႃႈၼႆႉ တိုၼ်းတေဢမ်ႇမီး ၊ၵွပ်ႈ ၼၼ်တႃႇၸိူဝ်ႉၶိူဝ်း၊ ဝၢၼ်ႈမိူင်း၊ ၵူၼ်းမိူင်းတေလႆႈယူႇ ၵတ်းယဵၼ်ၶိုၼ်ႈယႂ်ႇလႆႈၼၼ်ႉ ၶႅၼ်းတေႃႈႁႂ်ႈၸဵဝ်းၽွမ်း ၵၼ်သေၵမ်း” ဝႃႈၼႆ။ ပူၼ်ႉမႃးမိူဝ်ႈဝၼ်းတီႈ 12/06/2018 ၼၼ်ႉ ၽူႈၼမ်းမိူင်းဢမႄႊရီႊၵၼ်ႊလႄႈ ၽူႈၼမ်း ၵူဝ်ႊရီႊယိူဝ်ႊႁွင်ႇ ဢၼ်ပဵၼ်ၽူႈၶဵၼ်လူင်ၵၼ် ၼႂ်းလုမ်ႈၾႃႉၼၼ်ႉ ႁူပ်ႉထူပ်းဢုပ်ႇဢူဝ်းယိပ်းမိုဝ်းၵၼ် ပိူဝ်ႈသၢင်ႈလွင်ႈငမ်းယဵၼ် တႃႇႁႂ်ႈၵူၼ်းဝၢၼ်ႈၵူၼ်းမိူင်းၵတ်းယဵၼ်ၶိုၼ်ႈယႂ်ႇ။

['Uncategorized']

2018-06-15T09:39:04

https://shannews.org/archives/5661

ၽူႈၼမ်းတႆး လီယွမ်းမႃႇၼသေ ၸဵဝ်းဢုပ်ႇၵၼ်သၢင်ႈလွင်ႈၽွမ်ႉႁူမ်ႈ

ၸၢႆးၼေႃႇသႅင် ၽူႈၶၢၼ်ပၢၵ်ႇ ၵေႃႁူမ်ႈသၢင်ႈၵူၼ်းၼုမ်ႇတႆး TYN လၢတ်ႈဝႃႈ “ ပေႃးၵူၼ်းလူင်ႁဝ်း ယွမ်းမႃႇၼသေမႃးဢုပ်ႇၵၼ်တႄႉ ၵၢၼ်ၽွမ်ႉႁူမ်ႈတေၸဵဝ်းပဵၼ်” ။ “ ဢၼ်ၵူၼ်းလူင်မိူင်းဢမႄႊရီႊၵၼ်ႊလႄႈ ၵူဝ်ႊရီႊယိူဝ်ႊႁွင်ႇ ႁူပ်ႉၵၼ်ၼႆႉ မၼ်းတုမ်ႉယွၼ်ႈတင်းၵမ်ႇၽႃႇ ပဵၼ်ဢၼ်ၵမ်ႉယၼ် လွင်ႈငမ်းယဵၼ် ၶိုပ်ႈၼႃႈမႃးၶႃႈဢေႃႈ။ တွၼ်ႈတႃႇၼႂ်း ၵၢၼ်ၽွမ်ႉႁူမ်ႈတႆးႁဝ်းတႄႉ ၶႃႈဝူၼ်ႉႁၼ်ထိုင်ဝႃႈ ၵူၼ်းလူင်ႁဝ်းလူဝ်ႇဢွၼ်ၵၼ် တူၺ်းႁၼ်တၢင်းတုၵ်ႉၶယၢပ်ႇၸႂ်ၵူၼ်းမိူင်းသေ ယွမ်းမႃႇၼတေႃႇၵၼ် ၶဝ်ႈႁႃၵၼ် ဢုပ်ႇဢူဝ်းၵၼ်သေၵမ်း ၼင်ႇႁိုဝ်ၵူၼ်းမိူင်းတႆး တေၸၢင်ႈယူႇလီၵတ်းယဵၼ်ၶိုၼ်ႈယႂ်ႇၵႂႃႇၼၼ်ႉ ” ဝႃႈၼႆ။ ပူၼ်ႉမႃးမိူဝ်ႈဝၼ်းတီႈ 12/06/2018 ၼၼ်ႉ ၽူႈၼမ်းမိူင်းဢမႄႊရီႊၵၼ်ႊလႄႈ ၽူႈၼမ်း ၵူဝ်ႊရီႊယိူဝ်ႊႁွင်ႇ ဢၼ်ပဵၼ်ၽူႈၶဵၼ်လူင်ၵၼ် ၼႂ်းလုမ်ႈၾႃႉၼၼ်ႉ ႁူပ်ႉထူပ်းဢုပ်ႇဢူဝ်းယိပ်းမိုဝ်းၵၼ် ပိူဝ်ႈသၢင်ႈလွင်ႈငမ်းယဵၼ် တႃႇႁႂ်ႈၵူၼ်းဝၢၼ်ႈၵူၼ်းမိူင်းၵတ်းယဵၼ်ၶိုၼ်ႈယႂ်ႇ။

['Uncategorized']

2018-06-15T09:23:27

https://shannews.org/archives/5658

ပႃႇတီႇသိူဝ်ၽိူၵ်ႇ/ႁူဝ်သိူဝ်ၵႂႃႇၶဝ်ႈပၢင်ၵုမ်ၶွမ်ႊမသျိၼ်ႊပၢင်လိူၵ်ႈတင်ႈ

ၶွမ်ႊမသျိၼ်ႊၵၢၼ်လိူၵ်ႈတင်ႈ မိူင်းႁူမ်ႈတုမ် ၸတ်းႁဵတ်းပၢင်ႁူပ်ႉထူပ်း တူဝ်တႅၼ်းပႃႇတီႇ ၼႂ်းမိူင်းႁူမ်ႈတုမ် ၼႂ်းၼၼ်ႉပႃႇတီႇတႆးႁူဝ်သိူဝ်/သိူဝ်ၽိူၵ်ႇၵေႃႈၵႂႃႇၶဝ်ႈႁူမ်ႈၸွမ်း။ ဝၼ်းတီႈ14/06/2018 ၶၢဝ်းယၢမ်းၵၢင်ၼႂ် 09:00 တေႃႇထိုင် 1:00 မူင်း ၶွမ်ႊမသျိၼ်ႊၵၢၼ်လိူၵ်ႈတင်ႈမိူင်းႁူမ်ႈ တုမ် ၸတ်းႁဵတ်းပၢင်ႁူပ်ႉထူပ်း တူဝ်တႅၼ်းပႃႇတီႇၼႂ်းမိူင်းႁူမ်ႈတုမ်တင်းမူတ်း 92 ပႃႇတီႇ။ ဢၼ်မႃးၶဝ်ႈႁူမ်ႈမီး 69 ပႃႇတီႇ ။ ၼႂ်းတႆးၼႆႉဢၼ်ၵႂႃႇၶဝ်ႈႁူမ်ႈမီး ၸၢႆးဢွင်ႇမျိၼ်ႉၶၢႆႇ ႁိုဝ် ၸၢႆးလူင် ၵႅမ်ၽူႈၼမ်းၼႂ်းပႃႇတီႇသိူဝ်ၽိူၵ်ႇလႄႈၸၢႆးသီႇႁၵျေႃႇ ၽူႈတႅၼ်းသၽႃးၵူၼ်း မိူင်းၸႄႈဝဵင်း မိူင်းယႆ တူဝ်တႅၼ်းပႃႇတီႇႁူဝ်သိူဝ် ၵႂႃႇၶဝ်ႈႁူမ်ႈ။ ၸၢႆးဢွင်ႇမျိၼ်ႉၶၢႆႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢမ်ႇႁိုင်သင်ၼႆႉပၢင်လိူၵ်ႈတင်ႈၵေႃႈ တေထိုင်မႃးထႅင်ႈယဝ်ႉလႄႈ ႁူဝ်ၼပ်ႉတႆးၼႂ်းမိူင်းတႆးသမ်ႉမိူၼ်ႁၢင်ႈဢေႇမႃးၵူႈမိုဝ်ႉၵူႈဝၼ်း ၼင်ႇႁိုဝ်ႁဝ်းပေႃးတေဢွင်ႇပေႉပၢင်လိူၵ်ႈတင်ႈ ၼင်ႇႁိုဝ်သုၼ်ႇလႆႈသုၼ်ႇပဵၼ်ၵူၼ်းမိူင်းၵူႈၸၢဝ်းၶိူဝ်းတေၶိုၼ်ႈယႂ်ႇၵႂႃႇၼၼ်ႉ ၵူၼ်းမိူင်းႁဝ်းၵူႈၵေႃႉယႃႇယူႇမဝ်ၵိၼ်မၢင် ႁႂ်ႈဢွၼ်ၵၼ် သႂ်ႇၸႂ်ၸွႆႈပူၵ်းပွင်ၵၢၼ်ၵူၼ်းတင်းၼမ်လႄႈ သႂ်ႇၸႂ်ဝႆႉၼၵ်းၼိူဝ်ၵၢၼ်လိူၵ်ႈတင်ႈ” ဝႃႈၼႆ။ တင်ႈဢဝ်ပႃႇတီႇၼူၵ်ႉယုင်း NLD ဢွင်ႇပေႉပၢင်လိူၵ်ႈတင်ႈ မိူဝ်ႈဝၼ်းတီႈ 08/11/2015 သေ ၶိုၼ်ႈပဵၼ်လူင်ပွင် ၸိုင်ႈ ပူၵ်းပွင်ဝၢၼ်ႈမိူင်းမႃးၼႆႉ ဢၼ်ၸတ်းႁဵတ်းပၢင်ႁူပ်ႉထူပ်း တူဝ်တႅၼ်း ၸုမ်းပႃႇတီႇၸိူင်ႉၼႆၼႆႉ ပွၵ်ႈၼႆႉပဵၼ်ပွၵ်ႈတီႈ 2 ဝႃႈၼႆ။မိူဝ်ႈပီ 2017 လိူၼ် April ဝၼ်းတီႈ 1 ၼၼ်ႉၸတ်းႁဵတ်းပၢင်လိူၵ်ႈတင်ႈသွမ်ႈယဝ်ႉၵမ်းၼိုင်ႈ။ မိူဝ်ႈၼၼ်ႉၵေႃႈ ၼႂ်းမိူင်းတႆးပဝ်ႇ 8 တီႈၼင်ႈ ပႃႇတီႇႁူဝ်သိူဝ်ပေႉ 6 တီႈၼင်ႈ။

['ၵၢၼ်မိူင်း']

2018-06-15T08:43:27

https://shannews.org/archives/5654

ႁူဝ်ပဝ်ႈပႃႇတီႇသိူဝ်ၽိူၵ်ႇ ဝဵင်းမိူင်းသၢတ်ႇ လူႉသဵင်ႈသုတ်းမုၼ်

ၸၢႆးၵျေႃႇထေး ႁူဝ်ပဝ်ႈပႃႇတီႇသိူဝ်ၽိူၵ်ႇ ဝဵင်းမိူင်းသၢတ်ႇ လူႉသဵင်ႈသုတ်းမုၼ် လူၺ်ႈတၢင်းပဵၼ် လိူတ်ႈသုင် ။ ဝၼ်းတီႈ 13/06/2018 ၸၢႆးၵျေႃႇထေး ယႃယု 58 ပီ ႁူဝ်ပဝ်ႈပႃႇတီႇသိူဝ်ၽိူၵ်ႇ ဝဵင်းမိူင်းသၢတ်ႇ လူႉသဵင်ႈသုတ်းမုၼ် တီႈၼႂ်းဝၢင်းႁိူၼ်းမၼ်းၸၢႆး ပွၵ်ႉဝဵင်းၵွင်း ၸႄႈဝဵင်းမိူင်းသၢတ်ႇ ၸႄႈတွၼ်ႈ မိူင်းသၢတ်ႇ ၸိုင်ႈတႆးပွတ်းဢွၵ်ႇ လူၺ်းတၢင်းပဵၼ်လိူတ်ႈၶိုၼ်ႈ။ ၸၢႆးၼွင်ႉ ၽူႈတႅၼ်းသၽႃးၸႄႈမိူင်း SNDP မိူင်းပၼ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မၼ်းၸၢႆးၼႆႉ ပဵၼ်ၵူၼ်းလႅတ်းသႅဝ်း သႂ်ႇၸႂ်ၸွႆႈထႅမ်တူင်ႇဝူင်းၵူၼ်း ပဵၼ်ၵူၼ်းမီးၼမ်ႉၸႂ်လီ ပဵၼ်တူဝ်ယၢင်ႇလီ တွၼ်ႈတႃႇၵူၼ်းတင်းၼမ် ဢၼ်မၼ်းၸၢႆးလူႉသဵင်ႈၵႂႃႇၼႆႉ ပဵၼ်ဢၼ်ယိၼ်းမွင်ၸႂ်ၸွမ်းတႄႉၶႃႈ ” ဝႃႈၼႆ။ ၸၢႆးၵျေႃႇထေး ဢႃယု 58 ၵိူတ်ႇတီႈဝဵင်းမိူင်းသၢတ်ႇ တႄႇၼႃႈႁိူၼ်ၸွမ်းၼၢင်းဢူင်းၼီႇ မီးလုၵ်ႈလၢင်းႁူမ်ႈၵၼ် 4 ၵေႃႉ တႄႇၶဝ်ႈႁပ်ႉတၼ်းႁဵင်းႁူဝ်ပဝ်ႈ ပႃႇတီႇသိူဝ်ၽိူၵ်ႇ ဝဵင်းမိူင်းသၢတ်ႇ မိူဝ်ႈၽွင်းပီ 2012 တေႃႇပေႃးသဵင်ႈမုၼ်၊ ယူႇတီႈလုၵ်ႈလၢင်းၼၢင်းမေးလႄႈ ပေႃးမႄႈပီႈၼွင်ႉတႆးၵေႃႉ ၽူႈၶဝ်ႈၸုမ်းပႃႇတီႇသိူဝ်ၽိူၵ်ႇတေလုမ်းလႃးၶၢပ်ႈတူဝ် ႁွပ်ႇႁူဝ်ၶဝ်ႈႁဵဝ်ႈၼႂ်းဝၼ်းတီႈ 16/06/2018 တီႈပႃႇႁဵဝ်ႈ ဝဵင်းမိူင်းသၢတ်ႇၼႆယဝ်ႉ။

['ၵၢၼ်မိူင်း']

2018-06-15T06:13:46

https://shannews.org/archives/5649

လုၵ်ႈဢွၼ်ႇလၢင်းၶိူဝ်း လၵ်ႉသူႇသမ်းၵိၼ်ယႃႈမဝ်းၵမ် ၺႃးတီႉၺွပ်း 10 ပၢႆ

လုၵ်ႈဢွၼ်ႇႁူင်းႁဵၼ်း ဢႃယု ပႆႇတဵမ် 18 ပီ ၼႂ်းၸႄႈဝဵင်းလၢင်းၶိူဝ်း ၺႃးၸုမ်းယိပ်းၵွင်ႈၵၢင်ႇၸုမ်းၼိုင်ႈ တီႉၺွပ်းၵႂႃႇ ဝႃႈၵဵဝ်ႇၶွင်ႈယႃႈမဝ်းၵမ်လႄႈ တေဢဝ်ၵႂႃႇမူၼ်ႉမႄးတူဝ်ၸႂ်ပၼ် ဝႃႈၼႆ။ ဝၼ်းတီႈ 11/06/2018 ယၢမ်းၵၢင်ၶမ်ႈ ၸုမ်းယိပ်းၵွင်ႈၵၢင်ႇၸုမ်းၼိုင်ႈ မႃးတီႉၺွပ်းႁွင်ႉ လုၵ်ႈဢွၼ်ႇႁူင်းႁဵၼ်း 10 ပၢႆ တီႈတၢင်းၶဝ်ႈဝဵင်းလၢင်းၶိူဝ်း ၸႄႈဝဵင်းလၢင်းၶိူဝ်း ၸိုင်ႈတႆး ပွတ်းၸၢၼ်း။ လုင်းၸၢႆးလူင် ၵူၼ်းပိုၼ်ႉတီႈ လၢင်းၶိူဝ်းလၢတ်ႈဝႃႈ “ လုၵ်ႈဢွၼ်ႇၼႆႉ ၶပ်းလူတ်ႉၶိူင်ႈပဵၼ်ထႅဝ်သေ တေၶဝ်ႈဝဵင်းမႃး။ ထၢင်ႇတႄႉလုၵ်ႈဢွၼ်ႇၸိူဝ်းၼႆႉ တေလႅပ်ႈမဝ်းယႃႈၵၼ်မႃးသေ ၺႃးတီႉၺွပ်းၵႂႃႇ။ မိူဝ်ႈဢွၼ်တၢင်းၵေႃႈ ယၢမ်ႈမီးယူႇ လွင်ႈတီႉၺွပ်းၸိူင်ႉၼႆ။ ၸုမ်းဢၼ်မႃးတီႉၺွပ်းသေႁွင်ႉၵႂႃႇၼႆႉ ပဵၼ်လွႆတႆးလႅင်းၼႆဝႃႇ။ ဢၼ်ၶဝ်တီႉၺွပ်းႁွင်ႉ ၵႂႃႇၼႆႉ တႃႇၵႂႃႇၽႅတ်ႈယႃႈ/တိုတ်းယႃႈပၼ်ၼႆလႄႈ လွင်ႈၼႆႉ တေလႆႈဝႃႈပဵၼ်ဢၼ်လီယူႇ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၸုမ်းၶၢဝ်ႇၽူႈတွႆႇႁွၵ်ႈ ၵပ်းသိုပ်ႇတွင်ႈထၢမ်တီႈၸဝ်ႈၼႃႈတီႈၾၢႆႇ RCSS/SSA ၵေႃႈဢမ်ႇ လႆႈလႄႈ ဢမ်ႇၸၢင်ႈယိုၼ်ယၼ်။ ၵူၺ်းၵႃႈ တီႈ Website တႆးလွတ်ႈလႅဝ်း ၶွင်လွႆတႆးလႅင်းတႄႉ ဢွၵ်ႇၶၢဝ်ႇၵဵဝ်ႇ ၵပ်းလွင်ႈတီႉၺွပ်းၵူၼ်းၶၢႆ၊ သူႇသမ်းၵိၼ်ယႃႈ ပွတ်းမွၵ်ႇမႆႇယူႇ။ ပေႃႈမႄႈၵူၼ်းၼုမ်ႇၵေႃႉၼိုင်ႈ လၢတ်ႈဝႃႈ “ ယူႇတီႈႁဝ်းၶႃႈ ၽူႈယႂ်ႇၵူၼ်းလူင်သေ လၢတ်ႈတႄႉ လီဢိူဝ်ႈ။ သင်ဢမ်ႇမီး ၸိူင်ႉၼႆ လုၵ်ႈလၢၼ်ႁဝ်းၶႃႈ ဢၵျၢင်ႉတၢင်းယမ်ႈၶဝ် တေဢမ်ႇလီမႃး။ ယွၼ်ႉဝႃႈ ပေႃႈမႄႈၼႆႉ ႁၵ်ႉလုၵ်ႈသေ ဢမ်ႇ သိူဝ်းလႃႇသိူဝ်းပွင်ႉ။ တေႃႈလဵဝ်ၼႆႉ လုၵ်ႈဢွၼ်ႇႁဝ်း ဢွၼ် ၵၼ်တိတ်းၸပ်းယႃႈမဝ်းၵမ် သူႇသမ်းၵိၼ်ယႃႈမဝ်းၵမ် ပဵၼ်ဢၼ်ႁၢင်ႈႁၢႆႉလူင်တႄႉတႄႉယဝ်ႉ။ ဢၼ်သူႇသမ်းၵိၼ်ၼႆႉပဵၼ်လုၵ်ႈႁဵၼ်း ၸၼ်ႉ 7 ၊ ၸၼ်ႉ 8 ၊ ၸၼ်ႉ 9 ၊ ၸၼ်ႉ 10 ၸိူဝ်းၼႆႉ။ ၶဝ်တိုၵ်ႉလဵၵ်ႉႁႅင်းၼႃႇ တူၺ်းၼႃႈၶဝ်ပေႃးၽိူၵ်ႇၸႄႉပႄႉ၊ ၸႂ်ၶေႃးပေႃးဢမ်ႇလီ”-ဝႃႈၼႆ။ ၼႂ်းၸႄႈဝဵင်းလၢင်းၶိူဝ်းၼႆႉ ၵူၼ်းၼုမ်ႇဢႃယု ပႃႈတႂ်ႈ 18 ၵေႃႈ ဢွၼ်ၵၼ်တိတ်းၸပ်းယႃႈတင်းၼမ်။ ဢွင်ႈတီႈဢၼ်ၶဝ်ၵႂႃႇသူႇသမ်းၵိၼ်သမ်ႉ ပဵၼ်တၢင်းၶဝ်ႈဝဵင်းဢွၵ်ႇဝဵင်း၊ ၸွမ်းလွႆၸွမ်းထိူၼ်ႇ ၸိူဝ်းၼႆႉ ဝႃႈၼႆ။ ၵူၼ်းၼုမ်ႇဝဵင်းလၢင်းၶိူဝ်းတိတ်းၸပ်းယႃႈမႃႉၼမ် ၵႂႃႇႁႃသိုဝ်ႉၵိၼ်ငၢႆႈ 1 မဵတ်ႉ 200 ပျႃး၊ မၢင်သႅၼ်း 2 မဵတ်ႉ 500 ပျႃး ယွၼ်ႉ ၼၼ်လႄႈ ႁဵတ်းႁႂ်ႈဢၵျၢင်ႉတၢင်းယၢမ်ႈလုၵ်ႈဢွၼ်ႇလူႉလႅဝ် ပႅတ်ႈလၢႆတင်းၼမ် ဝႃႈၼႆ။

['ယႃႈမဝ်းၵမ်']

2018-06-14T10:40:49

https://shannews.org/archives/5645

သဵၼ်ႈတၢင်း မူႇၸေႊ – ၼမ်ႉၶမ်း လူႉၵွႆၼမ် ၵူၼ်းမိူင်းၵႂႃႇမႃးယၢပ်ႇ

ၵူၼ်းမိူင်းပိုၼ်ႉတီႈ ထူပ်းလွင်ႈယၢပ်ႇ လွင်ႈဢွၵ်ႇတႃႈပႆတၢင်း ၼႂ်းၵႄႈမူႇၸေႊ-ၼမ်ႉၶမ်း ယွၼ်ႉသဵၼ်ႈတႃႈသၢႆတၢင်း လူႉလႅဝ်ၼမ် ဝႃႈၼႆ။ မူႇၸေႊ- ၼမ်ႉၶမ်းၼႆႉ ယၢၼ်ၵႆၵၼ် 19 လၵ်း။ ၵႃးတၢင်ႇသၢႆး၊ တၢင်ႇမႆႉ၊ တၢင်ႇထၢၼ်ႇ၊ တၢင်ႇၶဝ်ႈၵၢပ်ႇ၊ တၢင်ႇႁႄႈ ၵႂႃႇမႃးတႃႇသေႇ၊ ၶူဝ်းၵုၼ်ႇဢၼ်လုၵ်ႉတၢင်းမိူင်းၶႄႇၶဝ်ႈၶိုၼ်း ၶိူင်ႈၸၢၵ်ႈဢိၵ်ႇၶူဝ်းၸႂ်ႉၶူဝ်းသွႆၵေႃႈ ၵႂႃႇမႃးၼမ်။ ႁဵတ်းႁႂ်ႈတၢင်းလူင်မူႇၸေႊ-ၼမ်ႉၶမ်းလူႉၵွႆၼမ်သေပိူၼ်ႈ တီႈဝၢၼ်ႈပၢင်ႇၶမ်း၊ တိုင်းလူင်၊ ၸႄႈလၢၼ်ႉ၊ မၢၼ်ႈႁႆး၊ မၢၼ်ႈၶမ်း ၸိူဝ်းၼႆႉ။ ၸၢႆးမျၢတ်ႈ ၵူၼ်းမူႇၸေႊလၢတ်ႈဝႃႈ “ သဵၼ်ႈတၢင်းဢၼ်လူႉလႅဝ်လိူဝ်ပိူၼ်ႈသမ်ႉ ပဵၼ်တီႈတၢင်း ပွတ်းၵွင်းမူးတူင်ႈ လႄႈ ပၢင်ႇၶမ်း။ လုၵ်းၵေႃႈၼမ်။ ယွၼ်ႉၵႃးလူင်တၢင်ႇၵုၼ်ႇၸိူဝ်းၼၼ်ႉ တေႃႉၵုၼ်ႇၵႂႃႇလူင်းတီႈ တႃႈႁိူဝ်း။ ၵႃးလူင်တၢင်ႇၵုၼ်ႇဢၼ်ၶဝ်ႈဢၼ်ဢွၵ်ႇၵေႃႈၼမ် ယွၼ်ႉၼၼ် သဵၼ်ႈတၢင်းၼၼ်ႉ မၼ်းဢမ်ႇၶၢမ်ႇလႆႈ။ ၵႃးဢွၼ်ႇၵႂႃႇမႃးႁႂ်ႈငၢႆႈမိူၼ်မိူဝ်ႈၵူႈပွၵ်ႈတႄႉ ဢမ်ႇငၢႆႈယဝ်ႉ” ဝႃႈၼႆ။ ၵဵဝ်ႇၵပ်းလူၺ်ႈ သဵၼ်ႈတၢင်းလူႉလႅဝ်၊ ၵႃးၶၢမ်ႈတၢင်း/ၵႃးတိတ်း ၸိူဝ်းၼႆႉ ယူႇတီႈၽူႈမီးပုၼ်ႈၽွၼ်း ၽူႈၵဵဝ်ႇၶွင်ႈၶဝ် ဢမ်ႇမႃးတူၺ်း/လူ။ သဵၼ်ႈတၢင်းၼႆႉ ယူႇတီႈၶွမ်ႊပၼီႊ Oriental Highway ႁဵတ်းသၢင်ႈဝႆႉၵေႃႈ ၶဝ်ဢမ်ႇႁဵတ်း ႁႂ်ႈမၼ်းၶၢမ်ႇ ၵူၼ်းမူႇၸေႊ-ၼမ်ႉၶမ်းပွင်ႉၶၢင်းၵၼ်ၼင်ႇၼႆ။ ၸၢႆးၼွင်ႉ ၵႅမ်ၽူႈၼမ်းၼႂ်းပႃႇတီႇႁူဝ်သိူဝ် ၸႄႈဝဵင်းၼမ်ႉၶမ်း လၢတ်ႈဝႃႈ “ သဵၼ်ႈတၢင်းၼႆႉ လူႉလႅဝ်ႁိုင်ၼႃႇယဝ်ႉ။ သင်ၾူၼ်တူၵ်းမႃးၼႆ ၼမ်ႉၾူၼ်ၼၼ်ႉ လႆတွင်ႈပႃးသၢႆးၵႂႃႇ။ ယွၼ်ႉၼၼ် ပဵၼ်လုၵ်းပဵၼ်ထၢင်ၼမ်။ ပေႃးထိုင်မႃး ၶၢဝ်းႁႅင်ႈသမ်ႉ ၾုၼ်ႇမုၵ်ႉၵေႃႈၼမ်။ လွင်ႈၵႂႃႇမႃး မူႇၸေႊ- ၼမ်ႉၶမ်းၼႆႉ တေႃႈလဵဝ် ဢမ်ႇငၢႆႈယဝ်ႉ” ဝႃႈၼႆ။ ၸၢႆးလႅင်းသႂ် ၵူၼ်းမူႇၸေႊလၢတ်ႈဝႃႈ “ တၢင်းၵႂႃႇ ၼမ်ႉၶမ်း-ၸေႊလၢၼ်ႉ ယိုင်ႈၶႅၼ်းလီၵူဝ်ယဝ်ႉ။ သင်ၵႃး ၶမ်ၼႆ ယိုင်ႈၶႅၼ်းႁိုင်ယဝ်ႉ။ ၵႃးလူင်တၢင်ႇၵုၼ်ႇၵေႃႈ သင်ဢေႇဢေႇၵေႃႈဢမ်ႇၸႂ်ႈ ၵႃးဢွၵ်ႇ/ၵႃးၶဝ်ႈမီးယူႇၵူႈဝၼ်း။ သဵၼ်ႈ တၢင်းၼႆႉၵေႃႈ ၶဝ်ဢမ်ႇမႄး။ သင်ၵႃးလူင် 22 လေႃႉၵႂႃႇၸိုင် ယိုင်ႈၶႅၼ်းယၢပ်ႇၶႃႈယဝ်ႉ” ဝႃႈၼႆ။ ယူႇတီႈၵူၼ်းပိုၼ်ႉတီႈ မူႇၸေႊ – ၼမ်ႉၶမ်း တုၵ်းယွၼ်းဝႃႈ ႁႂ်ႈၽူႈမီးပုၼ်ႈၽွၼ်းလူင်းၵူတ်ႇထတ်းပၼ် တၢင်းသဵၼ်ႈၼႆႉ။ ယွၼ်ႉပဵၼ်သဵၼ်ႈတၢင်းၵႃႉၶၢႆ-ၶွင်ဝၢၼ်ႈမိူင်း။ ၵႃးလူင်တၢင်ႇၵုၼ်ႇ မိူၼ်ၼင်ႇ ၵႃး 10 လေႃႉ၊ 16 လေႃႉလႄႈ 22 လေႃႉ ၸိူဝ်းၼႆႉ သင်ပဵၼ်လႆႈ ႁႂ်ႈႁဵတ်းသဵၼ်ႈတၢင်းဝႄႈဝဵင်းပၼ်ၶဝ်။ ယဝ်ႉၵေႃႈ ႁႂ်ႈၵူတ်ႇထတ်းပၼ် လူတ်ႉၵႃးႁႂ်ႈၵႂႃႇမႃးၶဝ်ႈၶွပ်ႇပိူင် ဝႃႈၼႆ။

['သုၼ်ႇလႆႈၵူၼ်း']

2018-06-14T09:29:42

https://shannews.org/archives/5639

မေႃၵႂၢမ်း ၸၢႆးသၢႆမၢဝ်း ၵႂႃႇၵူတ်ႇထတ်းၸႅတ်ႈပၢႆးယူႇလီ တီႈမိူင်းၵွၵ်ႇထႅင်ႈ

ဢိင်ၼိူဝ် ဢၼ်လႆႈၽႃႇတတ်းယူတ်းယႃတၢင်းပဵၼ်တီႈတႂ် မိူဝ်ႈလိူၼ်ဢေႊပရိူဝ်ႊ ပူၼ်ႉမႃးၼၼ်ႉသေ မေႃၵႂၢမ်း ၸၢႆးသၢႆမၢဝ်း လႆႈမိူဝ်းၵူတ်ႇထတ်းၸႅတ်ႈၶိုၼ်းပၢႆးယူႇလီထႅင်ႈ ၸွမ်းၼင်ႇဢၼ်မေႃယႃ တီႈႁူင်းလူင် မိူင်းၵွၵ်ႇ (ၵုင်းထဵပ်ႈ) ၸိုင်ႈထႆး မွၵ်ႇႁွင်ႉဝႆႉ ဝႃႈၼႆ။ ဝၼ်းတီႈ 14/06/2018 ယၢမ်းၵၢင်ၼႂ် မေႃၵႂၢမ်းၸိုဝ်ႈသဵင်ယႂ်ႇ ၸၢႆးသၢႆမၢဝ်း လႆႈၵႂႃႇၵူတ်ႇထတ်းၶိုၼ်းပၢႆးယူႇလီ တီႈႁူင်းယႃ သူႇၶုမ်ဝိတ်ႉ ဝဵင်းလူင်မိူင်းၵွၵ်ႇ(ၵုင်းထဵပ်ႈ) ၸိုင်ႈထႆး။ မိူဝ်ႈၼႆႉ ၾၢႆႇမေႃယႃၶဝ် လႆႈၵူတ်ႇထတ်းၵႂႃႇယဝ်ႉ တင်းမၢၵ်ႇႁူဝ်ၸႂ်လႄႈ သဵၼ်ႈဢႃႇယုင်ႇ /ဢဵၼ်ႁူႉ (ဢဵၼ်ၼႂ်းဢွၵ်းဢေႃ) ဝႃႈၼႆ။ ၸၢႆးသိူဝ်တႆး ၵေႃႉလုမ်းလႃးၸွႆႈထႅမ် မေႃၵႂၢမ်းၸၢႆးသၢႆမၢဝ်း လၢတ်ႈတီႈၽူႈတွႆႇႁွၵ်ႈဝႃႈ “ ပီႈသၢႆမဝ်းႁဝ်းၶႃႈ ယူႇလီၶိုၼ်ႈ မႃးတင်းၼမ်ယဝ်ႉ ၵႃႈၸူဝ်ႈလႆႈၽႃႇတတ်းယဝ်ႉၵႂႃႇၼႆႉ လႆႈႁၼ်ပီႈသၢႆမၢဝ်း ၵိၼ်ၶဝ်ဝၢၼ်တႄႉၶႃႈ။ မိူဝ်ႈၼႆႉတႄႉ မေႃယႃ တင်းၾၢႆႇႁူဝ်ၸႂ်လႄႈ တင်းၾၢႆသဵၼ်ႈဢႃႇယုင်ႇတႄႉ မႃးၵူတ်ႇထတ်းၵႂႃႇယဝ်ႉ။ ၵူၺ်းၵႃႈ ႁဝ်းၶႃႈပႂ်ႉမေႃယႃၶဝ် မႃးၵူတ်ႇထတ်းတူၺ်းၸေးၸေးၵွၼ်ႇၶႃႈ။ ပေႃးထိုင်မႃး ဝၼ်းတီႈ 17 ၸိုင် မေႃယႃၶဝ် ဢၼ်ၾင်တေႃႈၾင်သၢႆဝႆႉ မိူဝ်ႈၽႃႇတတ်း တီႈတႂ်ၼၼ်ႉ တေဢဝ်ဢွၵ်ႇယဝ်ႉ။ မိူဝ်ႈၽႃႇတတ်းတီႈတႂ်ၼၼ်ႉ မေႃၶဝ်ဢမ်ႇၽႃႇတတ်းၶႃႈလူး ပိူၼ်ႈဢဝ် သႅင်ၾႆးသေ ထွင်ႇသႂ်ႇႁဵတ်းၼၼ်။ တေလႆႈဝႃႈ ပီႈသၢႆမၢဝ်းႁဝ်း ယူႇလီၶိုၼ်ႈမႃးတင်းၼမ်ယဝ်ႉၶႃႈ” ဝႃႈၼႆ။ ယူႇတီႈမေႃယႃ ၼပ်ႉတူၺ်းလၢႆး/ ၼပ်ႉဝၼ်းၵူတ်ႇထတ်းပၢႆးယူႇလီသေမွၵ်ႇႁွင်ႉ မေႃၵႂၢမ်းၸၢႆးသၢႆမၢဝ်း မိူဝ်ႈဝၼ်းတီႈ 11/06/2018 လႄႈၸင်ႇ လႆႈလုၵ်ႉတီႈတႃႈၵုင်ႈသေ ႁွတ်ႈၽႅဝ်ၵႂႃႇ မိူင်းၵွၵ်ႇ(ၵုင်းထဵပ်ႈ) ဝႃႈၼႆ။ မေႃၵႂၢမ်း ၸၢႆးသၢႆမၢဝ်းၼႆႉ ယွၼ်ႉတၢင်းပဵၼ်လၢႆလၢႆလွင်ႈသေ လႆႈၶဝ်ႈယူတ်းယႃတူဝ်တီႈ ႁူင်းယႃသူႇၶုမ်ဝိတ်ႉ ၵုင်း ထဵပ်ႈ ၸိုင်ႈထႆး လႆႈႁပ်ႉယူတ်းယႃၽႃႇတတ်း/ ယိုဝ်းသႅင်ၾႆး ထွင်ႇသႂ်ႇတီႈတႂ် မိူဝ်ႈလိူၼ်ဢေႊပရိူဝ်ႊပူၼ်ႉမႃး။ ဝၢႆးၼၼ်ႉ လႆႈပွၵ်ႈၶိုၼ်းၶဝ်ႈမႃးၼႂ်းမိူင်းမၢၼ်ႈသေ လႆႈလိုဝ်ႈသဝ်းႁၵ်ႉသႃတူဝ်ဝႆႉ။ ထိုင်မႃးဝၼ်းတီႈ 11 လိူၼ်ၼႆႉ ၸင်ႇၶဝ်ႈ ၵႂႃႇၵူတ်ႇထတ်းၸႅတ်ႈထႅင်ႈပၢႆးယူႇလီ ဢၼ်မေႃယႃၶဝ်ၼတ်ႉ/ၶိၼ်းဝႆႉၼၼ်ႉ ဝႃႈၼႆ။ ၸၢႆးသၢႆမၢဝ်းၼႆႉ ပဵၼ်လုၵ်ႈၸၢႆး လုင်းပႃႉၶႅင်ႇ ပႃးၼၢင်းဢေးၸဵင်ႇ ၵိူတ်ႇမိူဝ်ႈပီ 1949 လိူၼ်မၢတ်ႊၶျ် ဝၼ်းတီႈ 18 ဝၼ်းဢၢင်းၵၢၼ်း တီႈၵိူတ်ႇ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ တႄႇႁွင်ႉၵႂၢမ်းမႃး ၽွင်းပီ ၶရိတ်ႉ 1960 ပီပၢႆမႃး။ ၸၢႆးသၢႆမၢဝ်း မီးပီႈၼွင်ႉႁူမ်ႈတွင်ႉၵၼ် 6 ၵေႃႉ ၸၢႆးလၢဝ်သႂ်၊ ၸၢႆးလိူၼ်ၶမ်း၊ ၸၢႆးသၢမ်၊ ၸၢႆးသၢႆမၢဝ်း၊ ၸၢႆးလႅင်းသႂ် လႄႈ ၼၢင်းတဵင်းႁၢၼ်ႇ ၸိူဝ်းၼႆႉ။

['ပၢႆးပိင်ႇၺႃႇ']

2018-06-14T09:25:12

https://shannews.org/archives/5631

ပႃႇတီႇႁူဝ်သိူဝ်ပိုတ်ႇလုမ်း ႁူဝ်ဢိူင်ႇ ထူၼ်ႈ 12 လင်

ပႃႇတီႇႁူဝ်သိူဝ် SNLD ၸတ်းႁဵတ်းပၢင်ပွႆးပိုတ်ႇလုမ်း တၢင်ႇပၢႆႉလႄႈ ပၢင်ႁူပ်ႉထူပ်းၵူၼ်းမိူင်း တီႈဢိူင်ႇၼႃးၶေႃ ၸႄႈဝဵင်းၵျွၵ်ႉမႄး မီးၵူၼ်းၶဝ်ႈႁူမ်ႈ ႁိမ်း 200 ပၢႆဝႃႈၼႆ။ ဝၼ်းတီႈ 13/06/2018 ယၢမ်းၵၢင်ၼႂ် 8:30 မူင်း ထိုင် 12:00 မူင်း ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး SNLD ပႃႇတီႇႁူဝ်သိူဝ် ပိုတ်ႇလုမ်း တၢင်ႇပၢႆႉ တီႈဝၢၼ်ႈၼႃးၶေႃ ဢိူင်ႇၼႃးၶေႃ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ၼႂ်းပၢင်ပွႆးပိုတ်ႇလုမ်း တၢင်ႇပၢႆႉၼၼ်ႉ မီးၽူႈယႂ်ႇၵူၼ်းလူင် ၼႂ်းပႃႇတီႇႁူဝ်သိူဝ် လႄႈ ၵူၼ်းမိူင်း ၶဝ်ႈႁူမ်ႈပၼ်ႁႅင်း တင်းၼမ် ဝႃႈၼႆ။ ၸၢႆးတဵင်းလုၼ်ႇ ႁူဝ်ပဝ်ႈပႃႇတီႇႁူဝ်သိူဝ် SNLD ၸႄႈဝဵင်းၵျွၵ်ႉမႄး လၢတ်ႈတီႈၽူႈတွႆႇႁွၵ်ႈဝႃႈ “ ဢၼ်ႁဝ်းၶႃႈ ပိုတ်ႇ လုမ်းတၢင်ႇပၢႆႉၵႂႃႇထႅင်ႈ ၼႂ်းပိုၼ်ႉတီႈ ၸွမ်းဝၢၼ်ႈ ၸွမ်းဢိူင်ႇၼႆႉ ယွၼ်ႉၵူၼ်းမိူင်းႁဝ်း မၢင်ၵေႃႉ ၶဝ်ဢမ်ႇၶဝ်ႈမႃး ၼႂ်းဝဵင်း၊ ယူႇၵႆ ၸဵမ်ၸိူဝ်းၼႆႉ ဢၼ်ၶဝ်ထူပ်းတၢင်းယၢပ်ႇၽိုတ်ႇ မီးပၼ်ႁႃၼႂ်းပိုၼ်တီႈၶဝ်ၼၼ်ႉ ႁႂ်ႈၶဝ်ပေႃးလႆႈမႃး တၢင်ႇလၢတ်ႈလႆႈပႃႇတီႇႁူဝ်သိူဝ်။ သင်ၶဝ်ဢမ်ႇမႃးတၢင်ႇလၢတ်ႈလႆႈတီႈလုမ်းလူင် ၼႂ်းဝဵင်းၵေႃႈ ႁႂ်ႈၶဝ်တၢင်ႇလၢတ်ႈတီႈ လုမ်းၽႄဢၼ်ပိုတ်ႇဝႆႉၼႂ်းပိုၼ်ႉတီႈဢၼ်ပိုတ်ႇလုမ်းဝႆႉၸိူဝ်းၼၼ်ႉ။ ယဝ်ႉၵေႃႈ ယူႇတီႈၽူႈမီးပုၼ်ႈၽွၼ်း ၼႂ်းပိုၼ်ႉ တီႈႁဝ်း တေတႅမ်ႈမၢႆ ၶေႃႈမုလ်းတင်းမူတ်းသေ ၸင်ႇယိုၼ်ႈသူင်ႇၸူးတီႈလုမ်းလူင် ၼႂ်းဝဵင်း” ဝႃႈၼႆ။ သိုပ်ႇလၢတ်ႈဝႃႈ လုမ်းၵိင်ႇၽႄ ႁဝ်းၶႃႈ ပိုတ်ႇလုမ်းသေ တၢင်ႇပၢႆႉဝႆႉၼၼ်ႉ ႁဝ်းၶႃႈ ၶိုၼ်းၶွတ်ႇၽွတ်ႈဝႆႉပၼ် ႁူဝ်ပဝ်ႈ၊ ၵႅမ်ႁူဝ်ပဝ်ႈ ၽူႈၼမ်းၼႂ်း လႄႈ ၸုမ်းပွင်ၵၢၼ် ပၼ်ၶဝ်ဝႆႉ ၸဵမ်ၸိူဝ်းၼႆႉ။ ၵမ်ႈၼမ် ၵူၼ်းမိူင်းၼႂ်းပိုၼ်ႉတီႈ ဢၼ် ႁူပ်ႉထူပ်းတၢင်းယၢပ်ႇၽိုတ်ႇတႄႉ ပဵၼ်လွင်ႈတီႈလိၼ်ယဝ်ႉ ဝႃႈၼႆ။ ယူႇတီႈ ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး SNLD ပႃႇတီႇႁူဝ်သိူဝ် လႆႈပိုတ်ႇလုမ်းၵိင်ႇၽႄ ၼႂ်းၸႄႈဝဵင်းၵျွၵ်ႉမႄး တင်ႇတႄႇ ပီ 2015 မႃး ထိုင်ယၢမ်းလဵဝ်ၼႆႉ တင်းမူတ်း မီးၵႂႃႇယဝ်ႉ 12 တီႈ ဝႃႈၼႆ။ လိူဝ်ၼၼ်ႉ ဝၢႆးပိုတ်ႇလုမ်း တၢင်ႇပၢႆႉ တီႈဝၢၼ်ႈၼႃးၶေႃယဝ်ႉ ၶိုၼ်းၸတ်းႁဵတ်းပၢင်ႁူပ်ႉထူပ်းၵူၼ်းမိူင်း တီႈဝတ်ႉ ဝိႁၢရ်လူင် ဝၢၼ်ႈၼႃးၶေႃၵူၺ်းၼင်ႇၵဝ်ႇ ၼႂ်းပၢင်ႁူပ်ႉထူပ်းၵူၼ်းမိူင်းၼၼ်ႉ မီးၽူႈယႂ်ႇၵူၼ်းလူင်လႄႈ ၽူႈၵွၼ်း ဢိူင်ႇမွၵ်ႇလၢတ်ႈၶေႃႈၵႂၢမ်း မိူၼ်ၼင်ႇ ၽူႈၶၢၼ်ပၢၵ်ႇ ပႃႇတီႇႁူဝ်သိူဝ် ၸၢႆးလဵၵ့်၊ ႁူဝ်ပဝ်ႈပႃႇတီႇႁူဝ်သိူဝ် ၸႄႈဝဵင်း ၵျွၵ်ႉမႄး ၸၢႆးတဵင်းလုၼ်ႇ၊ ၽူႈတႅၼ်းသ ၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ (1) ၸၢႆးထုၼ်းဝိၼ်း၊ ၽူႈတႅၼ်းၽသႃး ၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸၢႆးထုၼ်းၺၢၼ်ႇလႄႈ ၽူႈၵွၼ်းဢိူင်ႇၼႃးၶေႃ ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2018-06-14T09:21:09

https://shannews.org/archives/5624

လူင်ပွင်ၸိုင်ႈထႆး တေပိုတ်ႇတိုဝ်ႉတၢင်းႁႂ်ႈႁႅင်းၵၢၼ်လႆႈႁဵတ်းၵၢၼ်ထႅင်ႈ 11 သႅၼ်း

လူင်ပွင်ၸိုင်ႈမိူင်းထႆး ႁွင်ႈၵၢၼ်ၾၢႆႇႁႅင်းၵၢၼ် ႁၢင်ႈႁႅၼ်းပၵ်းပိူင်မႂ်ႇတႃႇႁႅင်းၵၢၼ် ယွၼ်ႇယၢၼ်းပၼ်ႁႂ်ႈႁႅင်းၵၢၼ်ယၢၼ်မိူင်း ၸိူဝ်းႁႃႁဵတ်းၵၢၼ်ၼႂ်းမိူင်းထႆး လႆႈႁဵတ်းၼႃႈၵၢၼ် ၼမ်တိူဝ်းမႃးထႅင်ႈမွၵ်ႈ 11 သႅၼ်း(ယၢင်ႇ)။ Photo By – I cons ၼႂ်းလိူၼ်ၵျုၼ်ႊ 2018 ၼႆႉသိုဝ်ႇၶၢဝ်ႇထႆးၶျွင်ႊ3 ပိုၼ်ၽၢဝ်ႇဝႃႈ လူင်ပွင်ၸိုင်ႈမိူင်းထႆး ႁွင်ႈၵၢၼ်ၾၢႆႁႅင်းၵၢၼ်ႁၢင်ႈ ႁႅၼ်း တေပူတ်းပႅတ်ႈ ပၵ်းပိူင်ဢၼ်ႁႄႉႁၢမ်ႈႁႅင်းၵၢၼ်ယၢၼ်မိူင်းႁဵတ်း 11 ယၢင်ႇ ၼႂ်းၼႃႈၵၢၼ်ဢၼ်ႁႄႉႁၢမ်ႈႁႅင်း ၵၢၼ်ယၢၼ်မိူင်းႁဵတ်း 39 ၼႃႈၵၢၼ် ။ တူဝ်တႅၼ်းၸုမ်းပေႃႈလဵင်ႉ၊ မႄႈလဵင်ႉ လၢတ်ႈဝႃႈ – “ မိူဝ်ႈလဵဝ်ၵၢၼ်ဢၼ်ႁႄႉႁၢမ်ႈ ဢမ်ႇပၼ်ႁႂ်ႈႁႅင်းၵၢၼ်ႁဵတ်း မိူၼ်ၼင်ႇၵၢၼ်ၶၢႆၶူဝ်းၶွင်ဝႃႇ၊ ပႂ်ႉႁၢၼ်ႉတၢင်းၶၢႆဝႃႇ၊ ႁၢၼ်ႉႁၢင်ႈၶိူင်ႈၶူၼ်ႁူဝ်ဝႃႇ၊ ႁၢၼ်ႉႁၢင်ႈၶိူင်ႈၼဵပ်ႉတိၼ် ၼဵပ်ႉမိုဝ်းဝႃႇၸိူဝ်းၼႆႉ ၵူၼ်းထႆးဢမ်ႇႁဵတ်း၊ ပိုတ်ႇႁပ်ႉၵူၼ်းႁဵတ်းၵၢၼ်ၵေႃႈ ဢမ်ႇမီးၵူၼ်းထႆးမႃးႁဵတ်း၊ ၵွပ်ႈၼၼ်လႄႈၶႂ်ႈႁႂ်ႈလူင်ပွင်ၸိုင်ႈယွၼ်ႇယၢၼ်းပၼ် ႁႂ်ႈႁႅင်းၵၢၼ်ယၢၼ်မိူင်း လႆႈႁဵတ်းၵၢၼ် ၶၢႆၶူဝ်းၶွင်ၼႃႈႁၢၼ်ႉ၊ ႁၢၼ်ႉႁၢင်ႈၶိူင်ႈႁဵတ်း ၼဵပ်ႉတိၼ်ၼဵပ်ႉမိုဝ်းၸိူဝ်းၼႆႉ ” ဝႃႈၼႆ။ ၸၢႆးပိူင်းၸဝ်ႈၼႃႈတီႈၾၢႆႇမၢႆမီႈ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈဝႃႈ – “ မိူဝ်ႈဢွၼ်တၢင်းၼႆႉ ၼႃႈၵၢၼ်ဢၼ်ၶဝ်ႁႄႉႁၢမ်ႈမီးယူႇ 39 ၼႃႈၵၢၼ် ၼႂ်းလိူၼ်ၼႆႉသမ်ႉလႆႈငိၼ်းဝႃႈ တေယူၵ်ႉလိူၵ်ႈပႅတ်ႈၶေႃႈႁၢမ်ႈ 11 ၶေႃႈၼႆလႄႈ တေၵိုတ်းယူႇ 28 ၶေႃႈဢၼ်ႁႄႉႁၢမ်ႈႁႅင်းၵၢၼ်ႁဵတ်း၊ ၵူၺ်းၵႃႈမိူဝ်ႈလဵဝ်တႄႉပႆႇမီးၽိုၼ်လိၵ်ႈလူင်ပွင်ၸိုင်ႈ ဢၼ်ဢွၵ်ႇမႃးၵမ်းသိုဝ်ႈၼင်ႇၵဝ်ႇ တေလႆႈပႂ်ႉတူၺ်းထႅင်ႈၵမ်းၼိုင်ႈဝႃႈ ၼႃႈၵၢၼ်ဢၼ်ၶဝ် ပၼ်ႁဵတ်းထႅင်ႈၼၼ်ႉ ပဵၼ်ၼႃႈၵၢၼ်သင်လၢႆလၢႆ ဝႃႈၼႆ။ ၼႂ်းမိူင်းထႆးၼႆႉ မီးႁႅင်းၵၢၼ်ယၢၼ်မိူင်း ဢၼ်လုၵ်ႉမႃးတၢင်းမိူင်းႁူမ်ႈတုမ်မၢၼ်ႈ၊ လၢဝ်း၊ ၵမ်ႊပူႊၶျႃႊ ၸိူဝ်းၼႆႉၼပ်ႉ ႁူဝ်လၢၼ်ႉ။ တႄႇဢဝ်လိူၼ်ၼႃႈၼႆႉၵႂႃႇ လူင်ပွင်ၸိုင်ႈမိူင်းထႆးပိုၼ်ၽၢဝ်ႇဝႃႈ ႁွင်ႈၵၢၼ်ၾၢႆႇႁႅင်းၵၢၼ်လႄႈ ႁွင်ႈ ၵၢၼ်ၾၢႆႇၵဵဝ်ႇၶွင်ႈ တေလူင်းၵူတ်ႇထတ်းႁႅင်းၵၢၼ် ၸိူဝ်းၽိတ်းပၵ်းပိူင်မၢႆမီႈၼႆလႄႈ ၸိူဝ်းဢမ်ႇၸၢင်ႈတေႃႇဝတ်းဝႂ် မၢင်ၸိူဝ်းပေႃးပွၵ်ႈႁိူၼ်းၵေႃႈမီး၊ ၸိူဝ်းၺႃးတီႉသေသူင်ႇပွၵ်ႈၶိုၼ်းတၢင်းတႃႈၶီႈလဵၵ်းၵေႃႈမီး ၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-06-14T09:17:16

https://shannews.org/archives/5623

ပႃႇတီႇႁူဝ်သိူဝ် ႁဵတ်းပၢင်ယုၵ်ႉမုၼ်း ၼမ်ႉၵတ်ႉ ၾၢႆႇၸတ်းၵၢၼ်လုမ်း တီႈမိူင်းသူႈ

ပႃႇတီႇႁူဝ်သိူဝ် မိူင်းသူႈ ၸတ်းႁဵတ်း ပၢင်သွၼ်ယုၵ်ႉမုၼ်းၼမ်ႉၵတ်ႉ ၾၢႆႇၸတ်းၵၢၼ်ၼႂ်းလုမ်း ပွၵ်ႈဢွၼ်တၢင်းသုတ်း ၼႂ်းဝဵင်းမိူင်းသူႈလႄႈ မီးၽူႈၶဝ်ႈႁူမ်ႈ လဵပ်ႈႁဵၼ်း 100 ပၢႆ ။ ဝၼ်းတီႈ 12/06/2018 ယၢမ်းၵၢင်ၼႂ် 9:00 မူင်း ထိုင် 3:30 မူင်း ဝၢႆးဝၼ်း ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး SNLD ပႃႇတီႇႁူဝ်သိူဝ် ၸႄႈဝဵင်းမိူင်းသူႈ ဢွၼ်ႁူဝ်သေ ၸတ်းႁဵတ်းပၢင်ယုၵ်ႉမုၼ်းၼမ်ႉၵတ်ႉၾၢႆႇၵၢၼ်လုမ်းပိုၼ်ႉတီႈ ပွၵ်ႉ 3 ၸႄႈဝဵင်းမိူင်းသူႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ၾိုၵ်းၽွၼ်ႉပၼ် ႁႂ်ႈၵူၼ်းမိူင်းပိုၼ်ႉတီႈ ပေႃးတေႁူႉပိူင်ၶွတ်ႇၽွတ်ႈၵၢၼ်လုမ်း ဝႃႈၼႆ။ ၸၢႆးဢုင်း ႁူဝ်ပဝ်ႈ ပႃႇတီႇႁူဝ်သိူဝ် ၸႄႈဝဵင်းမိူင်းသူႈ လၢတ်ႈတီႈၽူႈတွႆႇႁွၵ်ႈဝႃႈ “ ယိူင်းဢၢၼ်း ဢၼ်လႆႈၸတ်းႁဵတ်း ပၢင်သွၼ် ၾၢႆႇၵၢၼ်လုမ်းၼႆႉ ၵွပ်ႈပိူဝ်ႈဝႃႈ ႁဝ်းၶႃႈသမ်ႉ ပဵၼ်ၾၢႆႇပႃႇတီႇ ပေႃးဝႃႈ ပိုၼ်ႉထၢၼ်ၵၢၼ်လုမ်း ဢမ်ႇႁူႉ ၼႅၼ်ႈၼႃၼႆ မၼ်းတေယၢပ်ႇ။ ၵွပ်ႈပိူဝ်ႈၼၼ်လႄႈ ႁႂ်ႈၵူၼ်းႁဝ်းၶႃႈ မီးပိုၼ်ႉႁူႉၵၢၼ်လုမ်းၵေႃႈႁင်းမၼ်း၊ ႁႂ်ႈမီးပိုၼ်ႉ ႁူႉၼမ်ႉၵတ်ႉလွင်ႈၸတ်းပွင်ၵၢၼ်လုမ်းၽႂ်မၼ်း။ ယဝ်ႉၵေႃႈ တႄႇဢဝ် ၸၼ်ႉဝၢၼ်ႈ/ ဢိူင်ႇ ထိုင် ၸၼ်ႉၸႄႈဝဵင်း ၼင်ႇႁိုဝ်ပေႃးတေမေႃၵပ်းသိုပ်ႇ တိတ်းတေႃႇၵၼ် ႁဝ်းတေၸႅၵ်ႇပုၼ်ႈၽွၼ်းၵၼ်ၸိူင်ႉႁိုဝ် ၸွမ်းၼင်ႇ ၸၼ်ႉ ၵၢၼ်လႄႈ ပုၼ်ႈၽွၼ်း တေၸတ်းႁဵတ်းၸိူင်ႉႁိုဝ် ၸဵမ်ၸိူဝ်းၼႆႉသေ ၼင်ႇႁိုဝ် ၵူၼ်းႁဝ်း ပေႃးတေၸတ်း သၢင်ႈႁဵတ်း ၵႂႃႇလႆႈငၢႆႈငၢႆႈၼႆသေ ၸင်ႇလႆႈၸတ်းႁဵတ်းပၢင်ယုၵ်ႉမုၼ်းၼမ်ႉၵတ်ႉၵၢၼ်လုမ်းပိုၼ်ႉတီႈၼႆႉ” ဝႃႈၼႆ။ ၽူႈပူင်သွၼ်ပၼ် ယုၵ်ႉမုၼ်းၼမ်ႉၵတ်ႉၵၢၼ်လုမ်း ပဵၼ်ၸၢႆးဢုင်း ႁူဝ်ပဝ်ႈပႃႇတီႇႁူဝ်သိူဝ် တင်း ၸၢႆးႁၢၼ်မိူင်း ၵႅမ်ႁူဝ်ပဝ်ႈ ပႃႇတီႇႁူဝ်သိူဝ် ၸႄႈဝဵင်းမိူင်းသူႈ ဝႃႈၼႆ။ ၵူၼ်းၼႂ်းၸႄႈဝဵင်းမိူင်းသူႈ တင်းမူတ်း 17 ဢိူင်ႇ မႃးၶဝ်ႈႁူမ်ႈလဵပ်ႈႁဵၼ်း တင်းမူတ်း 100 ပၢႆ မႃးၾိုၵ်းၽွၼ်ႉၵႂႃႇ ဝႃႈၼႆ။

['ၵူႈလွင်ႈလွင်ႈ']

2018-06-14T04:05:00

https://shannews.org/archives/5620

ပီႈၼွင်ႉတႆးၸွႆး ၵူၼ်းထူပ်းၽေးၼမ်ႉလူၵ်ႈ တီႈၼမ်ႉလၼ်ႈ

ပီႈၼွင်ႉတႆးၸွႆး ၵူၼ်းထူပ်းၽေးၼမ်ႉလူၵ်ႈ တီႈၼမ်ႉလၼ်ႈ

['Uncategorized']

2018-06-13T08:43:36

https://shannews.org/archives/5609

ၵူၼ်းၼုမ်ႇတႆးၼမ်ႉပွင်ႈတေသၢၼ်မိုဝ်းၵၼ်ႁႄႉႁၢမ်ႈယႃႈမဝ်းၵမ်

ၵူၼ်းၼုမ်ႇထုင်ႉၼမ်ႉပွင်ႈ လႄႈၵူၼ်းၼုမ်ႇ ဢိူင်ႇၵုင်းမူင်ႈ ၸေႈဝဵင်းလႃႈသဵဝ်ႈ ႁူပ်ႉထူပ်း ဢုပ်ႇဢူဝ်းၵၼ် တႃႇသၢၼ် ၶတ်းယႃႈမဝ်းၵမ်ၼႂ်းထုင်ႉၼမ်ႉပွင်ႈ။ ပၢင်ႁူပ်ႉထူပ်းၸတ်းႁဵတ်းဝၼ်းထိ 12 /06/2018 တီႈဝတ်ႉၵုင်းမူင်ႈဢိူင်ႇၵုင်းမူင်ႈ ထုင်ႉၼမ်ႉပွင်ႈ တူင်ႇဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ မီးၽူႈၶဝ်ႈႁူမ်ႈ 80 ပၢႆ။ ၸၢႆးဝုၼ်းလႅင်ႇ ၽူႈၶၢၼ်ပၢၵ်ႇၸုမ်းသၢၼ်ၶတ်းယႃႈမဝ်းၵမ် ၼမ်ႉပွင်ႈလၢတ်ႈတီႈၸုမ်း ၶၢဝ်ႇၽူႈတွႆႇႁွၵ်ႈဝႃႈ- ၼႂ်းပၢင်ႁူပ်ႉထူပ်းၼႆႉႁဝ်းၶႃႈလႆႈသပ်းလႅင်းၼႄ ၽွၼ်းႁၢႆႉၸႃႉ ယႃႈမဝ်းၵမ်ၼႆႉပဵၼ်ႁိုဝ်၊ မီးၽွၼ်းႁၢႆႉၸႃႉၼိူဝ်ၶိူဝ်းႁဝ်း ၸိူင်ႉႁိုဝ်ၼိူဝ်ပၢႆးမၢၵ်ႈမီးႁဝ်း ၸိူင်ႉႁိုဝ်ၼႆလႄႈ ႁဝ်းၶႃႈလႆႈလႅၵ်ႈလၢႆႈတၢင်းႁူႉတင်းႁၼ်ၵၼ်လႆႈဢုပ်ႇၵၼ်လၢႆလၢႆႁူဝ်ၶေႃႈ။ – ဝႃႈၼႆ။ ထုင်ႉၼမ်ႉပွင်ႈၼႆႉ မိူဝ်ႈဢွၼ်တၢင်း ယၢမ်ႈမီးၸုမ်းႁူမ်ႈသၢၼ်ၶတ်းၵႂၢတ်ႇလၢင်ႉယႃႈမဝ်းၵမ် ၼႂ်းဢိူင်ႇဝၢၼ်ႈ။ တိ ၺွပ်း ၵူၼ်းၵိၼ်ယႃႈ၊ ၵူၼ်းၶၢႆယႃႈ သေတႃႉ ဝၢႆးၼႆႉမႃး ယွၼ်ႉ မႆႈၸႂ်လွင်ႈႁူမ်ႇလူမ်ႈၸဝ်ႈၵဝ်ႇသေၸင်ႇလႆႈၵိုတ်းၵိုတ်းယင်ႉၵႂႃႇတင်းႁိုင် – ဝႃႈၼႆ။ ၸၢႆးဝုၼ်းလႅင်ႇ သိုပ်ႇလၢတ်ႈထႅင်ႈဝႃႈ – ဢဝ်လၢႆးပၼ်ပိုၼ်ႉႁူႉၵူၼ်းၼုမ်ႇသေ ၵႅတ်ႇၶႄ ႁႄႉၵင်ႈယႃႈမဝ်းၵမ်ၼႆႉသေႁဵတ်းၵၢၼ်ၵႂႃႇ။ ယႃႈမဝ်းၵမ်ဢမ်ႇႁၢႆၵမ်းသိုဝ်ႈသေတႃႉ ၸၢင်ႈႁဵတ်းႁႂ်ႈလူတ်းယွမ်းလူင်းၵႂႃႇၵမ်းဢိတ်းဢိတ်း ဝႃႈၼႆ။ ၸၢႆးလႃႉထူၺ်း ႁူဝ်ၼႃႈၸုမ်းၵူၼ်းၼုမ်ႇၼမ်ႉပွင်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- ၾၢႆႇ ၼိုင်ႈၵေႃႈၼင်ႇႁိုဝ်ၸုမ်းၵူၼ်းၼုမ်ႇႁဝ်းၶႃႈ ဝၢၼ်ႈၼိုင်ႈလႄႈဝၢၼ်ႈၼိုင်ႈ ဢိူင်ႈၼိုင်ႈလႄႈ ဢိူင်ႇၼိုင်ႈ ႁႂ်ႈမီးလွင်ႈၸမ်ၸႂ်ၶဝ်ႈဢွၵ်ႇၵၼ် ႁူမ်ႈသၢင်ႈၼႃႈၵၢၼ်ၵၼ်။ ပိူင်လူင်တႄႉႁဝ်းၶႃႈလႆႈၸႂ်တေႁူမ်ႈၵၼ်တိုၵ်းတေႃး သၢၼ်ၶတ်းယႃႈမဝ်းၵမ် ၶႃႈဢေႃႈ- ဝႃႈၼႆ။ မၼ်းၸၢႆးလၢတ်ႈၼေဝႃႈ ထုင်ႉၼမ်ႉပွင်ႈၼႆႉ ၵူၼ်းၵိၼ်ယႃႈ သူႇသမ်းယႃႈယင်းတိုၵ်ႉမီးၼမ်။ ၵူၼ်းၶၢႆၵေႃႈလိူင်ႇ။ လုၵ်ႇဢွၼ်ႇႁူင်းႁဵၼ်းယင်းတိတ်းယႃႈ ဝႃႈၼႆ။

['ယႃႈမဝ်းၵမ်']

2018-06-13T08:45:10

https://shannews.org/archives/5608

ပလိၵ်ႈၾၢႆႇလူတ်ႉၵႃးမိူင်းတႆး ၵူတ်ႇထတ်းတီႉၺွပ်း လူတ်ႉၵႃး ဢမ်ႇမီးလၢႆႊသိၼ်ႊ

လူင်ပွင်ၸိုင်ႈမၢၼ်ႈ လူင်းၵူတ်ႇထတ်း လူတ်ႉၵႃးဢမ်ႇမီးၶွၼ်ႇ/ဢမ်ႇမီးလၢႆႊသိၼ်ႊ License ၼႂ်းၸိုင်ႈတႆးပွတ်း ဢွၵ်ႇ၊ ပွတ်းၸၢၼ်းလႄႈ ပွတ်းႁွင်ႇၵူၼ်းမိူင်းၵူဝ်ဢမ်ႇႁတ်းၵႂႃႇတၢင်းၼွၵ်ႈ။ တႄႇဝၼ်းတီႈ 11/06/2018 မႃးၼႆႉ ၾၢႆႇလူတ်ႉၵႃး၊ ပလိၵ်ႈဢိၵ်ႇၾၢႆႇၵဵဝ်ႇၶွင်ႈ ႁူမ်ႈၵၼ်လူင်းပိုၼ်ႉတီႈ ၵူတ်ႇထတ်း လူတ်ႉၵႃးဢမ်ႇမီးၶွၼ်ႇ ၼႂ်းၸိုင်ႈတႆးပွတ်းၸၢၼ်း လၢႆဝဵင်း မိူၼ်ၼင်ႇလွႆလႅမ်၊ ပၢင်လွင်း၊ ၼမ်ႉၸၢင် ၊ ၼႂ်းၸိုင်ႈတႆးပွတ်းဢွၵ်ႇသမ်ႉ တႃႈၶီႈလဵၵ်း၊ ၵဵင်းတုင်၊ ၸိုင်ႈတႆးပွတ်းႁွင်ႇၵေႃႈမီးၶၢဝ်ႇလိုဝ်းဝႃႈ တီႉယူႇဝႃႈၼႆ။ ပႃႈၼၢင်းၶမ်း ၵူၼ်းတူၼ်ႈတီး လၢတ်ႈဝႃႈ – “ တီႉတႄႉမၼ်း တႃႇတေလူင်းၵူတ်ႇထတ်း ဝႂ်လၢႆႊသိၼ်ႊၵႃးၼႆႉ ၵူၼ်းလူင်ၸၼ်ႉပႃႈၼိူဝ် ယင်းပႆႇၸီႉသင်ႇသင် ၵူၼ်းပႃႈတႂ်ႈမၼ်းၵူၺ်းဢေႃႈလႄႇ ႁႃလူင်းၵူတ်ႇထတ်းယူႇၼႆႉ ႁဝ်းၶႃႈ ၵူၼ်းမိူင်းၸိူဝ်းဢၼ်မီးၵႃးတႄႉ ဢမ်ႇႁတ်း ဢွၵ်ႇၵႂႃႇတၢင်းလႂ် ဝၢၼ်ႈပေႃး ယဵၼ်ၶႃႈဢေႃႈ ။ မိူင်းႁဝ်းၼႆႉတႃႇတေ ႁဵတ်းဝႂ်ႂ်ၶႂၼ်ႇ License ၼႆႉႁဵတ်းယၢပ်ႇၼႃႇ လႆႈသဵင်ႈငိုၼ်းၼမ် ၵွပ်ႈၼၼ်လႄႈ ၵမ်ႈၼမ်ၸႂ်ႉလူတ်ႉၵႃး ဢၼ်ဢမ်ႇမီး လၢႆႊသိၼ်ႊၵူၺ်းၶႃႈ ” ဝႃႈၼႆ။ မဵဝ်းၸေႃႇဢွင်ႇ ၽူႈၵွၼ်းပလိၵ်ႈ ၼႃႈတီႈ တပ်ႉမၢႆ 18 ဝဵင်းတူၼ်ႈတီး လၢတ်ႈဝႃႈ – “ ယွၼ်ႉၸမ် ဝၼ်းၽဵဝ်ႈ မူၺ်ႉယႃႈမဝ်းၵမ်လုမ်ႈၾႃႉလႄႈ ၸင်ႇႁူမ်ႈၵၼ်လၢႆၾၢႆႇသေလူင်းၵူတ်ႇထတ်းၵူၺ်း တင်ႈၸႂ်တင်ႈၶေႃးသေ ၵူတ်ႇထတ်း ၽဵဝ်ႈလၢင်ႉလူတ်ႉၵႃးဢမ်ႇမီးၶွၼ်ႇတႄႉၵေႃႈ ဢမ်ႇၸႂ်ႈၼင်ႇၵဝ်ႇ ” ဝႃႈၼႆ။ ၼႂ်းမိူင်းတႆးၼႆႉ ၸုမ်းယိပ်းၵွင်ႈၵၢင်ႇၼမ် ၵူၼ်းႁဵတ်းၵၢၼ်ပၢႆးမၢၵ်ႈမီးၵေႃႈၼမ် တႃႇတေႁဵတ်းဝႂ်ႂ်ၶွၼ်ႇၵေႃႈယၢပ်ႇ လႆႈသဵင်ႈငိုၼ်းၼမ် ၵွပ်ႈၼၼ်လႄႈ လူတ်ႉၵႃးဢၼ်ဢမ်ႇမီးၶွၼ်ႇၼႂ်းမိူင်းတႆးၼႆႉ မီးၼမ်ၵမ်ႈၼမ်ၵေႃႈ ဢွၼ်ၵၼ်သိုဝ်ႉ ၶီႇၵႃးဢမ်ႇမီးၶွၼ်ႇၵူၺ်း ၼႆယဝ်ႉ။

['ၵူႈလွင်ႈလွင်ႈ']

2018-06-13T07:34:59

https://shannews.org/archives/5604

ၸဝ်ႈသူၼ်ၽၵ်းမီႇႁေႃ မိူင်းပၼ်ႇ – မိူင်းတူၼ် ႁူပ်ႉတၢင်းယၢပ်ႇ ယွၼ်ႉၶၼ်မီႇႁေႃတူၵ်း

ၵူၼ်းႁဵတ်းသူၼ် ပွတ်းမိူင်းပၼ်ႇ၊ မိူင်းတူၼ်၊ မႄႈၵႅၼ်း၊ ၼႃးၵွင်းမူးလႄႈ ပုင်ႇပႃႇၶႅမ် ႁူပ်ႉတၢင်းယၢပ်ႇၽိုတ်ႇ ယွၼ်ႉ ၶၼ်ၽၵ်းမီႇႁေႃ(မီႇႁူဝ်ၶၢဝ်) လူတ်းယွမ်းလူင်းႁၢဝ်ႈႁႅင်း ဝႃႈၼႆ။ တႄႇဢဝ် ႁူဝ်ပီ 2018 ၼႆႉမႃး ၵႃႈၶၼ်ၽၵ်းမီႇၶၢဝ် လူတ်းယွမ်းလူင်းထိုင် ၼိုင်ႈၵီႊလူဝ်ႊလႂ် 8 ဝၢတ်ႇ ၵူၼ်းပိုၼ်ႉတီႈ ၸဝ်ႈသူၼ်ၽၵ်းမီႇၶၢဝ်၊ ဢဝ်ၵႂႃႇၶၢႆပွတ်းတႃႈၶီႈလဵၵ်း ဢမ်ႇၶၢတ်ႇ ၶၼ်ၽၵ်းမီႇၶၢဝ်တူၵ်းႁႅင်းလႄႈ ၸဝ်ႈသူၼ်မိူင်းပၼ်ႇ၊ မိူင်းတူၼ်၊ မႄႈၵႅၼ်း ၼႃးၵွင်းမူး လႄႈ ပုင်ႇပႃႇၶႅမ် မႆႈၸႂ်ၵူဝ်ၽၵ်းမီႇလူႉသုမ်း ပႅတ်ႈလၢႆလၢႆ ဝႃႈၼႆ။ ပႃႈၼၢင်းလီၵူၼ်းၵႃႉ မီႇၶၢဝ် ၵေႃႉၼိုင်ႈလၢတ်ႈဝႃႈ “ ဢၼ်ပဵၼ်ပၼ်ႁႃၶၼ်ၽၵ်းမီႇတူၵ်းႁႅင်းၼႆႉ မၼ်းပဵၼ်ယွၼ်ႉ ၸဝ်ႈၼႃႈတီႈမၢၼ်ႈဢူၼ်ႈဢွၼ်ႇတေႃႇထႆး၊ ၾၢႆႇၸဝ်ႈၼႃႈတီႈထႆးသမ်ႉ ၵဵပ်းၶွၼ်ႇၵႃႈၽၵ်းမီႇ ႁႅင်းပူၼ်ႉတီႈ။ ၼိုင်ႈလူဝ်းလႂ် 11 ဝၢတ်ႇ သမ်ႉလႆႈ လၵ်ႉဢဝ်ၶဝ်ႈ ဢမ်ႇလႆႈပဵၼ်တၢင်းၵၢၼ်။ ပိူင်လူင်မၼ်း ဢၼ်ၸဝ်ႈၼႃႈတီႈ မၢၼ်ႈၶဝ် ဢမ်ႇဢဝ်ၸႂ်သႂ်ႇပၼ်ၵူၼ်းမိူင်း ဢမ်ႇႁႄႉၵင်ႈပၼ်ပၢႆးမၢၵ်ႈမီးၵူၼ်းမိူင်း ပွႆႇၵူၼ်းမိူင်းႁဵတ်းၵႂႃႇ ၸိူဝ်ႈလိူဝ်ႈ ၸႃႈလႃႈၵူၺ်း။ ၸွမ်းလႅၼ်လိၼ်ၼႆႉ ပေႃးၵူၼ်းထႆး ဢဝ်ၵုၼ်ႇၵႃႉတၢင်းၶၢႆၶဝ်ႈမႃးမိူင်းႁဝ်း ၾၢႆႇမၢၼ်ႈၶဝ် လႆႈၵိၼ်ၸွမ်း ပေႃးၵူၼ်းမိူင်းတႆးဢဝ်ၵုၼ်ႇၵႃႉ ဢွၵ်ႇၵႂႃႇၶၢႆတၢင်းမိူင်းထႆးသမ်ႉ ငိုၼ်းဢၼ်လႆႈမႃးၼၼ်ႉ ၸဝ်ႈၼႃႈ တီႈမၢၼ်ႈၶဝ် ၵဵပ်းၵိၼ်ပဵၼ်ၵၢၼ်သုၼ်ႇတူဝ်ၽႂ်မၼ်းႁဵတ်းၼၼ်ၵူၺ်းၸင်ႇဝႃႈၵၢၼ်ၵႃႉၽၵ်းမီႇလူႉ” ဝႃႈၼႆ။ သိုပ်ႇလၢတ်ႈဝႃႈ သင်ၽၵ်းမီႇၼႆႉ ဢဝ်ၵႂႃႇတၢင်းတႃႈၶီႈလဵၵ်းၸိုင် ၸဝ်ႈၼႃႈတီႈမၢၼ်ႈၶဝ် ပႂ်ႉၵဵပ်းၵိၼ်တီႈပုင်းထုၼ် တီႈၼိုင်ႈလႄႈ တီႈမိူင်းသၢတ်ႇ တေၵႂႃႇတၢင်းတႃႈၶီႈလဵၵ်း တီႈၼိုင်ႈ။ 2 တီႈၼႆႉ ၸဝ်ႈၵႃးလႆႈပၼ်ၶွၼ်ႇတီႈမၢၼ်ႈ ၼိုင်ႈ လမ်းလႂ် 5,000 ဝၢတ်ႇ ငိုၼ်းထႆး” ဝႃႈၼႆ။ မိူဝ်ႈပီ 2017 ၼၼ်ႉ ယွၼ်ႉမီးၸဝ်ႈတိုၼ်းလၢင်းၶဝ် ႁပ်ႉသိုဝ်ႉၽၵ်းမီႇလႄႈ ၵႃႈၶၼ်လႆႈသုင် ၼိုင်ႈၵီႊလူဝ်ႊလႂ် 30 ဝၢတ်ႇ ထိုင် 50 ဝၢတ်ႇ။ ယွၼ်ႉၼၼ်လႄႈ ၵူၼ်းမိူင်းႁူဝ်ပၢၵ်ႇလႂ် 90 ပၢႆ ပဵၼ်ၵူၼ်းဢၼ်လႆႈပိုင်ႈဢိင်ၸႂ်ယႂ်ႇ ၼိူဝ် ၵၢၼ်ၽုၵ်ႇသွမ်ႈ။ သင်ဝႃႈ ငိုၼ်းဢမ်ႇမီး ဢမ်ႇပေႃးၸိုင် ၵူႈယိုမ်လႆႈ တီႈၽူႈႁပ်ႉသိုဝ်ႉ ၸဝ်ႈတိုၼ်းလၢင်းၶဝ် ဢဝ်မႃးလူင်းတိုၼ်းလၢင်းၽုၵ်ႇသူၼ်ၽၵ်းမီႇဝႆႉ ၸိူဝ်းၼႆႉ။ တႄႇဢဝ် ႁူဝ်ပီ 2018 ၼႆႉမႃး ၶၼ်ၽၵ်းမီႇၶၢဝ်ၼႆႉ လူတ်းလူင်းမႃးလွႆးလွႆး ၼိုင်ႈၵီႊလူဝ်ႊ 30 ဝၢတ်ႇ ထိုင် 50 ဝၢတ်ႇ ၼၼ်ႉ လူတ်းလူင်းမႃး ၼိုင်ႈၵီႊလူဝ်ႊ 27 ဝၢတ်ႇ။ ထိုင်မႃး ၼႂ်းလိူၼ်မၢတ်ႊၶျ် တင်း လိူၼ်ဢေႊပရိူဝ်ႊ တေႃႇယၢမ်း လဵဝ် လူတ်းလူင်းထိုင် ၼိုင်ႈၵီႊလူဝ်ႊ 8 ဝၢတ်ႇ ဝႃႈၼႆ။ ၵူၼ်းမိူင်းထုင်ႉ မိူင်းပၼ်ႇ၊ မိူင်းတူၼ်၊ မႄႈၵႅၼ်း၊ ၼႃးၵွင်းမူးလႄႈ ပုင်ႇပႃႇၶႅမ်ၼႆႉ ၵမ်ႈၼမ် ႁဵတ်းၵိၼ် ၵၢၼ်ႁႃ လဵင် တွင်ႉ ႁဵတ်းၼႃး၊ ႁဵတ်းသူၼ်ၽၵ်းမီႇ ၸိူဝ်းၼႆႉၵူၺ်း ၸၢႆးဢုတ်ႉၸဝ်ႈသူၼ်ၽၵ်းမီႇၼႃးၵွင်းမူးလၢတ်ႈဝႃႈ ၶႂ်ႈတုၵ်း ယွၼ်းထိုင် ၵူၼ်းလူင်ၵူႈၾၢႆႇ၊ ၾၢႆႇၵၢၼ်မိူင်း၊ ၵၢၼ်သိုၵ်း၊ ၾၢႆႇပၢႆး မၢၵ်ႈမီးလႄႈ ၽူႈတႅၼ်းၶဝ် ႁႂ်ႈၸွႆႈၵႄႈလိတ်ႈပၼ်ႁႃ ၸွႆႈထႅမ်တူၺ်းထိုင်ပၼ်ၵူၼ်းမိူင်းၸဝ်ႈႁႆႈၸဝ်ႈၼႃး လႄႈ ၸွႆႈတၢင်ႇလၢတ်ႈပၼ် ၼႂ်းသၽႃး ႁႂ်ႈၵူၼ်းမိူင်းပေႃးလႆႈၵႃႉ ၶၢႆလီ ထၢင်ႇႁၢင်ႈလီငၢမ်း ဝႃႈၼႆ။ လႅင်ႇၶၢဝ်ႇ သႅင်ၸွမ်မိူင်း ၸူဝ်ႈၶၢဝ်းမႆႉၺွင်ႇသၢမ်ၶႃ

['ၵၢၼ်မၢၵ်ႈမီး']

2018-06-13T06:18:29

https://shannews.org/archives/5594

ၵူၼ်းၼုမ်ႇ ဝဵင်းလိူဝ်ႇ တေၸတ်းႁဵတ်းပၢင်ယုၵ်ႉယွင်ႈ ၸၢႆးသၢႆမၢဝ်း

ၵူၼ်းၼုမ်ႇဝဵင်းလိူဝ်ႇ(မၼ်းတလေး) ႁူမ်ႈၵၼ်သေ တေၸတ်းႁဵတ်းပၢင်ပွႆး ယုၵ်ႉယွင်ႈၸၢႆးသၢႆမၢဝ်း ႁႃငိုၼ်းၵွင်ၵၢင် တႃႇၵမ်ႉၸွႆႈၵႃႈယူတ်းယႃတူဝ်မၼ်းၸၢႆး ဝႃႈၼႆ။ ၶႅပ်းႁၢင်ႈ မိူဝ်ႈၽွင်း ၸၢႆးသၢႆမၢဝ်းယူတ်းယႃတူဝ် တီႈႁူင်းယႃ သူႇၶုမ်ဝိတ့် မိူင်းၵွၵ်ႇ ၸိုင်ႈထႆး ဝၼ်းတီႈ 14/06/2018 ယၢမ်းဝၢႆးဝၼ်း 4 မူင်း ထိုင် 9 မူင်းၵၢင်ၶိုၼ်း ၸုမ်းၵူၼ်းၼုမ်ႇ မွၵ်ႇၵွၼ်တႆး ဝဵင်းလိူဝ်ႇ တေႁူမ်ႈၵၼ်သေ ၸတ်းႁဵတ်းပၢင်ပွႆး ႁႃငိုၼ်းၵွင်ၵၢင်လႄႈ ယုၵ်ႉယွင်ႈ မေႃၵႂၢမ်း ၸၢႆးသၢႆမၢဝ်း တီႈႁူင်းႁေႃလူင် ဝဵင်းလိူဝ်ႇ။ ၼႂ်းပၢင်ပွႆးၼၼ်ႉ တေမီးပၢင်လဝ်ႇမူၼ်ႈတူၼ်ႈၸႂ်ပၢၼ်မႂ်ႇ ၽဵင်းၵႂၢမ်း တႆး တင်း မၢၼ်ႈ ဢၼ်မေႃ ၵႂၢမ်းၸၢႆးသၢႆမၢဝ်း ယၢမ်ႈႁွင်ႉမႃး ဝႃႈၼႆ။ ၸၢႆးလၢဝ်သႂ် မေႃတႅမ်ႈၵႂၢမ်း/ ႁွင်ႉၵႂၢမ်း ၵေႃႉပဵၼ်ပီႈဢၢႆႈလူင်ၸၢႆးသၢႆမၢဝ်း လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈ ဢေႃႈ။ တေၸတ်းႁဵတ်းမိူဝ်ႈၽုၵ်ႈၼႆႉၶႃႈ။ ပၢင်ပွႆးၼႆႉ ယူႇတီႈၸုမ်းၵူၼ်းၼုမ်ႇ တီႈဝဵင်းလိူဝ်ႇသေ ဢွၼ်ၸတ်း ႁဵတ်းၵႂႃႇ။ ၶႃႈႁဝ်းၵေႃႈ တေၵႂႃႇၶဝ်ႈႁူမ်ႈ လဝ်ႇမူၼ်ႈတူၼ်ႈၸႂ်ပၼ်ႁႅင်း ပီႈၼွင်ႉႁဝ်း ၸိူဝ်းမႃးၶဝ်ႈပွႆးယူႇၶႃႈ” ဝႃႈၼႆ။ ပၢင်ပွႆးယုၵ်ႉယွင်ႈ ၸဝ်ႈပၢႆးမွၼ်းမေႃၵႂၢမ်းလူင် ၸၢႆးသၢႆမၢဝ်းၼႆႉ ယိူင်းဢၢၼ်း တႃႇလႆႈငိုၼ်းၵွင်ၵၢင်သေ တေဢဝ်ၸွႆႈ လွင်ႈယူတ်းယႃတူဝ် ၸၢႆးသၢႆမၢဝ်း ဝႃႈၼႆ။ ၼႂ်းပၢင်ႁွင်ႉၽဵင်းၵႂၢမ်းၼၼ်ႉ တေမီးမေႃၵႂၢမ်းတႆး ၸိုဝ်ႈသဵင်ယႂ်ႇ တင်းၼမ်မႃးၶဝ်ႈႁူမ်ႈလဝ်ႇမူၼ်ႈတူၼ်ႈၸႂ်ပၼ် မိူၼ်ၼင်ႇ ၸၢႆးလၢဝ်သႂ်၊ ထႅၼ်ႈလႅဝ်း၊ ၸၢႆးလဵၵ်ႉ၊ ၸၢႆးႁၢၼ်သႅင်၊ ၸၢႆးဢွၼ်လိုၼ်းၶိူဝ်း၊ ဢူးလၢႆး၊ ၸၢႆးၶုၼ်သိူဝ်၊ ၼၢင်းၼုမ်ႇမၢဝ်း၊ ၼၢင်းသႅင်လိုၼ်းၶမ်း၊ ၼၢင်းမွၵ်ႇၸၢမ်ၶမ်း၊ လၢဝ်လၢဝ်၊ ၼၢင်းၶမ်းလႅင်း၊ ယိင်းယိင်းၶိူဝ်း၊ လၢဝ်ၼုမ်ႇႁွမ်၊ ၽူၺ်းၼုမ်ႇသႂ်၊ ၸၢႆးဢွၼ်မၢဝ်းလႄႈ ၼၢင်းသႃႇရႃႇ ၸိူဝ်းၼႆႉ။ ၼႂ်းပၢင်ႁွင်ႉၽဵင်းၵႂၢမ်း ႁႃငိုၼ်းၵွင် ၵၢင်လႄႈ ယုၵ်ႉယွင်ႈၼႆႉ ၵမ်ႈၼမ် တေဢဝ်ၽဵင်းၵႂၢမ်းၸၢႆးသၢႆမၢဝ်း ႁွင်ႉ တေႁွင်ႉတင်းသွင်ၽႃသႃ တႆးတင်း မၢၼ်ႈ ဝႃႈၼႆ။ မေႃၵႂၢမ်း ၸၢႆးသၢႆမၢဝ်းၼႆႉ ပဵၼ်တၢင်းပဵၼ်တႂ်သေ လႆႈၶဝ်ႈၽႃႇတတ်း တီႈႁူင်းယႃသူႇၶုမ်ဝိတ်ႉ ဝဵင်းလူင်မိူင်း ၵွၵ်ႇ(ၵုင်းထဵပ်ႈ) ၸိုင်ႈထႆး မိူဝ်ႈၼႂ်းလိူၼ် ဢေႊပရိူဝ်ႊ 2018 မႃးၼႆႉ ဝႃႈၼႆ။

['ပၢႆးယူႇလီ']

2018-06-13T06:11:50

https://shannews.org/archives/5590

ပလိၵ်ႈထႆး တီႉၵူၼ်းႁဵတ်းၵၢၼ် ဢမ်ႇမႅၼ်ႈမၢႆမီႈ သူင်ႇၶိုၼ်းလႅၼ်လိၼ် ဝဵင်းတႃႈၶီႈလဵၵ်း

ပလိၵ်ႈထႆး ၶဵင်ႈၶႅင်မၢႆမီႈဢၼ်ဝႆႉၼိူဝ်ႁႅင်းၵၢၼ်ယၢၼ်မိူင်း တင်ႈလၢၼ်ႇၵူတ်ႇထတ်းသွၵ်ႈတဝ် တီႉၺွပ်းၵူၼ်း ႁဵတ်းၵၢၼ် ဢမ်ႇမႅၼ်ႈမၢႆမီႈ 20 ပၢႆ မွပ်ႈယိုၼ်ႈပၼ် ပလိၵ်ႈမၢၼ်ႈ တီႈၶူဝ်တႃႈၶီႈလဵၵ်း လႅၼ်လိၼ်တႆး-ထႆး ဝႃႈၼႆ။ ဝၼ်းတီႈ 12/06/2018 ယၢမ်းၵၢင်ၼႂ် မွၵ်ႈ 10 မူင်း ပလိၵ်ႈထႆး သူင်ႇတူဝ်ႁႅင်းၵၢၼ် ပၼ်ၸူးမိုဝ်း ပလိၵ်ႈမၢၼ်ႈ တီႈၶူဝ်မၢႆ 2 လႅၼ်လိၼ်တႆး- ထႆး ၼႂ်းၸႄႈဝဵင်းတႃႈၶီႈလဵၵ်း- မႄႈသၢႆ။ ၵူၼ်းၸိူဝ်းၺႃးတီႉသူင်ႇပွၵ်ႈပဵၼ်တႆးၵမ်ႈၼမ် ၸၢႆး 15 ၵေႃႉ၊ ၽူႈယိင်း 10 ၵေႃႉ ႁူမ်ႈၵၼ် တင်းမူတ်း 25 ၵေႃႉ။ ႁႅင်းၵၢၼ်ဢၼ်ထုၵ်ႇတီႉၺွပ်းသေ သူင်ႇပွၵ်ႈၶိုၼ်း ၼႆႉ ၵမ်ႈၼမ် ဢမ်ႇမီးဝတ်းဝႂ်ၵၼ်၊ မၢင်ၸိူဝ်း ဝတ်းဝႂ်မူတ်းဢႃယု ၸိူဝ်းၼႆႉ။ ၸၢႆးၼုမ်ႇတုၺ်ႈ ႁူဝ်ပဝ်ႈ ၵေႃၸွႆႈထႅမ်လႄႈ ငူပ်ႉၺီႉ ၵူၼ်းမိူင်းမၢၼ်ႈဢၼ်ၵႂႃႇႁဵတ်းၵၢၼ်ၼႂ်းမိူင်းထႆး လၢတ်ႈတီႈၽူႈ တွႆႇႁွၵ်ႈဝႃႈ “ ႁႅင်းၵၢၼ် ဢၼ်သူင်ႇပွၵ်ႈၵမ်းၼႆႉ ၵမ်ႈၼမ် ပဵၼ်ၵူၼ်းဢမ်ႇမီးဝတ်းဝႂ်၊ မၢင်ၵေႃႉ ဝႂ်ၶဝ်မူတ်းဢႃ ယု၊ မၢင်ၵေႃႉႁဵတ်းၵၢၼ်ၽိတ်းတီႈ တီႈႁဵတ်းၵၢၼ်ၼႂ်းဝႂ်လႄႈ တင်းၼွၵ်ႈဢမ်ႇမိူၼ်ၵၼ် ၸဵမ်ၸိူဝ်းၼႆႉ။ ႁႅင်းၵၢၼ် 25 ၵေႃႉၼႆႉ ၸဝ်ႈၼႃႈတီႈထႆးၶဝ် တီႉၺွပ်းလႆႈ ၼႂ်း ၵဵင်းမႆႇ” ဝႃႈၼႆ။ ႁႅင်းၵၢၼ် 25 ၵေႃႉ ဢၼ်သူင်ႇမွပ်ႈယိုၼ်ႈပၼ် ပလိၵ်ႈမၢၼ်ႈ တီႈၶူဝ်မိုတ်ႈၵိုဝ်းမၢႆ 2 တႃႈၶီႈလဵၵ်း – မႄႈသၢႆ ၸိုင်ႈတႆးပွတ်းဢွၵ်ႇ ၵမ်ႈၼမ် ပဵၼ်ၵူၼ်းတၢင်းပွတ်းၸၢၼ်း ထုင်ႉဝဵင်းပၢင်လူင်၊ ၵေးသီး၊ မိူင်းပွၼ်၊ ၼမ်ႉၸၢင်။ လိူဝ်ၼၼ်ႉ တၢင်းပွတ်း ၸႄႈမိူင်းယၢင်းၽိူၵ်ႇ၊ ၸႄႈမိူင်းရၶႅင်ႇ၊ ၸႄႈမိူင်းၶျၢင်းလႄႈ ၸႄႈမိူင်းၶၢင် ၵေႃႈပႃး ဝႃႈၼႆ။ ၸၢႆးၼုမ်ႇတုၺ်ႈ သိုပ်ႇလၢတ်ႈဝႃႈ မိူဝ်ႈၵူႈပွၵ်ႈတႄႉ သင်ဝႃႈ ၸဝ်ႈၼႃႈတီႈထႆးၶဝ် တီႉၺွပ်းလႆႈ ႁႅင်းၵၢၼ်ၸိုင် ၶဝ်တေဢဝ် မႃးထွၵ်ႇလူင်းၵႃးတီႈတႃႈၼမ်ႉ မႄႈသၢႆ။ လင်ၼႆႉမႃး ၸဝ်ႈၼႃႈတီႈမိူင်းမၢၼ်ႈ တင်း မိူင်းထႆး လႆႈဢုပ်ႇၵၼ်သေ ယူႇတီႈၾၢႆႇၸဝ်ႈၼႃႈတီႈပလိၵ်ႈထႆး သင်တီႉၺွပ်းႁႅင်းၵၢၼ် သူင်ႇပွၵ်ႈမႃးၶိုၼ်းၸိုင် ႁႂ်ႈမႃးမွပ်ႈယိုၼ်ႈပၼ် ၸဝ်ႈၼႃႈ တီႈၾၢႆႇမၢၼ်ႈ တီႈၼိူဝ်ၶူဝ် တႃႈၶီႈလဵၵ်း – မႄႈသၢႆ ဝႃႈၼႆ။ ၼႂ်းပီ 2018 မႃးၼႆႉ ႁႅင်းၵၢၼ်ယၢၼ်မိူင်း ဢၼ်သူင်ႇပွၵ်ႈၶိုၼ်းတၢင်းလႅၼ်လိၼ်ဝဵင်း တႃႈၶီႈလဵၵ်း – မႄႈသၢႆ မီးၼပ်ႉႁူဝ်ပၢၵ်ႇ ဝႃႈၼႆ။ Photo FB – ရွှေတြိဂံဒေသသတင်းလွှာ

['ႁႅင်းငၢၼ်းၶၢမ်ႈမိူင်း']

2018-06-12T10:52:07

https://shannews.org/archives/5587

ၵႃးတၢင်ႇဝူဝ်း ၺႃးယိုဝ်းတီႈၵျွၵ်ႉမႄး မၢတ်ႇၸဵပ်း 2 ၵေႃႉ

ၵႃးတၢင်ႇဝူဝ်းၺႃးယိုဝ်း ၼႂ်းၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ မၢတ်ႇၸဵပ်း 2 ၵေႃႉ ဝႃႈၼႆ။ ဝၼ်းတီႈ 11/06/2018 ယၢမ်းၵၢင်ၼႂ်ၸဝ်ႉ မွၵ်ႈ 1:30 မူင်းၼၼ်ႉ မီးၸုမ်းဢမ်ႇႁူႉၾၢႆႇ ၸုမ်း 1 ယိုဝ်းသႂ်ႇၵႃး 12 လေႃႉ တၢင်ႇဝူဝ်း တီႈႁိမ်းဝၢၼ်ႈၼႃးဢၢႆႇ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ လူတ်ႉၵႃးမုင်ႈၼႃႈၸူးသီႇပေႃႉ။ မၢၵ်ႇၵွင်ႈ တိူဝ်ႉၺႃး ၵူၼ်းႁေႃႈၵႃးလႄႈ ၵူၼ်းၵုမ်းဝူဝ်း မၢတ်ႇၸဵပ်း ဝႃႈၼႆ။ ဢူးတိၼ်ႇမွင်ႇတဵင်း ႁူဝ်ပဝ်ႈ ၸုမ်းၸွႆႈထႅမ် (ၸီဝိတ်ႉတတႃႇၼ) ၸႄႈဝဵင်းၵျွၵ်ႉမႄး လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်း ႁေႃႈၵႃး တင်း ၵူၼ်းၵုမ်းဝူဝ်း မၢတ်ႇၸဵပ်း တီႈၶႃၶဝ်တင်းသွင်။ မၢတ်ႇၸဵပ်းမၢၵ်ႇၵွင်ႈၼၼ်ႉ ဢမ်ႇပေႃး လႆႈမႆႈၸႂ် သေတႃႉ ၵူၼ်းမိူင်းမႆႈၸႂ်လွင်ႈႁူမ်ႇလူမ်ႈ။ မိူဝ်ႈဢွၼ်တၢင်း ၵႃးတၢင်ႇဝူဝ်းၸိူဝ်းၼႆႉ ၶဝ်ၵႂႃႇတၢင်းထိူၼ်ႇ။ မိူဝ်ႈၶဝ်ၵႂႃႇ တၢင်းထိူၼ်ႇၼၼ်ႉ သင်ဝႃႈ ၸုမ်းယိပ်းၵွင်ႈ ၵၢင်ႇ ႁၼ်ၸိုင် ၵဵပ်းၶွၼ်ႇၶဝ်။ လင်ၼႆႉမႃး လူင်ပွင်ၸိုင်ႈပၼ်ဢၼုၺၢတ်ႈ ယဝ်ႉလႄႈ ၵႃးတၢင်ႇဝူဝ်းၸိူဝ်းၼႆႉ လႆႈမႃး ၼိူဝ်သဵၼ်ႈတၢင်းလူင်။ ၸိူဝ်းဢမ်ႇပေႃးၸႂ်ၵေႃႈလၵ်ႉလွမ်ပႂ်ႉပိုတ်းယိုဝ်းၵၼ်” ဝႃႈၼႆ။ ၵႃးတၢင်ႇဝူဝ်းၸိူဝ်းၼႆႉ ပဵၼ်လူတ်ႉၵႃး ၶွမ်ႊပၼီႊၶႄႇ ဢၼ်လႆႈၶႂၢင်ႉတေႃႉဝူဝ်းသူင်ႇမိူင်းၶႄႇ ပဵၼ်တၢင်းၵၢၼ် ဝႃႈၼႆ။ ၼႂ်းၵႄႈၵျွၵ်ႉမႄး တင်း သီႇပေႃႉၼႆႉ ၵႆႉၵႆႉမီးလွင်ႈပိုတ်းယိုဝ်းသႂ်ႇၵႃးတၢင်ႇဝူဝ်း ၵူၼ်းမိူင်းပိုၼ်ႉတီႈ ဢမ်ႇမီး လွင်ႈႁူမ်ႇလူမ်ႈ၊ ၾၢႆႇလူင်ပွင်ၸိုင်ႈၵေႃႈ ဢမ်ႇတွၼ်ႉတီႉၺွပ်းလႆႈ ၵူၼ်းလၵ်ႉလွမ်ပႂ်ႉယိုဝ်းၼၼ်ႉသေပွၵ်ႈ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈ ၸႄႈဝဵင်းၵျွၵ်ႉမႄႈ လၢတ်ႈဝႃႈ “ ၵႃးတၢင်ႇဝူဝ်းၼႆႉ တေႃႈလဵဝ် ၼႂ်းၸႄႈဝဵင်းၵျွၵ်ႉမႄး တင်း သီႇပေႃႉၼႆႉ ၶႂ်ႈဝႃႈမီး လွင်ႈပိုတ်းယိုဝ်းယူႇတႃႇသေႇ။ ၵၢင်ဝၼ်းၵေႃႈယိုဝ်း ၵၢင်ၶမ်ႈၵေႃႈယိုဝ်း။ တေလႆႈဝႃႈ လီမႆႈၸႂ် လွင်ႈႁူမ်ႇလူမ်ႈ သၢႆၸႂ် ၸဝ်ႈၵႃးယူႇတႃႇသေႇ”ဝႃႈၼႆ။ ၵဵဝ်ႇၵပ်းလွင်ႈ ၵႃးတၢင်ႇဝူဝ်း ၺႃးယိုဝ်းပွၵ်ႈၼႆႉၵေႃႈ ၸဝ်ႈၼႃႈတီႈပလိၵ်ႈမၢၼ်ႈ ၸႄႈဝဵင်းၵျွၵ်ႉမႄးလၢတ်ႈဝႃႈ “ ၸႂ်ႈၶႃႈဢေႃႈ ၵႃးတၢင်ႇဝူဝ်းၺႃးယိုဝ်း။ ၵူၺ်းၵႃႈ ၸုမ်းဢၼ်မႃးယိုဝ်းၼၼ်ႉ ပဵၼ်ၸုမ်းလႂ် ဢၼ်ဝႃႈၼၼ်ႉ ဢမ်ႇလႆႈ ႁူႉၶႃႈ” ဝႃႈၼႆ။ ၼႂ်းၸႄႈဝဵင်းၵျွၵ်ႉမႄးၼႆႉ ၸုမ်းယိပ်းၵွင်ႈၵၢင်ႇတူင်ႉၼိုင်ၵႂႃႇမႃးယူႇတႃႇသေႇတႄႉ ပဵၼ်သိုၵ်းလူင်ပွင်ၸိုင်ႈ၊ ၼွၵ်ႈ လိူဝ်ၼၼ်ႉၵေႃႈမီးထႅင်ႈ မိူၼ်ၼင်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA၊ သိုၵ်းတဢၢင်း TNLA၊ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ၸဵမ်ၸိူဝ်းၼႆႉ။

['သုၼ်ႇလႆႈၵူၼ်း']

2018-06-12T10:28:50

https://shannews.org/archives/5584

ပလိၵ်ႈမၢၼ်ႈ တႃႈၶီႈလဵၵ်း တီႉလုၵ်ႈဢွၼ်ႇ 2 ၵေႃႉ ဢၼ်ၵဵဝ်ႇၶွင်ႈယႃႈမဝ်းၵမ်

ပလိၵ်ႈမၢၼ်ႈ ၾၢႆႇၽဵဝ်ႈမူၺ်ႉယႃႈမဝ်းၵမ် ၸႄႈဝဵင်းတႃႈၶီႈလဵၵ်း တီႉၺွပ်းလႆႈ လုၵ်ႈဢွၼ်ႇ 2 ၵေႃႉ ဢၼ်ယႃႈမႃႉ မီးၵိုၵ်းၵပ်းၶႃ 400 မဵတ်ႉ။ သိုဝ်ႇၶၢဝ်ႇ The Voice ဢွၵ်ႇဝႆႉဝႃႈ မိူဝ်ႈဝၼ်းတီႈ 10/06/2018 ယၢမ်းဝၢႆးဝၼ်း ပလိၵ်ႈမၢၼ်ႈ ၾၢႆႇၽဵဝ်ႈမူၺ်ႉ ယႃႈ မဝ်းၵမ် ၸႄႈဝဵင်းတႃႈၶီႈလဵၵ်း ၵူတ်ႇထတ်းတီႉၺွပ်းလႆႈ လုၵ်ႈဢွၼ်ႇၶီႈလူတ်ႉၶိူင်ႈမႃး 2 ၵေႃႉ။ ၵေႃႉၼိုင်ႈ ဢႃယု 13 ပီ တင်း ဢႃယု 15 ပီ တီႉလႆႈယႃႈမႃႉ ၼႂ်းမိုဝ်းၶဝ် 400 မဵတ်ႉ၊ ၵူတ်ႇထတ်းတီႉၺွပ်းဢဝ်ၶႃသွင်ၵေႃႉ ၼိူဝ်သဵၼ်ႈ တၢင်းလူင် ၵၢင်ဝဵင်း။ ဝၢႆးၼၼ်ႉ ၾၢႆႇတပ်ႉပလိၵ်ႈသိုပ်ႇၵႂႃႇ ၵူတ်ႇထတ်းထဵတ်ႈ ၽူႈဢၼ် ၵဵဝ်ႇၶွင်ႈ တီႈဝၢၼ်ႈၽၵ်းႁီႉ (ၼိူဝ်) ၸႄႈဝဵင်းတႃႈ ၶီႈလဵၵ်း။ တီႉၺွပ်းထႅင်ႈ ၵူဝ်ႇဢႃးလွင်ႇ ဢႃယု 28 ပီ တင်း ယႃႈမႃႉ 1,600 မဵတ်ႉ၊ ယႃႈၾိၼ်ႇၽိူၵ်ႇ ၼမ်ႉၼၵ်း 15 ၵရမ်ႊ၊ ၾိၼ်ႇလမ် 1 ၵီႊလူဝ်ႊပၢႆ၊ ယႃႈ ဢႆႊသ် ICE မွၵ်ႈ 28 ၵရမ်ႊ၊ ပႃးငိုၼ်းထႆး 169,000 ဝၢတ်ႇ ၸိူဝ်းၼႆႉ ဝႃႈၼႆ။

['ယႃႈမဝ်းၵမ်']

2018-06-12T09:12:49

https://shannews.org/archives/5580

ၸဝ်ႈၶွင်ႁူင်းလဵၼ်ႈႁႅင်းၵႃလီႉ ၶႅင်ႇမႃႇၶႅင်ႁႅင်းၵၢမ်ႈယႂ်ႇ တီႈဝဵင်းလူင်တႃႈၵုင်ႈ ပေႉလႆႈတီႈသၢမ်

ၸၢႆးႁိၼ်ပဝ်း ႁွင်ႉၸၢႆးၶျိတ်ႉငူၺ်ႇ ၸဝ်ႈၶွင်ႁူင်းလဵၼ်ႈႁႅင်း “ၽွၼ်းလီ” ဝဵင်းၵႃလီႉ ၶဝ်ႈၶႅင်ႇႁႅင်းယႂ်ႇ တီႈတႃႈၵုင်ႈ ပေႉလႆႈတီႈသၢမ် – ဝႃႈၼႆ။ ဝၼ်းတီႈ 09/06/2018 ၸုမ်းၾၢႆႇလဵၼ်ႈဢဵၼ်ႁႅင်း မႃႇၶႅင်ႁႅင်းၵိုမ်းမိူင်းမၢၼ်ႈ ၸတ်းႁဵတ်းပၢင်ၶႅင်ႇၸၢႆးမႃႇၶႅင်ႁႅင်း ၵိုမ်းလႄႈ ၼၢင်းႁၢင်ႈလီလဝ်းဝိုၼ်း တီႈဝဵင်းလူင်တႃႈၵုင်ႈ ၼႂ်းပၢင်ၼၼ်ႉ ၸၢႆးၶျိတ်ႉငူၺ်ႇ ႁိုဝ် ၸၢႆးႁၢၼ်မိူင်းၶဝ်ႈၶႅင်ႇ လႆႈသူးတီႈသၢမ်။ ၼႂ်းပၢင်ၶႅင်ႇၼၼ်ႉမီးတင်းမူတ်း 6 သႅၼ်း ၽူႈၸၢႆးသႅၼ်းဢႃယုယႂ်ႇ 50 ၶိုၼ်ႈၼိူဝ်၊ သႅၼ်းဢႃယု 21 လူင်းတႂ်ႈ၊ ဢႃယုသႅၼ်းၵၢင်လႄႈသႅၼ်းတူဝ်ၶိင်းလဝ်း ။ ၼၢင်းယိင်းသမ်ႉသႅၼ်းတၢင်းသုင် 160 cm ၶိုၼ်ႈၼိူဝ်လႄႈ 160 cm လူင်းတႂ်ႈ ၸိူဝ်းၼႆႉ ။ ၸၢႆးၶျိတ်ႉငူၺ်ႇ လၢတ်ႈဝႃႈ -“ ၵၢၼ်လဵၼ်ႈဢဵၼ်ႁႅင်းၼႂ်းတႆးႁဝ်းၼႆႉ ယင်းတိုၵ်ႉမီးဢေႇၼႃႇ ၵွပ်ႈၼၼ်လႄႈ ပေႃးပဵၼ်လႆႈၶႂ်ႈႁႂ်ႈၵူၼ်းၼုမ်ႇ သႅၼ်းႁုၼ်ႈမႂ်ႇ သႂ်ႇၸႂ်တူၺ်းလွမ်ပၢႆးယူႇလီ ၊ လိူၵ်ႈၵိၼ်တၢင်းၵိၼ်ဢၼ်မီးၽွၼ်းလီသေ ၵမ်း” ဝႃႈၼႆ။ ၸၢႆးႁိၼ်ပဝ်း ႁိုဝ် ၸၢႆးၶျိတ်ႉငူၺ်ႇ ဢမ်ႇၼၼ် ၸၢႆးႁၢၼ်မိူင်းၼႆႉ ၸႃတိၵူၼ်းမိူင်းၵုတ်ႈ မၼ်းၸၢႆးၼႆႉယၢမ်ႈလႆႈရၢင်း ဝလ်း (သူး) သူၺ်ႇမၢၼ်းမွင်ႇ (မၢဝ်ႇမႃႇၶႅင်ႁႅင်းၵိုမ်းဝဵင်းလိူဝ်ႇ) တင်ႈတႄႇပီ 2011 တေႃႇထိုင် 2015 လႆႈႁပ်ႉရၢင်းဝလ်း ထီႉ 1 တႃႇ 4 ပီထပ်းၵၼ် သူးရၢင်းဝလ်းတၢင်ႇၸိူဝ်ႉတၢင်ႇပိူင် ၵေႃႈလႆႈႁပ်ႉမႃးတင်းၼမ်၊ ထိုင်တီႈပေႃးလႆႈၵႂႃႇ ၶႅင်ႇပၢင်ၶႅင်ႇႁႅင်းၵိုမ်းၼွၵ်ႈမိူင်းမႃးလၢႆလၢႆပၢင် ။ ယၢမ်းလဵဝ်ပိုတ်ႇႁူင်းလဵၼ်ႈဢဵၼ်ႁႅင်း ၸိုဝ်ႈ “ၽွၼ်းလီ” တီႈဝဵင်း ၵႃလီႉ ၸႄႈဝဵင်းၵုၼ်ႁဵင် ပိူဝ်ႈႁႂ်ႈၵူၼ်းမိူင်းတႆး ပၢႆးယူႇလီၶႅမ်ႉလႄႈ ၵႆယၢၼ်ယႃႈမဝ်းၵမ်။

['ၵူႈလွင်ႈလွင်ႈ']

2018-06-11T11:03:14

https://shannews.org/archives/5576

ၸုမ်းၸဵင်ၼုမ်ႇ ၸွႆႈထႅမ်ၵူၼ်းထူပ်းၽေးၼမ်ႉထူမ်ႈတီႈၼမ်ႉလၼ်ႈ

ၸုမ်းၼုမ်ႇႁၢႆးၸၢႆးယိင်းတႆး ၸဵင်ၼုမ်ႇ ၵႂႃႇၸွႆႈထႅမ်ၵူၼ်းထူပ်းၽေး ၼမ်ႉထူမ်ႈ တီႈၼမ်ႉလၼ်ႈ ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ ။ ဝၼ်းတီႈ 10/06/2018 ၸုမ်းၸဵင်ၼုမ်ႇ ၵူၼ်းၼုမ်ႇပွတ်းႁွင်ႇ ႁူမ်ႈၵၼ်ၵႂႃႇၸွႆႈထႅမ် ပီႈၼွင်ႉ ၵူၼ်းမိူင်းၼမ်ႉလၼ်ႈ ၸိူဝ်းထူပ်းၽေးၼမ်ႉထူမ်ႈ။ ၸၢႆးသိူဝ် ၽူႈဢဝ်ပုၼ်ႈၽွၼ်း ၼႂ်းၸုမ်းၸဵင်ၼုမ်ႇလၢတ်ႈဝႃႈ – “လႆႈၸွႆႈထႅမ်ၵႂႃႇ ၽႃႈႁူမ်ႇၶူဝ်းၼွၼ်း 12 ၸုမ်ႇ၊ ၼမ်ႉမၼ်း 220 တဝ်ႈ၊ ၼမ်ႉၵိၼ် 800 တဝ်ႈၵႃႈၶၼ်တင်းမူတ်းမွၵ်ႈ 7 သႅၼ်ၶႃႈဢေႃႈ။ ငိုၼ်းလူႇတႄႉ ၸွႆႈၵၼ်ၵေႃႉဢိတ်းၵေႃႉဢွတ်း။ ၼင်ႇၵႃႈပွင်ပဵၼ်လႆႈ”- ဝႃႈၼႆ။ တင်ႈဢဝ်လိူၼ်မေႊသဵင်ႈ ၾူၼ်တူၵ်းထတ်းၵၼ်လၢႆဝၼ်းလႄႈ ၼမ်ႉထူမ်ႈၼမ်ႉလၼ်ႈ ။ ႁိူၼ်းယေးလုၵွႆၼမ်။ သဵၼ်ႈတႃႈသၢႆတၢင်း လုၵွႆ။ ၸၢႆးသိူဝ် ၽူႈၶဝ်ႈၸုမ်းၸဵင်ၼုမ်ႇလၢတ်ႈဝႃႈ -“ ႁဝ်းၶႃႈ ဢမ်ႇထၢင်ႇတေမီးလွင်ႈလုသုမ်းယႂ်ႇၼမ် ႁႅင်းထၢၼ်ႇၼႆႉ။ ၽိူဝ်ႇလႆႈၵႂႃႇႁၼ်သိုဝ်ႈၼႃႈတၼ်း တႃ လီၶေႃးၶူမ်ၸွမ်းတႄႉတႄႉ။ ၽႃႈႁူမ်ႇၶူဝ်းၼွၼ်း၊ ၶူဝ်းႁိူၼ်းၽိူၼ်ဝၢၼ်ႇ လုၵွႆလွင်ႈၸွမ်းၼမ်ႉမူတ်း။ မၢင်ႁိူၼ်း ဢမ်ႇမီးတီႈယူႇတီႈၵိၼ်။ ပဵၼ်ၸႂ် ဢမ်ႇလီၸွမ်း တႄႉတႄႉ” – ဝႃႈ ၼႆ။ ၸၢႆးသၢမ်လႅင်း ၽူႈၶဝ်ႈၸုမ်းၸွႆႈထႅမ်လူလွမ် ၵူၼ်းထူပ်းၽေးၼမ်ႉထူမ်ႈလၢတ်ႈဝႃႈ- “တင်ႈဢဝ်လိူၼ်ၵျုၼ်ႊဝၼ်းတီႈ 1 ထိုင်ဝၼ်းတီႈ 7 ၼမ်ႉထူမ်ႈႁၢဝ်ႈႁႅင်း 4 ၵမ်း။ ႁူဝ်ႉၵွႆ၊ ၽႃႁိူၼ်းၵွႆ၊ ၶူဝ်းၶၢႆၼႂ်းလၢၼ်ႉလွင်ႈၸွမ်းၼမ်ႉမူတ်း။ သဵၼ်ႈတၢင်းလုၵွႆၼမ် ”- ဝႃႈၼႆ။ ဢိူင်ႇၼမ်ႉလၼ်ႈၼႆႉ မီး 11 ပွၵ်ႉ။ မီး 5 ဝၢၼ်ႈ။လင်ႁိူၼ်းမီး 4000 ပၢႆ။ ဢၼ်ၺႃးၽေးၼမ်ႉၼွင်းသေလုၵွႆမီး 1242 လင်ႁိူၼ်း။ ဢၼ်လုသုမ်းၼမ်ႁၢဝ်ႈႁႅင်း မီး 609 လင်ႁိူၼ်း။ ဢၼ်ႇဢမ်ႇလႆႈသင်သေဢိတ်း ႁိူၼ်းယေးၵေႃႈလွင်ႈၸွမ်းၼမ်ႉတႄႉ မီး 13 လင်ႁိူၼ်း – လႆႈႁူႉၼင်ႇၼႆ။

['ၵူႈလွင်ႈလွင်ႈ']

2018-06-11T09:16:48

https://shannews.org/archives/5571

ၵူၼ်းမိူင်းလၢႆးၶႃႈ ၶွၼ်ႈၶူဝ်းၶွင်ငိုၼ်းတွင်း ၵႂႃႇၸွႆႈၵူၼ်းၼမ်ႉလၼ်ႈ ၸိူဝ်းၺႃးၽေးၼမ်ႉ

ၵူၼ်းမိူင်းလၢႆးၶႃႈ ႁူမ်ႈငိုၼ်းတွင်း၊ ၶဝ်ႈၼမ်ႉတၢင်းၵိၼ် ၵူၼ်းမိူင်းၼႂ်းၸႄႈဝဵင်းလၢႆးၶႃႈသေ ဝၢင်းၽႅၼ်တေၵႂႃႇၸွႆႈထႅမ်ၵူၼ်းမိူင်းထုင်ႉၼမ်ႉလၼ်ႈ – သီႇပေႃႉ ၸိူဝ်းထူပ်းၽေးၼမ်ႉၼွင်းထူမ်ႈလုပ်ႇ ။ ဝၼ်းတီႈ 11/06/2018 ၸုမ်းတႆးၵေႃႉလီလႄႈ ၸုမ်းၵူၼ်းၼုမ်ႇတႆးလၢႆးၶႃႈ ႁူမ်ႈလူင်းပိုၼ်ႉတီႈ ႁပ်ႉဢဝ်ငိုၼ်း ၊ၶဝ်ႈ ၊ ၽၵ်း ၊ ၼမ်ႉမီႇၼမ်ႉမၼ်း ၶိူင်ႈၸႂ်ႉၶူဝ်းတိုဝ်းၶွင်ၵူၼ်းမိူင်းလၢႆးၶႃႈသေ ႁၢင်ႈႁႅၼ်းၵႂႃႇ ၸွႆႈထႅမ်ၵူၼ်းထူပ်းၽေးတီႈၼမ်ႉလၼ်ႈ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ၸၢႆးယွတ်ႈၽိူဝ်ၼုမ်ႇ ႁူဝ်ၼႃႈၸုမ်းတႆးၵေႃႉလီ လၢတ်ႈဝႃႈ – “ ယိူင်းဢၢၼ်းဢၼ်ႁဝ်းၶႃႈႁဵတ်းၼႆႉ ယွၼ်ႉဝႃႈႁဝ်းပီႈၼွင်ႉတႆးၼင်ႇၵၼ် ယူႇတီႈလႂ်ပွတ်းလႂ်ၵေႃႈ ဢမ်ႇထုၵ်ႇပွႆႇၽႃႈပႅတ်ႈၵၼ် မိူဝ်ႈသေတီႈတီႈထူပ်းတၢင်းယၢပ်ႇ ၼၼ်ႉ ၸွႆႈၵၼ်လႆႈၸိူင်ႉႁိုဝ်ၵေႃႈ ၸွႆႈထႅမ်ၵႂႃႇ ၸိူင်ႉၼင်ႇၵႂၢမ်းၵပ်းထုၵ်ႇမီးဝႆႉဝႃႈ ၼူၵ်ႉဢွၼ်ႇပေႉလႅမ်ႈၶႃး ၸၢင်ႉငႃးပေႉတုမ်မႆႉၼႆၼၼ်ႉ ႁဝ်းၶႃႈပွင်ပဵၼ်လႆႈၵႃႈႁိုဝ် ၸိူင်ႉႁိုဝ်ၵေႃႈ ႁဝ်းၸွႆႈထႅမ်ၵၼ်ၵႂႃႇၶႃႈဢေႃႈ ” ဝႃႈၼႆ။ မိူဝ်ႈဝၼ်းတီႈ 05 – 07/06/2018 ၼၼ်ႉ ၾူၼ်တူၵ်းႁၢဝ်ႈႁႅင်း ၼမ်ႉလုပ်ႇၼွင်း ထူမ်ႈၼႂ်းဝဵင်း ၼမ်ႉလၼ်ႈ တင်း 11 ပွၵ်ႉ ၼႂ်းၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ယွၼ်ႉၾူၼ်တူၵ်းထပ်းၵၼ်ႁၢဝ်ႈႁႅင်းလၢႆဝၼ်းသေ ၼမ်ႉႁူၺ်ႈ ၼမ်ႉလွႆလႆၼွင်းထူမ်ႈႁဵတ်းႁႂ်ႈ မီးလွင်ႈလူႉသုမ်းတင်းၼမ် ။ လိူဝ်သေၵူၼ်းမိူင်းလၢႆးၶႃႈယဝ်ႉ ၽူႈမီးၼမ်ႉၸႂ် ထႅင်ႈလၢႆလၢႆၵေႃႉၵေႃႈ ဢွၼ်ၵၼ်ၵႂႃႇၸွႆႈထႅမ်ၼင်ႇၵဝ်ႇ ၼႆယဝ်ႉ။

['ယႃႈမဝ်းၵမ်']

2018-06-11T08:34:05

https://shannews.org/archives/5568

ၸၢဝ်းပဢူဝ်း ၼႄၵၢင်ၸႂ် တေႃႇၽူႈယႂ်ႇဝၢၼ်ႈ လွင်ႈၶၢၼ်းႁွင်ႉၵႂႃႇၵမ်ႉထႅမ်သိုၵ်းလူင်ပွင်ၸိုင်ႈ

ပီႈၼွင်ႉၸၢဝ်းပဢူဝ်း ဢၼ်ၶဝ်ႈႁူမ်ႈပၢင်ၵမ်ႉထႅမ် လွင်ႈတပ်ႉသိုၵ်းမၢၼ်ႈ တီႈတူၼ်ႈတီးၼၼ်ႉ ၶိုၼ်းဢွၼ်ၵၼ် ဢွၵ်ႇ ၼႄၵၢင်ၸႂ် တေႃႇၽူႈယႂ်ႇၵူၼ်းလူင်ဝၢၼ်ႈၶိုၼ်း ယွၼ်ႉဝႃႈတေလဵင်ႉၶဝ်ႈၼႆသေ သမ်ႉဢမ်ႇလဵင်ႉ ဝႃႈၼႆ။ ဝၼ်းတီႈ 08/06/2018 ၸၢဝ်းၶိူဝ်းပဢူဝ်း ၶွၼ်ႈႁႅင်းၵၼ်ၼႄၵၢင်ၸႂ် ၵမ်ႉထႅမ်သိုၵ်းမၢၼ်ႈ တီႈဝဵင်းတူၼ်ႈတီး ၸိုင်ႈ တႆးပွတ်းၸၢၼ်းၼၼ်ႉ ယူႇတီႈၽူႈယႂ်ႇၵူၼ်းလူင်ဝၢၼ်ႈ ၶၢၼ်းႁွင်ႉ ပေႃးၵႂႃႇတေလဵင်ႉၶဝ်ႈ၊ ပေႃးဢမ်ႇၵႂႃႇတေၺႃးမႂ် 1 မိုၼ်ႇၵျၢတ်ႉၼႆလႄႈ ၵူၼ်းဝၢၼ်ႈၸၢဝ်းပဢူဝ်း ဢွၼ်ၵၼ်ၵႂႃႇၼႄၵၢင်ၸႂ်ၵမ်ႉထႅမ်သိုၵ်းမၢၼ်ႈ၊ တီႈပၢင်ၼႄၵၢင်ၸႂ် ၼၼ်ႉ ဝႃႈတေလဵင်ႉၶဝ်ႈၼႆသေသမ်ႉဢမ်ႇလဵင်ႉလႄႈ ၵူၼ်းဝၢၼ်ႈလႆႈၶွၼ်ႈႁႅင်းၵၼ်ၼႄၵၢင်ၸႂ် တေႃႇထဝ်ႈၵႄႇဝၢၼ်ႈ သူၼ် ၶိုၼ်း ဝႃႈၼႆ။ ၽူႈၶဝ်ႈႁူမ်ႈၵေႃႉၼိုင်ႈ လၢတ်ႈဝႃႈ “ ယူႇတီႈၽူႈယႂ်ႇဝၢၼ်ႈ ႁွင်ႉမွၵ်ႇလၢတ်ႈဝႃႈ ႁႂ်ႈၵူၼ်းဝၢၼ်ႈၵူႈၵေႃႉ ၵႂႃႇၶဝ်ႈႁူမ်ႈၶိုၼ်ႈ ႁွတ်ႈ။ ယဝ်ႉၵေႃႈ တေမီးၵၢၼ်ၸႅၵ်ႇပႃးႁေႃႇၶဝ်ႈဝၼ်းၸွမ်းထႅင်ႈ ဝႃႈၼႆ။ ယွၼ်ႉဝၢၼ်ႈႁဝ်းၶႃႈသမ်ႉ ၵႆၼႆ လႄႈ လႆႈ လုၵ်ႉမႃးၸဵမ်ၸဝ်ႉ ဢမ်ႇတၼ်းလႆႈၵိၼ်ၶဝ်ႈၼႂ်မႃး။ ထၢင်ႇဝႃႈ ၼႂ်းပၢင်ၵမ်ႉထႅမ်ၼၼ်ႉ ပိူၼ်ႈတေ လဵင်ႉၶဝ်ႈယူႇၼႆသေ ႁဝ်းၶႃႈဢွၼ်ၵၼ်ပႂ်ႉ 1 ၸူဝ်ႈမူင်းၵေႃႈ ဢမ်ႇႁၼ်မႃးၸႅၵ်ႇႁေႃႇၶဝ်ႈ၊ ပႂ်ႉထိုင် 2 ၸူဝ်ႈမူင်းၵေႃႈ ဢမ်ႇႁၼ်မႃးၸႅၵ်ႇ ႁဵတ်းၼၼ်သေ ႁဝ်းၶႃႈ ဢမ်ႇႁၢၼ်ႉၸႂ်တေႃႇၽူႈယႂ်ႇဝၢၼ်ႈဢၼ်လၢတ်ႈဝႃႈ ၼၼ်ႉ ဢမ်ႇပဵၼ်မႃးလႄႈ ၸင်ႇဢွၼ်ၵၼ် ၸႂ်လမ်သေ ဢွၵ်ႇၼႄၵၢင်ၸႂ် တေႃႇၽူႈယႂ်ႇၵူၼ်းလူင်ဝၢၼ်ႈႁဝ်း” ဝႃႈၼႆ။ ပၢင်ၵမ်ႉထႅမ် တပ်ႉသိုၵ်းမၢၼ်ႈၼႆႉ ယူႇတီႈၸၢဝ်းပဢူဝ်း 3,000 ပၢႆ ၶွၼ်ႈတုမ်ၵၼ် တီႈဝတ်ႉမိၼ်း ၵုၼ်းသေ ပႆတၢင်း ဢွၵ်ႇမႃး ထိုင်တီႈ ႁူင်းႁေႃး ပၢင်လဵၼ်ႈႁႅင်း ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း တင်းမူတ်းပဵၼ်ၽူႈၵွၼ်း ဝၢၼ်ႈဢိူင်ႇၶၢၼ်းႁွင်ႉမႃးၵူၺ်း ဝႃႈၼႆ။

['သုၼ်ႇလႆႈၵူၼ်း']

2018-06-11T08:30:21

https://shannews.org/archives/5565

ၸုမ်းၽူႈၵွၼ်းဢိူင်ႇ လူင်းထတ်းတူၺ်းၽေးၼမ်ႉထူမ်ႈ ၺႃးၵူၼ်းၵေႃႉၼိုင်ႈ လမ်းၾၼ်း

ၽူႈယႂ်ႇၵူၼ်းလူင် ဢိူင်ႇၵွင်းလၢင်း ၼမ်ႉလၼ်ႈ-သီႇပေႃႉ လူင်းပိုၼ်ႉတီႈၵူတ်ႇထတ်း ၼမ်ႉထူမ်ႈ ၼႂ်းဢိူင်ႇၵွင်းလၢင်း ၺႃးၵူၼ်းၵေႃႉၼိုင်ႈ ဢဝ်ၽႃႉၾၼ်းသႂ်ႇ လႆႈမၢတ်ႇၸဵပ်း 2 ၵေႃႉ ဝႃႈၼႆ။ ဝၼ်းတီႈ 06/06/2018 ယၢမ်းဝၢႆးဝၼ်း မွၵ်ႈ 3 မူင်း ၽူႈၵွၼ်းဝဵင်းၼမ်ႉလၼ်ႈ၊ ၽူႈၵွၼ်းဢိူင်ႇၵွင်းလၢင်းလႄႈ ၽူႈယႂ်ႇ ၵူၼ်းလူင်ၵၢင်ႉ/ၵႄႇၼႂ်းမူႇဝၢၼ်ႈၵမ်ႈၽွင်ႈ ႁူမ်ႈၵၼ်လူင်းပိုၼ်ႉတီႈၵူတ်ႇထတ်း လွင်ႈလူႉသုမ်း ယွၼ်ႉၼမ်ႉလုပ်ႇၼွင်း ထူမ်ႈ ၼႂ်းပွၵ်ႉၵွင်းလၢင်း ဝဵင်းၼမ်ႉလၼ်ႈ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ၺႃးၵူၼ်းၵေႃႉၼိုင်ႈဢၼ်ၶၢႆႉမႃး ယူႇၼႂ်းပွၵ်ႉၵွင်း လၢင်း ၸိုဝ်ႈႁွင်ႉ ၵူဝ်ႇတႅၵ်ႉၵျီး (ၸၢဝ်းမၢၼ်ႈ) ဢဝ်ၽႃႉလမ်းၾၼ်း ၸုမ်းၽူႈယႂ်ႇၵူၼ်းလူင် မိူဝ်ႈၽွင်း လူင်း ပိုၼ်ႉတီႈၵူတ်ႇထတ်းယူႇၼၼ်ႉ ဝႃႈၼႆ။ ၸၢႆးသႅင် ၵူၼ်းဝၢၼ်ႈဢၼ်ၵႂႃႇလူင်းပိုၼ်ႉတီႈၼၼ်ႉ လၢတ်ႈဝႃႈတီႈၽူႈတွႆႇႁွၵ်ႈဝႃႈ “ ၽူႈၵွၼ်းဝဵင်းၼမ်ႉလၼ်ႈ၊ ၽူႈ ၵွၼ်းဢိူင်ႇၵွင်းလၢင်းလႄႈ ၽူႈမီးပုၼ်ႈၽွၼ်း ၽူႈယႂ်ႇၵူၼ်းလူင် ၼႂ်းပွၵ်ႉၵမ်ႈၽွင်ႈ ႁူမ်ႈၵၼ်သေ လူင်းပိုၼ်ႉတီႈ ၵူတ်ႇထတ်းတူၺ်း ၵူၼ်းဝၢၼ်ႈဢၼ်ၺႃးၽေးၼမ်ႉထူမ်ႈ။ မိူဝ်ႈၽွင်းၼၼ်ႉ မီးၵူၼ်းၵေႃႉၼိုင်ႈ ၸိုဝ်ႈႁွင်ႉ ၵူဝ်ႇတႅၵ်ႉၵျီး ဢွၵ်ႇႁိူၼ်းမႃးသေ ႁွင်ႉလၢတ်ႈသဵင်ယႂ်ႇ/ သဵင်လူင်ဝႃႈ ဢမ်ႇလူဝ်ႇမႃးထၢႆႇ VDO/ ၶႅပ်းႁၢင်ႈၼႆသေ လၢၵ်ႈၽႃႉလမ်း ၾၼ်းၸုမ်းႁဝ်းၶႃႈ။ ၸုမ်းႁဝ်းၶႃႈလႆႈဢွၼ်ၵၼ်လႅၼ်ႈပၢႆႈ ၵူၺ်းၵႃႈ ၼႂ်းၸုမ်းႁဝ်းၶႃႈ ထႅင်ႈ 2 ၵေႃႉသမ်ႉ ဢမ်ႇတၼ်း ပူၼ်ႉလွတ်ႈသေ ၺႃးၽႃႉၾၼ်း လႆႈမၢတ်ႇၸဵပ်းသွင်ၵေႃႉ” ဝႃႈၼႆ။ ၵူၼ်း 2 ၵေႃႉ ဢၼ်ၺႃးၾၼ်းသႂ်ႇၼၼ်ႉ ၵေႃႉၼိုင်ႈ ၸိုဝ်ႈႁွင်ႉ ၸၢႆးပူင် ဢႃယု 45 ပီ ပဵၼ်ၽူႈၵွၼ်းယွမ်ႇ(နယ်မြေမှူး) လႆႈတိူဝ်ႉၺႃးတီႈမိုဝ်းၾၢႆႇၶႂႃ။ ထႅင်ႈၵေႃႉၼိုင်ႈသမ်ႉ ၸိုဝ်ႈႁွင်ႉၸၢႆးမွင်ႇ ဢႃယု 50 ပီ (ၽူႈၸွႆႈၵၢၼ်) တိူဝ်ႉၺႃးတီႈဝႂ်ႁူ ၶဝ် 2 ၵေႃႉ လႆႈယူတ်းယႃဝႆႉ တီႈႁူင်းယႃလူင်ၼမ်ႉလၼ်ႈ ဝႃႈၼႆ။ ၵူၼ်းပိုၼ်ႉတီႈ ဢၼ်ၵႂႃႇၸွမ်း ၵေႃႉၼိုင်ႈလၢတ်ႈတီႈၽူႈတွႆႇႁွၵ်ႈဝႃႈ “ ၶိင်းဢၼ်ဢဝ်ၽႃႉလမ်းၾၼ်းၼၼ်ႉ ၸိုဝ်ႈႁွင်ႉ ၵူဝ်ႇတႅၵ်ႉၵျီး မၼ်းၵႆႉၵႆႉမီးပၼ်ႁႃၸွမ်းၵူၼ်းတႃႇသေႇ။ လိူဝ်ၼၼ်ႉ ၵူၼ်းတၢင်ႇပွၵ်ႉ တၢင်ႇတီႈ ၵေႃႈပိူၼ်ႈဢမ်ႇမႅၼ်ႈ မၼ်း။ မၼ်းၼႆႉ ပဵၼ်ၵူၼ်းမိူင်းမၢၼ်ႈ ၶၢႆႉမႃးယူႇမိူင်းတႆး မႃး ယူႇတီႈတၢင်းဝၢၼ်ႈၼွင်ၵေႃႇလူင်သေ ၶၢႆႉမႃးယူႇတီႈၼႂ်း ပွၵ်ႉၵွင်းလၢင်း။ ယွၼ်ႉမၼ်းၵႆႉမီးပၼ်ႁႃၸွမ်းၵူၼ်းဝၢၼ်ႈ တၢင်းဝၢၼ်ႈၼွင်ၵေႃႇလူင်လႄႈ ၸင်ႇၶၢႆႉ မႃးယူႇၼႂ်း ပွၵ်ႉၵွင်းလၢင်းၼႆႉ” ဝႃႈၼႆ။ တႄႇဢဝ်ႁူဝ်လိူၼ်ၵျုၼ်ႊၼႆႉမႃး ယွၼ်ႉၾူၼ်တူၵ်းႁၢဝ်ႈႁႅင်းထပ်းၵၼ်လၢႆဝၼ်းသေ ၼမ်ႉလုပ်ႇၼွင်းထူမ်ႈ ၼႂ်းဝဵင်း ၼမ်ႉလၼ်ႈႁၢဝ်ႈႁႅင်း၊ ၵမ်းၼႆႉၼမ်ႉထူမ်ႈပဵၼ်ၵမ်း 4 ယဝ်ႉ ဝႃႈၼႆ။ ၼႂ်းဝဵင်းၼမ်ႉလၼ်ႈၼႆႉ တင်းမူတ်း မီး 11 ပွၵ်ႉ လႄႈ 5 ဝၢၼ်ႈ ဝႃႈၼႆ။

['သုၼ်ႇလႆႈၵူၼ်း']

2018-06-11T08:05:47

https://shannews.org/archives/5562

ပလိၵ်ႈထႆး ႁၢင်ႈႁႅၼ်းတေၵူတ်ႇထတ်း ႁႅင်းၵၢၼ်ႁၢဝ်ႈႁႅင်းၼႂ်းလိူၼ်ၼႃႈၼႆႉ

ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ဢုပ်ႇဢူဝ်းႁၢင်ႈႁႅၼ်း တေၵူတ်ႇထတ်း ႁႅင်းၵၢၼ်ႁၢဝ်ႈႁႅင်း ၼႂ်းႁူဝ်လိူၼ်ၼႃႈၼႆႉ။ ဝၼ်းတီႈ 08/06/2018 သိုဝ်ႇၶၢဝ်ႇထႆး ၶျွင်ႊ 7 ပိုၼ်ၽၢဝ်ႇဝႃႈ တီႈပၢင်ၵုမ်လူင် ၽူႈပွင်ၵၢၼ် ၾၢႆႇႁႅင်းၵၢၼ်ၼၼ်ႉ ဢုပ်ႇဢူဝ်းၵၼ် လွင်ႈတေၵူတ်ႇထတ်း တီႉၺွပ်းႁႅင်းၵၢၼ်ၶၢမ်ႈမိူင်း ၸိူဝ်းဢမ်ႇၶဝ်ႈၶွပ်ႇပိူင် ၽိတ်းမၢႆမီႈ။ ၸွမ်သိုၵ်းလူင်ပလိၵ်ႈ ဢၻုၼ်ႊ သႅင်သိင်ၵႅဝ်ႊ ၽွင်းလူင်ၾၢႆႇႁႅင်းၵၢၼ် လၢတ်ႈဝႃႈ – “ ၼင်ႇႁိုဝ်တေၵႄႈလိတ်ႈ ပၼ်ႁႃႁႅင်းၵၢၼ်လႄႈ ႁႂ်ႈႁႅင်းၵၢၼ်ၵူႈၵေႃႉ ၸွမ်းပၵ်းပိူင် ၊ ႁႂ်ႈလႆႈႁပ်ႉသုၼ်ႇလႆႈသုၼ်ႇပဵၼ်ၽဵင်ႇပဵင်းၼၼ်ႉ ႁဝ်းၶႃႈလႆႈၵပ်းသၢၼ်တင်းၸိုင်ႈမိူင်း တူၼ်ႈတေႃၶွင်ႁႅင်းၵၢၼ်တင်းသၢမ်မိူင်း တင်ႈသုၼ်ႁဵတ်းဝတ်းဝႂ် OSS ႁႂ်ႈႁႅင်းၵၢၼ် ၶပ်းၶိုင်ႁႂ်ႈယဝ်ႉၵွၼ်ႇဝၼ်းတီႈ 30/06/2018 ၼႆႉ။ ဝၢႆးသေၼႆႉ တႄႇဢဝ်ဝၼ်းတီႈ 1/07/2018 ၼႆႉၵႂႃႇႁွင်ႈ ၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး တေႁူမ်ႈၵၼ်တင်း ၾၢႆႇၵဵဝ်ႇၶွင်ႈလၢႆၾၢႆႇသေ တေၵူတ်ႇထတ်းႁၢဝ်ႈႁႅင်း ၵႂႃႇ” ဝႃႈၼႆ။ ၼၢင်းမူၺ် ၵူၼ်းႁဵတ်းၵၢၼ်ၼႂ်းၵဵင်းမႆႇ လၢတ်ႈဝႃႈ “ ၶၢဝ်ႇတႄႉဝႃႈ တေတႄႇၵူတ်ႇထတ်းႁူဝ်လိူၼ်ၼႃႈၼႆႉၵႂႃႇၼႆ သေတႃႉ မိူဝ်ႈလဵဝ်ၸွမ်းၼႂ်းဝဵင်း ၸွမ်းၵၢတ်ႇလူင်ၸိူဝ်းၼႆႉ ၶဝ်ပေႃးတႄႇၵူတ်ႇထတ်း တႄႇတီႉၵႂႃႇတိၵ်းတိၵ်းယဝ်ႉ မိူဝ်ႈလဵဝ်ၼႆႉ ၵူၼ်းဢမ်ႇမီးဝတ်းဝႂ်တဵမ်ထူၼ်ႈၼၼ်ႉ ဢွၼ်ၵၼ်ဢွၵ်ႇမိူဝ်းၵမ်ႈၽွင်ႈယဝ်ႉ ” ဝႃႈၼႆ။ ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈဝႃႈ – “ ဢၼ်ၸဝ်ႈၼႃႈတီႈၶဝ်ႈ ၵူတ်ႇထတ်းၼႆႉၵေႃႈ ပဵၼ်ၼႃႈတီႈပုၼ်ႈၽွၼ်းပိူၼ်ႈယူႇယဝ်ႉ ႁဝ်းပဵၼ်ႁႅင်းၵၢၼ်ၵေႃႈ လူဝ်ႇဢွၼ်ၵၼ် ၸွမ်းမၢႆမီႈ ဢဝ်ဝႂ်ႁေႃႈလူတ်ႉၵႃး ၊ ဝႂ်ႁဵတ်းၵၢၼ် Passport ၸပ်းတူဝ်ႁဝ်းယူႇတႃႇသေႇ သေၵမ်း” ဝႃႈၼႆ။ သင်ဝႃႈႁႅင်းၵၢၼ်ၵေႃႉလႂ်ၽိတ်းမၢႆမီႈ ဢမ်ႇမီးဝႂ်ႁဵတ်းၵၢၼ်ၼႆ မီးတူတ်ႈတၢမ်ႇမႂ်ငိုၼ်း 5,000 – 50,000 ၿၢတ်ႇလႄႈ ႁႄႉႁၢမ်ႈဢမ်ႇႁႂ်ႈယွၼ်းဝႂ်ႁဵတ်းၵၢၼ် 2 ပီ။ တွၼ်ႈတႃႇၼၢႆးၸၢင်ႈ သင်ၸၢင်ႈၵူၼ်းႁဵတ်းၵၢၼ် ၽိတ်းမၢႆမီႈၼႆတေၺႃးမႂ်းငိုၼ်း 10,000 – 100,000 ၿၢတ်ႇ တေႃႇၵူၼ်းႁဵတ်းၵၢၼ်ၼိုင်ႈၵေႃႉ သင်ႁဵတ်းၽိတ်းယဝ်ႉႁဵတ်းၽိတ်းထႅင်ႈၼႆၸိုင် တေၺႃးႁႄႉႁၢမ်ႈ ဢမ်ႇႁႂ်ႈၸၢင်ႈ ၵူၼ်းႁဵတ်းၵၢၼ် 3 ပီ ။ သင်ႁႅင်းၵၢၼ်ၵေႃႉလႂ် ၶႂ်ႈၶဝ်ႈမႃးႁဵတ်းၵၢၼ်တီႈၼႂ်းမိူင်းထႆးၼႆၸိုင် တေလႆႈၶဝ်ႈၸွမ်းပိူင် MOU ၵူၺ်းၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-06-11T07:40:05

https://shannews.org/archives/5556

ႁူင်းႁဵၼ်းဝတ်ႉ ၸၼ်ႉလိၵ်ႈလူင်ပွင်ၸိုင်ႈ ဝတ်ႉဝၢၼ်ႈငႅၼ်း/ၵဵင်းတုင် ပိုတ်ႇႁပ်ႉလုၵ်ႈႁဵၼ်း မီး 100 ပၢႆ

ႁူင်းႁဵၼ်းဝတ်ႉ(ပၵ) ၸၼ်ႉလိၵ်ႈလူင်ပွင်ၸိုင်ႈ (ဘုန်းတော်ကြီးပညာသင်ကျောင်း) ဝၢၼ်ႈငႅၼ်း ဝဵင်းၵဵင်းတုင် တႄႇပူင်သွၼ်ပၼ်လုၵ်ႈႁဵၼ်းၵႂႃႇယဝ်ႉ ပီၼႆႉ တင်းမူတ်း လုၵ်ႈႁဵၼ်း မီး 107 ၵေႃႉ။ ၵၢၼ်ႁဵၼ်း ပီ 2018-2019 ႁူင်းႁဵၼ်းဝတ်ႉ(ပၵ) ဝတ်ႉဝၢၼ်ႈငႅၼ်း ဢိူင်ႇၵၢတ်ႇတဝ်ႇ ၸႄႈဝဵင်းၵဵင်းတုင် ၸိုင်ႈတႆး ပွတ်းဢွၵ်ႇ တႄႇပိုတ်ႇပူင်သွၼ်ပၼ်လုၵ်ႈႁဵၼ်းၵႂႃႇ ၼႂ်းဝၼ်းတီႈ 01/06/2018 တင်းမူတ်းလုၵ်ႈႁဵၼ်းမီး 107 ၵေႃႉ။ ၸၢႆး 70 ၵေႃႉ၊ ယိင်း 37 ၵေႃႉ။ ပီၼႆႉ မီးလွင်ႈယၢပ်ႇၽိုတ်ႇလွင်ႈၵိၼ်ယႅမ်ႉၶဝ်ႈၼမ်ႉတၢင်းၵိၼ်လႄႈ လွင်ႈတီႈယူႇ တၼ်းသဝ်း ၸိူဝ်းၼႆႉ ဝႃႈၼႆ။ ၸဝ်ႈၶူးဢၵ်ၵသေၼ လႅင်းတႆး ၽူႈၶပ်ႈၶိုင် ႁူင်းႁဵၼ်းဝတ်ႉ(ပၵ) ဝၢၼ်ႈငႅၼ်း ဝဵင်းၵဵင်းတုင် လၢတ်ႈတီႈၽူႈတွႆႇႁွၵ်ႈဝႃႈ “ ပီၼႆႉ တေလႆႈဝႃႈၶိုၼ်ႈယႂ်ႇမႃးလိူဝ်မိူဝ်ႈပီပူၼ်ႉ။ ပီၼႆႉလုၵ်ႈႁဵၼ်းမီး 107 ၵေႃႉ။ ၵူၺ်းၵႃႈ တေမီးလွင်ႈယၢပ်ႇၽိုတ်ႇ လွင်ႈၶဝ်ႈၼမ်ႉတၢင်းၵိၼ် ၼိုင်ႈဝၼ်းလႂ် ႁဝ်းၶႃႈ လႆႈတူမ်ႈႁုင်လဵင်ႉၵၼ် ၶဝ်ႈသၢၼ်ၼိုင်ႈဝၼ်း ၼိုင်ႈထူင်။ ပီၼႆႉ တေ လႆႈဝႃႈၸၢမ်းႁဵတ်းၵႂႃႇတူၺ်း/ ႁၢင်ႈႁႅၼ်းဝႆႉ ပေႃးပီၼႃႈပီလိုၼ်းမႃး သင်လုၵ်ႈႁဵၼ်းမီး ၼပ်ႉပၢၵ်ႇ သွင်ပၢၵ်ႇ မႃးၸိုင် တေလႆႈႁၢင်ႈႁႅၼ်းၸိူင်ႉႁိုဝ် ၸဵမ်ၸိူဝ်းၼႆႉ၊ လိူဝ်ၼၼ်ႉတီႈယူႇတၼ်းသဝ်းလုၵ်ႈႁဵၼ်း ဢၼ်ၶဝ်မႃး ယူႇသဝ်းတီႈဝတ်ႉ ၸိူဝ်းၼၼ်ႉတႃႇၶဝ်ၼွၼ်း တေလႆႈသၢင်ႈထႅင်ႈႁူင်းသဝ်းမႂ်ႇ။ ၼွၵ်ႈလိူဝ်ၼၼ်ႉ ယိူင်းဢၢၼ်းတေႁဵတ်းသူၼ်ပႃး တႃႇ ၽုၵ်ႇ ၽၵ်းယိူဝ်ႈၼၢင်းၶဵဝ် ႁႂ်ႈၸၢင်ႈၵမ်ႉၸွႆႈၵၢၼ်ၵိၼ်ယႅမ်ႉၽွင်ႈ” ဝႃႈၼႆ။ ႁူင်းႁဵၼ်းဝတ်ႉဝၢၼ်ႈငႅၼ်း(ပၵ)ၼႆႉ ပူင်သွၼ်ပၼ်လုၵ်ႈႁဵၼ်း ဢဝ်ၸွမ်းပိူင်လၵ်းသုတ်ႇၵၢၼ်သွၼ်ႁဵၼ်း ၼႂ်းႁူင်း ႁဵၼ်းၸၼ်ႉလိၵ်ႈလူင်ပွင်ၸိုင်ႈ ၸဵမ်ၵၢၼ်သွၼ်/ၵၢၼ်ႁဵၼ်း၊ ၵၢၼ်ဢိုတ်းႁဵၼ်း/ ပိုတ်ႇႁူင်းႁဵၼ်း ၸဵမ်ၸိူဝ်းၼႆႉ။ ၸဝ်ႈၶူးဢၵ်ၵသေၼ လၢတ်ႈဝႃႈ ႁဝ်းၶႃႈဢဝ်လၢႆးပူင်သွၼ်ၼႂ်းႁူင်းႁဵၼ်းလူင်ပွင်ၸိုင်ႈတင်းမူတ်းယဝ်ႉ။ ၼွၵ်ႈလိူဝ် ၼၼ်ႉ ပူင်သွၼ်ပႃးထႅင်ႈ လိၵ်ႈထႆး၊ လိၵ်ႈဢင်းၵိတ်း(လၢႆးၾိုၵ်းလၢတ်ႈ)လႄႈ လိၵ်ႈတႆး၊ တွၼ်ႈတႃႇသင်ၶၸဝ်ႈသမ်ႉ ၾိုၵ်း သွၼ်ပႃးထႅင်ႈ လၢႆးသုတ်ႇ/ႁေႃးထမ်း ဝႃႈၼႆ။ ႁူင်းႁဵၼ်းဝတ်ႉဝၢၼ်ႈငႅၼ်း(ပၵ)ၼႆႉ တႄႇပိုတ်ႇပူင်သွၼ်မႃး ၼႂ်းပီ 2017-2018 တင်းမူတ်းလုၵ်ႈႁဵၼ်းမႃးၶိုၼ်ႈ ႁဵၼ်း မီး 60 ပၢႆ ။ တႄႇပူင်သွၼ်ၸၼ်ႉငဝ်ႈထိုင် ၸၼ်ႉသၢမ်။ ပီၼႆႉသမ်ႉ ပူင်သွၼ်လုၵ်ႈႁဵၼ်း ၸၼ်ႉငဝ်ႈထိုင် ၸၼ်ႉသီႇ တင်းမူတ်း လုၵ်ႈႁဵၼ်းမီး 107 ၵေႃႉ ဝႃႈၼႆ။

['ပၢႆးပိင်ႇၺႃႇ']

2018-06-11T07:33:09

https://shannews.org/archives/5549

ၵူၼ်းထုင်ႉၼမ်ႉလၼ်ႈ-သီႇပေႃႉ လူဝ်ႇတၢင်းၸွႆႈထႅမ် ဝၢႆးၺႃးၽေးၼမ်ႉထူမ်ႈ

ၼမ်ႉလုပ်ႇၼွင်းထူမ်ႈ ဝဵင်းၼမ်ႉလၼ်ႈ ယွၼ်ႉၼမ်ႉႁူၺ်ႈ/ ၼမ်ႉလွႆ လႆၼွင်းလုပ်ႇထူမ်ႈ ၼႂ်းႁိူၼ်းၵူၼ်းဝၢၼ်ႈ လူႉ လႅဝ်တင်းၼမ် လူဝ်ႇတၢင်းၸွႆႈထႅမ် တႃႇတေၵေႃႇသၢင်ႈမႄးလုမ်းလႃးၶိုၼ်း ႁိူၼ်းယေး၊ သူၼ်ႁိူၵ်ႈလႄႈ ၵၢၼ်ပူၵ်းပွင် ဝၢႆးၼမ်ႉၼွင်း ဝႃႈၼႆ။ တႄႇဢဝ်ႁူဝ်လိူၼ်ၵျုၼ်ႊ ဝၼ်းတီႈ 1 တေႃႇထိုင် ဝၼ်းတီႈ 5 ၼမ်ႉလုပ်ႇၼွင်းထူမ်ႈႁၢဝ်ႈႁႅင်း ၼႂ်းထုင်ႉၼမ်ႉလၼ်ႈ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၼမ်ႉၼွင်းထူမ်ႈဢမ်ႇယွမ်း 4 ပွၵ်ႈ ႁိူၼ်းၵူၼ်း/ ႁိူၼ်း ၵူၼ်းဝၢၼ်ႈၵွႆ၊ ႁူဝ်ႉၵူၼ်းဝၢၼ်ႈပင်း၊ သူၼ်ၼႃးလူႉၵွႆၼမ် ၵူၼ်းမိူင်းၵေႃႈလူဝ်ႇတၢင်းၸွႆႈတႃႇပူၵ်းပွင် ဝႃႈၼႆ။ ၸၢႆးၼေႃႇသႅင် ၽူႈၶၢၼ်ပၢၵ်ႇ ၵေႃႁူမ်ႈသၢင်ႈ ၵူၼ်းၼုမ်ႇတႆး TYN လၢတ်ႈတီႈၽူႈတွႆႇႁွၵ်ႈဝႃႈ “ ၼမ်ႉတႄႉ လူတ်းလူင်း ၵႂႃႇယဝ်ႉ။ ၵူၺ်းၵႃႈ ႁိူၼ်းၵူၼ်းဝၢၼ်ႈဢၼ်ၺႃးၼမ်ႉထူမ်ႈ လူႉလႅဝ်ၵွႆၵေႃႈ မီးတင်းၼမ်။ တႃႇလုမ်းလႃး ၵေႃႇသၢင်ႈ ၶိုၼ်း။ လွင်ႈလူႉသုမ်းၵေႃႈၼမ် သဵၼ်ႈတႃႈသၢႆတၢင်းၵေႃႈ လူႉၵွႆၼမ်ယဝ်ႉ ဝႃႈၼႆ။ ဢိင်ၼိူဝ်ၼမ်ႉထူမ်ႈဝဵင်းၼမ်ႉလၼ်ႈသေ ႁိူၼ်းၵူၼ်းမိူင်းလူႉၵွႆ မီး 1,214 လင်၊ ၵူၼ်း မိူင်းဢၼ်ၺႃးၽေးၼမ်ႉထူမ်ႈ 3,445 ၵေႃႉ။ လိူဝ်ၼၼ်ႉ ႁူဝ်ႉဢုတ်ႇ ၵူၼ်းဝၢၼ်ႈ ၵူၼ်ႇပင်းတင်းၼမ်။ သူၼ် ႁႆႈၼႃး ၵူၼ်းမိူင်းၵေႃႈ ၺႃးၽေးၼမ်ႉ လုပ်ႇၼမ်ႉထူမ်ႈလူႉသုမ်းၵေႃႈၼမ်။ သဵၼ်ႈတၢင်းၶူဝ်ၸိူဝ်းၼႆႉၵေႃႈ လူႉၵွႆၼမ် ဝႃႈၼႆ။ ၸၢႆးၼေႃႇသႅင် လၢတ်ႈဝႃႈ ၵဵဝ်ႇၵပ်းလွင်ႈၼမ်ႉထူမ်ႈၼႆႉ ႁဝ်းၶႃႈ ဢမ်ႇယၢမ်ႈၺႃးသေပွၵ်ႈ ၵူၺ်းၵႃႈ ၶႂ်ႈႁႂ်ႈမီးလွင်ႈၶူင်း ၵၢၼ် ၶၢဝ်းပွတ်းလႄႈ ၶၢဝ်းယၢဝ်း။ ၶၢဝ်းပွတ်းသမ်ႉ သင်ၼမ်ႉၼွင်းထႅင်ႈၸိုင် တေႁဵတ်းႁိုဝ် ႁႂ်ႈၼမ်ႉလႆလွင်ႈ လူင်းၸွမ်းႁွင်ႈလႆႈလီ။ တႃႇၶၢဝ်းယၢဝ်းသမ်ႉ ၾၢႆႇၼိူဝ်ဝဵင်းၼမ်ႉလၼ်ႈၼၼ်ႉ ႁႂ်ႈၽုၵ်ႇပၼ်ၶိုၼ်း တူၼ်ႈမႆႉ ၼမ်ၼမ် ဝႃႈၼႆ။ ၼမ်ႉလၼ်ႈၼႆႉ ပႆႇၸႂ်ႈၸႄႈဝဵင်း၊ ၾၢႆႇတႆးပဵၼ်ဝဵင်းသေယူႇတႂ်ႈၽွင်းငမ်းၸႄႈဝဵင်းသီႇပေႃႉသေတႃႉ လူင်ပွင်ၸိုင်ႈ မၢၼ်ႈတႄႉ မၢႆပဵၼ်ၸၼ်ႉဢိူင်ႇသေၽွင်းငမ်း ထုင်ႉၼမ်ႉလၼ်ႈ။ ၼႂ်းဝဵင်းၼမ်ႉလၼ်ႈမီး ပွၵ်ႉႁူင်းၸၢၵ်ႈ ပွၵ်ႉၵွင်းလၢင်း၊ ပွၵ်ႉမၢၼ်ႈ၊ ၼမ်ႉလၼ်ႈႁွင်ႇ၊ ၼမ်ႉလၼ်ႈပွၵ်ႉၸၢၼ်း ၸိူဝ်းၼႆႉ တင်းမူတ်းမီးယူႇ 16 မူႇဝၢၼ်ႈ။

['သုၼ်ႇလႆႈၵူၼ်း']

2018-06-08T09:59:28

https://shannews.org/archives/5540

ၵူၼ်းပူၼ်ႉၸၼ်ႉ 10 ၸႄႈမိူင်းတႆး လႆႈတီႈ 12 ၼႂ်းၸႄႈမိူင်းလႄႈ တိူင်း

လုၵ်ႈႁဵၼ်းဢၼ်ပူၼ်ႉၸၼ်ႉ 10 ၸႄႈမိူင်းတႆး လႆႈတီႈ 12 ပတ်းပိုၼ်ႉမိူင်းႁူမ်ႈတုမ် ၾၢႆႇႁွင်ႈၵၢၼ်ပၢႆးပၺ်ၺႃ မိူင်းတႆးပိုၼ်ၽၢဝ်ႇ။ လုၵ်ႈႁဵၼ်းဢၼ်ၶဝ်ႈတွပ်ႇလိၵ်ႈၸၼ်ႉ 10 ၼႂ်းပီ 2017-2018 ၼႆႉၼႂ်းမိူင်းတႆးပတ်းပိုၼ်ႉ တင်းမူတ်း မီး 5 မိုၼ်ႇပၢႆ။ ၼႂ်း ၼၼ်ႉ ဢၼ်ဢွင်ႇပူၼ်ႉၸၼ်ႉ 10 မီး 5 ႁဵင်ပၢႆ။ ၼႂ်းၸိုင်ႈတႆးပွတ်းၸၢၼ်း လုၵ်ႈႁဵၼ်းၶဝ်ႈတွပ်ႇလိၵ်ႈၸၼ်ႉ 10 မီး 3 မိုၼ်ႇပၢႆ။ ဢွင်ႇပူၼ်ႉ 9 ႁဵင်ပၢႆ။ ၸိုင်ႈတႆးပွတ်း ႁွင်ႇသမ်ႉ ၶဝ်ႈတွပ်ႇမိုၼ်ႇပၢႆ၊ ဢွင်ႇပူၼ်ႉ 5 ႁဵင်ပၢႆလႄႈ ၼႂ်းၸိုင်ႈတႆးပွတ်း ဢွၵ်ႇသမ်ႉ ၶဝ်ႈတွပ်ႇ 5 ႁဵင်ပၢႆ ဢွင်ႇပူၼ်ႉ 9 ပၢၵ်ႇပၢႆ လႆႈတီႈ 12 ပတ်းပိုၼ်ႉမိူင်းႁူမ်ႈတုမ်။ ပေႃးဢဝ်ဝၢၵ်ႈမၼ်းဝႃႈၸိုင် လႆႈ29.59 ပိူဝ်ႊသႅၼ်ႊ ဝႃႈၼႆ။ လုၵ်ႈႁဵၼ်းဢၼ်လႆႈလၢဝ်ၸွင်ႈ(ဂုဏ်ထူး) 6 လုၵ်ႈသေလႆႈ mark ၶၼႅၼ်းၼမ်လိူဝ်ပိူၼ်ႈပတ်း ပိုၼ်ႉမိူင်းတႆးပဵၼ် လုၵ်ႈႁဵၼ်း တီႈႁူင်းႁဵၼ်းၸၼ်ႉသုင် မၢႆ 4 ၸႄႈဝဵင်းတူၼ်ႈတီး လႆႈ 544 မၢၵ်ႉၶ်။ တီႈႁူင်းႁဵၼ်းၸၼ်ႉသုင် မၢႆ(4) ၼႂ်ၸႄႈဝဵင်းလႃႈသဵဝ်ႈ ၵေႃႈလုၵ်ႈႁဵၼ်းလႆႈလၢဝ်ၸွင်ႈ 6 လုၵ်ႈမီးၵေႃႉၼိုင်ႈ ၸိုဝ်ႈႁွင်ႉ ၼၢင်းမျႃႉၸိင်ႇ။ ပီပူၼ်ႉမႃးၼၼ်ႉ လုၵ်ႈႁဵၼ်းဢၼ်ဢွင်ႇပူၼ်ႉၸၼ်ႉ 10 ၼႂ်းမိူင်းႁူမ်ႈတုမ်မိူင်းမၢၼ်ႈပတ်းပိုၼ်ႉ လႆႈႁူဝ်ဝၢၵ်ႈ 33.87 ပိူဝ်ႊသႅၼ်ႊ။ ပီၼႆႉသမ်ႉ လႆႈ 33.82 ပိူဝ်ႊသႅၼ်ႊ။ ၵူၼ်းဢွင်ႇပူၼ်ႉၸၼ်ႉ 10 လူတ်း ယွမ်းလူင်းလိူဝ်ပီပူၼ်ႉ 5 ပိူဝ်ႊသႅၼ်ႊ ဝႃႈၼႆ။ ပီၼႆႉ ၽူႈဢွင်ႇပူၼ်ႉၸၼ်ႉ 10 ဢၼ်လႆႈလၢဝ်ၸွင်ႈ 6 လုၵ်ႈသေ လႆႈၶၶႅၼ်း Marks ၼမ်လိူဝ်ပိူၼ်ႈပတ်းပိုၼ်ႉ မိူင်းႁူမ်ႈတုမ်တႄႉ ပဵၼ်လုၵ်ႈႁဵၼ်းတီႈႁူင်းႁဵၼ်းၸၼ်ႉသုင်မၢႆၼိုင်ႈ ဝဵင်းတၵူင်ႇ ၸႄႈဝဵင်းတႃႈၵုင်ႈ လႆႈ 554 မၢၵ်ႉၶ်။

['ပၢႆးပိင်ႇၺႃႇ']

2018-06-08T09:56:36

https://shannews.org/archives/5536

ၼႂ်းႁူဝ်လိူၼ်ၵျုၼ်ႊၼႆႉၵူၺ်း ၼမ်ႉထူမ်ႈဝဵင်းၼမ်ႉလၼ်ႈယဝ်ႉ 4 ပွၵ်ႈ

ၾူၼ်တူၵ်းထပ်းၵၼ်လၢႆဝၼ်းႁၢဝ်ႈႁႅင်းသေ ၼမ်ႉႁူၺ်ႈၼမ်ႉလွႆ လႆၼွင်းထူမ်ႈ ၼႂ်းဝဵင်းၼမ်ႉလၼ်ႈ ႁဵတ်းႁႂ်ႈ ႁိူၼ်းၵူၼ်းဝၢၼ်ႈ၊ ႁူဝ်ႉဢုတ်ႇလႄႈ သူၼ်ႁႆႈၼႃး လူႉၵွႆသုမ်းၼမ် ဝႃႈၼႆ။ ဝၼ်းတီႈ 07/06/2018 ယၢမ်းၵၢင်ၼႂ် ၼမ်ႉလုပ်ႇၼွင်းထူမ်ႈၼႂ်းဝဵင်းၼမ်ႉလၼ်ႈ တင်း 11 ပွၵ်ႉ ၼႂ်းၸႄႈဝဵင်းသီႇ ပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ယွၼ်ႉၾူၼ်တူၵ်းထပ်းၵၼ်ႁၢဝ်ႈႁႅင်းလၢႆဝၼ်းသေ ၼမ်ႉႁူၺ်ႈ ၼမ်ႉလွႆ လႆၼွင်းထူမ်ႈ ဝႃႈၼႆ။ လုင်းၸၢႆးၶမ်းဢွင်ႇ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) လၢတ်ႈတီႈၽူႈတွႆႇႁွၵ်ႈဝႃႈ “ ႁူဝ်လိူၼ်ၵျုၼ်ႊ ၼႆႉ ၼမ်ႉလႆၼွင်းထူမ်ႈၼႂ်းဝဵင်းၼမ်ႉလၼ်ႈ မီး 4 ပွၵ်ႈပႃးပွၵ်ႈၼႆႉယဝ်ႉ။ မိူဝ်ႈဝၼ်းတီႈ 1 ၵမ်းၼိုင်ႈ၊ ဝၼ်းတီႈ 3 ၵမ်းၼိုင်ႈ၊ ဝၼ်းတီႈ 6 ၵမ်းၼိုင်ႈလႄႈ ဝၼ်းတီႈ 7 ၵမ်းၼိုင်ႈ တေႃႈလဵဝ်တႄႉ ၼမ်ႉယွမ်းလူင်းၼႆသေတႃႉ တီႈၶူင်ႈတီႈ ယၢၼ်း မၢင်တီႈယင်းတိုၵ်ႉထူမ်ႈဝႆႉယူႇ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၽူႈမီးပုၼ်ႈၽွၼ်းၾၢႆႇလိူမ်ႈလႆႇတင်း ၽူႈတႅၼ်းသၽႃးၸႄႈမိူင်း တိုၵ်ႉလူင်းၵူတ်ႇထတ်း ၶူဝ်းၶွင်လူႉသုမ်းၵူၼ်းဝၢၼ်ႈ ဢၼ်ၺႃးၼမ်ႉလုပ်ႇၼွင်းထူမ်ႈၼၼ်ႉယူႇ ဝႃႈၼႆ။ လုင်းၸၢႆးၶမ်းဢွင်ႇလၢတ်ႈဝႃႈ ဢၼ်လူႉသုမ်းၼမ်လိူဝ်ပိူၼ်ႈတႄႉ ပဵၼ်သူၼ်ၶဝ်ႈၵၢပ်ႇ(ၶဝ်ႈၶႄႇ)၊ ယဝ်ႉၵေႃႈ ႁူဝ်ႉ ဢုတ်ႇၵူၼ်းဝၢၼ်ႈ ၵူၼ်ႇပင်းၼမ်။ လိူဝ်ၼၼ်ႉ ၽႃဢုတ်ႇၸွမ်းႁိူၼ်းယေးၵူၼ်းမိူင်းၵေႃႈ ၵူၼ်ႇပင်းၽွင်ႈ။ လွင်ႈၵူၼ်းလူႉတၢႆတႄႉဢမ်ႇမီး တေႃႈလဵဝ် ႁဝ်းၶႃႈ တိုၵ်ႉလူင်းၵဵပ်းၶေႃႈမုလ်းယူႇ လွင်ႈလူႉသုမ်းမီး ၵႃႈႁိုဝ် ဢၼ်ဝႃႈၼၼ်ႉ ပႆႇလႆႈႁူႉ ဝႃႈၼႆ။ ၼႂ်းဝဵင်းၼမ်ႉလၼ်ႈ ဢၼ်ၺႃးၼမ်ႉထူမ်ႈႁၢဝ်ႈႁႅင်းၼႆႉ ယွၼ်ႉၵူၼ်းမိူင်း တင်း ၸဝ်ႈၼႃႈတီႈၶဝ် ယႃႉထိူၼ်ႇၶိူဝ်း တႅပ်းမႆႉ ပေႃးၾူၼ်မႃးႁႅင်းၸိုင် ဢမ်ႇမီးတူၼ်ႈမႆႉယႂ်ႇ မႆႉလူင် တႃႇတေၵႅတ်ႇႁႄႉလႆႈၼမ်ႉ ဝႃႈၼႆ။ ၼၢင်းမူဝ်သီႇတႃႇ ၵူၼ်းၼုမ်ႇၼမ်ႉလၼ်ႈ လၢတ်ႈတီႈၽူႈတွႆႇႁွၵ်ႈဝႃႈ “ တၢင်းႁၼ်ထိုင်ၶႃႈႁဝ်းတႄႉ တင်းၼိူဝ် ဝဵင်း ၼမ်ႉလၼ်ႈႁဝ်းၼၼ်ႉ ႁႂ်ႈၽုၵ်ႇပၼ်တူၼ်ႈမႆႉၶိုၼ်း၊ ယဝ်ႉၵေႃႈ ၼမ်ႉၼွင်တၢင်းႁူဝ်ဝဵင်းႁဝ်းၼၼ်ႉၵေႃႈ ႁႂ်ႈႁဵတ်းၾၢႆ ႁႄႉၼမ်ႉလီလီပၼ် လိူဝ်ၼၼ်ႉ ႁဵတ်းပၼ်ႁွင်ႈၼမ်ႉ လၢင်းႁွင်ႈၼမ်ႉပၼ်ယူႇတႃႇသေႇ။ မိူဝ်ႈလဵဝ်ၼႆႉ ၾၢႆႇလူင်ပွင် ၸိုင်ႈၶဝ်ႁဵတ်းတၢင်းၼႆၵေႃႈ ႁႂ်ႈၶတ်းၸႂ်ႁဵတ်းႁႂ်ႈယဝ်ႉ သမ်ႉၶုတ်းႁွင်ႈႁိမ်းတၢင်းသေ သမ်ႉဢမ်ႇႁဵတ်းယဝ်ႉ ပွႆႇဝႆႉၸိူင်ႉ ၼၼ် ၼမ်ႉၼႆႉမၼ်းဢမ်ႇၸၢင်ႈလႆၶဝ်ၼႂ်းႁွင်ႈသေ ၸင်ႇလူၼ်ႉၸွမ်းသဵၼ်ႈတၢင်းလူင် လႆၼွင်းၼႂ်းဝဵင်း” ဝႃႈၼႆ။ ၵဵဝ်ႇလူၺ်ႈလွင်ႈၼမ်ႉထူမ်ႈ ၼႂ်းၶၢဝ်းတၢင်းလၢႆဝၼ်းမႃးၼႆႉ ၸွမ်းသဵၼ်ႈတၢင်း၊ ၶူဝ်ၵူၼ်းမိူင်းတႆႇၵႂႃႇမႃး လႆႈလူႉၵွႆၵမ်ႈ ၽွင်ႈ။ လိူဝ်ၼၼ်ႉ ၸွမ်းၼႂ်းပွၵ်ႉမၢင်တီႈ ဢၼ်ပဵၼ်တီႈၶူင်ႈတီႈယၢၼ်းၼၼ်ႉ ၼမ်ႉၼွင်းထူမ်ႈယိုင်ႈဝႆႉၵေႃႈ တိုၵ်ႉ မီးယူႇ ဝႃႈၼႆ။ ၼႂ်းဝဵင်းၼမ်ႉလၼ်ႈၼႆႉ တင်းမူတ်း မီး 11 ပွၵ်ႉ 5 ဝၢၼ်ႈ။

['သိင်ႇဝႅတ်ႉလွမ်ႉ']

2018-06-08T09:39:18

https://shannews.org/archives/5533

ၾႆးမႆႈၵၢတ်ႇ မိူင်းၵူဝ်း ၸႄႈဝဵင်းမူႇၸေႊ

ၾႆးမႆႈႁၢၼ်ႉၶၢႆၶူဝ်း ၼႂ်းၵၢတ်ႇမိူင်းၵူဝ်း ၸႄႈဝဵင်းမူႇၸေႊ၊ ၶၼ်ငိုၼ်းသုမ်းၵႂႃႇၸွမ်းၾႆးၼပ်ႉႁူဝ်လၢၼ်ႉ။ ဝၼ်းတီႈ 06/06/2018 ယၢမ်းၵၢင်ၶိုၼ်း 11:30 မူင်း ၾႆးမႆႈႁၢၼ်ႉၶၢႆၶူဝ်း ၼႂ်းၵၢတ်ႇဝဵင်းမိူင်းၵူဝ်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ တင်းမူတ်း ၺႃးၾႆးမႆႈ 15 ႁွင်ႈ၊ ၵမ်ႈၽွင်ႈၵေႃႈလၢတ်ႈဝႃႈ ဢၼ်ၾႆးမႆႈၼႆႉ ပဵၼ်ယွၼ်ႉသၢႆၾႆး ဢၼ်သိုပ်ႇၵႂႃႇၸူးႁွင်ႈၶၢႆၶူဝ်း ႁွင်ႈ ၼိုင်ႈလႄႈ ႁွင်ႈၼိုင်ႈၼၼ်ႉ သျွတ်ႊသေ ၾႆးလႆႈမႆႈ ဝႃႈၼႆ။ ၵူၼ်းယူႇႁိမ်းၵၢတ်ႇ မိူင်းၵူဝ်းၵေႃႉၼိုင်ႈ လၢတ်ႈဝႃႈ “ ၾႆးမႆႈႁၢၼ်ႉၶၢႆၶူဝ်း တင်းမူတ်း 15 ႁၢၼ်ႉ၊ ၼိုင်ႈႁၢၼ်ႉလႂ် ပႃးၵႂႃႇၸွမ်းၾႆးၵႃႈၶၼ်ငိုၼ်း ဢမ်ႇယွမ်း 3 သႅၼ်၊ ႁူမ်ႈၵၼ်တင်းမူတ်းသုမ်းၸွမ်းၾႆးဢမ်ႇယွမ်း 45 သႅၼ်(ပျႃး)။ ၵဵဝ်ႇၵပ်းၾႆးမႆႈၼႆႉ ယွၼ်ႉသၢႆၾႆးၾႃႉၵွင်ႉၵႂႃႇ ႁွင်ႈၼိုင်ႈလႄႈ ႁွင်ႈၼိုင်ႈ၊ လႆႈပဵၼ်ၾႆးၾႃႉသျွတ်ႊၾႆးၵေႃႈမႆႈ ၵႂႃႇၸွမ်း ၵၼ်” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၾၢႆႇပလိၵ်ႈၶႄၾႆး ၼႂ်းဝဵင်းမိူင်းၵူဝ်း လႆႈဢဝ်ၵႃးႁူတ်းၼမ်ႉသေ မႃးၸွႆႈၵၼ်ႁူတ်း 1 ၸူဝ်ႈမူင်းသေမွတ်ႇၵႂႃႇ ဝႃႈၼႆ။ ၶေႃႈမုလ်း – Myanmar Digital News

['ၵူႈလွင်ႈလွင်ႈ']

2018-06-08T09:33:21

https://shannews.org/archives/5525

ၸၢဝ်းၶိူဝ်းပဢူဝ်း ပႆတၢင်းၵမ်ႉထႅမ် တပ်ႉသိုၵ်းမၢၼ်ႈ ၼႂ်းၸႄႈဝဵင်းတူၼ်ႈတီး

ဝၼ်းတီႈ 08/06/2018 ယၢမ်းၵၢင်ဝၼ်း မွၵ်ႈ 11 မူင်း ပီႈၼွင်ႉၸၢဝ်းၶိူဝ်းပဢူဝ်း ဢွၼ်ၵၼ်ပႆတၢင်းၵမ်ႉထႅမ် တပ်ႉ သိုၵ်းမၢၼ်ႈ ဝႃႈၼႆ။ ပီႈၼွင်ႉၸၢဝ်းၶိူဝ်းပဢူဝ်း ဢွၼ်ၵၼ်မႃးၶွၼ်ႈတုမ်ၵၼ် တီႈဝတ်ႉမိၼ်းၵုၼ်း ယဝ်ႉၵေႃႈ ဢွၼ်ၵၼ်ပႆၼိူဝ်တၢင်းလူင် ၵၢင်ဝဵင်းတူၼ်ႈတီး ပႆႁွတ်ႈမႃးထိုင် တီႈၵၢင်ပၢင်ႇသဝ်ႁိၼ်(ကျောက်တိုင်) ၸႄႈဝဵင်းတူၼ်ႈတီး ၸိုင်ႈတႆးပွတ်း ၸၢၼ်း။ ယဝ်ႉၵေႃႈ ၸတ်းႁဵတ်းပႃးပၢင်မွၵ်ႇလၢတ်ႈၶေႃႈၵႂၢမ်း ဝႃႈၼႆ။ ၼႂ်းပၢင်ၵမ်ႉထႅမ်တပ်ႉသိုၵ်းမၢၼ်ႈၼၼ်ႉ ပီႈၼွင်ႉပဢူဝ်းလႆႈၶဝ်ႈႁူမ်ႈ 3,000 ပၢႆ လႆႈႁူႉၼင်ႇၼႆ။ ၵွၼ်ႇပႆႇထိုင် ဝၼ်းၵမ်ႉထႅမ်တပ်ႉသိုၵ်းမၢၼ်ႈၼၼ်ႉ လႆႈႁၼ်တၢင်ႇၶိုၼ်ႈမႃး VDO File ၼိူဝ်ဢိၼ်ႊတိူဝ်ႊၼႅတ်ႊသေ သင်ဝႃႈ ဢမ်ႇမႃးၶဝ်ႈႁူမ်ႈၵမ်ႉထႅမ်ၸိုင် တေပၼ်တၢမ်ႇငိုၼ်း 1 မိုၼ်ႇပျႃး လႆႈႁၼ်ဝႆႉၼင်ႇၼႆ။

['သုၼ်ႇလႆႈၵူၼ်း']

2018-06-08T09:29:38

https://shannews.org/archives/5522

သိုၵ်းၶၢင် KIA ၵဵပ်းၶွၼ်ႇ ႁူင်းႁဵၼ်းႁူင်းသဝ်းသုၼ်ႇလဵဝ် ၼႂ်းၸႄႈဝဵင်းမူႇၸေႊ

ႁူင်းႁဵၼ်း/ႁူင်းသဝ်းသုၼ်ႇလဵဝ် (ပုဂ္ဂလိကကျောင်း) ၺႃးသိုၵ်းၶၢင် KIA ၵဵပ်းၶွၼ်ႇ ၼိုင်ႈလင်လႂ် 10 သႅၼ်ပျႃး ႁႂ်ႈသႂ်ႇ ယဝ်ႉၼႂ်းၵၢင်လိူၼ်ၵျုၼ်ႊၼႆႉ ဝႃႈၼႆ။ သိုၵ်းၶၢင် KIA တပ်ႉၵွင် မၢႆ 9 ဢၼ်ပၵ်းဝႆႉတီႈၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇၼၼ်ႉ တႅမ်ႈလိၵ်ႈသူင်ႇၸူး ႁူင်း ႁဵၼ်း/ႁူင်းသဝ်းသုၼ်ႇလဵဝ် ၼႂ်းၸႄႈဝဵင်းမူႇၸေႊ ႁႂ်ႈသႂ်ႇၶွၼ်ႇပၼ်ႁူင်းႁဵၼ်း 1 လင် ႁိမ်း 10 သႅၼ်ပျႃးတေႃႇ 15 သႅၼ် ႁႂ်ႈယဝ်ႉ ၼႂ်းဝၼ်းတီႈ 15 လိူၼ်ၵျုၼ်ႊၼႆႉ ဝႃႈၼႆ။ ၸဝ်ႈၶွင်ႁူင်းႁဵၼ်းၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ပီၵၢၼ်ႁဵၼ်း 2017-2018 ၼႆႉ ႁူင်းႁဵၼ်း (သုၼ်ႇတူဝ်) ႁႂ်ႈလႆႈသႂ်ႇၶွၼ်ႇပၼ် သိုၵ်းၶၢင် ပေႃးပဵၼ်ႁူင်းႁဵၼ်းၸၼ်ႉငဝ်ႈ(မူလ) ၼိုင်ႈလင် 9 သႅၼ်ပျႃး၊ ႁူင်းႁဵၼ်းၸၼ်ႉၵၢင် 10 သႅၼ်ပျႃးလႄႈ ႁူင်းႁဵၼ်းၸၼ်ႉသုင် 15 သႅၼ်ပျႃး။ တီႈႁဝ်းၶႃႈတႄႉ ပဵၼ်ပွၵ်ႈႁႅၵ်ႈ ၶႃႈယဝ်ႉ ဢၼ်မႃးၵဵပ်းၼႆႉ။ မိူဝ်ႈပီပူၼ်ႉတႄႉ လႆႈငိၼ်းဝႃႈ သိုၵ်းၶၢင်သူင်ႇလိၵ်ႈၸူးႁူင်းႁဵၼ်း ၵူၼ်းမိူင်းယူႇ ႁႂ်ႈသႂ်ႇ ၶွၼ်ႇပၼ်။ ယွၼ်ႉဝႃႈ ၶဝ်ႁူႉႁူင်းႁဵၼ်းၵူၼ်းမိူင်း လႆႈငိုၼ်းၼႆ ပီၼႆႉ ၶဝ်ၸင်ႇမႃးၵဵပ်းၶွၼ်ႇ” ဝႃႈၼႆ။ ၼႂ်းၸႄႈဝဵင်းမူႇၸေႊၼႆႉ မီးၸုမ်းယိပ်းၵွင်ႈၵၢင်ႇ သိုၵ်းလွႆ၊ သိုၵ်းၶၢင်၊ သိုၵ်းလူင်ပွင်ၸိုင်ႈမၢၼ်ႈ၊ ၸုမ်းပျီႇတူႉၸိတ်ႉ ၸိူဝ်းၼႆႉ။ ၼွၵ်ႈသေလႆႈသႂ်ႇၶွၼ်ႇတီႈလူင်ပွင်ၸိုင်ႈယဝ်ႉ ၸဝ်ႈၶွင်ႁၢၼ်ႉၶၢႆၶူဝ်း၊ ႁူင်းႁႅမ်း၊ ႁူင်းသဝ်းဢၼ်ႁပ်ႉလုၵ်ႈႁဵၼ်း (ဘော်ဒါဆောင်) ၸိူဝ်းၼႆႉ လႆႈသႂ်ႇၶွၼ်ႇပၼ်ၵူႈၾၢႆႇ။ ၸၢႆးၵျေႃႇ ၵူၼ်းမူႇၸေႊ လၢတ်ႈဝႃႈ “ ၵူၼ်းမၢၵ်ႈမီး ၼႂ်းၸႄႈဝဵင်းမူႇၸေႊ ဢမ်ႇလႆႈယူႇလီလီ။ ၵူၼ်းမိူင်းဢၼ်ယူႇ သဝ်းၼႂ်းၸႄႈဝဵင်းမူႇၸေႊႁဝ်းၶႃႈၼႆႉ ပဵၼ်ဢၼ်လီဢေးလူတႄႉယဝ်ႉ။ လိၵ်ႈၵဵပ်းၶွၼ်ႇၼႆႉ ၵမ်း ၵမ်းမႃးၶႃႈ ယဝ်ႉ။ တေလႆႈဝႃႈ ပဵၼ်ဢၼ်လီၵူဝ်တႄႉၶႃႈယဝ်ႉ” ဝႃႈၼႆ။ ၼႂ်းၽိုၼ်လိၵ်ႈသိုၵ်းၶၢင် KIA ဢၼ်သူင်ႇမႃးၼၼ်ႉ တႅမ်ႈဝႆႉဝႃႈ ပဵၼ်ပိူင်ၵဵပ်းၶွၼ်ႇ ၵူႈပီၵူၺ်း ဝႃႈၼႆ။ ၸဝ်ႈၶွင်ႁူင်းႁႅမ်း မူႇၸေႊၵေႃႉၼိုင်ႈလၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈလိူၼ်ပူၼ်ႉမႃးၼၼ်ႉ သိုၵ်းတဢၢင်း TNLA တႅမ်ႈလိၵ်ႈသူင်ႇမႃး ႁႂ်ႈသႂ်ႇၶွၼ်ႇပၼ်ၶဝ် 10 သႅၼ်ပျႃး။ ၼႂ်းလိၵ်ႈၼၼ်ႉတႅမ်ႈဝႆႉ ႁႂ်ႈၵႂႃႇသႂ်ႇပၼ်ၶဝ်တၢင်းမိူင်းၶႄႇ။ လိူဝ်ၼၼ်ႉ ၵၢင်ၶိုၼ်းမႃး ၶဝ်ၵပ်းၾူၼ်းၶဝ်ႈမႃးၼႂ်းႁူင်းႁႅမ်း” ဝႃႈၼႆ။ ၸႄႈဝဵင်းမူႇၸေႊၼႆႉ ႁူင်းႁဵၼ်းသုၼ်ႇလဵဝ် တင်းမူတ်းမီး 21 လင် ဝႃႈၼႆ။

['သုၼ်ႇလႆႈၵူၼ်း']

2018-06-08T08:51:51

https://shannews.org/archives/5519

ပလိၵ်ႈထႆး ယုၵ်ႉယွင်ႈတႆး ၵဵပ်းငိုၼ်းသူင်ႇၶိုၼ်းၸဝ်ႈၶွင်ၼၼ်ႉ ပဵၼ်ၽူႈၵူၼ်းလီ

တႆးႁွတ်ႈမိူင်းထႆး ႁဵတ်းၵၢၼ်တီႈလမ်းပုၼ်း ၵဵပ်းလႆႈငိုၼ်းသေ ပၼ်ၶိုၼ်းၸဝ်ႈၶွင် ပလိၵ်ႈထႆး ယုၵ်ႉယွင်ႈ ပဵၼ်ၵူၼ်းလီတွၼ်ႈတႃႇတူင်ႇဝူင်းၵူၼ်း။ ဝၼ်းတီႈ 07/06/2018 သိုဝ်ႇၶၢဝ်ႇ Thai PBS ပိုၼ်ၽၢဝ်ႇဝႃႈ ၸၢႆးၸဵမ်း ၶမ်းလႅင်းဢႃယု 33 လႄႈ ၸၢႆးယွတ်ႈ လုင်းဝိဢႃယု 24 ပီ ႁဵတ်းၵၢၼ်ပိုတ်ႇႁၢၼ်ႉမႄးဢွမ်မူင်း(ၼႃႇလီႇ) တီႈၵၢတ်ႇၼွင်ၻွၵ်ႇ ၼႂ်းၸႄႈဝဵင်းလမ်းပုၼ်း ၼၼ်ႉ ၵဵပ်းလႆႈငိုၼ်းတီႈႁိမ်းႁွင်ႈၼမ်ႉ ၼႂ်းၵၢတ်ႇသေ ဢဝ်ၵႂႃႇပၼ်ပလိၵ်ႈ ပိူဝ်ႈႁႂ်ႈၸွႆႈပိုၼ်ၽၢဝ်ႇၸွမ်းႁႃၸဝ်ႈၶွင်။ ၸၢႆးၸဵမ်း ၶမ်းလႅင်း လၢတ်ႈဝႃႈ – “ ၼႂ်းဝၼ်းၼၼ်ႉ ႁဝ်းၶႃႈၵဵပ်းလႆႈငိုၼ်း တီႈႁိမ်းႁွင်ႈၼမ်ႉ ၼႂ်းၵၢတ်ႇသေ ဢဝ်ၵႂႃႇပၼ်တီႈၾၢႆႇပိုၼ်ၽၢဝ်ႇၼႂ်းၵၢတ်ႇ ၵူၺ်းၵႃႈဢမ်ႇမီးၽႂ်ယူႇလႄႈ ႁဝ်းၶႃႈၸင်ႇဢဝ်မႃးပၼ်တီႈႁူင်းပလိၵ်ႈၼႆႉၶႃႈ ယဝ်ႉ ” ဝႃႈၼႆ။ တၢင်းၾၢႆႇၸဝ်ႈၼႃႈတီႈ ႁူင်းပလိၵ်ႈလမ်းပုၼ်း ၸင်ႇတႅမ်ႈလိၵ်ႈယုၵ်ႉယွင်ႈၶဝ်သွင်ၵေႃႉ ပဵၼ်ၽူႈၵူၼ်းလီ ၼႂ်းတူင်ႇဝူင်းၵူၼ်းဝႃႈၼႆ။ လမ်းပုၼ်းၼႆႉတိတ်းၸပ်း ၸႄႈတွၼ်ႈၵဵင်းမႆႇ ယၢမ်းလဵဝ်ပဵၼ် ၸႄႈတွၼ်ႈႁင်းၶေႃ၊ ၼႂ်းၸႄႈတွၼ်ႈလမ်းပုၼ်း မီးတႆးၶဝ်ႈႁဵတ်းၵၢၼ်ၼပ်ႉမိုၼ်ႇၼင်ႇၵဝ်ႇ ဝႃႈၼႆ။

['ႁႅင်းငၢၼ်းၶၢမ်ႈမိူင်း']